
(SIM je putovanje ka najboljem od staništa, tamo gdje nas najveće blagodati 


čekaju. Kada ovo budu čitali ašici = oni dotaknuti Božanskom ljubavlju = osjetiće veliku 
radost, kao što se žedna polja raduju zvucima grmljavine, koji ne nagovještavaju ništa 
drugo do li blagodatnu kišu i kao što se umorne oči raduju snu. 

Ovo putovanje će donijeti radost duši i lijek našem tijelu. Na njemu se nalazi 
ono što iskreni = u ljubavi prema Allahu = vole, i ono za čim žude. Za putnike — na 
duhovnom putu — koji traže i čeznu za onim što hladi njihove oči i donosi radost 
njihovoj duši, ovdje su sakupljene najslađe od voćaka, najuzvišenije od svih stvari koje 
se priželjkuju i za kojima se vatreno žudi; dovodeći tako bolesnika liječniku, vodeći 
ašika Voljenom. 

Neka je hvaljen dragi Allah! Na ovom Putu stiče se najveći od svih darova i 
najdragocjenija od svih nagrada, on će obnoviti vaš zavjet prijateljstva = sa Allahom - i 
olakšati poteškoće. Ove riječi će biti bolne onima koji su = od Boga = daleko, a oni koji 
su blagoslovljeni = darom vjerovanja = radovat će se ovim riječima i zahvaljivati 
Nebesima na njima. 

U utrobi ovoga broda krije se blago privlačnije od mlade žene; ovdje je nagrada 
za one u svog Gospodara zaljubljene. Punoća mjeseca i baština koju smatraste 
izgubljenom, evo vam se sada vraća. Evo još nade za one koji nadu izgubili nisu, evo 
bogatih pašnjaka za one izgladnjele, evo čudesnih stvari o kojima niste ni sanjali! Evo 
slatkog iščekivanja nakon pustoši u vašim srcima, evo nagovještaja beskrajne širine 
nakon učmalog očajanja! 

Sunce se opet rađa; svjetlost u ovoj knjizi darivamo onima koji poslije nas budu 
u žaru ljubavi gorili. Molimo Uzvišenog Allaha za pomoć, svaka hvala Njemu 
pripada. Zahvalnošću, čovjek čuva blago srca svoga i otvara puteve mnogim 
blagodatima; ali, ništa se ne događa osim onog što On odredi. 


Jedna od stvari koja u meni probudi čežnju ljubavi 
bijaše ovaj događaj davni, događaj čudesni. 
Spavao sam u nemaru spram svoje boli 
milovan slatkim dahom maestrala, 
al' tada je ona zapjevala, 
iz grma, golubica siva! 

Njen vapaj i bolna čežnja 

na moju ljubav me potsjetiše, 
dugo sam bio daleko od svoje duše, 
usnuo u moru iluzije! 

Plakala je golubica siva te zaplakah i ja, 
svaka joj suza bijaše sjajnija od bisera... 
Uzvišenost pripada onima koji nas Putem vode 
Svjetlost njihovih srca vodi nas do slobode! 


Neka se Allah smiluje na one koji vode Putem i one koji idu iza njih, na one koji 
ispunjavaju svoje zavjete i one koji teže da to učine. Neka ih On obaspe Svojom 
milošću, obiljem i ogromnim blagodatima! Jer On je Najbolji, od svih od kojih se traži, 
Najplemenitiji cilj svih nadanja! Allah je najbolji zaštitnik i Najmilostiviji od onih 
koji milost pokazuju, najbolji od prijatelja i nasljednika, najbolji od onih koji 
nadomještavaju i opskrbljuju one koji su posijali sjemena u vrtu ljubavi.! 


PA 


Gluho je doba noći... Sjedim pred hrpom knjiga, prevoda i orginalnog teksta 
čovjeka koji je rođen u Belhu, današnji Avganistan, prije 800 godina... Čovjeka koji je 
pjevao u ljubavi, a rodio se u zemlji u kojoj se danas lije krv. Zašto i zbog čega, ne 
znam. Previše je objašnjenja i premalo istine u cijeloj toj priči. 

Sa njegovim riječima, iz kojih isijava njegovo biće, noć brzo prođe. Ali ova noć 
je duga, jer čini mi se gotovo nemogućim iznjedriti bisere iz okeana njegove mudrosti. 
Dok nisam poznavao perzijski bio sam slobodan, kao ptica, da pjevam o njemu 
inspirišući se prijevodima koji su preblijeda kopija Božanski nadahnutog originala. 
Sada sam vezan i zarobljen nedostižnošću izvornika, nemoći da se on uspješno 
prevede ostajući vjerodostojan njegovoj misli i riječi. 

Ovo je samo početak priče o Dželaludinu Rumiju, učenjaku koji je postao 
zaljubljenik; čovjeku koji se okretao poput zvijezda oko srca galaksije i pozivao svojom 
pjesmom i plesom. Pozivao na iskonski put ljubavi. Pozivao da krenemo sudbonosnim 
putem povratka. Povratka našoj istinskoj prirodi. Povratka našoj biti... 


PI 


Belh je napustio kao dječak i zaputio sa sa svojim ocem Behaudinom Veledom 
ka Mekki i Medini. Njegov otac je svojim duhovnim okom vidio pobiješnjele horde 
mongolskih osvajača kako gaze sve pred sobom. Napustili su Perziju upravo prije, 
možda, najveće katastrofe u njenoj historiji. U isto vrijeme, Behauddinu je dojadila 
ljubomora i stalni napadi tamošnjih filozofa, a naročito Fahruddina Razija. Tu je 
uistinu nastao nepremostivi ponor, ponor između istinskog duhovnog iskustva i 
praznih, nesuvislih riječi. 


1 Cijeli ovaj dio teksta, od samog početka, dio je uvoda MESNEVIJE IV u prevodu autora. Riječi 
ispisane kurzivom nisu dio orginalnog teksta, već su dodate radi pojašnjenja. 

Behauddin je bio veoma poznat upravo po svojoj duhovnoj zrelosti. Zvali su ga 
Sultanul-ulema?, jer je, kako kaže priča, jedne noći tri sto ljudi Belha, mahom učenjaka, 
usnilo isti san. U njihovom snu, poslanik Muhammed a.s. sjedio je u šatoru u sred 
pustinje sa svojim sljedbenicima. Tada je Behauddin ušao u taj šator gdje je primljen sa 
velikim poštovanjem. Poslanik mu reče da sjedne sa njegove desne strane i reče 
prisutnima: "Od danas želim da Behauddina zovete Sultanul-ulema." 

Ujutro oni pohrliše do Behauddina da mu ispričaju taj san no on ih zaustavi i 
sam im objelodani ono o čem su sanjali. I tako njemu ostade taj nadimak. 


Fahruddin Razi i njegovi sljedbenici stalno su se jadali vladaru Belha 
Harezmšahu na Behauddina govoreći mu da on sakuplja tolike pristalice zbog toga što 
želi da mu preotme prijesto. Tako je sultan Muhammed Harezmšah poslao sljedeću 
poruku Behauddinu, želeći da ga iskuša: "Ako naš učitelj želi da postane vladar Belha 
ja ću mu još danas predati svoj prijesto i povjeriti svoju vojsku, a za sebe bih molio da 
mi dozvoli da napustim Belh, jer ni u jednom gradu nema dovoljno mjesta za dva 
vladara." 

No, ubrzo je od Behauddina stigao sljedeći odgovor: "Selam sultanu Belha. 
Prijesto, vojska, blago i zemlja su prolazne stvari ovoga svijeta koje pristaju sultanima. 
No, mi smo derviši koji nemaju nikakvog interesa za te stvari. Ostavite vi nas da mi 
putujemo sretnih srca, a sultan neka ostane s mirom među svojim podanicima i 
prijateljima." 

Kasnije se sultan pokajao i molio je Behauddina da ostane, ali on je i tada 
pokazao da pravi derviš ne slijedi volju sultana već Allaha Uzvišenog. Napustio je 
grad sa cijelom porodicom da bi Belh ubrzo potom horde Džingis Kana potpuno 
sravnile sa zemljom. 

Prolazeći kraj Nišapura, sreli su čuvenog sufiju Feriduddina Attara, koji je 
Rumiju poklonio svoju knjigu Esrar Name ili Knjigu Tajni. Priča se da je Attar, 
ugledavši Bahauddina i njegovog malog sina Dželaluddina, povikao: Gle čuda ! Evo 
nam stiže rijeka, koja vodi moćni okean iza sebe ! Prenosi se još da je šejh Attar 
razgovarajući sa Behauddinom izjavio: "Tvoj sin će zapaliti oganj u mnogim srcima 
širom ovoga svijeta." 

Poslije Nišapura, nastao je period putovanja, koji je, otprilike, trajao 16 godina. 
Konja je bila na kraju tog puta, a prije toga, prošli su Bagdad, Kufu, Mekku, Medinu, 
Jerusalem, Damask, Halep, Erzinkan i Lerende, grad danas poznat kao Karaman 

Priča se da im je tadašnji sultan Bagdada u znak dobrodošlice darovao posudu 
u kojoj je bilo tri hiljade zlatnika. No Behauddin mu je vratio tu posudu sa riječima: 
"Sultanova imovina je sumnjivog porijekla, nezakonito stečena, ja ne mogu prihvatiti 
poklon od nekoga ko je svoj život posvetio ispraznim uživanjima i zabavi." 

Kasnije je na svojim predavanjima, Behauddin je građanima Bagdada poručio 
sljedeće: "Mongoli dolaze i ruše sve pred sobom, pale, muče, ubijaju. Ni vas ta pošast 
neće mimoići. Zato se pripremite za ono što je neizbježno, podignite zastore nemara i 
neznanja sa svojih srca, okrenite se prema Uzvišenom Allahu dok još ima vremena!" 


2 Sultanul-ulema - sultan učenjaka 


Mevlana je mnogo kasnije u Mesneviji, masovnom i kapitalnom djelu klasičnog 
sufizma od oko 25000 bejtova ili distihova, o kojem će biti govora kasnije, naveo jednu 
priču o starom muzičaru koja govori o tome da nikada nije kasno iskreno se okrenuti 
Allahu i da su vrata Njegove milosti uvijek otvorena. Priča ide ovako: 


OŠjjaše neki muzičar koji je, kao mladić, bio obdaren veoma lijepim glasom. 


Sa svih strana svijeta ljudi su dolazili da ga čuju i nije trebalo dugo pa da i sam sultan 
sazna za njega. Bijaše pozvan pred sultana i ovaj ga primi na svoj dvor za dvorskog 
muzičara. Tako je on ubrzo postao veoma bogat i slavan, pjevao je iz noći u noć, a 
nerijetko i po danu zabavljao sultana i njegove brojne podanike. 

Tako su godine prolazile, a njegova slava je počela lagano da kopni. Njegov 
glas, koji je bio tako snažan i kristalan u mladosti, počeo je da zapinje i hrđa. Nisu više 
pomagala ni mnogobrojna ljekovita sredstva niti vježbe, već svima je postalo jasno da 
su njegovi najbolji dani iza njega. U svakom slučaju bilo je tu mnogo novih, mladih, 
talenata spremnih da pjevaju pred sultanom i njegovom gardom. Nije prošlo mnogo 
vremena, a taj, negdašnji, sjajni pjevač je potpuno bio zaboravljen. Ubrzo mu se više 
niko nije mogao sjetiti ni imena. Kao da nikada nije ni postojao. Bar što se tiče 
običnoga svijeta. 

U svojoj sedamdesetoj godini taj čovjek je bio potpuno sam. Njegovo bogatstvo 
se istopilo, a sa njime su ga napustili i svi prijatelji. Njegov glas je bio potpuno 
ohrapavio, no, ionako, sada nikoga nije više bilo ko bi ga mogao, bar iz pristojnosti, ili 
nekog interesa, slušati. Smrt je tom čovjeku svakim danom bila bliža i on je, sa 
očajanjem, postao svjestan da u svome životu nikada, ni za jedan jedini trenutak, nije 
mislio o Bogu. 

Bio je isuviše zauzet pjevanjem, sakupljanjem bogatstva, provodom i ženama. 
Sa gorčinom je shvatio da se nijednom gestom, nijednom molitvom nije zahvalio 
Stvoritelju za izuzetan dar koji je dobio od Njega. On, u stvari, nije ni znao kako da 
obavlja molitvu. Mada je mnogo puta prolazio pokraj džamija i vidio ljude koji su 
klanjali u njima, jednostavno nije pridavao ni malo pažnje svemu tome. Sada je bilo 
isuviše kasno, on je Allaha ignorisao čitav svoj život i vjerovao je da će i Allah 
ignorisati njega, klanjao on ili ne klanjao. 

Ipak, bio je preplavljen čežnjom da iskaže svoju zahvalu Allahu, bez obzira na 
sve. I tako on ode na mezarje i tamo pade na koljena, po prvi put u svome životu i tu 
poče govoriti stihove koji si nadirali iz njegovog ojađenog srca. Tako je jadni i skrhani 
starac svirao i pjevao svome Gospodaru dok ga umor nije savladao i dok nije tu, na 
mezarju, zaspao... 


Mevlana nam potom opisuje kako je halifa toga doba Omer sanjao da treba otići 
i odnijeti zlatnike tom čovjeku i kako je on to i učinio. I kako ga je on potom uputio u 
duhovne tajne i kako se na tog čovjek spustila velika milost Allahova. 


Dakle potrebno je samo jednom iskreno, iz dna duše, obratiti se Uzvišenom 
Allahu i on će se odazvati. Kuran Casni kaže: "Zovite Me i Ja ću vam se odazvati." 
Zaista, nikada nije kasno, sve dok je duša pod grlom, nada postoji sve dok smo Živi. 

Šta je bilo sa svim onim ljudima koji su prije 800 godina slušali Behauddina, 
sultana učenjaka i Rumijevog oca, nije poznato i koliko li je njih, kao i onaj stari svirač, 
zaplakalo iz dubine svoje duše tražeći spas i uputu. No, ista priča traje i danas, samo 
su se glumci promijenili. 


Oni su svoj put nastavili prema Mekki, tamo su obavili hadždž i potom preko 
Jerusalima, još jednog sudbonosnog i krvlju natopljenog mjesta u našim vremenima, 
zaputili prama konačnom odredištu svoga putovanja. Bio je to grad Konja u tadašnjoj 
Rumeliji, odakle i dolazi Rumi, ime po kojem je Dželaluddin poznat u svijetu, mada bi 
pravilnije bilo Belhi, pošto se rodio u Belhu. Datumi njegovog rođenja variraju od 1201 
do 1207 g. Neki navode godinu 1203, dakle, tačno 800 godina od ove 
2003 g. 

Jedan od bliskih Behauddinivih prijatelja, Šerefeddin Lala iz Samarkanda, bio je 
zajedno sa njima, na tom sudbonosnom putovanju. On je imao kći Dževher Hatun. 
Bila je izuzetne ljepote i čstoga srca. Ona i Mevlana su zajedno odrasli i tu na putu su 
se vjenčali. U proljeće 1225. g. održana je skromna ceremonija njihovog vjenčanja, no, 
ubrzo potom umrla je Rumijeva majka, a za njom i njegov stariji brat Muhammed 
Aleaddin. Oboje su sahranjeni u Keremanu. 

Ali tako to biva, uvijek neko seli, a neko dolazi na ovaj prolazni svijet. Mevlana 
je dobio dva sina i jednog je nazvao Sultan Veled po svome ocu, a drugog Aleaddin 
Čelebi po svome bratu. Oni su im pomogli da prebole drage osobe koje su otišle sa 
ovoga svijeta. 


Anadolija je u to doba bila vjerski veoma živa pokrajina. Mnogi učenjaci i 
šejhovi su se tu nastanili bježeći pred mongolskom invazijom. Tako je ona postala 
centar vjerskog života. U njoj su tada vladali seldžuci i polako su, na njenim 
prostorima, počeli osnivati svoje gradove. 

Prije samog dolaska u Konju, Mevlanina porodica je boravila neko vrijeme u 
Lerendeu. Tamošnji namjesnik Emir Musa zavolio je Behauddina i postao njegov 
iskreni sljedbenik. Naravno, i tu su se pojavili razni zavidnici i zlobnici, počeli su 
plašiti Emira da će mu sultan zamjeriti što je takvog učenjaka zadržao u Lerendeu i 
ljubomorno ga čuva za sebe. 

Ubrzo je i sultan saznao za to i poslao optužujuću poruku svome Emiru. Po 
Behauddinovom nalogu Emir je otišao u Konju da objasni sultanu da je želja samog 
Behauddina bila da se nastani Lerendeu, no sultan je i tada insistirao da Beha pređe u 
Konju govoreći: "Moja želja je da budem sljedbenik i rob takvoga čovjeka, a grad 
Konja postane njegov dom." 

Mali karavan se opet pokrenuo. Nakon sedam godina provedenih u Lerendeu 
kamile i konji su još jedamput osedlani. Veliki osvajač Anadolije sultan Kejkubad ih je 
ponizno dočekao, prihvatio je uzde Behauddinovog konja i naočigled svih proveo 
kroz Konju, ka svojoj palati. Međutim Behauddin nije želio da stanuje u sultanovoj 
palati, jer njemu kao učenjaku pristajala je samo medresa; tako se oni nastaniše u 
najvećoj medresi u Konji. 

Ubrzo potom, Baha Veled je počeo sa predavanjima u medresi i džamijama. 
Jedne prilike, na njegovom predavanju našli su se sultan i njegovi namjesnici. On je, na 
sebi svojstven način, briljantno objašnjavao ajete iz Kur'ana. Jedan od sultanovih 
namjesnika bio je duboko zadivljen time, no, u jednom trenutku, pomislio ja da Beha 
unaprijed priprema svoja predavanja, te je u stanju da govoriti tako dobro. 

Behauddin prekinu predavanje i zatraži od tog čovjeka da prouči nešto iz 
Kur'ana, tačnije deset ajeta. Ovaj to učini i Behauddin mu ih rastumači na licu mjesta, 
ništa manje briljantno od samog predavanja. Uvidjevši da ima posla sa izuzetnim 
Allahovim robom, ovaj sultanov Emir dade riječ da će sagraditi novu medresu samo 
za Behauddina i njegovu porodicu. Tako je i bilo. To je bijaše mjesto u kojem su se 
trajno nastanili. 


Sultan Kejkubad imao je veliko poštovanje za Behauddina. Savjetovao se sa 
njime u svim situacijama. Sagradio je divne zidine u Konji, ukrašene zlatnim motivima 
i reljefima. Te zidine bijahu čvrsta brana od neprijatelja i poplava. 

Jedne prilike, dok su šetali po tim sjajnim zidinama, sultan upita Behauddina: 
O sultane učenjaka, šta misliš o ovim zidovima?" 

"Bez sumnje je da si ti sagradio sjajne zidove koji te štite od neprijatelja i dugih 
nepogoda, ali imaš li ti nešto što te može zaštititi protiv uzdaha onih koji su potlačeni i 
strijela koje odapinju iskreni vjernici. Pokušaj sagraditi utvrđenje dobročinstva i 
pravde i sakupiti vojsku dobrih vjernika. To će ti biti bolje od hiljadu ovakvih zidova," 
odgovori mu Behauddin. 

Sultan mu tada poljubi ruku, zbog ovih mudrih riječi upute i pokloni ružičnjak 
na istočnoj strani palate. Jednom dok je bio u tom ružičnjaku Behauddin je rekao: ' 
Ovdje će biti grobovi moje djece, njihove djece i unuka." Tako je i bilo. I dan danas 
Mevlanino turbe se nalazi u tom kraljevskom ružičnjaku. 


Put od Belha do Konje je trajavo 16 godina. Behauddin Veled je živio samo dvije 
godine u Konji. Kada je stigao u Konju imao je već preko osamdeset godina i bilo je 
prilično oronuo. Starost je donijela svoje i njegov je dugi život stigao svome ishodištu. 
U zimu, 1231. g. iznenada se razbolio i tri dana nakon toga preselio je na bolji svijet. 

Nakon njegove smrti izgradili su mu jednostavno turbe od sušene cigle. 
Kasnije, seldžučki vezir Sulejman Pervane želio je Behauddinu podići veće i ljepše 
turbe, ali Mevlana ga je odgovorio od te namjere riječima: "Zar ti možeš sagraditi veće 
i ljepše kube od onoga koje već grli nebeska prostranstva?" 

Tako je Behauddin Veled napustio ovaj svijet, grleći Nebeska prostranstva, no, 
iza sebe je ostavio sjajno sunce, svoga sina Dželaluddina, koji je svojom svjetlošću 
zatamnio sjaj nebesa, postidio mjesec i sve zvijezde iz nebeskog okeana... 


Behauddin Veled je nestao u vječnosti i tako je započelo novo poglavlje 
Mevlaninog života. Još od svoga djetinjstva, u Belhu, Mevlana je bio izložen uticaju 
sufijske mudrosti. Prisustvovao je sijelima derviša, slušao njihove pjesme o predanosti 
Allahu, bio upućen u razna duhovna pitanja vjere. Slušao je predavanja svoga oca, bio 


odgajan od strane njegovih iskusnih derviša, upoznao čuvene učenjake i sufije toga 
vremena. 

Poslije Behauddinove smrti, Mevlana je shvatio da je Konja konačno odredište 
njegovog zemaljskog putovanja. Shvatio je da mu je dužnost da se nastani u mjestu u 
kojem je njegov otac napustio ovaj prolazni svijet. Vremenom je zavolio taj grad . Iz 
njegovih zabilješki o Konji izdvaja se sljedeće: "Ovaj grad bi se trebao zvati: Grad 
Allahovih Prijatelja. Svako dijete koje se ovdje rodi biće blisko Allahu. Sve dok tijela 
Behauddina, Sultana učenjaka, i njegovih potomaka budu ovdje, neprijatelj neće 
uspjeti da osvoji ovaj grad. Sve do kraja vremena, Konja će biti zaštićena od propasti, 
jer naše duhovno i materijalno blago zakopano je ovdje." 

Poslije Behauddinove smrti mnogi su tražili od Mevlane da zauzme njegovo 
mjesto, ali on se još nije osjećao spremnim da prihvati tu odgovornu dužnost. Tada je 
nastao period njegovog duhovnog usavršavanja. Žedan iskustvenog znanja i 
duhovnih otkrovenja povukao se u samoću i tamo strpljivo boravio sve dok se nije 
pojavio šejh Burhaneddin iz Tirmiza. 


Šejh Burhaneddin bijaše učenik Bahe Veleda. No, iznenada, jednoga dana, 
nošen vihorom Božanske ekstaze, on napusti Belh i ode da luta pustinjama. Nakon 
izvjesnog vremena pojavio se u gradu Tirmizu, gdje je živio povučeno i smireno. 

Prenosi se da je jednoga dana, na sijelu derviše, iznenada, ustao i povikao: " 
Jaoj meni! Moj šejh Behauddin je napustio ovaj svijet. Ustajte da mu klanjamo 
dženazu. I tako se i dogodilo. Dženaza se klanjala Behauddinu, sultanu učenjaka, 
istovremeno, u Konji i Tirmizu. Nakon dženaze Burhaneddin je rekao: "Sin moga 
šejha Dželaluddin Muhammed ostao je sam. Dužnost mi je sada da idem u Konju, 
spustim glavu u prašinu po kojoj je gazila noga moga šejha i pobrinem se za njegovog 
sina. 

Tako se šejh Burhaneddin zaputio u Konju. Dakle, on je nastavio da vodi 
Mevlanu dalje stazama duhovnog usavršavanja. Prenio mu je znanje o halu.? Nakon 
izvjesnog vremena poslao ga je u Siriju, u Halep. Tamo je Mevlana dalje učio od 
muderrisa Kemaluddina, koji je poznavao njegovog oca i bio veliki učenjak svoga 
doba. U Halepu je boravio godinu dana, a zatim se uputio u Damask. 


U to doba, Damask je bio utočište mnogim učenjacima koji su se sklanjali pred 
naletima mongola. Tu je boravio i čuveni sufija Muhjuddin Arebi. Mevlana je tu imao 
prilike da se sretne sa mnogim sufijama, da od njih uči i sa njima razmjenjuje svoje 
spoznaje. To je bio veoma plodonosan period u sticanju duhovnoga znanja. Imao je 
otvoren pristup mnogim medresama, tekijama 1 tajnim sijelima. Tu u Damasku, 
boravili su i prolazili putnici - namjernici, duhovni tragaoci sa sve četiri strane svijeta. 
Čaršija u Damasku je odisala životom, ali i mističnom atmosferom prisustva mnogih 
Božijih prijatelja. 

Jednoga dana, prenosi se, Mevlana je išao kroz čaršijsku gužvu kada ga neko 
iznenada uhvati za ruku. Taj čovjek mu, potom, poljubi ruku sa dubokom 
poštovanjem i reče: "O ti koji sijaš sjajnije od svake zvijezde na nebesima Znanja, ipak 
ne poznaješ ni moju prašinu!" Ne ostavljajući vremena Mevlani da bilo šta odgovori ili 
učini, ovaj čovjek se izgubi u gužvi. 


3 Znanje o halu - svjesnost Allahovog prisustva. 


Nakon četvorogodišnjeg boravka u Damasku Mevlana se vratio u Konju. Usput 
je svratio u Kajseri u kojem je tada boravio šejh Burhaneddin. Šejh se zajedno sa njime 
uputio u Konju. 

Šejh Burhaneddin je veliki značaj pridavao postu. Znao je postiti i po petnaest 
dana neprekidno. Govorio je: "Budite gladni, koristite pečat gladi. Glad je ključ riznica 
mudrosti. Glad otvara izvore istinskih spoznaja, koji borave u najdubljoj svijesti 
Poslanika i Božijih prijatelja!" 

Mevlana je, pod budnim okom takvoga učitelja, prošao mnoge stanice 
duhovnog puta. Sa njime je upoznao mnoge tajne koje donosi duhovna praksa 
gladovanja i odricanja od svjetovnih užitaka. Tako je stiglo i vrijeme njihovog 
rastanka. Ipak, Mevlana nije želio da ga taj duhovni lav napusti i Berhaneddin je samo 
tražio povoljnu priliku za to. 

Burhaneddin je pokušao otići, jedne prilike, ali mula ga je zbacila sa sebe i pri 
padu je slomio nogu. Mevlana mu pritrča i ugleda polomljenu kost. 

"Bravo! Burhaneddin tada reče, "dobri učenik je svome učitelju slomio nogu!" 

Mevlana je tada shvatio da ga ne može na silu zadržati i da ga mora, u svome 
srcu, pustiti da ide. Zapazivši promjenu u stanju svoga učenika Burhaneddin mu reče: 
"Sine moj, ti si spreman. Niko od duhovnih putnika ti sada ravan nije. Postao si lav 
učenosti i spoznaje. Budući da sam i ja takav jedan lav, ovdje nema mjesta za obojicu. 
Stoga je želim da idem iz Konje. Neka ti ne bude žao, jer će te ubrzo posjetiti jedan 
veliki duhovni prijatelj. On će biti tvoje ogledalo, a ti njegovo. On će te uvesti u svijet 
duhovnih tajni, a i ti njega. Upotpunit ćete jedan drugoga, u ovom svijetu od vas 
dvojice neće biti većih prijatelja!" 

Mevlana je razumio poruku svoga učitelja. Tako je Burhaneddin otišao u Kajseri. 
Jednog lijepog proljetnog dana 1239. g., Mevlana se oprostio od svoga učitelja kvaseći 
suzama njegove ostarjele ruke. Burhaneddin je u Kajseriju živio povučeno. Nudili su 
mu mjesti imama, ali on je toliko bio obuzet duhovnim stanjima da nije bio u stanju da 
klanja kao drugi ljudi. Ostajao bi u namazu toliko dugo da ga niko u tome nije mogao 
slijediti i stoga se opet povukao u osamu. Nedugo nakon njegovog dolaska u Kajseri, 
osjetio je da se bliži njegov odlazak sa ovoga svijeta. Pozvao je jednoga dana svoje 
učenike i rekao im: "Zatvorite čvrsto vrata ove uboge ćelije i svijetu objavite: "Garibf 
Burhaneddin napustio je ovaj svijet!" " 

Prenosi se da su mu posljednje riječi bile sljedeće: "O Uzvišeni Allahu! Prijatelju 
moj! Uzmi ovu dušu, slobodnu od oba svijeta! Odstrani iz nje svaku radost sem 
radosti za Tebe!" 


4 Garib — stranac, tuđinac, u duhovnom smislu: onaj kome je stran ovaj svijet i sve u njemu, a blizak onaj svijet. 

Ida 


Naša priča o Mevlani lagano stiže do svoga usijanja. Stgli smo do mjesta gdje su 
se susrela dva okeana. No, prije nego kažemo nešto o tome, moramo progovoriti koju 
riječ o Šemsu Tabriziji. Priča o njemu je neizostavna u ovoj priči o Mevlani, 
Dželaludinu Muhammedu Rumiju. 


Ko je bio Šemsuddin Tabrizi? Ko je bio taj čovjek koji je Mevlanu zapalio 
beskrajnom vatrom ljubavi? Ko je bio čovjek kome je Mevlana posvetio svoj Divan, 
poeziju od preko 36 000 hiljada bejtova ili 3300 gazela? 

Pokušaćemo nešto da kažemo o njemu na osnovu malo vjerodostojnih 
podataka koji su nam ostali o toj Božanskoj lutalici. 

Porijeklom je bio iz Azerbejdžana. Rođen je u Tabrizu. Koliko je poznato, 
njegov se otac zvao Melikdoglu. Od malih nogu bio je neobičan i isticao se među 
drugom djecom. Imao je veliku ljubav za vjeru i prije svoga punoljetstva znao je 
provesti po četrdesed dana gladujući, bez ikakve želje za hranom. Duhovna žeđ, tako 
vitalna i neizostavna za svakog iskrenog putnika, u njemu se nastanila još od rane 
mladosti. 

Njegovi roditelji bijahu zabrinuti za njega pa je Šems, jedne prilike, poveo oca 
do rijeke i pokazao mu na na kokošku pod kojom su ležali pačići, kokodakala je u 
panici vidjevši ih kako plivaju u vodi. 

"Oče, vidiš li ti ovo?" upita ga Šems, "isti je slučaj i sa nama. Dok kokoška, u 
velikoj brizi, kokodače na obali, njeni mladi rone i plivaju ka drugoj strani. Možeš li 
sada da razumiješ razliku između osobina koje su urođene i Bogom dane i onih koje se 
trudom stiču? 

Na ovaj način, Šems je svome ocu pokazao da on pripada nekoj drugoj 
duhovnoj porodici koja umije da pliva u moru duhovnog znanja. Šems je bio to pače 
koje je bezbrižno plivalo duhovnim vodama. 

U sufijski put, tarikat, uveo ga je šejh Ebubekir koji bijaše pletač košara. No, 
Šems je najveći dio svog života proveo putujući. U maladosti napustio je Tabriz i od 
tada se nikada više nije skrasio. Bio je pravi lutajući derviš. Na svojim lutanjima sreo je 
mnogo učitelja, ali dugo nije mogao da sretne pravog čovjeka, "čovjeka srca'. 


Prenosi se da je, jedne prilike, stigao do nekog šejha koji ga je upitao šta traži i 
zašto je došao. 

"Tražim Boga!" Šems mu odgovori. 

"Bog vlada nebesima i pokreće brodove na njihovim putanjama, 
odgovori šejh. 

Čuvši to, Šems se bez riječi ustade i napusti ga. 


, 


sav važan, 


Druge prilike, dok je bio u Bagdadu, posjetio je poznatog šejha Evhaduddina. 
Kada ga Šems upita šta radi, reče da gleda odraz mjeseca u lavoru. 

"Ako nemaš čir na vratu, zašto ne podigneš svoju glavu i pogledaš u nebo. 
Tamo ćeš ugledati pravi mjesec. No, ti si sklon lavorima, sjenama, i stoga ne možeš 
pronaći ono što tražiš," reče mu Šems. 

Evhaduddin bijaše toliko pogođen ovim riječima istine da zgrabi Šemsovu ruku 


i zamoli ga da mu bude duhovni vodič. 

"Ti ne možeš izdržati moje društvo," reče mu Šems. 
Šejh Evhaduddin nije se dao tako lahko odbiti, nastavio je moliti Šemsa da ga 
vodi duhovnim putem. 

U redu," konačno pristade Šems, "pristajem, ali pod jednim uslovom. 
Moraćeš sa mnom piti vino na bagdadskom bazaru!" 

"Ne zaboga, takvo nešto nikada ne bih učinio!" odgovori zaprepašteni šejh. 

TA, da li bi ti otišao i kupio vina za mene?" 

"Ne, nipošto, ni to ne mogu ispuniti!" 

"Eto vidiš," najposlije reče Šems, "jesam li ti rekao da ti nisi u stanju da izdržiš 
moje društvo. Prođi se ti derviša. Ja tražim čovjeka sličnog sebi, a ne nekoga ko bi bio 
moj šejh ili ja njegov. Ja tražim zrelog čovjeka od koga istina nije skrivena." 

Na ovakve i slične načine Šems bi se oslobađao onih koji nisu bili cilj njegovog 
putovanja. On bi takve ljude odmah, u par riječi, prepoznao, i tako se potraga 
nastavljala. 


Jednog dana naišao je na Baba Kemala i s njime proveo neko vrijeme. Jedan od 
Baba Kemalovih prijatelja bio je Fahruddin Iraki koji je doživljavao stanja Božanskog 
nadahnuća i tada bi pisao veličanstvenu poeziju. Svoje stihove, davao bi Baba Kemalu. 
Jedne prilike, Baba Kemal upita Šemsa: "O Šemsuddine, zar se u tvome srcu ne krije 
istina o kojoj pjeva Fahruddin?" 

Šems odgovori: "Ja nemam sposobnost da izrazim to što se u mome srcu krije, 
kao što to ima Fahruddin, ali to ne znači da se srcu mome ne nalazi ta istina. Za 
razliku od mene, on ima sposobnost da u haljine zaogrne tajne i time im da ukras i 
sjaj." 

"O Sunce Tabrisko!" reče Kemal Baba, pogledavši ga očima ljubavi, "Allah će ti 
jednoga dana darovati takvoga prijatelja koji će u tvoje ime otkriti sve tajne od početka 
do kraja vremena. Sa njegovog jezika teći će mudrost srca tvoga!" 

Priča se da je naposlijetku, u šezdesetoj godini svoga života, Šems zavapio s 
podignutim rukama ka nebesima: "O Allahu, imali na ovom svijetu iskrenih ašika, 
onih koji Te istinski traže, glavu bih dao da jednog takvog nađem!" 

"Idi u Rumeliju," glas srca se javi, "idi u zemlju Rum, tamo ćeš ga naći:" 

Oni koji iskreno traže naći će put do staništa Njegova. Od svega na ovom svijeti 
vrijedi više suza za Njime prolivena. Šems Tabrizi suze je lio zarad svoga Džanana. 
Zato je njega Džanan ? uputio ka staništu prijatelja. 


PS 


Šemsuddin Tabrizi stigao je u Konju novembra 1244 godine. Ugledavši visoke 
munare, srce mu zaigra od radosti. Prošao je kroz kapije, tog sudbonosnog grada, i 
smjestio u skromnoj musafirhani." Sljedećeg dana 25 novembra susreo se sa voljenim. 

Šems je izašao na ulicu i ugledao Mevlanu na konju, u pratnji njegovih 
sljedbenika. Šems, kao opijen, potrča, uhvati konja za uzde i zagleda se u oči 


5 Džanan -— lit. Duša duše, fig. Voljeni 
6 Musafir — putnik, hane — kuća; kuća putnika, svratište, han. 

začuđenog Džalaluddina. To mjesto, pokraj Šekerfuruš musafirhane, nazvano je 
Meredjel Bahrejn - mjesto susreta dva okeana. 7 


"Upitao bih te nešto, o mula,Š" reče Šems, "molio bih te da mi razjasniš jednu 
čudnu i tegobnu stvar." 

"Govori, o kalenderijo,? kakve te tegobe muče," reče mu Mevlana. 

"O vođo muslimana! Ko je bio uzvišeniji, poslanik Muhammed a.s. ili Bajezid 
Bistami?" upita ga Šems. 

"Čudnovati čovječe, zar se može porediti poslanik Muhammed a.s. koji je 
svjetlost i milost svim svjetovima, sa Bajezidom koji je samo jedan od Allahovih 
odabranika?" 

{U pravu si," reče Šems smješeći se, "ali, nije li Poslanik a.s. rekao: 'Što mi Se 
više otkrivaš sve te manje poznajem', dok je Bejezid izjavio: 'Slavljen nek sam ja 
veličanstveni" 

Mevlana na to odgovori: "Kalenderijo! Tvoje pitanje je zaista čudnovato i teško. 
Odgovor na njega znaju samo istinski znalci. Bajezid je gucnuo samo kap iz golemog 
okeana Allahove pojavnosti i potpuno se opio, dok se žeđ Poslanikova stalno 
povećavala, mada je ispio mnogo čaša iz tog okeana. Njegov stepen blizine se stalno 
povećavao i sa njime njegova žeđ za Allahom. Što je kod čovjeka veća žeđ za Allahom 
to je on uzvišeniji. Po tome se niko nije mogao mjeriti sa Pejgamberom Muhammedom 
a.s. Bajezid je samo jedan mali zaljev u moru njegovom!" 

Čuvši ovaj govor ušima svoga srca, Šemsovo more ljubavi uzavre i prekipi. On 
pade u džezbu!" i viknu - Allah, preplavljen čežnjom ljubavi. Od tog uzvika, Božanska 
svjetlost zasija u srcu Džalaluddina i on u tom trenutku jasno vidje da Allaha slavi 
cijeli univerzum, da sva bića ovoga svemira, od kamenja do zvijezda, neprestano 
veličaju i slave Uzvišenog Stvoritelja, ponavljajući njegovo sveto ime. Božanska ljubav 
savlada Šemsa i on pade na zemlju onesvješćen. 

Mevlana sjaha sa konja i ponese ga u medresu u kojoj je stanovao. U medresi, 
on položi njegovu glavu u svoje krilo, čekajući da se Šems osvijesti. U tom trenutku 
prisjeti se riječi svoga šejha Burhaneddina: "Uskoro će ti Allah poslati istinskog 
prijatelja..." 

"Da li je ovo taj čovjek,{ pomisli Mevlana, gledajući Šemsa koji se lagano budio 
iz nesvijesti... 


Mevlana je pozvao Šemsa da se preseli u njegovu medresu. Smjestio ga je u 
jedan ugao, pored šadrvana i biblioteke. Dok su razgovarali, Šems se zagleda u knjige 
i upita Džalaluddina: "Šta je ono tamo?" 

"To su samo prazne riječi," odgovori Mevlana. 

"To ti više ne treba," reče Šems i velikom brzinom poče bacati knjige u bazen 
šadrvana. 


' Velikim dijelom, ova biografije, pored drugih izvora koji će biti navedeni na kraju knjige, bazira se na 
romansiranoj biografiji 'Whirling Dervishes! Onder Mehmeta, dakle ona je subjektivnog karaktera i ne 
mora nužno biti cijela istina o Mevlani; još uvijek u Bosni nije izašla Mevlanina biografija bazirana na 
podrobnijem, naučnom, istraživanju. 

3 Mula - učitelj 

9 Kalender - lutajući derviš 

10 Džezba - duhovni zanos 

Mevlana to mirno posmatraše, al" se u srcu njegovom javi tuga zbog dvije 
knjige koje bijahu bačene u vodu. 

Šems to odmah primjeti pa ga upita: "Zbog čega ti se srce žalosti?" 

"Prijatelju moj, nije mi žao svih tih knjiga osim dvije," Mevlana odgovori. 

Te dvije knjige bijahu Esrarnama — knjiga tajni, od Šejh Attara, koju je on, još 
kao mali, dobio od njega, i knjiga koju mu je ostavio njegov otac Behauddin Veled. 

"Ne tuguj Mevlana, mi to možemo lahko popraviti," Šems reče pa izvadi iz 
bazene te dvije knjige, suhe i prašnjave kao što bjahu i prije. Potom obrisa prašinu sa 
njih i dade ih Mevlani... 


PI 


Poslije toga, Mevlana i Šems bijahu nerazdvojni. Sve što bi Šems zatražio od 
njega Mevlana bi činio s ljubavlju i velikim oduševljenjem. Šems mu je zabrani da čita 
knjige govoreći: "Umijeće Božanske ljubavi se ne može naučiti u medresi." 

Stanje Mevlane, u vrijeme intenzivnog druženja sa Šemsuddinom, njegov sin, 
Sultan Veled, opisao je sljedećim riječima: "Iznenada, Šems se pojavio u našim 
životima. Tada se Mevlanina sjena povukla pred svjetlošću njegovoga sunca. Iz 
udaljenih obala svijeta ljubavi stigao je prah tišine. Stigao je nečujno, bez buke doboša 
i tamburina. Šems nas je podučavao o stanjima Božanske ljubavi. Mevlana, koji je bio 
dosegao sam vrhunac znanja, sada je morao početi sve iz početka. Kao što su svi drugi 
slijedili i poštovali Mevlanu, on je sada slijedio Šemsa, jer on već bijaše dostigao stanje 
beskrajne ljubavi prema Bogu." 

Šems je stigao nečujno i pozvao Mevlanu da se nastani u svijetu Božanske 
ljubavi, da uskoči u oganj aška i tamo se peče i sagori. Prije Šemsovog dolaska 
Mevlana nije imao smiraja, mada je imao sve što se može poželjeti. Imao je ljubav i 
poštovanje ljudi, položaj i ime. Bio je veliki učenjak i duhovni autoritet, nisu mu bile 
strane ni mnoge tajne vjere. No, njegovo srce još nije bilo sagorjelo u ognju ljubavi. 
Šems je u njegovom srcu otvorio nove vidike, vidike čovjeka koji je iskustveno saznao 
sve ono što je Mevlana učio u knjigama, čovjeka koji je gladan, žedan i bos u 
poderanim haljama, prašio drumovima duhovne čežnje i ljubavi; lutalice i usamljenika 
koji je ostavio sve zarad Uzvišenog Allaha. 

Šems je u njemu probudio ljubav za muzikom i plesom. Muzikom koja je nosila 
u sebi duhovnu čežnju, plesom onih zanesenih Božanskom blizinom. Njih dva su 
provodili dane i noći zatvoreni u svom svijetu i opijeni van svih granica. Iz prostorije 
u kojoj su boravili čuli su se zvuci rebaba i naja!! i česti povici: "Allah! Allah!" Bili su 
potpuno zaneseni u svom duhovnom svijetu, u kojem nije bilo pristupa nikome. 
Razmijenjivali su beskraj tajni, koje Uzvišeni Allah spušta na takvu vezu 
nepatvorene ljubavi i povjerenja. 


11 Rebab - žičani instrument; naj — frula od trstike 

Ida 


U maloj sobi u kojoj su boravili Mevlan i Šems, pucali su beskrajni vidici i 
horizonti. Gorjeli su zajedno u uzavrelom kotlu ljubavi i beskrajne duhovne čežnje. 
Šems bi govorio Mevlani: "Iskreni duhovni tragalac nikada nije umoran od 
prijateljstva. Za njega nema slađe hrane od ponavljanja Allahovog imena za sofrom 
predanosti. Duhovna spoznaje postiže se putem tri stvari: jezikom koji ponavlja ime 
Božije, srcem koje žrtvujući sebe pokazuje zahvalnost Allahu i tijelom koje strpljivo 
čeka. Tijelo je kao školjka na suhom, ono mora biti natopljeno odricanjem, 
samoobuzdavanjem i duhovnim nastojanjima. Nema ništa bolje od duhovne 
poniznosti. Sretan je čovjek koji je zadovoljan onim što ima i ne želi ono što imaju 
drugi. Istinski prijatelj mora biti tajanstven, poput Allaha. Mora podnositi ružna djela i 
mahane svoga prijatelja, ne smije biti povrijeđen njegovim griješenjem. Ne smije mu 
svoja leđa okrenuti i ne smije ga okrivljivati. Mora neumorno praštati, baš kao što i 
sam Allah voli da prašta i pokriva naše grijehe." 

Mevlana je, bez daha, upijao Šemsove riječi istinske mudrosti i spoznaje. 
Napredovao je takvom brzinom da se uskoro nije znalo ko je tu kap, a ko more. Dva 
okeana su se prelijevali jedan u drugoga i nije više bilo važno ko je tu učenik, a ko 
učitelj. Bili su jednostavno dva duhovna prijatelja, svjetlost njihovih srca sijala je istim 
sjajem. 


PI 


U kratkim trenucima njihove odvojenosti, Mevlana je svima govorio o 
Šemsovoj veličini. Tražio je od njih da budu pažljivi prema njemu i da mu ukažu 
dužno poštovanje. Dugo i naširoko bi im govorio o tome. 

Sultan Veled, Mevlanin sin, jedne prilike prišao je Šemsu, poljubio ga u ruku i 
pitao ga ima li išta što bi mogao učiniti za njega. 

"Šta je s tobom Velede," reče Šems, "otkuda odjednom takvo poštovanje i 
uvažavanje kod tebe?" 

"O poštovani, moj otac je govorio o tebi s tolikim uvažavanjem da smo svi 
izbezumljeni zbog toga. Kada bih i hiljadu godina živio to mi ne bi bilo dovoljno da ti 
iskažem svu zahvalnost koju zaslužuješ," reče Veled ushićeno. 

"To ne može biti," reče Šems, "ni hiljade Šemsuddina nije više od trunke 
prašine u kuli Dželaluddina. Neka sam ja došao i do Božanske veze, i vidjevši mnoge 
zaogrnute Božanskim prisustvom, prišao Božanskoj svjetlosti. Neka sam ja upoznao 
mnogo Božijih prijatelja i nevidljivi svijet, ipak sam nemoćan da dostignem Mevlaninu 
veličinu. Nema toga koji se može približiti njegovom dohovnom viđenju Boga!" 

Mevlana i Šems međusobno su se upotpunjavali, prelazili zajedno planine 
spoznaje, penjali se skupa Allahovim stepenicama Božanske blizine. I dok su oni tako, 
zatvoreni u svome svijetu duhovnih tajni, bezbrižno drugovali, napolju je počela 
polahko da se zagrijava i ključa ljubomora. 


Mevlana je bio omiljen u Konji. Njegova predavanja bila su uvijek preplavljena 
slušaocima. Narod ga je volio i neizmjerno cijenio. No, sada se on potpuno povukao iz 
javnog života. Nije više bilo njegovog milog i učenog glasa među njima. Nestao je bez 
traga. U početku, ljudi su to prihvatali kao nešto privremeno. Nadali su se da će 

njegova odvojenost brzo proći, ali to se počelo otezati u nedogled, on se nije 
pojavljivao među njima. Mjeseci su prolazili... 

Tako su počela gunđanja. Isprva tiho, a onda sve glasnije i glasnije. Ko je taj 
lutajući derviš koji im je ukrao njihovog učitelja? Da li on uopšte ima čiste namjere? 
Došao je i opčinio Mevlanu, uvukao ga u nekakav čudan, nerazumljiv svijet! Ko je on 
da Mevlanino srce učini hladnim prema nama, odvoji ga od knjiga i podučavanja? 
Kako je moguće takvo nešto? On je zasigurno neki mag koji je začarao našeg učitelja! 


PI 


Prošlo je više od šest mjeseci od kako je Šems stigao u Konju. Mevlana, za svo to 
vrijeme, ni jednom nije otišao u medresu. Negodovanja su bivala sve veća i otvorenija. 
Prolazeći jednom kraj grupe takvih nezadovoljnika, Mevlana im je priđe i reče: "Zato 
što u vama nema ljubavi vi osuđujete Šemsuddina. U njemu nema ni trunke od onoga 
što mu pripisujete." 

Da cijela stvar bude još gora Šems je počeo braniti Mevlani da se viđa sa 
ljudima. Želio ga je zaštititi od njihovih otrovnih misli i zajedljivog govora. Jednoga 
dana, učenik Mevlanin došao je u medresu da se vidi sa njime. No, Šems mu nije 
dozvolio da uđe govoreći: "Šta si to ti donio sa sobom što bi Mevlani bilo potrebno?" 

Mladić se na ove riječi razbijesni i povika na Šemsa: {A šta si mu ti donio pa 
daješ sebi za pravo da ga otrgneš od nas?" 

"Ja sam mu donio sebe, za njega sam svoju glavu založio," mirno reče 
Šemsuddin. 

Ovo je mladića još više razljutilo i provalija međ' Mevlaninim učenicima i 
Šemsom svakim danom se povećavala. Sve otvorenije počeli su govoriti protiv njega. 
Nisu propuštali prilike da ga vrijeđaju, napadali su ga na svakom koraku. 

Jednoga dana održavala se ceremonija u jednoj od tekija u Konji. Šems i 
Mevlana stigoše tamo zajedno. Sjeli su u kut dvorane koja je bila ispunjena sufijama i 
učenjacima. Oni se nadmetahu u prepričavanju izreka i čudotvornih djela velikih 
sufija. Šems sve to neko vrijeme mirno slušaše, no, u jednom trenutku više ne mogaše 
trpjeti ispraznost njihovih riječi te skoči je na noge i povika: "Koliko ćete još dugo 
uzaludno trošiti vaše vrijeme, ponavljajući, kao papagaji, riječi učenjaka!? Kada ćete, 
umjesto toga, početi govoriti riječima Božanskog nadahnuća? Dokle ćete hodati sa 
štapovima drugih ljudi? Gdje su, u svemu tome, vaše riječi 1 vaša djela?" 

Svi redom oboriše svoje glave, postiđeni ovim ubojitim riječima istine. No, te 
riječi potstakoše još veću netrpeljivost i mržnju prema njemu. 

U martu 1246. godine, mržnja prema Šemsu dostiže vrhunac i on iznenada 
nestade, bez traga... 


PI 


Mevlana bijaše neutješan nakon što je Šems nestao. Povukao se u samoću, a srce 
mu postade vulkan iz kojega je sukljala lavina poezije. U tom vulkanu je provrelo 
more gazela, od kojih je svaki po jedna tajna, a u isto vrijeme ista čežnja za istinom. 

Divani Šems je, dakle, nastao prije Mesnevije; u njemu se jasno vidi Rumijev 
duhovni preobražaj od čuvenog učenjaka i vaiza!? do zanesenog džezbije, opijenog 
pjesnika ljubavi. Ta unutarnja alhemija ljubavi dogodila se u njegovoj vezi sa Šemsom. 
U Divanu se, na najbolji način, može bar malo dokučiti, osjetiti i doživjeti to što se 
događalo u zvjezdanim noćima, u pustinji u kojoj su boravili samo Mevlana i Šems. 
Kažem pustinji jer, sem Allaha Uzvišenog, tu trećem pristupa nije bilo. 

Tu su se susrela dva okeana i Divan se s pravom može tako i nazvati: Mjesto 
gdje se dva okeana sastaju. Iz tog mora nepreglednog, iz tih dubina nedokučivih, 
rodilo se preko 3300 gazela koji svjedoče o besmrtnim tajnama koje je Allah Uzvišeni 
pohranio u običnog insana. Oni svjedoče o snazi koju posjeduje ljubav i predanost, o 
nadahnuću koje nastaje kada se sretnu dvije duše koje se istinski žedne istine. Vjernik 
je vjerniku ogledalo.13 U ogledalu Šemsa, Mevlana je vidio mnoge tajne koje donosi 
usamljenost i lutanje, fukaraština!4 srca i bol za blizinom Voljenog, a u ogledalu 
Dželaluddina, Šems je našao ahbaba kojeg je cijelog života tražio i za kojeg je glavu 
svoju dao, čovjeka koji je bio sposoban da shvati i ponese tajne koje su razdirale 
njegove grudi; istinu koja ga je cijelog rastočila, ljubav u kojoj je živ sagorio. 

Da li je tu riječ o klasičnom odnosu između šejha i murida, tj. učitelja i učenika, 
ili odnosu između dva zaljubljenika i Božija odabranika koji su se više upotpunjavali 
nego što je jedan bio na višem stupnju od drugoga, Allah sami zna. Ostavljam to 
svakom da prosudi prema svom nahođenju. Ono što je u toj vezi bitno je to da je ona 
porodila ogromno more mudrosti, oduševljenja i snage koja je i nama danas itekako 
potrebna da bi ostali na Allahovom Putu u ova doba opštih previranja, sukoba i 
zabluda. 

U Divanu se nalazi moćno vino mudrosti i ljubavi koje zacijelo ima dovoljnu 
snagu da nas nadahne, ispuni i pokaže da sav sjaj ovoga svijeta ne može pomroačiti ni 
jedan jedini bejt 5 iz Divana. Onaj koji zaroni u to more neće izgoriti u vatri ovoga 
svijeta, već u vatri ljubavi Božanske. U tom moru su razni i čudnovati biseri, pa ako ne 
možemo razumijeti sav njihov sjaj neka nas to ne muči i ne zabrinjava. U njemu ima 
bisera za svakoga. Ponekada je čovjeku dovoljna jedna riječ da ga vrati na Put sa kojeg 
je zalutao, zato treba tražiti i roniti u to more pa će u njemu, svako za sebe, voljom 
Uzvišenog Allaha, pronaći biser za sebe... 


PI 


Mevlana je kao izbezumljen išao nekoliko puta u Damask u potrazi za 
Šemsuddinom. To sumanuto traganje na trenutak je donosilo hladovinu njegovome 
uzavrelom srcu, ali i sam je bio svjestan da nije u stanju, sopstvenim naporima, 
pronaći voljenog. O tome Mevlana sam kaže: 


Ja sam zaljubljeni ludak Damaska. 


12 Vaiz — onaj koji vazi, drži govore i predavanja. 

13 Poznati hadis: Mu'min je mu'minu ogledalo; mu'min je iskreni, osvjedočeni vjernik. 

14 Fukaraština srca - duhovno siromaštvo, označava čovjeka koji je svjestan da sve pripada Uzvišenom 
Allahu i da je čovjek siromah u svakom smislu te riječi, jer za materijalnu i duhovno opskrbu može 
zahvaliti samo Allahu. 

1 Bejt - distih 

Srce sam mu svoje dao. 

Tri puta sam letio tamo, 
No, voljenog nisam našao. 
Namirisan mirisom noći crne, 
tih crnih uvojaka, 
ja Božije Sunce tražim 
poput kakpog ludaka. 

No, ako je Sunce Tabrisko ondje 
Ja sam kralj Damaska!" 


Na kraju vratio se u Konju i gorio sam u tišini. Par mjeseci poslije toga stigle su 
vijesti o Semsu. Viđen je u Damasku. Mevlana mu je napisao pismo, ne bijaše pisano 
tintom, već vatrom. 


O, svjetlosti srca moga, dođi! 

O, čežnjo, moj smiraju, dođi! 

O, ti, majstore ljubavi, dođi! 
Život je moj u rukama tvojim... 
Ne muči me više, voljeni, dođi! 

O Sulejmanu, gospodaru Pupavca, dođi! 
Predugo si, predugo, otsutan bio, dođi! 
Zaime Boga Jedinoga, dođi! 

O voljeni prijatelju, dođi! 
Daljina od tebe me uništi 
Preklinjem te voljeni, dođi! 

Ti si sami izvor dobrote 
Ne ostavljaj me bez svoje ljepote 
Grijeh svoj namiri, smiluj se, dođi! 
Arapi govore 'taal', Perzijanci kažu 'bija' 
Riječi ove isto znače: "Dođi!" 
Dođi da me ogrije tvoje sunce 
Da mi opet smiješak na licu treperi 
Odkako ode ja sam slomljen 
Srcem i dušom te preklinjem, dođi! 
Dođi brzo, bez odlaganja dođi! 

O Šemsuddin Tabrizi! 

Ne čekaj, put ne odlaži 


Samo put taj je tebe dostojan 
O krađu srca brzo dođi! 


Pismo bijaše odmah odnešeno u Damask, ali odgovor od Šemsa nije stizao. 
Mevlana je pisao i pisao, ali iz Damaska je stizala samo tišina, tek ponekad narušena 
šumom istočnih vjetrova. Šems je šutao, kao zaliven. Igrao je svoju bolnu igru ljubavi 
predano do kraja, do posljednje kapi krvi. 


Najzad, stigoše vijesti od Šemsa. Kotao ljubavi bijaše se usijao. Šems bijaše 
spreman da se vrati u Konju. Mevlana posla u Damask Sultan Veleda, koji je poput 
svoga oca gajio ogromnu ljubav prema Šemsu. Nađe ga u ondje kako bezbrižno igra 
mice u uličnoj čajdžinici. Odavao je izgled čovjeka bez ikakvih briga, kao da ga 
Mevlanino stanje nije nimalo doticalo. Nasmiješio se ugledavši Sultan Veleda. Ovaj 
mu odmah predade Mevlanino pismo koje je nosio u njedrima. Reče mu da su se svi 
njegovi protivnici pokajali i pred njega stavi bogate darove. 

"Zlato i srebro za mene nemaju nikakve vrijednosti. Poziv Mevlane je 
dovoljan," reče Šems. 

Potom, sve što je dobio podijeli sirotinji u Damasku. Ubrzo potom, uputili su se 
zajedno prema Konji, starim drumovima musafirhana, karavanseraja, kamila i 
ljubavi... 

Prvi put kada je stigao u Konju, Šems je stigao nezapažen. Ubogi kalenderija, 
poderan, gladan i bos, bio je samo jedan od hiljade drugih putnika namjernika, lutalica 
koji su prolazili kroz Konju. No sada, na kapijama Konje, dočekali su ga svi uglednici 
grada, sufije, učenjaci i naravno njegov voljeni Mevlana. 

Kaže se: Ašik mora svoju svoju tajnu skrivati kao zmija svoje noge, mora je 
duboko zakopati u svojim grudima, jer ako se njegova tajna otkrije on mora nestati. 


v 


Sejh Attar u svome djelu "Govor Ptica" nam govori: 


O tajnama ovim ovim govora nema, dosta! 
Ko otkrije tajne ove bez života osta! 


Otvarala se tajna Šemsovih grudi, on više nije bio nepoznati kalenderija, Konja 
je shvatila da se u tim prsima krije nešto nesvakidašnje, nešto što je potpuno uzelo 
pamet njihovom voljenom učitelju Džalaluddinu. 

Masa je s čuđenjem i nelagodom posmatrala njihov ponovni susret. Šems nije 
nikoga vidio sem njega. Ovoga puta, Šems je bio na konju, a Mevlana ispod njega. 
Šems siđe sa konja, njih dva se zagrliše, bez riječi uđoše u medresu i zatvoriše vrata za 
sobom... 

Šems je hvalio Mevlani njegovoga sina Sultan Veleda. Zaista Veled je pokazao 
veliku brigu i poštovanje za njega na putu. S druge strane, Šems je taj put iskoristio da 
mu prenese nešto od svoga neiscrpnog iskustva i znanja. 

"Ja sam dobio dva dara od Boga," govorio je Šems Mevlani, " prvi je moja glava, 
a drugi je tajanstvenost moja. Svoju glavu sam poklonio tebi, a svoju tajanstvenost 
tvome sinu.." 

Svi oni koji su se zamjerili Šemsu, dođoše da traže oprosta od njega i potom 
mu ukazaše dužno poštovanje. Shvatili su koliko Šems znači Mevlani i da on nema 

nikakvih niskih interesa prema Dželaluddinu. Otkrila se tajna o Šemsovoj veličini, al' 
tajna njegove nutrine, tajna njegove ljubavi i odnosa sa Mevlanom ostala je daleko od 
njihovog razumijevanja. Vrata medrese su i dalje bila zatvorena, vrata medrese bila su 
nepremostivi bedem iza kojih su se i dalje kuhale tajne u beskrajnom kazanu ljubavi. 

Ples derviša - sema,!6 često se održavao po mnogim Zavijama i tekijama u 
Konji. Muzika ples i slavljenje nisu prestajali. Jedne prilike, Mevlana i Šems su 
prisustvali takvom jednom sijelu. Razgovaralo se počasnim mjestima i šta znači 
počasno mjesto za učenjake, derviše i ostale. Dođe red i na Mevlanu da govori te on 
reče: "Sredina dvorane je počasno mjesto za ulemu -— učenjake, kutak tekije je počasno 
mjesto za derviše; za sufije, počasno mjesto je sa strana, a počasno mjesto ašika je kraj 
njegovog Mašuka. "17 To reče i sjede pokraj Šemsa. 

Takve situacije opet su polahko počele vraćati stvari onakvim kakve su bile 
prije nego je Šems otišao iz Konje. Mnogi su, iz ljubavi prema Mevlani, nastojali da 
budu učtivi i ljubazni prema Šemsu, ali on je za većinu njih. u dubini njihovih duša. 
bio jedan čudak kojega i pored najiskrenijih nastojanja ipak nisu mogli razumijeti. 
Ličnost njegova ostajala je pokrivena debelim velom misterije koja ih je lagano, ali 
sigurno, pržila. Pred njegovom vatrom niko nije mogao ostati ravnodušan, u njoj je do 
srži sagorjevao Mevlana, dok je cijela Konja na njoj lagano tinjala... 

Sam je Mevlana bio presretan. Već je uz Šemsa bio prešao mnoge stepenice 
duhovnog sazrijevanja. Njegovi gazeli su neprestano tekli poput džennetskog izvora. 
To je bilo vrijeme kratkog i obilatog blagostanja, koje obično dolazi pred buru... 


Ida 


Noćas sam tvoj gost, o Voljeni srca moga, 
Ne spavaj noćas, o ružo vječnog ružičnjaka! 


Moje srce tebi pripada, moj život tebi pripada, 
Ne spavaj noćas, gospodaru srca moga! 


Ti si radost moga srca, ti si vrt osmijeha, 
Bez tebe su oba svijeta samo pusta tamnica. 


Ne, ne sklapaj oči svoje, čekaj, ne spavaj, 
Ovo je naša noć, Voljeni, oči svoje ne sklapaj... 


Mevlana je ovoga puta preduzeo sve mjere predostrožnosti ne bi li zadržao 
Šemsa kraj sebe. U njegovoj kući je stanovala mlada i lijepa djevojka po imenu Kimja. 
Još kao malu Mevlana je usvojio. Odrastala je u duhovnoj atmosferi, okružena brigom 
i ljubavlju. Bila je učena, tiha i ponizna. Svaka Mevlanina želja bila je za nju svetinja. 


16 Sema u biti znači osluškivanje, a onaj koji čuje Božansku muziku ne može se otrgnuti plesu; otuda se 
ovaj pojam najčešće povezuje sa ritualnim plesom derviša. 
17 Ašik - zaljubljeni, Mašuk -— voljeni; Mašuk može biti i Allah Uzvišeni, ali i duhovno prijatelj. 

Kao što je Mevlana bez pogovora ispunjavao svaki Šemsov hir, tako je i Šems 
ispunjavao sve njegove zahtjeve. Tako, Mevlana zatraži od njega da uzme ovu mladu 
djevojku za ženu i Šems na to pristade. Prirediše skromno vjenčanje i Šems se nastani 
u holu medrese koji pregradiše zastorom. Time je još manji broj posjetilaca imao 
pristupa medresi. Poslije vjenčanja, ni oni rijetki povremeni posjetioci nisu više bili 
primani. Sve je bilo podređeno Šemsu. 

Drugi Rumijev sin, Aleadin Čelebi, bio je mladić nestalne i nemirne naravi. Bio 
je nešto mlađi od Sultan Veleda i za razliku od njega, Šemsa ni malo nije simpatisao. 
Šta više ga je uznemiravao i izazivao čestim dolascima, u društvu svojih prijatelja. 

Jedne prilike, Šems se obrati Aleadinu kada primjeti da gleda u njegove 
unutarnje odaje!8 i reče: "O, svjetlosti očiju mojih! Ti posjeduješ mnogo kvaliteta, ali bi 
trebao biti malo obazriviji kada prolaziš kraj moga prozora." 

Aleadina ove riječi duboko uvrijediše i on bijesno odgovori: "Čija je ovo kuća, o 
šejhu, da je ti moraš tako ljubomorno čuvati?" 

Tako je sve opet počelo. Grupa koja je i prije mrzila Šemsa ponovo se počela 
aktivirati. Pridružili su im se i neki vjerski fanatici, a u tom kolu je sada bio i 
Mevlanin sin, Aleadin Čelebi. Otrovni jezici su opet počeli da rade. "Kakva je to samo 
drskost? Stranac ti upadne u kuću i brani ti da se u njoj krećeš slobodno!" govorio je 
Aleadin s gorčinom u srcu. 

Iz te gorčine, mržnje i zavisti počela se ponovo plesti mreža oko Šemsuddina. 
Nad njime se nadvio crni oblak sudbine, jer svaka sreća na ovome svijetu kratko traje. 
Nebeske sfere su se lagano kretale svojim putanjama, onim koje je Uzvišeni Allah 
uspostavio, a i svaki stvor ispod njih svoju određenu putanju izbjeći nije mogao. 
Nevidljivim nitima Šemsa je sudbina vukla njegovom smiraju. 


Nekako, u isto vrijeme bilo je najplodonosnije doba u Mevlaninom i Šemsovom 
prijateljevanju. Bila je to jesen njihovoga poznanstva, jesen puna čudesnih boja i 
slatkih plodova ljubavi i spoznaje... Jesenja svjetlost, ni jaka ni preblaga, obasjavala je 
njihove razgovore; njihovo druženje lagano je stizalo svome upotpunjenju... 

"Šta čovjek mora učiniti da bi stigao do Boga?" upitali su Šemsa jednoga dana. 

"Da bi čovjek stigao do Boga mora se odreći svojih iluzija," odgovori on. 

"Jeste," uključi se Mevlana, "no, da bi čovjek postao slobodan od mašte i laži on 
mora, cijelim svojim bićem, biti predan Bogu." 

Te se dvije stvari često prepliću na putu koji vodi, kao što to Mevlana kaže, 'od 
sebe do sebe'. Ponekad se čovjek bori sa svojim iluzijama i lažnim razumijevanjem da 
bi se približio Allahu, a ponekad mu se, srcem svojim predaje, da bi On to srce Sebi 
privukao. To su inače dva dobro poznata puta u svim duhovnim tradicijama. Put 
napora i duhovnog pregalaštva, čišćenja srca, i put predanosti, zanosa i ljubavi. Često, 
ne postoji jasna granica između ta dva puta, prije bih rekao da svaki iskreni putnik 
mora gaziti i jednu i drugu stazu. 


Te jeseni Mevlana je bio obuzet putem predanosti i ljubavi. U Mesneviji, 
Mevlana je o ljubavi ispjevao sljedeće stihove: 


18 U islamu je strogo zabranjeno gledati kroz prozor nečije kuće. Čovjekov dom je njegova svetinja u 
koju niko nepozvan ne smije Zavirivati. 

Po uzdasima srca ljubav se poznaje, 
No, to bolest nije k'o bolesti ostale. 


Bolest ljubavi drugač'ja je od ostalih, 
Ljubav je instrument tajni Allahovih! 


Bila to ljubav vječna il' ljubav prolazna, 
Na kraju nas ona vodi do Allaha. 


Ma šta, ja vama rekao o ljubavi, 
Riječi se postidim kad se ona pojavi. 


Mada riječi daju objašnjenja mnoga, 
Ljubav bez riječi je jasnija od toga. 


Mada pero, spretno, užurbano piše, 
Kad do aška dođe, ono rascijepi se... 


Mevlana je bio pun ljubavi za sva stvorenja. Volio je Šemsa, ljude, životinje, 
biljke, kamenje i zvijezde. Sve je posmatrao kao dio Božanske tajne. Sve ima svoju 
ulogu i svoj smisao, jer Allah je sve stvorio zarad svrhe uzvišene. Često je govorio 
Šemsovim neprijateljima pozivajući ih na ljubav: "Ne dozvolite da gorčina i ništavilo 
prevlada u vama. Zavolite i ono što vam je mrsko sada. Na sve strane teče ljubav 
Božija. O, prijatelji! Gdje su vam čaše? Nemojte ispijati čaše zle krvi, ispijajte čaše 
Njegove ljubavi. U toj opijenosti i svijet skriveni, pred vama će se lahko otvoriti. O 
braćo moja! Ne skrivajte svoja osjećanja, ne stiskajte ih u dubini svojih grudi. Mržnja je 
klopka u koju su mnogi uhvaćeni!" 


Ida 


Ipak, ove riječi teško su dopirale do ljudskih srca. Dok je u Mevlaninom srcu 
sijala svjetlost, u grudima mnogih skupljali su se crni oblaci. Gromovi mržnje i bijesa 
sijevali su u mnogim prsima. Blještale su munje osvetoljubivosti. 

Iznenada, u to vrijeme razbolje se Kimja, Šemsova žena, i nakon kratke bolesti 
preseli na vječni svijet. Taj događaj samo doli ulje na vatru nerazumijevanja i mržnje. 
Ogovaranja i zli jezici proširiše se na sve strane. Tako brzo bijaše zaboravljeno vrijeme 
kada se Šems vratio u Konju, obasut počastima, primljen lijepo od svih. Nutrine ljudi 
se otvoriše, podiže se plima unutarnjeg nezadovoljstva koja prati većinu ljudi. Strijela 
koja je već odavno bila odapeta nije se mogla zaustaviti. Nekolicina ljudi, uglavnom 
Mevlaninih učenika, počela je kovati zavjeru protiv Šemsa. 

I tako jedne noći, kucnuo je čas sudbine. Bio je utorak, 5 decembar 1247. godine. 
Blijeda svijetiljka osvijetljavala je malu sobicu u kojoj su, još uvijek opijeni jedan 
drugim, boravili Šems i Mevlana; u kojoj su nevidljivim nitima raspetljavali tajne 
ljudskog postojanja. Opijeni, zanešeni, iako je plamen njihove ljubavi bio sazreo do 
punine i u kazanu te ljubavi već bijahu sagorjeli. 


22 


U sitne sate noći začulo se lupanje na vratima. "O, Šemsuddine," s vana je 
pozvao glas, "putujući derviši žele da ti poljube ruku, hoćeš li izaći na čas?" 

Šta li je Šems mogao osjećati u tim sudbonosnim trenucima? Ima li pera u ovom 
svijetu da to opiše? Ima li srca da to osjeti? Mada svako od nas zna da će, jednoga 
dana i sam stajati na pragu tih dveri, malo ko se priprema za taj prelazak preko praga 
ovoga i onoga života. Da li je u tim trenucima Šems sjetno pogledao Mevlanu? Da li 
mu je suza skliznula niz lice? Kažu da Božiji ljudi znaju čas svoje smrti. Kažu da 
Allahovi prijatelji mogu osjetiti svoju smrti danima prije nego ih posjeti. Pa to mogu 
ponekad i obični ljudi. Teško je povjerovati da takav jedan čovjek kao što bijaše Šems, 
ne bijaše svjestan šta znači preći prag odakle ga dozivaše nepoznati glas. Teško je 
povjerovari da nije znao da to bijaše glas smrti. Šemsuddin, Sunce Tabrisko, prešao je 
taj prag smireno... 


Šta se poslije toga dogodilo, ostaje tajna. Mnogi smatraju da je Šems bio ubijen 
te noći. Po nekim izvorima Šems je izašao u tu mrklu, hladnu, decembarsku noć. 
Potom se začuo uzvik - Allah! Navodno bio je napadnut i izboden od strane onih koji 
su mu svo vrijeme o glavi radili. No, on je ostao tajanstven u svojoj smrti, ili nestanku, 
kao što je bio tajanstven i u svome životu. Šta se stvarno dogodilo to zna samo on i 
Allah Uzvišeni. Ono što mi znamo zasigurno je sljedeće - te hladne decembarske noći 
Mevlana ga je vidio posljednji put. Šems je prešao prag i više se nije vratio... 


PI 


Ovoga puta, na Šemsov nestanak, Mevlana nije reagovao kao prije. Dva okeana 
stopila su se u jedan. Mevlanino voće bilo je već dozrelo. On je sada gledao svijet 
očima čiste mudrosti, da rastanaka nema znala je nutrina duše njegove. Što je čovjek 
bliži Bogu, bliži je i ckeanu Njegovog jedinstva, bliži je jednoći sveopšteg postojanja. 
Između nas i Allaha postoji hiljade zastora tame i svjetlosti, no, između Njega i nas 
nema zastora. Onaj koji se približi i uroni u more Njegovog jedinstva kida zastore 
između sebe i svega što postoji. Time nestaje i udaljenosti između njega i stvorenja 
dok su, u isti mah, stvorenja daleko od njega. Onaj koji pređe prag jedinstva, u srcu 
svome objedinjuje cijeli svemir, jer njegovo srce je sada postalo okean Univerzuma. 

Taj okean Mevlanine mudrosti sada je počeo privlačiti mnoge pristalice. Brana 
koju je pretstavljao Šems povukla se, vrata medrese su se otvorila. Sa svih strana 
pohrlili su oni žedni vode iz tog mora. A okean Mevlanin, nastavio je plesati u ritmu 
ljubavi i duboke mudrosti. Vrijeme divana i opijenosti se lagano stišavalo, vrijeme 
opijenog zaljubljenika je prolazilo sa posljednjim lišćem na granama njegovog života. 
Stiglo je vrijeme Mesnevije. 

Husamuddin Čelebi bio je sin Muhammeda, čiji je otac Hasan bio iz Urmije. U 
svojoj porodičnoj lozi imao je čuvenog sufiju koji se zvao Ebul Vafa i koji je umro 1107. 
g. u Bagdadu. Njegova porodica vremenom se nastanila u Konji. On je imao veliku 
ljubav prema Mevlani i redovno je dolazio na predavanja u medresu koja je poslije 
Šemsovog nestanka postala otvorena za sve koji su tražili mudrost i znanje. 
Husamuddin je poklonio Mevlani svu svoju imovinu, koja nije bila mala, tako da su 
Mevlanine pristalice, sada, dobile tekiju na mjestu gdje se nalazila kuća 
Husammedinova. 

Husamuddin je bio veoma obrazovan i učen. Predavao je u više medresa u 
Konji. On i Mevlana su ubrzo postali nerazdvojni prijatelji. Gdje god da je Mevlana 
išao Husamuddin je bio pored njega. U njemu je Mevlana zadobio novog duhovnog 
prijatelja. 

Prije Husammedina, i nakon Šemsovog nestanka, Mevlana je upoznao još 
jednog velikog čovjeka. Bio je to zlatar Salahuddin. Naime, jednog dana Mevlana išao 
kroz bazar. Tako se našao u sokaku zlatara. Udarci zlatarskih čekića probudili su u 
njemu Božansko osjećanje. Očima svoga srca ugledao je veličanstvenu viziju. Vidio je 
planete i njihove satelite kako se u savršenoj harmoniji i redu, u ritmu kosmičke 
ljubavi, okreću oko sunca. Mevlana je podigao svoju desnu ruku s dlanom okrenutim 
prema nebu, glava mu je pala na desno rame, lijevu ruku je okrenuo prema zemlji i 
počeo da se okreće u ritmu zlatarskih čekića. Kao da je želio da spusti na zemlju 
ljepotu sa nebesa. 

Nije se prestao okretati i stanje dubokog mira se spuštalo na njega. Ljudi su se 
okupili oko ovoga čudnovatog prizora i mnogi Zlatari su prekinuli sa poslom da bi 
vidjeli šta se to na ulici dešava. Zvuk mnogih čekića umuknuo je, ali ne i onaj koji je 
dolazio iz radionice Salahuddina. On je naredio svojim šegrtima da ne prestaju kucati i 
po cijenu da oštete zlatne listove, a on sam je izletio napolje i pridružio se Mevlani u 
njegovom plesu. 

Kada se, lagano, Mevlana prestao vrtiti, ugledao je Salahuddina. U tom 
trenutku njih dvojica su se prepoznali. Prepoznali su se kao dvije duše koje se odavno 
poznaju, možda čak iz Ezela.?9 Mevlana zagrli Salahuddina i otada postaše 
nerazdvojni prijatelji. Priča se da je Salahuddin tom prilikom izjavio: "O zlatari! 
Cijeloga života sam imao dodira sa zlatom, ali do danas nisam znao šta je to čisto 
zlato. Eno vam mojega zlata. Slobodno sve odnesite, jer ja sam se danas neizmjerno 
obogatio, pronašao sam istinski rudnik zlata." 


Salahuddin nije znao čitati ni pisati, ali je bio čovjek unutarnje čistoće i 
bogatstva. Imao je snažno pamćenje, pamtio bi lahko sve što bi čuo na derviškim 
sijelima. Kada bi ga upitali da nešto objasni, znao je dati tako lucidne i mudre 
odgovore da je uskoro dobio titulu šejha, učitelja, na sijelima koje je držao Mevlana. 
On je za Mevlanu bio pravo osvježenje i utjeha nakon Šemsa. Bio je čovjek smirenosti i 
Mevlana ga je mnogo cijenio. Smatrao ga je Božanskim svjetlom među ljudima... 


Husamuddin se pojavio u Mevlaninom životu nakon što je Salahuddin preselio 
na bolji svijet. Allah nikada nije ostavljao Mevlanu bez iskrenog i vrijednog prijatelja. 

Jednoga dana, Husamuddin upita Mevlanu: "Moj sultanu, sastavio si more 
gazela, tvoj Divan je sada prepun. Kada ćeš sastaviti djelo poput 'Govora Ptica', Šejh 
Attara? Taj rad bi mogao pratiti sve duhovne putnike, bez obzira na kojem se stepenu 
razumijevanja oni nalazili." 

Mevlana se nasmiješio i izvadio iz svoga ogrtača početnih 18 bejtova Mesnevije 
govoreći: "O, Husamuddine, svjetlosti mojih očiju! Ja sam samo čekao da me to 
upitaš!" On potom pruži svitak papira Husamuddinu i ovaj poče naglas čitati: 


19 Ezel - praiskon 

1. Bišnev ez naj čun hikajet mikuned 
Ez đudajiha šikajet mikuned 


Poslušajte naj, šta nam priča, govori, 
Zbog rastanaka njega razdiru bol. 


2. Kez nejistan ta mera bubridend 
Ez nefirem merdu zen nalidend 


Otkada me od Najistana istrgoše — kaže - 
Muško, žensko, zbog mog vapaja plače! 


3. Sine hahem šerha šerha ez firak 
Ta bigujem serhi derdi ištijak 


Ja tražim prsa skrhana rastancima, 
Da svoju bolnu čežnju podijelim sa njima. 


4. Har kesi ko dur mand ez asli hiš 
Baz đujed rozigari vasli hiš 


Ko god da se daleko od svog korijene odmetne, 
Čezne za se opet jednom s njime sastane. 


5. Men beher đemijjeti nalan šudam 
Đufti bedhalan vu hošhalan šudem 


Ja bolan uzdišem u društvu svakom, 
Sapatnik sam, prijatelj, sretnom i nesretnom. 


6. Her kesi ez zani hod šud jari men 
Ez deruni men neđust esrari men 


Svako mi je zarad' sebe prijatelj bio, 
No, tajnu duše moje ne istraži niko. 


7. Sirri men ez nalei men dur nist 
Liki češmu guš ra an nur nist 


Tajna moja od mog vapaja nije daleko, 
AC to rasvijetlit' ne može ni uho ni oko. 


8. Ten zi đan vu đan Zi ten mastur nist 
Liki kes ra didi đan destur nist 

Tijelo od duše, duša od tijela nije skrivena, 
AG vidjeti dušu niko dozvole nema. 


9. Atašest in bangi naj vu nist bad 
Her ki in ataš nedared nist bad 


Vatra je ovaj vapaj naja to vjetar nije, 
Ko ove vatre nema, nek ga nije! 


10. Ateš iškast kender naj futad 
Đušeš iškast kender mej futad 


Naj je opijen vatrom ljubavi, 
Ljubavna žeđ u vinu boravi. 


11. Naj harifi herki ez jari burid 
Perdeha ješ perdeha ji ma derid 


Naj je drug svakome ko je odvojen od prijatelja, 
Tonovima svojim zastore nam cijepa. 


12. Hemču naj zehri vu tirjaki kji did 
Hemču naj demsazu muštaki kji did 


Ko što naj je, vidje Č iko mehlem, otrov? 
Ko što naj je, vidje iko takav govor? 


13. Naj hadisi rahi pur hon mikjuned 
Kissahaji iški Medžnun mikjuned 


Naj govori o putu, krvi puna, 
Kazuje nam priče o ljubavi Medžnuna. 


14. Mahremi in hoši džuz bihoši nist 
Mer zebanra mušteri džuz gjoš nist 


Mudrost ovu razumije samo lud od Gubavi! 
Sem srca ko može taj jezik razumijeti? 


15. Der gami ma rozha bigjah šud 
Rozha ba soziha hemrahi šud 


Zbog bola nam dani uzaludni biše, 
Nestaše, u plamenu vatre izgoriše. 


16. Roziha ger refti gjo reu baki nist 

Tu biman ej anki ču tu paki nist 


Nije važno, neka idu dani 


Samo Ti, Wajčišći, sa nama ostani! 


17. Her ki džuz mahizi abeš siri šud 
Her ki bi rozisti rozeš diri šud 


Sem ribe, vode se zasiti svako, 
Bez hljeba dan ne prolazi lahko. 


18. Per nejabed hali puhte hiči ham 
Pes suhan kjutahi bajed vesselam 


Zar sirovi zna šta osjeća skrhani? 
Stoga zbogom, govor ovaj prekini! 20 


Husemuddin preblijedi, suze mu potekoše niz lice. Potom izljubi ruke svome 
učitelju: "O, Mevlana! Sultane moj! Neka ovo nikada ne prestane. Neka se rijeka tvojih 
riječi pretvori u more!.. 

"O Čelebi! To zavisi od tebe. Ako pristaješ da zapisuješ moje stihove, ja ću ih 
govoriti sve dok Allah to ne prekine!" reče mu Mevlana. 

"Ja sam tvoj rob O, Mevlana! Srce moje i duša ne žele ništa drugo." 
"Onda piši o0,Ausamuddine"... 

Tako je počela Mesnevija, djelo koje ima preko 25000. bejtova ili distiha. 
Mevlana je govorio u vinogradima, dok su šetali kraj toplih izvora Ilgin, u 
hammamima Konje. Za njih više nije bilo razlike između noći i dana. Stihovi su tekli, 
kao rijeka koja je neumitno rasla na svom putu prema okeanu. Mevlana koji je bio 
okean, krenuo je na put ka okeanu, na put od sebe ka sebi. Tekli su stihovi u savršenoj 
metrici i rimi. Tekli su stihovi bremeniti najdubljim tajnama ljudskoga postojanja. No, 
to zna samo onaj koji je zavirio u more zvano Mesnevija. 

Mevlana je, kako to obično biva, znao ponekad danima i noćima govoriti bez 
prekida, a znalo bi se desiti da pauza potraje i do dvije godine. Često bi njih dvojica 
bili gladni i neispavani, nekada bi znali noćima govoriti o nekom bejtu. U Mesneviji, 
Mevlana se često direktno obraća Husamuddinu: "O, Husamuddine, O, svjetlosti 
istine!... Otvori riznice ove treće knjige, po strani ostavi sve izgovore, jer snaga Tvoja 
dolazi od Allaha, a ne od vena i krvi u tvom tijelu!" A potom u predgovoru šestog 


20 U dodatku ove knjige nalazi se komentar ovih bejtova. 

džilda?! Mevlana kaže: "O, Husamuddine! O ti srca živoga! Ova mudrost mora teći, 
njena prilvačna sila je neižbježna, poput snage koja je u tebi. Tvoje znanje i poimanje 
dostiže takve dubine da se cijelom svijetu od toga zavrtila pamet. O, čovječe Ruha, 
ovaj posljednji džild tebi poklanjam!" 

Bez sumnje Mesnevija je mehlem srcima. Ona posjeduje magičnu moć 
privlačenja ka svojim tajnama. U Sarajevu ona se govori, iza zastora svakodnevice, već 
500 godina. Njena rijeka još teče i nosi sobom duše žedne istine ka Božanskom okeanu. 
Imao sam tu čast da i sam prisustvujem tim sijelima i uvjerio sam se u njenu 
djelotvornu moć. Ona mijenja one koji je slušaju i one koji ustraju u njenom slušanju. 
Tu se smjenjuju mudre riječi i priče. Često se priča prekida u samom početku i poslije 
nekih 200 —- 300 bejtova Rumi joj se ponovno vraća, ali samo na kratko i tako u 
nedogled. Mesnevija teče kao jedno nepregledno i prelijepo tkanje koje nam prosto ne 
dozvoljava da se odvojimo od njega. 

Svi predgovori su napisani na arapskom jeziku, dok je sama Mesnevija 
napisana na perzijskom jeziku. Možda se pitate šta sama Mesnevija znači. Mesnevija je 
u stvari pjesnička forma. Ona je pogodna za pisanje dugih epova, za pričanje i Za riječi 
mudrosti. Svaki dvostih se rimuje. Djelo "Govor Ptica" napisano je u formi mesnevije, i 
prema tome, i to djelo je jedna mala mesnevija. Vjerovatno je djelo nazvano Mesnevija, 
jer je bilo nemoguće nazvati Mesneviju drugačije. To bi bilo kao da čovjek uzme jednu 
kap iz tog mora i nazove ga njenim imenom. Ne, to je nemoguće. Mesnevija je more 
bez imena i obala... 


Priroda našeg pripovijedanja ne dozvoljava nam da se dublje upuštamo u taj 
okean. Ovdje se već nalazi nekoliko priča iz Mesnevije i nekoliko drugih izvadaka. 
Potpuno smo nemoćni da sumiramo to neicrpno djelo, ili pak da ulazimo u detaljnu 
analizu tog djela. Donijećemo par kapi iz toga mora. U šestom džildu Mesnevije 
nailazimo na sljedeću priču: 


OSBjjaše u Bagdadu nekakav čovjek po imenu Ali, koji potroši uludo svoje 


naslijedstvo. Njegov se život bližio kraju i on poče moliti Allaha da mu pomogne. 
Ubrzo usni san u kojem mu bijaše pokazano mjesto na kom je bilo zakopano blago, 
negdje u Kairu. On se odmah spremi za put, ode do Kaira i pronađe mjesto iz svoga 
sna i poče kopati. 

No, tu ga zateče noćna straža. Počeše ga ispitivati o prirodi njegovoga posla. 
Bijaše im jako sumljiv, kao što mora biti sumljiv stranac koji u sred noći kopa nekakvu 
rupu. Čovjek im ispriča da ga je u Kairo doveo njegov san o zakopanom blagu. 
Narednik te straže se od srca nasmija te reče: "Vidim da ti nisi nikakav lopov već 
obična budala! I ja često sanjam da u kući nekakvog Alija u Bagdadu postoji zakopano 
blago, ali ja nisam izgorio po glavi da idem da ga tražim." Potom on u detalje opisa 
Alijevu kuću i ne sanjajući da sam Ali stoji pred njime. 

Ali ne reče ni riječi tom naredniku. Spremi svoj alat i vrati se nazad u Bagdad. 
Pretpostavljate šta je Ali našao u podrumu svoje kuće. Tamo je iskopao ogromno 
blago koje je okončalo njegovu bijedu... 


21 Džild - svezak, šesti džild — šesta knjiga. 

Blago je skriveno u našem srcu, poručuje nam Mevlana, no, potrebno je 
prevaliti veliki put da bi čovjek to razumio. Potrebno je pregaziti pustopoljine i 
planine ovoga svijeta da bi čovjek stigao do svoga srca. Duša mora preći mnoge doline 
postojanja prije nego razumije da je planina Kaf, na kojoj živi Simurg ili Uzvišeni 
Stvoritelj, u riznicama srca njegova. 


Jedna interesantna i poučna priča govori o sultanu i njegovom blentavom sinu. 


OŠijaše u Bagdadu neki sultan čije se carstvo prostiralo s jednog na drugi 
kraj svijeta, njegove riznice bijahu prepune blaga, njegova vojska bijaše brojna i 
nepobjediva, no, imade je prilično glupog sina. Kada bi pitao svoje vezire da mu ga 
opišu, oni su se dovijali na najmaštovitije načine, govoreći: "Vaše veličanstvo vaš sin je 
nevin poput proljetnog dana" ili pak "svjež za probleme ovoga svijeta," ili, "on 
posmatra život sa očima jednostavnosti," ili, {on se ne bavi komplikovanim stvarima, 
jer one odnose mir njegovog srca," i tako dalje. No, kada sultan nije bio u njihovoj 
blizini govorili su mnogo otvorenije: "Ah! Sultanov sin je glup poput najgluplje mule 
iz Basre, koje je bijaše predugo ostavljena na suncu, pa čak i gluplji." 

Sultana je sve to jako tištalo i činio je sve da njegov sin dođe do malo pameti. 
Najposlije odluči da sazove sve najeminentnije učenjake u carstvu nebili podučili 
njegovog sina raznovrsnim disciplinama, nadajući se da će to popraviti njegov kritični 
nivo inteligencije. 


"Problem je bio jednostavan," mislio je sultan. "Za sve postoji neko rješenje pa i 
za ovaj slučaj." 

Sultan, koji je uspješno savladavao sve izazove života i nikada do tada nije 
naišao na problem koji se nije mogao riješiti, smatrao je da i gluposti njegovoga sina 
mora biti lijeka. 

Dakle, sakupio je najbolje učenjake svoga carstva i izašao pred njih s riječima: 
"VI ste svi učeni ljudi, najbolji u svojim oblastima. Ja znam da sve vas čekaju važni 
spisi i neodložni poslovi kod kuće, ali ovdje je učenik kome treba pouka pa bih vas 
molio da ga podučite." 

Niko od njih nije bio toliko glup da ne napravi razliku između carske molbe i 
zapovijedi. Svi učenjaci klimnuše glavama i tako je započelo školovanje sultanovog 
sina. Godine su se smjenjivala, prolijetala proljeća i jeseni. Svakoga dana, od jutra do 
večeri govorila bi se poezija, memorisale matematičke formule, izučavali zakoni vjere. 
Neki od učitelja su umirali u procesu i drugi su dolazili na njihovo mjesto. Bili su 
između dvije vatre: nestrpljivosti sultana da konačno ugleda rezultate sinovljeve 
poduke i neizmjerne gluposti njegovoga sina. 

Napokon, pred sultanom se pojavi jedan od iscrpljenih učenjaka i reče: "Vaše 
veličanstvo, vaš sin je završio svoje studije, sada nema više nijedne stvari pod 
kupolom nebesa koju on nije studirao i izučio. Mi smo ispunili naš zadatak, vaš sin je 
postao učenjak." 

Sultanovo srce konačno je zapuhnuo lahor olakšanja, no, sumnja ga još uvijek 
nije bila potpuno napustila. Odmah je, s nestrpljenjem, pozvao da mu dovedu sina. 
Sin se spotače ulazeći u carske odaje. Na njemu bijaše nova i sjajna odora učenjaka, 
pod miškama je nosio dvije debele knjige. 

"Sine moj," kliknu sultan, "srce moje skače od radosti vidjevši te u toj lijepoj 
odori učenoga čovjeka, kojemu nijedna mudrost više nije strana. No, dozvoli mi jednu 
malu provjeru." 

Sultan se potom okrenu i uze smaragdni prsten, koji je već ranije bio pripremio. 
Sakri ga u svojoj ruci, ispruži je prema sinu i upita: "Reci mi, moj učenjače, šta držim u 
svojoj ruci?" 

Na sultanovo zaprepašćenje, njegov sin, bez razmišljanja i sa sigurnošću, 
odgovori: "U tvojoj ruci je nešto okruglo i zeleno." 

"Budući da si stvar izvrsno opisao, sada nam svima lijepo kaži njeno ime," reče 
oduševljeni sultan. 

"Pa," sin reče, "budući da je ta stvar zelena i okrugla, to bi morala biti 
lubenica." 

"Šta kažeš!!!" povika, kao gromom pogođeni, sultan. "Ti potpuno razumiješ 
najtananije detalje koji bi zadivili i začudili naumnije od ljudi, što je odraz tvoga 
ogromnoga znanja, no pored svog toga znanja tebi je promakla jednostavna činjenica 
da u šaku čovjeka ne može stati lubenica!" 


Ovom smiješnom i poučnom pričom Rumi nam govori o knjiškom znanju koje 
ide u velike širine saznavanja, no nije u stanju da razumije najjednostavnije od stvari. 
Ova priča je upućena ljudima koji sakupljenjem činjenica žele obuhvatiti ono što je 
nedostupno ljudskom umu. Te unutarnje stvari dostupne su samo srcu, koje za njih, i 
poslije njihovog iscrpnog i podrobnog izučavanja, ostaje velika zagonetka. Oni mogu 
lahko izmjeriti rastojanje između zemlje i sunca, oni znaju odrediti prirodu zvijezda, 
izvršiti u tančine najkomplikovanije matematičke proračune, no, za tajne ljudskog srca 
oni ostaju slijepi i nijemi. Mevlana nas podučava da knjiško znanje može imati neku 
svrhu za one kojima trebaju riječi i objašnjenja, ali čovjek koji razumije bez riječi, za 
riječima i objašnjenjima nema nikakve potrebe. 


PI da 


Pored Mesnevije i Divana, Rumiju se pripisuje još jedno djelo: Fihi ma Fihi, u 
bukvalnom prevodu: 'U njemu je, što je u njemu', ili "Knjiga o Unutarnjem'. To djelo 
nastalo je iz njegovog druženja sa Sujelmanom Pervane. Njihove razgovore zapisivao 
je Sujelmanov pisar. Ovo je ujedno njegovo jedino prozno djelo, u kojem se tu i tamo 
pojavljuju stihovi poezije. Fihi Ma Fihi ima sedamdeset šest dijelova i bavi se 
najraznovrsnijim temama. Ovo djelo ulazi u sve detalje sufijskog puta govoreći o 
Apsolutnom Biću, Allahu, zemlji i nebesima, pojedinačnoj i apsolutnoj svijesti. Ni ovo 
djelo kao ni Mesneviju Mevlana nije pisao svojom rukom... Iz ove knjige izdvajamo 
samo kratki citat koji je u saglasnosti sa gore navedenom pričom iz Mesnevije: 
"Učenjaci našega vremena umješni su da rascijepe dlaku na četrdeset dijelova, veoma 
su učeni u stvarima koje, u biti, nemaju neke važnosti. No, ono što je od najveće 
važnosti, ono što im je najbliže, njihovo srce, ostaje za njih tajna. Oni poznaju sve 
ostalo osim sami sebe..." 


PS 

Još od vremena kada je Mevlana prvi put stigao u Konju, u njoj su boravili i 
živjeli mnogi čuveni derviši i sufije. Jedan od njih bio je Sadreddin Konjevi. Čuveni 
sufija Muhjiddin Arebi bijaše oženio njegovu majku koja je tada bila udovica. Tako je 
Sadreddin odrastao obasut duhovnim obiljem koje je na njega prenio Šejh ul Ekber - 
najveći od svih šejhova, kako su još zvali Muhjuddina Arebija. 

No, između Sadreddina i Mevlane, postojala su mnoga razmimoilaženja u 
pogledu vjerovanja. Sadreddin je bio bogat i uticajan čovjek. Njegova kuća bi se 
slobodno mogla nazvati palačom, imao je mnoštvo sluga, živio je poput kakvog 
sultana. S druge strane, Mevlana, unatoč svojoj čuvenosti, je uvijek bio i ostao 
siromah. Bio je jedan od velikih kritičara sjaja i bogatstva. Njegovi učenici su bili 
mahom zanatlije i obična raja. 

Na jednom sijelu u Sadreddinovoj kući, jedan od gostiju, Emir Kemaluddin, 
obraćajući se Mevlani, reče: "Tebe slijede samo sitne zanatlije i raja. Zar takvi ljudi 
pristaju uz ljude znanja i mudrosti? Gdje god se traži kakav zlatar, krojač il' bakalin 
zasigurno će se takav naći kraj tebe." 

U pravu si," odgovori Mevlana, "no, zar Mensuri Haladždž nije štavio vunu 
za dušeke, zar nije čuveni Muhavali bio obični tkalac? Kakvu štetu ti zanati mogu 
nanijeti znanju i učenosti? Osim toga, oni učeni, dobri i bogati mene ne zanimaju, 
meni trebaju sirova srca koja imaju žudnju da sagore!" 


Sadreddin je vremenom zavolio Mevlanu i njihove razlike su se svakim danom 
smanjivale. Jedne prilike, Mevlana mu je došao u posjetu. Sedruddin sjede na koljena 
pred njim iz učtivosti i poštovanja koje je sada za njega imao. Jedan od Sadreddinovih 
derviša upita Mevlanu: "Da li bi nam mogao razjasniti pojam fakirluka - "duhovnog 
siromaštva'?"22 

No, Mevlana je bio u stanju fikra - razmišljanja, i nije odgovorio na pitanje iako 
ga je ovaj derviš ponovio više puta. Kada je Mevlana otišao, Sadreddin prekori svoga 
derviša: "O neuljudni, sirovi čovječe! Mevlana ti je odlično odgovorio na pitanje, samo 
ga ti nisi razumio. Derviš koji je sazrio nikada ne govori u prisustvu starijih, osim 
jezikom svoga unutarnjeg stanja. Fakir je onaj koji je odbacio zemaljsku i nebesku 
odjeću sa sebe i ogrnuo se ogrtačem nepostojanja. Takav čovjek boravi u tišini srca 
svoga i on svojom tišinom govori. " 

No, mnogi nisu mogli razumijeti govor Mevlanine tišine. Kako je njegova 
zvijezda rasla tako je rasla i zavidnost mnogih. Jednom je šejh Nedžmeddin rekao da 
će opovrći svaku riječ koju Mevlana izgovori. Poslije izvjesnog vremena Mevlana se 
pojavio i rekao: "La illahe ilallah Muhammeden resulullah." To je osnovni princip 
Islama koji kaže: 'Nema Boga osim Allaha, a Muhammed je njegov Poslanik". Zar je 
šejh Nedžmeddin mogao opovrgnuti te riječi? Ispao je budala pred svima i kasnije, 
shvativši svoju grešku, tražio je oprost od Mevlane. 

Mevlana je jednom izjavio: "Tajne sedamdeset i dvije frke23 nisu tajne za 
mene." 

Ove riječi razbiješnjele su vjerske fanatike u Konji i oni odoše do kadije da ga 
optuže. Kadija ga odmah pozva i upita: "Da li ti sebe zaista smatraš prijateljem svih 
frka?" 


22 Vidi bilj. 14 
23 Frka — vjerska sekta. Prenosi se da se sve vjere vremenom podijele u frka; Judaizan na 71, Hrišćanstvo 
72, a Islam 73. 

"Smatram," odgovori Mevlana. 

Kadija tada osu na njega plotun pogrda i uvreda, nazivajući ga najcrnjim 
imenima. Mevlana ga je mirno slušao i kada on završi reče: "Sve što si o meni rekao 
istina je, o dobri čovječe!" 

Takav odgovor, sa takvom prisebnošću, i bez imalo negodovanja na njagore 
pogrde koje mu je taj čovjek uputio, razoružale su kadiju. U njemu se dogodila 
unutarnja promjene te on ganut Mevlaninim stanjem zaplaka i zamoli ga za oprost. 

Mevlanine prsa bijahu dovoljno široka za sve ljude bez obzira kakvoj vjeri ili 
ubijeđenju oni pripadali. 

Priča o Mevlani bi mogla teći u nedogled, no, svakoj priči pa i ovoj mora doći 
kraj. Ostalo nam je još malo prostora da ispričamo o ličnosti Mevlanata, mada se već 
iz priloženog može dosta zaključiti kakav je bio Džalaluddin Muhammed Rumi. O 
njegovoj skromnosti izdvajamo sljedeću anegdotu iz njegovog života. 

Mevlana je jedne prilike otišao do hammama. No, primjetivši da je čuvar 
hammama pomjerio neke ljude da bi njemu dao bolje mjesto, izletio je napolje kao 
oparen. Oni koji su ga vidjeli takvog kažu da je gorio od stida zbog onoga što se desilo 
unutra. 

Njegova hrana bila je jogurt, u kojem je bio izgnječen bijeli luk, i hljeb. Ako bi 
mu ko poslao kakvo bogatije jelo, dao bi ga svojim učenicima. U Konji su krovovi bila 
zaravnjeni i on bi često spavao na krovu svoje medrese. Inače, spavao je veoma malo. 
Noći i noći znao je provoditi budan u molitvi. 

Oblačio se veoma jednostavno. Na glavi je nosio ćulah od kamilje dlake, a dugi 
ogrtač od običnoga platna često bi davao onima koji su u potrebi. 

Bio je prilično visok i mršav čovjek. Koža mu je bila blijeda, pšenične boje, oči 
boje lješnjaka, sijede kose. Nosio je bradu kratko potšišanu. 

Njegovo srce i njegov dom bili su otvoreni za sve one koji traže duhovne istine, 
no, on je o onima koji traže materijalne stvari rekao sljedeće: "Ko god prema nama 
raširi ruke svoje tražeći dobra ovoga svijeta, moraćemo okrenuti svoja lica od njega. 
Vrata naših želja su zatvorena. Naša srca su sa onima koji nas uče da dajemo, a ne da 
uzimamo." 

Mevlana je mnogo volio djecu i djeca su voljela njega. Često bi prekidala svoju 
igru i sjatili se njemu, ljubeći mu ruke. Mevlana ih je ljubio, uvjek odvajući vrijeme za 
razgovor sa njima. Jedne prilike neko dijete, zanešeno žarom igre, povika prema 
Mevlani: "Mevlana čekaj me, odmah dolazim!" 

Mevlana ga strpljivo sačeka da se igra završi. Dijete potom dotrča do njega i 
jedan drugom izljubiše ruke. 

Mevlana nije pravio razlike među ljudima. Bez obzira na njihovo vjerovanje, 
porijeklo ili boju kože, sve ljude smatrao je članovima jedne porodice. "Svi ljudi su u 
biti dobri," govorio je, "njihovo zlo i poročnost je samo privremena, tama postoji samo 
zato da bi svijetlost jače zasijala. Jednom će ta svijetlost sve preplaviti i više nigdje neće 
biti tame." 

Mevlana je volio sva stvorenje. Bilježi se da je danima išao među ruševine i 
hranio kuju koja se bila okotila. Hranu u srebrnim posudama, koju mu je slao 

Sulejman Pervane, toj kuji bi nosio. Kada bi mu neki zamijerali na tome, odgovarao bi: 
"Njihov prirodni nagon i potrebe su jače od naših i stoga njima je hrana potrebnija." 

Čak kada je bio i najzauzetiji nije zaboravljao svoju porodicu. Bio je dobar muž i 
savjestan otac. 

Godine su lagano prolazile. Blijedila je Mevlanina koža, a njegovo tijelo je 
mršavilo. Život proveden u odricanju pogeo je njegovo tijelo i prilično ga istrošio. No, 
njegove oči sjajile su još snažnijom svjetlošću, njegovo srce je bilo mlado i svježe. Sa 
usana njegovih još uvijek su tekle besmrtne riječi ljubavi. 

U jesen 1273. g. Konja bijaše pogođena nizom zemljotresa. Ljudi su pohrlili 
napolje i mnoge noći proveli pod šatorima. Na dan kada je jedan od jačih zemljotresa 
potresao Konju, Mevlana je rekao svojim učenicima: "Ne bojte se. Zemlja je samo 
gladna i otvara svoja usta, tražeći hranu. Uzvišeni Allah će uskoro zadovoljiti njenu 
želju i vi ćete zaboraviti svoju nesreću." 


Zemljotresi su stali, ali Mevlana se razbolio. Legao je u postelju. Svi poznati 
liječnici pozvani su da izliječe ovoga Božijeg miljenika. No, ovdje nikakava medicina 
nije pomagala. Sadreddin Konjevi mu je došao u posjetu, bodreći ga i želeći mu 
ozdravljenje, no, Mevlana mu reče slijedeće: "Neka Uzvišeni Allah tebi podari 
zdravlje. Sada je samo ova košulja, fina i tanka kao dlaka, ostala između ašika i 
Mašuka - zaljubljenika i Voljenog. Zar mi nećeš poželjeti da je skinem sa sebe i 
ujedinim se sa Bogom? Zar ti ne bi želio da se moja svjetlost vrati Svjetlosti 
beskrajnoj?" 

Mevlanina žena Kerra Hatun bila je neutješna. "O, kad bi Mevlana mogao 
živjeti još stotinu godina isijavajući svoju svijetlost istine na ovaj svijet, darujući mu 
obilje bisera mudrosti iz svoga nepreglednog okeana," govorila je u suzama. 

Kada je Mevlana čuo za njene riječi rekao joj je: "Šta! Zar sam ja Faraom ili 
Nemrud da živim stotine godina. Ostao sam dosta dugo u tamnici ovoga svijeta da 
bih vam pomagao. Ja nisam lopov da budem ovdje zatvoren." 

Svojim učenicima Mevlana je govorio: 


"Ne tugujte braćo moja što napuštam ovaj svijet. Ma šta da se desi ja ću uvijek 
biti sa vama. I moj život i moja smrt nose dobrobit za vas. Volite Allaha Uzvišenog i 
čuvajte se grijeha. Jedite malo, spavajte malo, govorite malo. Borite se protiv svoga 
nefsa, protiv njegovih niskih strasti i želja. Čuvajte se rasipništva i raskalašenosti, 
što više možete provodite vrijeme sa ljudima od mudrosti i istinskog znanja. Znajte, 
najsretniji je onaj čovjek koji može pomoći drugima." 


Već svima je postalo jasno da je Mevlanina zemaljska svjetiljka polahko, ali 
sigurno dogorjevala. Noć prije njegovog odlaska stanje mu se iznenada popravilo, lice 
mu je od ushićenja sijalo. Razdaljina između njega i Voljenog kao da više nije ni 
postojala. Mevlana je preselio na bolji svijet 17. Decembra 1237. godine. 

Na dženazu su mu došli svi. Bilo je tu i perzijanaca i turaka i arapa, bilo je tu i 
derviša i imama. Bilo je tu čak i rabina i sveštenika, jevreja i hrišćana. Neki od 
muslimana se požališe Velikom Veziru zbog njihovog prisustovanja pokopu. Čuvši to 

jedan rabin reče: "Ne, ovaj sultan Božiji i nama pripada. Iz njegovih riječi razumjeli 
smo istinu naših svetih knjiga. Mi ga volimo i poštujemo baš kao i vi. Zar on sam nije 
rekao: 'Sedamdeset i dvije frke - vjerska pravca, slušaju tajnu svoju od mene. Moja 
melodija čini na stotine zvukova istovremeno. " 

U plaču, jedan sveštenik reče: "Mevlana je veliko sunce koje je po čovječanstvu 
razasulo svjetlost svoje milosti. Cijeli svijet voli sunce koje sve grije podjednako. Zar 
nas iko smije odbiti od toga sunca?" 

Jedan drugi jevrej je dodao: "Mevlana je poput hljeba. Svima je hljeb potreban. 
Nema gladnog čovjeka koji će odbiti hljeb kada mu se ponudi!" 

Tako, niko nije bio udaljen sa njegove dženaze. 

Mevlana je sahranjen u ružičnjaku, istočno od sultanove palate. Kažu da je 
njegova mačka čekala pred zaključanim vratima njegove sobe, odbijajući da jede i pije. 
Tako je i jedna životinja, iz ljubavi prema njemu, uginula. Sahranili se je u blizini 
njegovog groba. 

Ali, šta je on sam rekao o svojoj dženazi? Mevlana nam je ostavio više gazela o 
smrti, od kojih se izdvaja poznati gazel koji je nazvan Šebi Arus, nevjestina noć ili noć 
vjenčanja: 


Šebi Arus = Noć Vjenčanja 
OV dan smrti kad lijes moj se, bude kret'o prema grobu, 
Ne mislite da je žao, svijet napustit' ovom robu. 


Ne plačite, ne vičite, govoreći da jad to je, 
Smrti nema, ne tugujte, polomite vragu nogu! 


Na dženazi, vidjevši me, ne vičite - Ode! Ode! 
To je vrijeme sjedinjenja, na sastanak idem Bogu. 


I kada me u grob spuste ne recite - Zbogom! Zbogom! 
Ja sam tada sa Voljenim, samo tijelo je u grobu. 


Kada vidiš da me spuste, znaj ti da sam dignut tada, 
Kada zađu, sunce mjesec, svjetlost nije zašla robu. 


Za tebe je smrt zalazak, no, to je samo život novi, 
Duši to je izbavljenje, nema zatvora u grobu. 


Svako sjeme posijano, iz zemlje će opet nići, 
I čovjek je jedno sjeme koje proklija u Bogu. 


Prazna kofa iz bunara izaći će kao puna, 
Duh Jusufa ne žali se zbog lanaca oko nogu. 

Usne svoje ti zatvori, svijetu ovom reci zbogom, 
Srce tvoje zapjevat će, vječnost pronaći u Bogu! 27 


Ida 


Mevlana je otišao... Ali, noći ove gluhe itekako je prisutan u mome životu. 
Planirao sam ove godine otići na Šebi Arus u Konji.25 Šebi Arus znači noć vjenčanja. 
Noć u kojoj je Mevlana otišao, kao mlada, vječnom Voljenom. No, ja sam morao 
odgoditi svoje putovanja da bih pisao ove riječi o njemu. Svo vrijeme bio je tu pokraj 
mene. Prisustvo njegovoga duha snažno sam osjećao. Pa šta ako neću biti u Konji za 
par dana, kada pada Šebi Arus? Baveći se njegovim životom i djelom, ja sam prešao 
jedan veličanstven put. Kao da sam i ja s njime putovao po pustopoljinama Azije. 
Bježao od ljutih mongola. Vidio svjetlosno lice šejh Attara. Upozoravao stanovnike 
Bagdada. Prošao sa njime Mekku, Medinu, Jerusalem. I ja sam upoznao lutajućeg 
kalenderiju, čudnovatog Božanskog čovjeka, Šemsuddina Tabriziju. I ja sam plakao sa 
Mevlanom za njime i radovao se njegovom ponovnom dolasku. Pa onda tu su i svi 
drugi dragi likovi iz ove čudesne priče: zanešeni zlatar Salahuddin pa Husamuddin, 
neumorni ašik željan istine... i mnogi mnogi drugi iskreni putnici ovoga puta 
vječnosti.. 


Mevlana je otišao, 
AL još je uvijek tu sa nama. 
Smrti nema... 


Ahmed Ananda 
U Sarajevu 
17. Dec. 2003. g. 


24 Vidi gazel 69. 
25 Svake godine na taj dan u Konji skupljaju se ljubitelji Mevlane da mu odaju počast. 

Gazeli 


Dođ1, dođi, ma ko da si, 
samo dođi! 
Nevjernik, W' onaj što obožava idole, 
dođi! 
Bio ti i poklonik vatre, dođi! 

Dođi, harabat ljubavi nije mjesto očajanja, 
Nek; si prekršio i po stotinu puta 
svoja pokajanja 
Dođi, dođi, samo ti dođi! 


Gazel 1 


CE devaru, zar ne vidiš, deve opijene su ti? 
Pjan je emir, pjan je sultan, jaran, dušman opijeni! 


Baštovane, grom zikiri, oblak-saki sema čini, 
Pjan je slavuj, pjan ružičnjak, trn i ruža opijeni! 


Nebesa se ludo vrte, okreće se atom svaki, 
Pjana zemlja, pjana voda, vjetar, vatra, opijeni! 


U tom halu sve sad igra, objašnjenja, ne pitaj ti, 
Pjana duša, pamet pjana, srce, oko opijeni! 


Sve od aška sada bruji, ah Voljeni, ah Voljeni! 
Tar je pijan, pjani prsti, harfa, usne opijeni! 


Povučeni sad asketa i sufija čedni, 
Sred čaršije hrke deru plešu opijeni! 


Sva stvorenja, sad od vina, opijena, sema čine, 
Svemir cijeli pijan pleše, hej sinko probudi se! 

Gazel2 


ej asiku, prodi se pameti, postani lud, postani lud, 
CIE ej ašiku, prođi se pameti, postani (ud; postani (ud; 
U srcu svome oganj upali, leptir budi jer nemaš kud. 


Prođi se sebe, a kuću želja, o ašiku, ti poruši, 
Pod istim krovom, u istoj kući, sa ašicima boravi. 


U sedam voda dušu operi, srce svoje od mržnje saperi, 
Ispunjen vinom ljubavi, postani pehar, pehar postani. 


Postani duša svih duša, da te Duša duše ne ostavi, 
Ako s pjanima želiš biti, budi opijen, opijen postani. 


Minđuša o ljubavi voljenog sanja, ona za licem njegovim žudi, 
Ma pusti snove i puste želje, u tom moru ti biser budi! 


Kad duša tvoja u nebo poleti, žudeć' de se s Njim sastane, 
Kao ašici, utopi se u to nebo, nek,od tebe ništa ne ostane. 


Prođi se lejletu! kabura, lejletu! kader postani, 
Dušama koje od kadra ne bježe, oaza mira budi i ostani. 


Katancem želja zaključana su vrata naših srca, 
Ti ključ dublje čežnje postani, otključaj naša srca. 


Stablo voljenog drveta, milovaše nur Mustafin, 
Kad ti od stabla manji nisi i ti budi voljeni. 


Ako Lice svoje pokaže, ti ogledalo postani, 
U češalj pretvori se, ako lokne raspe Voljeni. 


Do kada ćeš ići pravo kao top, poput konja skakutati? 
Do kada, kao lovac, krivo putovati, kad moraš kraljica postati? 


Od srca smo zahvalni ljudima na hedijama, imovini, 
Imovine prođi se, srce svoje sagori, ti Hanan postani! 


Jednom ti bijaše mineral, jednom bijaše hajvan, 
Jednom bijaše duša, sad postani Džanan! 

Gazel 3 


CR agano, lagano, skup pijanih dolazi, 


Lagano stižu oni aškom opijeni. 


Milostivih srca su, srž ljepote donose, 
Lica su im kao ruže, iz ružičnjaka dolaze. 


Lagano stižu oni, Što od ovog svijeta nisu, 
Nestalni nestaše, vječni, evo, sada stižu. 


Srca su im riznice pune vječnog blaga, 
Dođoše ovdje zbog nas siromaha. 


Tijela su im bolesna od derta ljubavi, 
Ipak zdravi stižu, jer im ljubav derman bi. 


Poput kapi sunca, duše su im čiste, 
Spustiše se Zbog nas u ove nizine. 


Sretna li je bašča koja takve ruže krije, 
Njihovo je voće svježe i u zimu Zrije. 


Evvel njihov milost je, ahir njihov milost je, 
Lagano iz ružičnjaka, ružičnjaku dolaze. 

Gazel4 


U mrite, umrite, u ašku ovom umrite, 
Od aška nam je umrijeti, ruh nam je zadobiti. 


UVUnmrite, umrite, ne bojte se smrti ove, 
Iz zemlje ove rođeni, visinama poletite. 


Unmrite, umrite, nefsa svog se prođite, 
Nefs je zatvor znajte vi, njegovi ste robovi. 


Korijen ropstvu srezat će oštra sablja ljubavi, 
Zatvor kada srušite, sultani ste, emiri. 


Unmrite, umrite, pred Kraljem ljepote, 
Jer kraljevi bićete, kad kraj Njega umrete. 


Urmrite, umrite, izađite iz tih tmina, 
Tame se vi prođite, u vama sjaće mjesečina. 


Šutite, šutite, dah te smrti šutnja je, 
Božijim glasom govori srce koje utihne! 

Gazel 5 


U hvati se za halju njegove milosti, jer on iznenada nestaje, 
Ne vuci ga kao strijelu, jer on pred lukom nestaje. 


O kakve to oblike uzima, kakve to varke izmišlja? 
Kad je i tijelom prisutan, dušom svojom nestaje! 


Na nebu ga ne traži, jer k'o mjesec on u vodi sjaji, 
Kad stigneš to tog mora, on u nebu nestaje. 


Tražiš li ga u vječnosti, na zemlju te postavi, 
Tražiš li ga na zemlji, u vječnosti nestaje. 


K'o što strijela izleti iz luka, poput ptice tvoga uma, 
Znaj sigurno da on, pred svakom maštom nestaje. 


Ja ću od svega nestati, jer me strah obuhvati 
Znajuć da moj milostivi već odavno nestaje. 


Poput ludog vihora, ja letim i bez krila, 
K'o što ruža mila, pred dahom jeseni nestaje. 


Ime će njegovo nestati u dimu prazne riječi, 
Prije nego i pomisliš - Takav jedan nestaje. 


On će od tebe pobjeći, lik,mu nećeš zadržati, 
Osjet iz srca će nestati, dok,lice njegovo nestaje. 

Gazel6 


Unutar dva svijeta, O Voljeni, bez Tebe radosti ne vidjeh, 
Vidjeh puno čudesa, al" poput Tebe čuda ne vidjeh. 


Kažu da je vatra razbuktala sudbina kjafira, 
No, od vatre Tvoje udaljenog sem Bu Leheba ne vidjeh. 


Ja sam mnogo puta, na prozor srca, uho svoje prislonio, 
Mnoge sam rasprave slušao, al' usana ne vidjeh. 


Na Tvog roba Si, iznenada, izbo toliko ljubavi, 
Sem Tvoje milosti beskrajne, za to uzroka ne vidjeh. 


O sakija, oči moje! Takvog poput tebe, 
Nikada u Perziji, nit' Arabiji, ne vidjeh. 


Vina mi toči, sve dok sebe ne ostavim, 
U duši svojoj sem umora drugo ne vidjeh. 


Hej ti mlijeko, šećeru, sunce mjeseče! 
Majko, oče! Sem Tebe ja roda ne vidjeh! 


O vječni ašiče, lutalico, pjesniče, 
Utočište moje, tebi ravna ne vidjeh. 


Mi smo čestice čelika, tvoja ljubav magnet je, 
Ti si izvor svake čežnje, u sebi tu žeđ ne vidjeh. 


Ušuti brate moj, odbaci pravila i učenje, 
Dok on put ne pokaže, sem njega puta ne vidjeh. 

Gazel7 


EP) ašici, ašici! Vrijeme vam je svijeta se odreći, 
Uho duše moje čuje melodiju polaska. 


Pogledajte, kamilar se digao, sve kamile spremio! 
O putnici, ustajte, nije sad vrijeme spavanja! 


Ovi zvuci, sa svih strana, zvuci su odlaska, 
U svakom dahu, duša je, svjesna svoga nestanka. 


Sa visina nebeskih i sa zvijezda ognjenih, 
Spušteni smo ovdje, da bi se tajna otkrila. 


Od kretanja nebeskih, težak san te uhvati, 
Krhak je ovaj život, teškoga sna se pričuvaj. 


O srce potraži Voljenog, jarane potraži Jarana! 
Probudi se čuvaru noći, nije sad vrijeme spavanja. 


Sa svih strana svjetiljke, na sve strane muzika, 
Noći ove, iz svijeta prolaznog, vječni se svijet porađa! 


Bijaše blato, a sada si srce, bijaše neuk, a znalac sada, 
Onaj koji te ovdje spusti, povešće te i dalje, do vječnoga grada. 


O kako su prijatne boli, koje osjećaš, dok te nježno vuče, 
Vatra je Njegova blagodat za te, ne mršti svoje čelo mlada. 
U duši se tvojoj želi nastaniti, zamke pokajanja tvojih odstraniti, 
Od tih čarolija čestica svaka do srži treperi, od vajkada. 


O ti smiješna marioneto, što smatraš da gospodariš zemljom! 
Obuzdaj te niske strasti, spasi se od sigurnog pada! 


Sjeme si prevare posijao, sam si sebe zavarao. 
O nesretniče, ništavnim si smatrao Hakka! 


O magarče! Gdje ti je sijeno? O kotlu! Najbolji si garav! 
O sramoto svoga roda! Najbolji si na dnu bunara! 


U meni je jedan Drugi, tim sjajem moje oči sjaje, 
Zbog Njeg i voda prži, ta vatra vječnost daje. 


U džepu nemam oraha, u srcu nemam straha, 

Put grubosti ostavih, mirisan poput ružičnjaka. 


Oči su moje iz ove glave, al" iz nekog drugog neba, 
Ja, sam, na pragu sjedim, ovog i onog svijeta 


Na pragu su samo oni, čiji je govor tišina, 
Ovu tajnu rekoh i dosta, šutnja je put do visina! 

Gazel 8 


OK akve to izgovore nudiš, o srce, izgovora nema za grijehe tvoje; 
Ljubav Voljenog tako je postojana, ah, srce moje nevjerno je! 


Neizmjerna je milost Njegova, a ti protivrječno i nestalno! 
Ah! Toliko Gubavi ti je dao, toliko grijeha ti učinilo! 


Toliko zavisti, zle mašte, misli tamnih u vašim je prsima, 
Toliko veličanstvenosti, pažnje, toliko ljubavi kod Njega! 


On te stalno provjerava da bi tvoja gorka duša slatka postala, 
On te stalno privlači u ružičnjak svojih izabranika. 


Kada se iskreno pokaješ i kad ti je Božije ime na usnama, 
U tom trenu On te ponese ka čistim i Živim srcima. 


Kada te strah zbog grijeha obuzme i očajnički budeš izbavljenje tražio, 
Pogledaj, tu kraj tebe je Onaj, Koji ti je srcu strah spasa podario. 


Ponekad ti On oči zatvara, postaješ kamičak u Njegovim rukama; 
Igra Njegova nema kraja, sad si u blatu, sad u nebesima. 


Utiskuje na momente žudnju, za srebrom, zlatom, ženama; 
Pa opet duši svjetlost daruje, čistog srca Mustafina. 


S jedne strane, privlači te evlijama, a s druge, gura ka gafilima, 
Možeš samo potonuti, ili put pronaći među takvim virovima. 


Ah! Uputi beskraj molitvi, prolij suze u noći, 
Ne bi li muzika sedam nebeskih sfera mogla i do tvog srca doći! 


Kada su Suajbovo naricanje, plač i suze, prevršili sve granice, 
U svitanje, spusti se glas sa nebesa i sljedeće mu prenese - 


Ako si griješnik, oprostih ti i pobrisah grijehe tvoje 
Ako je raj to što tražiš, pogledaj, već tvoj je! 


Reče -Ne tražim ni jedno ni drugo, već Boga da vidim licem u Lice, 
Nek, se zapale sedam mora, zarad Njeg ću u njih skočit' nemilice. 


No, ako od Njega budem otjeran, ako mi zatvorite ove oči, krvlju natopljene, 


Bolje mi je tada u vatri da boravim raj onda nije za mene! 


Bez lica Njegova, raj je mrski pakao, sagorjeh u ovoj boji i mirisu smrti, 
Ah! Gdje je ta svjetlost veličanstvena, o'k koje se cijeli svemir vrti? 

Rekoše mu - Svoj plač ti malo stišaj, smanji malo svoje naricanje, 
Vid se gasi i oči oslijepe kad plač i suze pređu sve granice. 


Reče - Ako presahnu oči moje, ako od suza oči oslijepe, 
Cijelo moje biće vid će zadobiti, pa zašto da brinem ak} oči su slijepe? 


Nek oči moje zauvijek obnevide, neka zauvijek vid presahne, 
Ako nisu vrijedne Voljenog vidjeti, oči takve nisu za mene. 


U svijetu ovom svaki čovjek je žrtva svoje ljubavi, 
Neki zavolješe Sunce veličanstveno, a neki puku vreću krvi. 


Svaki čovjek svoju ljubav izabira, bila dobra ili loša, 
Žalosno bi bilo da iščeznemo zarad prebijenog groša. 


Jednoga dana, čovjek jedan s Bajezidom putovaše, 
Bajezid ga pogleda pa mu reče - Šta to radiš bijedniče? 


Magarca tjeram - odgovori čovjek, Bježi od mene! - Bajezid povika - 
Ja Rabbi, ubij njegovog magarca, da on može postati rob Allaha! 

Gazel 9 


(2 hadžije, gdje ste, gdje ste nestali? 
Vaš Mašuk je ovdje, dođite, nemojte lutati. 


Voljeni je tu kraj vas, zid do vašeg zida, 
Ne lutajte pustinjama, On nije daleko od vašega vida. 


Kada biste skriveno Lica ugledali, 
I hadžija i kjaba i kuća biste postali. 


Već sto puta na hadždž vi otiđoste, 
Bar jednom nek;vam duše u nebesa polete. 


Kjabu ste mnogo i mnogo hvalili, 
No, tajne nam njene još niste pokazali. 


Pokažite buket ruža ako taj ružičnjak vidjeste, 
Pokažite biser duše ako iz tog mora dođoste. 


Muku ste golemu uložili da bi tu riznicu dobili, 
Ipak na toj riznici vi ste zastor najveći. 


U vame je skrivena riznica, crnom zemljom pokrivena, 
Izađite iza tamnih oblaka, budite sjaj mjeseca. 


Ponos Tabriza, sultan svijeta, lice je svoje otkrio, 
To čudesno sjetlo, svojim je nurom, dušu svaku razotkrilo! 

Gazel 10 


C/E0ćj vi što Rabba tražite, probudite se, 


Izvan vas On nije, u vama je, u vama je! 


Zašto tražite ono što niste izgubili? 
Trag izgubljen nije, zalud vam je tragati. 


Vi ste esme, harfovi, kelami, kitabi, 
Kao Džibril čisti, nebeski resuli! 


Kod kuće, ostajte, ne tražite na sve strane, 
Jer kuća Rabbova, znajte, u vama je. 


U vama je zat i sifat, sad na aršu, sad na zemlji, 
U bekau vi ste vječni, u fenau izgubljeni. 


Ako želite Mašuku lice ugledati, 
Ogledalo srca svoga morate uglačati. 


Sve tajne su od našeg Rabba potekle, 
I vi ovih tajni vrijedni ste, vrijedni ste! 


Šems, hakk Tabrizi, sultan ovih tajni je, 
O gdje ste vi koji tajne tražite!? 


Da vam sultan srca, zlatom, rubinima ispuni, 
Široka srca priđite sultanu, hej vi uspavani! 

Gazel 11 


Obvijet ovaj ašici drugačijim očima vide, 
Voljeni, lezet, srce, džan, u ljubavi sve je drugačije! 


Srca mudrih ljudi poznaju mnoge tajne, 
Ali vrelo srce ašika, druge tajne poznaje. 


Mnogi mudri jezici opijeni zanijemiše, 
Jer za tajne opijenih, terdžuman drugi je. 


U zemlji se krije srebro, kao milost u čistoj duši, 
Tajnu vrijednost kad bi znao, sve bilo bi drugačije. 


Mudrost, ljubav i spoznaja, merdevine su do Boga, 
No za onog što u čežnji gori, put do Boga drugi je. 


Putnici noći, kraj sultana uma i čuvara tiho brode, 
Ali dušu pijanu od aška, sasvim drugi puti vode. 


Srca ludo opijenog, voljeni, duhovnim svijetom putuje, 
No kad se ljubav spusti na srce, tad Voljeni drugi je. 


Hej jezici, srcem govorite, jer On srca krade! 
Usne svoje zatvorite, jer Dost srcu drugi je. 


Šems Tabrizi, za sve svijeće ovog svijeta, leptir je, 
Jer oči njegove, koje srcem motre, posve su drugačije! 

Gazel 12 
Obvaka noć, Za nas, noć kadra je, 
Mlađak drugih, pun mjesec nama je. 


Noć u kojoj kjamil s nama je, 
Stotinu noći kadra, nama je. 


Do nas bol prolaznog ne dopire, 
Ko je čist od sebe, taj vječan je. 


Od fakra stid nas ne bije, 
Čeg se drugi stide, nama ponos je. 


Zunar je kufra, ispod hrke fakira, 
U šeheru svakom po tom čuven je. 


Biser koji dva svijeta ne vide, 
U srce našeg mora upade. 


Dan sudnji u ovom svijetu nađosmo, 
Misliti o njemu, nama, nema potrebe. 


Budi razi, svim što Hak ti pošalje, 
U ljudima, nema moći nikakve. 


Sunce Tabriza, koje cijeli alem grije, 
U našemu šatoru se krije. 

Gazel 13 


U mukloj noći, ti sklopi svoje oči, 


Nek znaju dušmani, ne, to nisu snovi. 


Mada znaš da sve, baš sve, će proći, 
Oko tvoje pijano treperi u noći. 


Nepravda tvoja milost je sušta, 
Greška tvoja pravda je sušta. 


Mnoge glave pokosi oko sakije, 
Sabljom, koja samo kap vina je. 


Oko naše, u moru, krvi je, 
Od tog vala, svijet cijeli, ruina je. 


Nekad si krvnik, nekad milost sama, 
Nekad čisto vino, nekad sakija. 


Sakija i vino, istina su sušta, 


Odkud ljubav ova? Samo Allah zna! 


Mi znamo samo, da od vatre srca, 
Ovaj šeher sada, sav je mirisan. 


Stoga, usne zatvorite, u more uronite, 
U morskim dubinama spas je ribama! 

Gazel 14 


ca opijen, a ti lud, ko će kući da nas vodi? 
Rekoh li ti, bar sto puta, dva pehara manje popi. 


U šeheru ovom sada, ja ti trijeznoga ne vidim 
Jedan gori od drugoga, svi su ludi, opijeni! 


Dušo moja u harabat kreni, da osjetiš lezet srca svoga, 
Tebi nema ni sreće ni mira bez sohbeta tvoga voljenoga. 


Na svakom koraku, jedan opijeni, dostu pijanome čvrsto steže ruku, 
Sakija ti sada svakom stvoru, rujnim vinom kalajiše muku. 


Vino ti je i plata i trošak, ti si vakuf te mejhane, 
Od tog vina ni kapljice ne daj, da u usta trezvenima padne. 


Hej cigani, vaše vam tambure, pjaniji sam ja ili ste vi? 
Hej zar nismo, k'o u bajci, čudnovato opijeni? 


Jedan ludo opijeni, dođe meni iz daljine, 
U njegovim očima se, tristo ruža sada vide. 


K'o lađa bez sidra plovi, sred visokog mora, 
U tom moru aška nesta, sto suhih mudrova! 


Odakle si? - upitah ga; nasmiješi se, reče - Dušo moja! 
Dijelom jednim sam od Turkestana, dijelom jednim sam ti od Furkana! 


Dijelom jednim sam od blata, vode; dijelom jednim sam od duše, srca! 
Dijelom jednim obala sam mora; dijelom jednim sjaj sam svih bisera! 


Ja mu rekoh dost moj budi, što ja jesam budi i ti, 
Ti sebe ne znaš,- odgovori, - sam sebi stranac ti si. 


Srce moje pijano je, potonućeš u tom halu, 
Tajnu žudi da otkrije, al" prsa nema za tu tajnu! 


U halki ćutuk insana, ćutuk moraš i ti biti 
Ovakav savjet od šejhova, znaj, ti nikad nećeš čuti! 


O sjajniji od sjajnih zvijezda, o ludo opijeni 
Ruke k_nama ispruži, ne idi od nas voljeni! 


Šemsul Hakk Tabrizi, zar ćeš od nas sad otići? 
Sto fitni si posijao, pamet svima rasturio, o voljeni ne idi! 

Gazel 15 


AM, kad bi ti znao Put do mejhane ljubavi, 
Kiblu bi predao vjetru, Kjabu zaboravio bi. 


Kiblu ti ostavi, Kjabe prođi se, 
Ako srce s Voljenim putuje, pusti oboje. 


U ezelu On je vino vječnosti natočio, 
Opijenošću, vječno, glavu mahmurlukom rastočio. 


Vinom opijeni smo, On krčmar je te mejhane, 
Čemu sve te rasprave, znaj sinko, sve On je. 


Pustih želja prođi se, zaputi se u mejhanu, 
Krčmar stari smiješi se, u nebeskom on je halu. 


O ašiku prođi se suhih pobožnjaka, 
U njih licemjerstvo je, pretjeranost, varka. 


Pravim putem idu, sljedbenici ljubavi, 
Oni koji vole, brzo će u vječnost utonuti. 


Zašto u tebi nema vatre, koja u njima gori? 
Kada vatra te mejhane svijet cijeli sagori! 


Ponos cijelog Tabriza, Šems, hakk dina i jekina je, 
Od svih grijeha on je čist, od svih mahana slobodan je. 

Gazel 16 


Cuo sam da namjeravaš putovati, ne čini to! 
Drugog jarana zavoljeti, ne čini to! 


Stranac si u ovom svijetu, a ništa ti nije strano, 
Koplje usmjeravaš ka srcu ranjenom, ne čini to! 


Ne kradi se od nas, ne idi tuđincima, 
Ti krišom gledaš drugoga, ne čini to! 


O mjeseče, zbog koga su nebesa začuđena! 
Ti nas skrha, u čuđenje natjera, ne čini to! 


Gdje je zavjet i obećanje koje nam dade? 
Riječ tvoja, zavjet, otpade, ne čini to! 


Zašto obećavati i zavjete davati? 
Zašto štit od zakletvi praviti, ne čini to! 


O ti, čije srce je iznad smrti i života, 
Zašto sada bježiš iz postojanja svoga, ne čini to! 


Po volji se tvojoj kreću pakao i raj, 
Ti nas sada u vatru baci, znaj, ne čini to! 


Unutar tvoje šećerne trske, od otrova smo sigurni, 
AC otrov i šećer miješaš samo ti, ne čini to! 


Duša je moja oganj žeženi, al' ni to ti nije dovoljno, 
Zbog tvog otsustva, lice mi je izblijedilo, ne čini mi to! 


Kad ti sakriješ lice svoje, mjesec od bola potamni, 
Ti čak i njega kaniš pomračiti, ne čini to! 


Naše usne suhe postaju, kad ti prineseš čašu, 
Zašto oči suzama kvasiš, ne čini to! 


Pošto lance ašika podnijeti ne možeš, 
Zašto nam onda razum zasljepljuješ, ne čini to! 


Ti odnosiš halvu, bolesnom od gladovanja, 
Nož dublje guraš u čemer mog stanja, ne čini to! 


Moje haram oko krade tvoju ljepotu, 
O voljeni, svetiš se mome kradljivom pogledu, ne čini to! 

Povuci se prijatelju, jer sada vrijeme za riječi nije, 
U ljubavnom čuđenju ti si uljez, ne čini to! 


Sem ljepote Šemsuddina, Sunca iz Tabriza, 
Ako išta pogledaš u oba svijeta, ne čini to! 

Gazel 17 


(CJ7 ašku treba živjeti, mrtvo srce ašk ne rađa, 
Znaj, sinko, živ je onaj čije srce ašk porađa. 


Lav rikati mora, sablja oštro sjeći, 
No, ašk će vatrom svojom i najtvrđe ispeći. 


I silnici i hajduci, na ovom su Putu poput žena, 
Stazom ovom gazit neće noga sjajem ukrašena. 


U ritmu ratnih kuduma, stiže korpus ljubavi, 
Kao kad Rustam, svijetlog čela, ruke ka nama ispruži. 


Zar može takvu glavu sablja sudbine posjeći? 
Srce je njegovo vrelo, puno nebeske ljubavi! 


Zar može takvo srce tama svijeta osvojiti? 
Svi napadi i torture njemu će ljubav povećati! 


Sirin srni ne zavidi, jer 'ja hu' su njene oči, 
Okreneš li glavu od cvijetne bašče samo laž će ti tada doći. 


Hej sinko, potraži ašike, u njima potraži Njega, 
Mašuk ih ponekad otkrije, a ponekad oni Njega. 


Kao što more sedef usnama svojim prekrije, 
Morski Sedef ljubavi će kap moju da upije. 

Gazel 18 


A ko ti je krv uzavrela od ljubavne draži, 
Tad skromnost zaboravi i Voljenog traži. 


Sve poznato, shvati, daleko je od znanja, 
Otvori srce za ljubav i budi rob tog stanja. 


Zar će ašik, lud od lubavi, ludost svoju otkriti? 
Zar će neukrotivi čovjek vjetra, srce svijetu pokloniti? 


U vatri aška on će Voljenog dozivat ,, 
Bosih nogi i razderan, s čežnjom smrt će očekivat'. 


Pauk svoju mrežu plete, majstor je svog zanata, 
U svoje mreže aška i nas Voljeni hvata. 


On imade Lejlino lice, rujno vino ljubavi, 
Naše usne ostaše suhe, čovjek vjetra nas ostavi. 


Jeste li čitali kitabe stare, u kojima ašk vrije, 
Tu se pamet gubi, tu krv gori, tu se vino pije! 


Strah te smočit' stopala, 0, ti jadni stvore, 
A znaš dobro da moraš uronit' u more! 


Opijenost, bolna čežnja, suština su sušta, 
Ašk ne leti prema nebu, ašk se s neba spušta. 


Na tesbihu ašika bićeš biser i ti, 
Ro6 ljubavi postani, mi ćemo ti teslim biti. 


Zar ne vidiš kako zemlja nebu robuje? 
Zar ne vidiš kako ruh nad tijelom caruje? 


Zemlju svako gazi, a ona daje plodove, 
Mašuku, ašik će sve dati, zbog tog će sve da dobije! 


Ne skrivaj se, o ašiku, ispod svoga jorgana! 
Prospi krv po pustinji, tražeći svog Dragana! 


Srce moje ti poslušaj, kako gorko naj tuguje, 
Rad Voljenog raspamećen je, s bolnom čežnjom druguje. 


Kad se srce raspukne i porastu ptiću krila, 
To se krv uzavrela od ljubavi opila. 


59 


Tad nebesa igraju, plešu sjajne zvijezdice, 
Cijeli svemir uzdiše, od ljubavne groznice! 


Srce sija od aška, svjetlost tamu prekrila, 
U ekstazi ljubavi sva se bol izgubila. 


Ja sam nijem pred Tobom, o Voljeni Ti govori, 
Zbog Tvog lica cijeli svemir od ljubavne čežnje gori! 

Gazel 19 


OK ad bi se drvo, stopalom ili krilom, moglo pokrenuti, 
Od zublji pile, sjekire oštre, ne bi moralo patiti. 


I kad sunce, obnoć, ne bi krilima svojim putovalo, 
Zar bi svjetlosnim valima zore, svijet tada obasjalo? 


I kad se slana voda, od mora do neba, ne bi uspinjala, 
Zar bi bez pomoći rijeka i kiša ikada bašča prolistala? 


Od svog zavičaja otrgnuta, kada se kapljica vratila, 
Zar nije tada škođku pronašla i sjajnim biserom postala? 


Zar se nije Jusuf od Jakuba, suznih očiju, rastao? 
Zar nije na tome putu carstvo i sreću zadobio? 


Zar nije naš Mustafa, dika svemira, put Medine krenuo? 
Svu vlast zadobio, gospodarem hiljadu zemalja postao? 


Put ka sebi izaberiti, pošto nemate takvih krila, 
Kao što rudnik rubina odraz Sunčevog Zraka prima. 


Na put iz sebe ka sebi krenite, o hadžije! 
Jer takvim putovanjem zemlja, rudnikom zlata postaje! 


Od kiselog i gorkog ka slatkoći, neka te put ponese, 
K'o što iz slane zemlje na hiljade voćaka iznikne. 


Od Šemsa, dike Tabriza, tih čuda se nagledaj, 
Jer svako drvo dobija ljepotu, kad ga dirne sunčev sjaj! 

Gazel 20 


DX ustinja naša u beskraj seže, 
Duše nam i srca nemir aška steže. 


Svijet unutar svijeta, lice Voljenog krije, 
U ogledalu Njegove duše, srce se aškom grije. 


Na Putu beskrajne ljubavi, glava ašika pade, 
U prašini druma leži, dok mu srce vječnost znade. 


Pitaj o tajni tog srca, ako želiš znati, 
Sta je vino, a šta krčma, u kojoj ašik pati. 


Al zalud, nijemo je to uho, nemože ti ništa reći, 
O Gubavi i njenoj vatri, jer moraš se i sam peći. 


Jer i tvoga srca slavuj zapjevati mora, 
Zaogrnut velom tajni, preletjet sedam mora. 


O teško je govoriti, govoriti je greška! 
Ova priča nema kraja, i mis'o je o njoj teška. 


No ašik mora govoriti, jer bol mu grudi para, 
Ro6 u bolnoj agoniji, zvat' mora Vladara. 


Tu jarebica i soko, jednim mahom lete, 
Zrak planinski dah im para, al' ih to ne mete. 


Zar nisu na sedmom nebu jer ih ljubav grije, 
U središtu vasione Voljeni se krije. 


I od sedmog neba, ašik leti dalje, 
Putanja je određena, Mašuk poziv šalje. 


Zar tu željama mjesta ima, valja ih sapeti, 
Pa ćeš shvatit da Voljeni, Sam ka Sebi leti! 


Slavuj leti ružičnjaku, da se s ružom spoji, 
Slavuj poje, ruža cvate, džennet mili moji! 


Zaboravi priču ovu, ako vino nećeš piti, 
Ovoj priči kraja nema, ja je neznam završiti. 


Traži onog koji sebe nema, svake noći, svakog dana, 
U ogledalu srca njegovog se krije, ljepota našega Sultana. 

Gazel 21 


La 
OĐta da činim, O vjernici, ne poznajem više sebe, 
Nisam hrišćan, ni jehudi, nit musliman, ni poklonik vatre. 


Nisam od istoka, ni zapada, ni od kopna, ni od mora, 
Niti sam od zemlje ove, nit'od zvijezda koje nebom plove. 


Nisam od zemlje, ni od vode, ni od vjetra, ni od vatre, 
Nisam od nebesa plavih, nit prašina sa ove sedžade. 


Nisam iz Indije, Kine, Bugarske, nit Saskina, 
Nisam iz Iračke kraljevine, niti Horasana. 


Nisam od ovog svijeta, nit budućeg, Dženneta ni Džehennema, 
Nisam od Adema i Have, Edena ni Rizvana. 


Mjestom sam bezmjesni, trag moj ne postoji, 
Nisam ni tijelo ni duša, već prašina koju gazi Voljeni. 


Dvojnost sam napustio, oba svijeta sjedinio, 
Jednog tražim, Jednog znam, Jednog vidim, Jednog sanjam. 


Hu je evel, Hu je ahir, Hu je zahir, Hu je batin! 
Ne znam ništa osim Hu, nema nikog osim Hu! 


Peharom ljubavi opijen, iz ruku mi kliznu oba svijeta, 
Ja vam drugog posla nemam, pored aška, milovanja. 


Ako ikada u svom životu provedem trenutak bez Tebe, 
Kajaću se od tog trena sve do Dana Sudnjeg. 


Ako bar jednom u svom životu, osvojim trenutak sa Tobom, 
Pod noge ću baciti oba svijeta i plesati uzhićeno! 


O Šems Tabrizi, u ovom svijetu ja sam ludo opijeni! 
Usne moje Šaputati znadu samo aškom opijene riječi! 

Gazel 22 


COŠvaki oblik, po prirodi, nastao je iz praznine, 
Kad oblika nestane, njegova vječna priroda ostaje. 


Ako si spoznao suštinu ljepote i srž mudrih riječi, 
Shvatićeš da ono što nestaje, nema stvarno postojanje. 


Bezvremen je izvor svih voda, vrelo Njegovo nepresušno je, 
Buduć' da smrti nema, čemu te gorke suze? 


Duh tvoj je to vrelo, sva stvorenje poput rijeka, 
Sve dok je Izvora toga biće i rijeka. 


Isprazni svoje srce od boli, pij sa toga Izvora, 
On presušit' neće, izvirat' će vječno ta voda! 


Od trenutka kada si u ovaj svijet spušten, 
Date su ti merdevine, da bi iz njeg' spašen bio; 


Prvo ti bijaše mineral, potom biljka pa hajvan, 
Tu tajni nema, tvoj razvoj je jasan; 


Kasnije si kao čovjek zadobio razum, znanje, vjeru, 
Pogledaj samo kako si iz blata u ružu izrastao! 


Bez sumnje jednoga dana ti ćeš melek biti, 
Zemlju napustiti, ka Nebu poletjeti! 


Nadilazeći i stanište meleka, ti postani Okean, 
Čija će kap veća biti od stotinu mora Omana. 


Prođi se pustih idola, za skut Voljenom prihvati, 
Mada ti je tijelo ostarilo, duša će ti vječno mlada biti! 

Gazel 23 


Ca sam vajar koji forme vaja i u trenu svakom idola izvaja, 
No, kad se Tebe sjetim, oni poruše se, pred licem Tvojim oni istope se. 


Ja načinim na hiljade oblika, u njima se duša moja oslika, 
No, kad vidim Tvoje lice, u vatru ih bacim nemilice. 


O da L Ti pijanome čaše puniš, il' Ti trezvenome snove rušiš? 
Svaku kuću koju sagradim ja, ruka Tvoja u ruinu pretvara. 


Duša moja u Tebi iščezava, s Tobom se spaja, 
Zbog mirisa Tvog' nutar nje, ja je obožavam. 


Svaka kap krvi moje, koja zemlju natopi, 
Govori o našoj vezanosti, priča o našoj ljubavi. 


U kući ovoj od blata i vode, skrhano je srce moje, 
Udi u ovu kuću, o Voljeni, il" mene iz nje izbavi! 

Gazel 24 


Ci si biser za kojeg, na svijetu, niko zlata nema, 
Merdžan srca tvoga sija usred ovog svijeta! 


Od (ica tvoga bit' daleko, kazna je to gorka, 
Mada tebe vrijedan nije, ne kažnjavaj svog roba! 


Onog koji upadne u strašni talas nevolja, 
Spasit' može samo ruka prijateljstva tvoga. 


Znaj, stalnosti prave u ovom svijetu nije, 
Postojanost tvoja, vječnu sreću krije. 


Sretan li je kralj, lovcem tvojim matiran, 
Sretan li je onaj za tvoje društvo odabran. 


U svakom dahu duša, pada pred tvoja stopala, 
Prah je onaj koji nije prah stopala tvoga. 


Čežnju za tobom kao dar dobiše sve ptice, 
Teško ptici koja u čežnji za tvojim pojem nije! 


Ja bježati neću od strijele i luka tvoga, 
Jaoj srcu koje ne prostrijeli oganj aška tvoga. 


Ko je hvaljeni, a ko onaj koji hvali? 
Tebe svaka zerra u ovom svijetu slavi! 


O mukama Medžnuna, Nizami je pisao rime, 
Ne muči me, ljubav tvoju ne mogu podnijeti više. 


Šems Tabrizi, ti si sunce, koje nas ljepotom grije, 
Nema sultana na ovome svijetu koji tvoj prosjak, nije. 

Gazel 25 


OV ratio se onaj mjesec, nebo ga ni u snu ne vidje; 
Stiže s vatrom koju voda ugasiti ne može. 


Gle kuće tijela moga, gle duše moje! 
Shrhah se i opih peharom ljubavi njegove. 


Kada krčmar te mejhane habib srca postade, 
Krv se u vino pretvori, srce moje sagorje. 


Kad lice njegovo zavede, oči moje pijane, 
Pehar se srca ispuni, pamet moju odnese. 


Svaka kuća koju taknu vreli zraci sunčevi, 
Sve do krova sagori, do temelje skrha se. 


Srce vidje iznenada more ljubavi, 
Te u njega uskoči, govoreć'— pronađi me! 


Šemsuddin, dika Tabriza, sunce aška toga je, 
Tragom njegovim, poput oblaka, svako srce putuje. 

Gazel 26 


DF ismo za tebe, sinoć, dadoh zvijezdama - 
Čeznem da te služim, o ti, lica mjesečeva! 


Sedždu učinih, govoreći — rob sam sunca sjajnoga, 
Koje svjetlošću svojom kamenje u Zlato pretvara. 


Potom razgolih prsa svoja, na njima rana stotine, 
O meni vijest prenesi — rekoh — voljenom koji krv pije! 


Zaljuđah bešiku da smirim čedo srca svoga, 
Dijete zaspe kada se zanina bešika njegova. 


Čedu srca mlijeko podari, od bolne žeđi spasi nas, 
O ti koji u svakom dahu pomažeš na stotine jadnika! 


Šeher jedinstva je postojbina duše, od evvela do ahira, 
Koliko ćeš još dugo u zatočeništvu držati ovoga gariba? 


Ja padoh u tišinu, a ti me sad spasi nahmurluka, 
O sakija, još vina sipaj, mojim pijanim očima. 

Gazel 27 


XKavud reče — hej Padišahu, kad potrebe nemaš za nama, 
Mudrost kakva je, reci, u stvaranju svijeta dva? 


Hakk mu reče — o prolazni čovječe, Bijah skrivena riznica, 
Pa zavoljeh da se otkrije ta riznica milosti i obilja. 


Ogledalo postavih - srce je lice njegovo, a svijet ovaj naličje; 
WNaličje smatraš boljim, jer mu lice ti ne poznaješ. 


Kad se slama s glinom izmiješa, od ogledala nemaš koristi, 
Odijeli slamu od ilovače i ono će čisto postati. 


Mošt vino ne postaje dok ne fermentira sred krčaga, 
Ako želiš osvijetliti srce svoje, uloži bar malo napora. 


Duši koja izađe iz tijela kaže moj Sultan — 
Kao što dođeš tako i odeš, bagodati Mojih gdje je trag? 


Svi znaju da alhemijom bakar zlato postaje, 
Ovom rijetkom alhemijom i naš bakar je promijenjen. 


Ovo sunce ne traži tadž, ni hrku, od milosti Hakka, 
Za stotinu gologlavih on je kruna, ogrtač za deset gariba. 


Sinko, zarad poniznosti, na magarcu jahao je Isa, 
Zarad čega bi inače na magarcu jahao vjetar Saba? 


Hej dušo, žrtvuj svoju glavu u potrazi ovoj poput izvora, 
O pameti, da bi More postojanja pronašla, idi putem nestanka. 


J{akka stalno zikiri, sve dok sebe ne zaboraviš, 
I dok se u Prizivanom ne izgubiš, bez smetnje zikra i zakira. 

Gazel 28 


XI anas ugledah jarana, koji ukras svakog posla je, 


Duša se njegova vinu u nebesa, poput duše Mustafine. 


Sunce je licem njegovim postiđeno, srce i sfere zbunjene, 
Od sjaja njegova, ilovača i voda, sjajnije su od vatre. 


Pokaži mi merdevine — rekoh — da se na nebo uspenjem; 
Te merdevine su glava tvoja — reče — pod stopala svoja spusti je! 


Na glavu položi stopala, na zvijezdama stajaćeš, 
Dođi na krilima vjetra, nek ti vjetar korake ponese. 


Vjetar ti nebeski, u svakom dahu, stotine puteva otkriva, 
Ka tim nebesima, svakog svitanja, poleti poput molitve. 

Gazel 29 
OC ašici! Hej ašici! Ovog dana i ja i vi, 
u kovitlac morski smo upali, pa ko zna plivati? 


Mada plima svijeta plavi sve i svaki je talas poput planine, 
Za vodene ptice nema brige, bolje to za ptice letačice. 


Naša lica od zahvalnosti sijaju, jer nas podučiše o moru i valima, 
I o tome da more i voda, život produžuju ribama. 


O šejhu naš, peškir daj; o vodo, da zaronimo pusti nas, 
O Musa Imranov, dođi, štapom udari površinu mora. 


Ovaj vjetar u svakoj glavi budi različitu strast, 
Nek čežnja moja za sakijom bude, a vama sve ostalo prepuštam. 


Juče je sakija na putu odnio čaše opijenima, 
Danas opet vino sipa, da nas kutariše haljina. 


O ti, kojem mjesec i jupiter zavide, sa nama si a ipak sakriven, 
Lagano, lagano me privlačiš — Zar mi nećeš reći kuda? 


Kud god da kreneš sa mnom si, o svjetlosti moja oka dva, 
Opij me do kraja ako želiš, povedi me putem nestanka. 


Znaj, svijet je poput Gore Sinajske, a mi tragači k'o Musa, 
U svakom trenu tedželijat stiže i rascjepljuje planinu Sinaja. 


Jedan njen dio postaje zelen, a drugi bijel poput narcisa, 
Jedan njen dio postaje biser, a drugi poput rubina i ambera. 


Ako želiš da ugledaš Njega, Njegov planinski lanac pogledaj, 
O planino, kakav te to vjetar sa zemljom sravnio? Mi se opismo od eha! 


JHHej baštovane! Baštovane! Zašto se raspravljaš sa nama, 
Ako ti mi grožđe uzesmo, ti odnese ćese naše, pune dukata. 

Gazel 30 


COĐvakog trenutka na tajnu duša spušta se objava s nebesa, 
Dođi, koliko ćeš još dugo ostati na zemlji, poput taloga!? 


Poput taloga je onaj čija je duša otežala od nemara, 
Kad se talog pročisti, duša sama krene ka vrhu bureta. 


Ne mješaj ilovaču svakog daha da bi se voda tvoja pročistila, 
Da bi se talog tvoj svjetlošću ispunio, da bi se bol tvoja izliječila. 


Duša je poput lampe, ali dim joj je veći od svjetlosti, 
Kada dim pređe svaku mjeru, u toj kući se svjetlost ugasi. 


Ako smanjiš njezin dim, uživaćeš u svjetlosti lampe, 
Od svjetlosti tvoje obasjano biće i ovo i ono stanište. 


Gledaš li vodu zamućenu, nebesa nećeš vidjeti, 
Sunce i mjesec nestaju kada se hava zatamni. 


Kad sjeverac s nebesa puhne, pročisti se zrak, 


Zbog ovoga pročišćenja u sehuru puše vjetar Saba. 


Duhovni vjetar daha, liječi prsa od svake boli; 
Kad bi se dah zaustavio na tren, duša bi nestala. 


Duša je garib u ovom svijetu i žudi za šeherom La-mekan, 
O zašto, zašto, ostaje da pase, ova duša hajvanska? 


Koliko ćeš još dugo putovati, 0 ti, čista dušo, milostiva? 
Soko si kraljevski pa poleti nazad, prema ruci Padišaha. 

OC Gj ašici, ašici, stiže vrijeme sjedinjenja, sastanka, 
S nebesa se spusti glas, poziv mjesecolikih ljepotica. 


Hej radosne glave, radost stiže šireć' halje, 
U njen se lanac uvezasmo, radost nas je opila. 


Stiže vino vatreno, šejtan u uglu sjedi sam, 
Udi, o besmrtni sakijo; poleti, o dušo, željna nestanka. 


U svakom trenu minstrel slatkog daha u zvono udara, 
O radosti, osedlaj vrance svoje, nadahni nam duše, o Saba. 


Hej naju, ti što tajne zboriš svojim slatkim notama, 
Obnoć i obdan meni stiže miris vjernosti prijatelja. 


Nek iznova počne sve, na tim krilima de zasviraj, 
Slavom obasjaj glave dobrih, o ti, sunce vječnog sjaja. 


Ušuti srce, ne deri zastore, ispij krčag šutljivih, 
Zastiri i zastor budi, dok te ne podere milost Božija. 

Gazel 32 


O pet u skrhanom halu sam, rastrojen dušom tvojom, 
Pa svaki lanac koji uvežeš, ja pokidam dušom tvojom. 


Poput neba sam, poput mjeseca, poput svijeće od sjaja tvoga, 
Sva pamet sam, sva ljubav sam, svaka duša dušom tvojom, 


Opijenost moja je od tebe, mahmurluk moj od trna tvog, 
Gdje god ti lice okreneš, svoje okrećem dušom tvojom. 


Pogrešno rekoh, pogrešan govor u ovom halu nije začudan. 
Jer čašu od vina poznat' ne mogu, sada dušom tvojom. 


Ja sam divanija u okovima, a svakog džinna okivam, 
Ja, divanija, Sulejman sam, kralj džina dušom tvojom. 


Bilo koje sure sem ljubavi da glavu digne iz srca mog, 
U svakom dahu tjeram ja iz srca dušom tvojom. 


Dođi, hej ti koji se sebe napusti, jer vraćaju se oni koji odoše, 
Ne ode ti mojom dušom, nit'ja osta dušom tvojom. 


Hej munkiru, u duši svojoj ti ne skrivaj svoju nevjeru, 
Jer tajnu tvoje sudbine otkriću ti dušom tvojom. 


Iz aška prema tebi, o Šemsu iz Tabriza, ja ne spavam noćima, 
Poput leptira koji izgara, perišan sam dušom tvojom. 

CU ruke mi metlu dade, onaj lijepi; 


Sa dna mora - reče — prašinu pometi! 


On potom istu metlu sagori u vatri; 
Reče — iz vatre ti sad ovu metlu izbavi! 


Iz zbunjenosti poklonih se pred njime, 
Bez sadžida - reče — ti sedždu učini! 


Bez sadžida sedžda!? Zar to može biti? 
Bezuslovna je — reče — slobodna od Želja svih! 


Položih svoj vrat pred njime i rekoh - 
Glavu sadžida ti sabljom Zulfikar posijeci! 


Što je više sabljom udarao, više glava iz mene je raslo; 
Sve dok iz moga vrata, ne izraste sto hiljada glava. 


Bio sam lampa, jedan fitilj svaka glava, 
Plamenovi bića moga dizaše se sa svih strana. 


Iz glava mojih svjetlost se dizala, 
Od Istoka do zapada sijaše vatra njihova. 


Šta su istok i zapad u mjestu La-mekan? 
Spremna je sve sagorjeti, crna vatra hamama! 


O ti ledne naravi, gdje je čežnja srca tvoga? 
Koliko ćeš još dugo ostati u lavoru požuda? 


Iz vrućeg lavora ustani, kreni ka vatri ljubavi, 
Strgni svoju odjeću, svijet pogledaj istinskim očima! 


Sve dok ne ugledaš lik koji ti srce privlači 
Sve dok ne ugledaš boje u bašči tulipana! 


Kad tamo pogledaš, pažnju na prozor usmjeri, 
Vidjećeš ono za čim srce čezne u odrazu ogledala. 


Hamam predstavlja šest smjerova, a prozor je la-mekan; 
Iznad tog prozora je ljepota našega sultana. 


Od odsjaja njegovog obojiše se voda i zemlja; 
Na Turke i Zanzibar se spusti kiša životna. 

Dan prođe, a priča moja ne bijaše kratka, 
Dan bijeli, noć zvjezdana, posramljeni su ovim riječima! 


Mene opi sultan onaj, Šemsuddin iz Tabriza, 
Glavu moju opio je vinom nad svim vinima! 

U posliću rado sluh i glavu, za govor usne tvoje, 
Ah sreće, kad ti otvoriš vrata i kažeš — uđi hadže! 


O Hidrovom izvoru on suhoj usni prede priče tajne, 
Prema stasu ljudi krojač ljubavi kroji ogrtače. 


Svaki izvor pijan je pijanstvom oka njegova, 
Drveća zaplešu ponešena laganim vjetrom sehura. 


Bulbul ruži veli — otkrij mi tajnu srca svoga? 
Ne brini, sami smo, ovdje nema nikoga. 


Sve dok sebe imaš — reče — ništa o tom' nećeš saznat, 
Uloži trud i prođi se sebe, sred ovog zemnog staništa. 


Usko je grlo igle ljubavi, zasigurno ovo znaj, 
Nijedan konac primiti neće kad vidi da je uduplan. 


Pogledaj kako sunce gori, do svog grla u vatri, 
Da bi licem njegovim lice zemlje, svijetlo moglo postati. 


Kada je prema zapaljenom grmu išao Halil istiniti, 
Ja sam Kevser — grm reče — skini svoje cipele i pridi. 


Ne plaši se vatre moje, jer ja sam voda ljekovita, 
Stigao si do blagodati, staništa časti, o Halile, merhaba! 


Biser si čistoga sjaja, rubin, duša vječna i prolazna, 
U vremenu ovom neuporediv si, na svijetu ti nema ravnoga. 


Vođena rukom ljubavi, svaka ruka stigne na dvor Sultana, 
Tobom duša nevjernička, za vjeru biva odabrana. 


U cik zore stiže sa kraljevskim peharom u rukama, 
Dušu moju prema poniznosti vučeš, govoreći merhaba! 


Šta od srca bude, kad mu ruku stegne ruka dilbera? 
Kad ga zovne kamen mudrosti, šta biva od grubog olova? 


Stiže duber čudnovati, u rukama mu koplje k'o u Arapa, 
Sluga tvoj sam — rekoh; reče — priđi, čovječe od edeba. 


Srce poskoči i reče — idem! Pamet reče - ne idem ja, 
Milostivo on dade znak i kaza — priđite obadva! 

Operi sad ruke i usta svoja, jer sofra se s neba spustila, 
Da dlanovi tvoji ne bi odali miris luka i peršuna. 


Rudnik soli je stigao, odazovi se ako si ašik i dobri, 
Pusti ćasu i pehar, uzmi tesbih, prođi se šerbeta! 


Zatvaram sada usne svoje, da bi svjetiljka noći i dana 
Mogla plamom jezika svoga ispričati priču do kraja. 

OĐah je stigao, stigao je kralj! Ukrasite odaje divana, 


Posijecite vene u čast ovog lijepog iz Kanaana. 


Stiže Džan od džana džan, stoga ne pominjite džan, 
U prisustvu njegovom svaka duša nije drugo do kurbana? 


Bez aška izgubljen bijah, a sada se pojavi ašk, 
Bijah planina, a sada sam slamka, za konja sultana. 


Bio on Turčin il' Tadžik, rob ovaj biće kraj njega, 
K'o što je tijelo blizu duše, al' mu duša nije znana. 


Hej jarani, stiže sreća, stiže vrijeme da se teret preda, 
Sulejman prijestolju stiže, da odstrani prokletog šejtana. 


Iskočite iz sebe, čemu strah, zar ste bez ruku i stopala? 
Pitajte Hudhuda, ako put ne znate, do palače Sulejmana. 


Tamo izrecite svoj munadžat, tajne svoje i potrebe, 
Zaista Sulejman poznaje govor svakoga murgana. 


Govor je vjetar, hej robe, riječi ti srce odvlače, 
AC on kaže, svi zajedno skočite u plamen perišana. 

OVidje li ti ikada ijednog ašika da se svoje čežnje zasiti? 
Vidje Gi ti ijednu ribu da se ovog mora zasiti? 


Vidje di ti ijedan lik da je bježao od slikara? 
Vidje bi ti ijednog Vamika da je od Azre tražio oprosta? 


U odvojenosti ašik je poput imena, praznog od značenja, 
AC značenje mašuka neme potrebe za imenima. 


Ti si more, a ja riba, čini sa mnom šta te volja, 
Pokaži milost, moć šaha pokaži, bez tebe sam ništavan. 


Postiđena u kut bježi, vatra, kad te ugleda, 
Ko god iz vatre ružu ubere, vatra mu ruže poklanja. 


Muka je ovaj svijet bez tebe, nek nikada bez tebe ne bude, 
Dušom tvojom molim te, bez tebe život je agonija. 


Lik tvoj, poput sultana, u mom srcu paradira, 
Poput Sulejmana koji ulazi u Mesdžid-uwl-Aksa. 


Hiljadu lampi jedna postaše, cijeli hram osvijetljen bijaše, 
Kraj vrela Kevser stigoše ridvan i hurije. 


Subhan Allah! Subhan Allah! Na nebu je beskraj mjeseca, 
Svetište je puno hurija, skrivene su samo od očiju sljepaca. 


Veličanstvena i sretna je ptica koja pronađe stanište aška, 
Na planini Kaf mjesto može naći samo ptica Anka. 


Veličanstvena Anka je Šahinšah, Šemsuddin iz Tabriza, 
On nije sunce istoka ni zapada, nit' ikakavog staništa. 

Gazel 37 


OK ako 6i to bilo, kad bi onaj lijepi, uzeo moju ruku sutradan, 
Na prozor moj povirio, dražestan poput mjeseca. 


Da hoće ući život duše moje i odvezati mi ruke i stopala, 
stopala i ruke moje vezaše rukom progonstva. 


O džanu džana mog, džanom tvojim kunem se, života nema bez tebe, 
Nema radosti u društvu za mene, ni jedno me vino opiti ne može. 


Ako me on odbije i kaže - Idi, šta želiš ti od mene? 
Sjeta tvoja, bojim se, i mene sjetnim učiniće! 


Vrat svoj ću poviti da mu budem kurban, staviću sablju pred njega, 
Govoreć'— glava te boli zbog mene, udri po mojoj sada! 


Ti znaš da bez tebe ne želim živjeti, dušo moja, 
Smrt je bolja od progonstva — tako mi Onoga koji duše oživljava! 


Nikada neću povjerovati da bi mogao napustiti roba svoga, 
Uvijek sam govorio da su takve riječi samo puste laži dušmana. 


Ti si džan moj i bez tebe, dušo moja, ja živjeti ne znam, 
Ti si oko moje i bez tebe ja nemam oko koje stvari sagledava. 


Pusti sada neka idu ove riječi, minstrelu udari u vjetar, 
Rebab i def pred nas iznesi, ako već nemaš naj! 

Gazel 38 


A, to čisto vino, do vrha nam natoči danas, 
Brzopleti točak nebesa, začudi i zbuni do kraja. 


Makar ta tajnovita čaša stiže od oka skrivena, 
Danas je nemoguće sakriti opijeno stanje haraba. 


O ljubavi, sreća ti je kupovina, slatke si misli i govora, 
Skini sada veo sa lica tajnovitoga kralja. 


Onaj dragocjeni nadahnuto govori, javlja se sa svih strana, 
Hej ti, ružinskih obraza, pehare ispuni do kraja. 


Ako srce tvoje ne želi otkriti tajnu ružičnjaka, 
Zašto si dućan ružine vodice ti otvorio danas. 


Kad si nam već pamet ukrao i rijeku ovu u tok natjerao, 
Baci onda u nju i pačiće vodene, ne oklijevaj sada. 


O dušo, mi smo poput sjemena, bačeni u ovaj mejdan, 
Zivotima našim, suhih usana, tražimo kišni oblak, 


Na sve strane lažni poslanik govori — nećete naći! 
Ne daj Bože — vikni na sav glas i tu zlokobnu vranu otjeraj! 


O ti što smutnje siješ u ruh svaki i kradeš duše insana, 
I trgaš reba6b iz ruku Ebu Bekra, svirača rebaba, 


Ono što danas želim za tebe je da pijan i lud postaneš, 
I začepiš jednom tu dušu brbljivu i tu pamet bez adaba. 


Voda života nama je postala očevidna poput hašera, 
Mlijeko gubave kamile znači život za Arapa. 


O veličanstvene ljepote njegove! Šuti i gledaj bez daha; 
Ne daj da za nas sazna svaki gafil usred sna. 

Gazel 39 


Foput ruže, smijem se cijelim tijelom, ne samo usnama, 
Jer tu sam, bez bića svoga, sam sa kraljem svijeta. 


Ti sa svjetiljkom stiže u sehur i skrha srce moje, 
Dušu mi uzmi k'o i srce, nek duša ne ostane sama. 


Iz bijesa i ljubomore, dušu strancem ne čini za srce, 
Povedi i jedno i drugo, nek duša ne ostane sama. 


Uputi kraljevski poziv, cijelo moje biće pozovi, 
O sultane, do kad će srce biti uz tebe, a duša moja sama? 


Kao sinoć, ako ne dođeš i noćas da zatvoriš usne moje, 
Stotinu žalbi učiniću, dušo moja, neću naricati sam. 

Gazal 40 


Ko, hej ti, koji dušu novu svijetu dade, 


Zaustavi sve poslove pameti naše lukave. 


Dok me k'o strijelu ne otpustiš, ne mogu poletjeti, 
Dođi, još jednom moraš strijelu ovu odapeti. 


Pehar je opet pao sa krova, Zbog ljubavi tvoje, 
Sa krova ti opet pošalji merdevine svoje. 


U kom je pravcu Njegov krov - jedan me upita; 
U onom pravcu odakle je duša spuštena. 


U tom pravcu svake noći ide duša svaka, 
On odatle svakog jutra duše na zemlju vraća. 


Iz tog se pravca iznova na zemlju spušta proljeće, 
Odatle svakog jutra, On novu lampu nebu daje. 


Iz tog pravca štap dođe i postade aždaha, 
Odatle on u pakao smjesti vojsku firauna. 


Iz tog pravca u tebi se javi ova potraga, 
Ti sam si zalog, a ubi se u traženju zaloga. 


Ti si čovjek koji se popeo na magarca, 
Te o ovom i onom, magarcu postavlja pitanja. 


Ušuti, opasna je Njegova ljubomora, 
Zbog nje On u more ne uvodi sve i svakoga. 

(2) uzvišeni, ti trgaš strune naših sazova, 


AL hibade drugih harfi ovdje ima. 


Buduć' da smo upali u kandže ljubavi, 
Šta nam smeta ako odu harfa i naj? 


Ako izgore svi rebabi i harfe ovog svijeta, 
Skrivenim harfama, jarane, znaj, kraja nema! 


Ti zvuci, ta muzika, dižu se do neba, 
AC njih čuti ne mogu uši gluhoga. 


Ako ugasnu sve lampe i svijeće ovoga alema, 
Nema boli, jer ostaše kremen i varnica. 


Pjesme su kao pjena na licu okeana, 
Na površini vode, znaj, bisera nema. 


Ipak, milostivost pjene izvire iz bisera, 
Odraz odraza, čiji sjaj je na nama. 


Pjesme su grane derta, žeđ sjedinjenja, 
Sinko, poredit' se ne mogu korijen i grana. 


Stoga usne ti zatvori, a otvori prozor srca, 
Tim putem ti razgovaraj s dušama. 

OC) dušo, ti si uže spasa svim dušama, 
Ti ruh pokrećeš, duši svakoj daješ krila. 


Sa tobom nemamo straha od gubitka, 
Ti svaki gubitak u dobitak, pretvaraš! 


Jaoj nama, od strijela mrskih pogleda, 
Poput luka zategnutih tmurnih obrva! 


Ti usne zašećeri rubinskim usnama, 
Iz žudnje za tobom govore usta ta. 


Hej, u ruke si naše ključe spustio, 
I sa njima otvorio vrata svjetova! 


Ako ti u svakom dahu nisi među nama, 
Zašto su svezane haljine ljepotica? 


Ako vino tvoje nije zalog ljubavi, 
o čemu onda svaki zalog svjedoči? 


Ako ti nisi iznad naših nagađanja, 
Kroz koga opstaju sva ova nagađanja? 


Ako si sakriven od našeg alema, 
Kroz koga se obznanjuje svaka stvar skrivena? 


Ma prođi se priča ovog dunjaluka, 
Duša je moja odveć od njih umorna! 


Duši koja upade u more Šećera, 
Stvari ovog svijeta ne dopiru do srca. 


Onaj koji postane prah tvojih stopala, 
Ne mari više za nebesa visoka. 


Zaveži sada jezik naš, 0, zaštiti nas, 
Ne bacaj nas usred tih razvezanih jezika. 

OV idjeh lice, lijepo poput ružičnjaka, 
To oko i svjetiljku svih svjetala. 


Tu kiblu pred kojom duša na sedždu pada, 
Tu radost, to mjesto spasa. 


Tamo ću dušu založiti — srce povika, 
Proći ću se sebe i bića svoga! 


Na slavlje tada i duša stiže, 
I poče pljeskati rukama. 


Sta reći o ovoj sreći — um Teče - 
od koje se stide nebesa. 


Miris ovaj ružinski do čempresa ispravi 
Svaka leđa duplo povijena. 


Kroz ašk svaka stvar preobražena bude, 
Armenac se promijeni u Turčina. 


Hej dušo, ti postade svih džanova Džan! 
O tijelo, napusti te tjelesnost sva! 


Rubin je zekat našega Dosta, 
Derviš jede zlato Bogatoga. 


Merjem je u dertu opet pronašla, 
Svježih i zrebih datula. 


Da oko tuđinca na njih ne padne, 
Svijetu ne otkrivaj svoja dobra djela. 


Ako u vjeri za spasom težiš, 
Sigurnost traži sred halveta. 


Sta je mjesto povučenosti? Kuća srca! 
U srcu se ti nastani hadžija! 


U kući srca zadobije svako, 
Rujno vino postojanja. 


Ušuti, lati se umijeća tišine, 
Pusti ta vješta izgovaranja. 

YVjeru ti prigrli srcem cijelim, 
Znaj, srce je mjesto imana. 

CS/za vela krvi, ašik krije ružičnjak, 
Ašici sa džemalom aška imaju hiljade poslova. 


Razum kaže — šest smjerova su granice, nema nam izlaza, 
Ljubav kaže — put postoji, mnogo puta ga pređoh ja. 


Razum počne trgovati kada bazar ugleda, 
Ljubav vidje mnoge bazare sjajnije od tog bazara. 


Tamo ima mnogo Mensura koji aškom vođeni 
Napustiše mimbere ovoga svijeta i uspeše se do neba. 


Ašici, ispijajući boli, zadobiju nadahnuta stanja, 
Ljudi uma, crnih srca, 'nutar sebe kriju neznanja. 


Ne idi - um veli - u tom vrtu je samo trnje, 
To trnje je vaše — ljubav kaže — trnje vam je u srcima. 


Čuvaj se, ne govori, iz srca izvadi trn nemara, 
Pa da možeš unutar sebe ugledati ružičnjak, 


Šems Tabrizi ti si sunce, skriveno oblakom harfova, 
Riječ svaka ugasne, kad tvoje sunce izađe iza oblaka. 

Idite jarani moji i voljenog sa sobom povedite, 
AC na kraju meni tog odbjeglog idola dovedite. 


Malodijama slatkim, izgovorima Zlatnim, 
Tog dražesnog mjeseca, u kuću moju namamite. 


Ako obeća da će doći, nekog drugog daha, 


To su varke, lukavstva, u njih ne vjerujte! 


Dah njegov sve sagara, pun je raznih čarolija, 
Let vjetra zaustavlja, vodu u čvor vezuje. 


Kad s bereketom i ljepotom, stigne moj voljeni, 
Posjedajte u prašinu i gledajte čudo Božije! 


Kad džemal njegov zasija, postidi se svaka ljepotica, 
Jer lice njegovo, sjaja sunčeva, gasi lampe sve. 


Idi hitro, o srce moje, u Jemen dilberu mome, 
Tom sjajnom rubinu ponesi moju ljubav i selame. 

Taj vrt — nek,u njem' do kijameta svaka ruža procvjeta, 
Ta ruža — nek se zbog njene ljepote raspadnu oba svijeta! 


U praskozorje taj lijepi princ plijenu se prikrada, 
Nek srca naša postanu plijen njegovih pogleda! 


Kakve to poruke očima mojim, on šalje svakog daha? 
Nek oči moje opijene budu od njegovih uzdaha! 


Ja razbih vrata halveta, zahid me s dovom otjera; 
Reče — idi, nek srce tvoje ne pronađe smiraj nikada! 


Zbog te dove on me ostavi, bez mira, bez srca; 
On je žedan krvi naše, Allahu ga prepuštam! 


Srce je moje poput Zuhrine harfe — nek mu strune sagore, 
Tijelo je moje poput mjeseca koji gasne od aška. 


Ne gledaj mjesec koji se tanji, nit' Zuhrino skrhano stanje, 
Pogledaj ljepotu boli njegove koja do nebesa narasta! 


Kakva je to mlada sred duše? Nek odrazom njenoga (ica, 
Svijet osvježen i obojen bude, kao ruke vjerenika. 


Obraz duše pogledaj — nek vječno ostane lijep i mlad! 
Tjelesni obraz ti ne gledaj, on stari i propada. 


Tijelo je crno poput gavrana, ovaj svijet je ledna zima, 
Zato nek proljeće duše u tebi vječno behara! 


S četiri elementa su uslovljeni tijelo i svijet prolazni, 
Nek srce ovog roba živi samo zarad Jedinoga. 

Gazel 47 


Pokreni svoju loknu koja amber prosipa, 
Na ples natjeraj duše sufija. 


Sunce, mjesec, zvijezde, igraju oko nas, 
Cijela zemlja, svemir cijeli, pleše sa nama. 


S jednom je notom samo, milost tvoja minstrelska, 
Sufije s nebesa u kolo ovo spustila. 


Vjetar proljeća žurno stiže, s pjesmom na usnama, 
Vedrinu svijetu donese, podiže život iz mrtvila. 


Mnoge se zmije pripitomiše, trn se i ruža sprijateljiše, 
Vrijeme dijeljenja darova stiže šahu ružičnjaka. 


U svakom dahu iz bašče miris poruku nosi — 
Danas jaranima od srca reci merhaba! 


Ružičnjak ti, iz tajne svoje, govori riječi ove — 
Uroni u tajnu svog bića, da bi duša tvoja oživjela! 


Da bi pupoljak bilana mogao tajnu čempresu otkriti, 
Da bi tulipan mogao jasenu vijesti dobre prenijeti, 


Da bi iz dubina mogla nići, tajna svakog sjemena, 
Merdevine u nebesa idu, iz bašče duhovnog zrijenja! 


Vrapci i bulbuli zasjeli na visokim granama, 
Ašici uživaju blagodati iz riznice Padišaha. 


Ovo lišće je poput jezika, ovi plodovi poput srca, 
Lišće šapuće sve dok se ne pojavi lice plodova. 

Gazel 48 


U vrijeme boli, ti si radost srca moga, 
U gorčini siromaštva, ti si blago ruha moga. 


Ono što mašta ne zamišlja, niti razum poima, 
Od tebe duši mojoj stiže, jer ti si kibla moja. 


Milošću tvojom, oči moje motre vječna prostranstva, 
O kralju, zar me sad zavesti može kraljevina prolazna. 


Melodija onoga koji donosi 0 tebi vijesti radosne, 
Makari u snu, bolja je od pjesama svih pjesnika. 


Sred molitve, o kralju, lik tvoj je vazda 
Obavezan za mene kao i fatiha.. 


Za grijehe kjafira milost, i šefaat tebi pripada, 
Ti spašavaš i upućuješ one čija su srca kamena. 


Ako skrivena riznica razastre blago pred mene, 
Ako vječno obilje ponudi svoja kraljevstva, 


Sedždu ću dušom učiniti, lice u prašinu položiti, 
Govoreć — od svega me zanima samo ljubav njegova. 


Vrijeme sastanka za mene vječni život predstavlja, 
Ja sam tada daleko izvan okvira vremena. 


Život je lađa, a blizina tvoja gutljaj vina vječnosti, 
Bez tebe ta bi lađa izgubljena plovila. 


Dvadeset hiljada želja nekada sam imao, 
A sad zbog čežnje za njime ni jedna nije ostala. 


UZ pomoć milosti njegove siguran sam postao, 
Taj sultan gajba mi reče — ti si duša dunjaluka! 


Biser značenja 'Hu' obasjao je dušu i srce, 
Huu i ulični pas zavija, za mene nema drugoga! 


U vrijeme sastanka ruh poleti, a tijelo se zamrzne, 
Mada on tijela nema, jasno je vidljiv za mene. 


Ostarih u boli za njime, al' kad Tabriz spomeneš, 
Sva snaga i mladost, opet se vrati srcu mome. 

Gazel 49 


Opet zemlju ljubeć' do Giljana stiže ljubičica, 
Opet ruža u rubin obučena halje svoje podera. 


S nebesa opet stigoše oni, brzi poput vjetra, 
Opijeni, ushićeni, u zelenim haljinkama. 


Stiže i čempras s barjakom, bijesno zimu tjerajući, 
Sa vrha planine slatka anemona (lice svoje pokaza. 


Eselamu alejkum — zumbul mirisni reče jasminu, 
Alejkumu selam - odgovori - dobrodošao u ružičnjak, 


S naklonošću Uzvišenog stiže i sufija, 
Poput hrasta tapše rukama, pleše kao vjetar Saba! 


Gandže poput stidljivih djeva lice svoje sakriva, 
Vjetar mu otkri veo i reče - pokaži lice hadžija! 


Prijatelj je u našem sokaku, voda sred našeg izvora, 
Lopoč se u tajni tvojoj krije, zašto si blijed i suhih usana? 


Zima se povuče čemernog lica, krvnik sreće ubijen je sada, 
Dugo nam poživio ti, o jasmine, i tvoja hitra stopala! 


Vragolasti narcis namiguje zelenim baščama, 
Bašča taj govor shvata i kazuje - naređuj paša! 


Karanfil vrbi govori - tebi sam se nadao, 
Otvaram ti tajne odaje - reče vrba — o mirisni, merhaba! 


O narandžo - jabuka reče - zašto si se sklupčala? 
Plašim se - odgovori - od očiju vjetra nestašnoga. 


Grlica sa gugutanjem stiže, govoreć - gdje je Prijatelj sad? 
Na ružu joj bulbul pokaza i potom slatko zapjeva. 


Iza beharanja ovoga svijeta krije se tajni behar, 
Mjesečevih obraza i slatkig usana, vina amo sakija! 


Mjesec taj se podigao iz sjenkovitih tmina, 
Nur lampe njegove nadilazi sjaj sunca podnevnoga. 


Ah, mnoge riječi ostaše ne rečene, a već se spušta tama, 
Sve što noć nemogaše reći, reći će svjetlost svitanja. 

Gazel 50 


Za uho si me uhvatio, kuda me to vodiš, kuda? 
U tvom srcu šta je, reci, šta je tajna tvoja? 


Plemeniti, kakvu si mi čorbu sinoć zapržio? 
Bog mili znade, u ljubavi ovoj koliki je sevdah. 


Buduć' da su u ruci tvojoj uši zvijezda i nebesa, 
Kuda mogu ići sem putanjom koju im ti uklesa? 


Meni si uhvatio oba uha, a drugima samo jedno, 
O ne puštaj ih, ne puštaj! - kaže tajna uha moga. 


Kada rob u starost zagazi, gazda ga oslobađa, 
U mene vlasi sijede, a ti me opet zarobljavaš. 


Zar neće i djeca osijediti na danu kijameta, 
Gle, tvoj kijamet starcu ovom crne kose dariva. 


Pošto mrtve oživljavaš, starce u mladiće pretvaraš, 
Ja u tišinu uronih i posvetih se dovama. 

Gazel 51 


Ako ljubav ne poznaješ, noć o tom upitaj, 
Pitaj o blijedim obrazima i ispucalim usnama. 


Kao što voda priče prede o mjesecu i zvijezdama, 
Tijela naša priče kazuju o umu i dušama. 


Hiljade vrsta adaba duša od aška saznaje, 
Znaj, o takvom adabu se ne uči u školama. 


Među stotinama drugih, ašika ćeš lahko poznati, 
On je poput sjajnog mjeseca na nebu međ' zvijezdama. 


Pamet je tu zbunjena, jer ne poznaje mezheb ljubavi, 
Tako je znanja puna, o svakom od mezheba. 


Ko zadobije Hidrovo srce iz vode vječnog života, 
Ne mari za vodu i sve izvore ovog dunjaluka. 


Ne ori bašču uprazno, zaviri u dušu ašika, 
Vidjećeš tamo ružičnjake Nejreba i Damaska. 


Ma šta je Damask, tu je džennet pun meleka, hurija! 
Pamet je posve zbunjena tim licima i usnama. 


Od tog vina bolesti nema, nema ni mahmurluka, 
Od te halve mučnine nema, niti lica zgrčena. 


Od kralja do prosjaka, ovdje su svi roblje trbuha, 
Od svake gladi, želja svih, ljubav dušu oslobađa. 


Zar se ljubav ponosi kupovinom, prodajom, trgovinom? 
Zar lav podršku traži od lukavih lisica? 


Još zrelu hurmu ne nađoh u palminjaku ovog svijeta, 
Zubi moji otupješe od svih nezrelih datula. 


Nošen vjetrom, na krilima aška poleti u nebesa, 
Poput sunca ti se prođi hajvanskih jahalica. 


Ašikovo srce usamljeno nije, k'o srca ljudi nezrelih, 
Ašik se ne plaši odvojenosti, k'o oni unutar zidova. 


Milostivi zaštitnik je ašk zarad duša izabrao, 
Uzrok svih uzroka, ašk je kupio mimo svakog uzroka. 


Namjesnik aška spusti se u prsa kadije Kaba, 

Da bi se srce njegovo postidjelo brblarija i presuda. 


Ah, kakav je ovo alem, kakvo ustrojstvo i uredba!? 
U savršeno uređeni svijet ljubav je hiljade zbunjenosti bacila. 


Sva radost ovoga svijeta, o prosjače aška, 
Znaj, samo je pozlata, a ljubav je rudnik zlata. 


O ljubavi, lukavstvima i zamkama, srce si mi ukrala, 
Ne daj Bože lagala si, al' tako ljupko, sva čarobna! 


Želim da te slavim, o ljubavi, i pjevam ti hvale, 
AC sam perišan u tebi, zbunjen preko svih granica. 


O ašku, kad bih te hvalio sa sto hiljada jezika, 
Ljepotu tvoju dotać' ne bi mogla moja zamuckivanja. 

O ti koji nemaš ljubavi, spavanje za tebe halal je, 
Naš nasib je ašk i boli ljubavne, a ti spavaj i dalje. 


Zarad Jarana postasmo leptiri svijeće koja nas sagara, 
Ako u tvom srcu nema čežnje ove spavaj ti i dalje. 


U beskrajnoj potrazi za Njime, mi hitamo poput potoka, 
Ako te prsa ne bole zarad potrage ove spavaj ti i dalje. 


Put ljubavi je izvan i iznad sedamdeset i dvije sekte, 
Buduć' da je mezheb tvoj laž i pretvaranje spavaj ti i dalje. 


Naš doručak je kap zore Njegove, a suton naša večera, 
Pošto za večerom i kebabom žudiš spavaj ti i dalje. 


Mi se poput bakra topimo tražeći kamen mudrosti, 
Tebi kao jastuk i cigla je dovoljna pa spavaj i dalje. 


Poput pjanca ti posrćeš i padaš sve do zore, 
Gle sviće, vrijeme je molitvi, a ti spavaj i dalje. 


Sudba je nama san zabranila, o mladiću idi, 
Ti od sna bježiš, a duša ti spava pa spavaj i dalje. 


U ruke aška upadosmo mi, pa šta nam je činiti? 
Ti sebe nikome ne možeš dati pa spavaj i dalje. 


Hej usnuli, mi pijemo krv, a ti hranu ždereš, 
Pun stomak tijelo u san vuče pa spavaj i dalje. 


Mi smo pamet napustili, prošli se računice, 
A ti si pun svježih izgovora pa spavaj i dalje. 


Ja poderah haljinke riječi i prođoh se govora, 
O, obučeni u prazne brbljarije, spavaj ti i dalje. 

Dođite, dođite, svaka je ruža procvala, 
Dođite, dođite, eno i našeg Dilbera. 


Sakupite ovdje sve duše i svjetove, 
Suncu ih predajte, jer on lijepu sablju isuka. 


Smijte se rugobi koja se pretvara, 
Plačite za prijateljem koji je odvojen od prijatelja. 


Šeher cijeli prekipi od srdžbe kada stiže glas, 
Da se zindžira opet oslobodio divanija. 


Kakav dan? Kakav dan? Ko da je kijamet! 


Da nije knjiga djela već s nebesa spuštena! 


U bubnjeve udarite, ništa ne govorite, 
Šta će tu srce i pamet kad je i duša nestala? 

Gazel 54 


U kući u kojoj se uvijek čuju Zvuci naja, 
Sjedi hadže pa ga pitaj čija je kuća ta. 


Odkud u njoj oblik idola, ako ta kuća Kjaba je? 
Otkud u njoj svjetlost Božija, ako je to hram Mughana? 


U toj je kući blago koje svemir pohraniti ne može, 
Ta kuća i hadže su samo predstava i drama. 


Ne spuštaj ruku na njena vrata, ta kuća je hamajlija, 
Ne govori s njime, on je pijan već noćima. 


Prašina i smeće kuće ove, mošus su i ambetgis, 
Vika i povici iz kuće ove rime su, melodija. 


Ma ko put da nađe do njenih vrata, 
Sultan je svijeta, Sulejman svoga vremena. 


O hadže, povi svoju glavu bar jednom s toga krova, 
Jer u tvome lijepom (licu je zalog sreće i smiraja. 


Kunem se dušom tvojom, carstvo cijelog svijeta, 
Bez lica tvoga je samo opsjena i magla. 


Vrt je zbunjen pa ne zna šta je listak a šta cvat, 
Ptice su hajran pa ne znaju šta je mamac a šta zamka. 


Ovaj hadže nebeski poput Zuhre je i mjeseca, 
Ovo je kuća ljubavi koja nema kraja ni granica. 


K'o ogledalo duša je sliku tvoju u srcu pohranila, 
Srce je poput češlja upalo u vrhove tvojih kovrdža. 


Zene su vene rezale u prisustvu Jusufa, 
Hej dušo dođi, Duša je duše među nama. 


Svi u ovoj kući su pijani, niko nema habera 
Ko je ušao, a ko nije, ovdje su svi bez imena. 


Ne sjedi opijen na pragu, brzo, ulazi unutra! 
U mraku ostaje onaj koji pred vratima ovim oklijeva. 


I hiljade Bogom opijenih u biti su jedan, 
Onaj opijen strašću, puca na dva dijela. 


UVUđi u džunglu lavova i ne boj se ranjavanja, 

Bojazni su i strahovi odlike slabašnih žena. 


Znaj, tu rana nema, sve milost i ljubav je, 
No, mašta tvoja je poput mengela na vratima. 


Zapali tu šumu veliku i ušuti, o srce! 
Jezik svoj povuci, ukroti tog zijanćera. 


101 


Gazel 55 


Ašk u nauci, učenosti i knjigama nije, 
Sve što ljudi govore, to put aška nije. 


Grane aška su u ezelu, a korijeni u ebedu, 
Ovo drvo nit'na nebu nit'na zemlji nije. 


Strasti smo ukrotili, razum smo odbacili, 
Dželala ovoga razum dostojan nije. 


Sve dok imaš požudu, znaj u njoj se idol krije, 
Mašuk moraš postati, jer u tome strasti nije. 


Čovjek mora na splavu brodi u strahu i nadi, 
kad stigne do fena-a, sem utapanja drugog nije. 


O Šems Tabrizi, ti si more, a i biser ti si, 
U biću tvome ništa sem tajne Allahove nije. 

Gazel 56 


Ko je pred vratima? — reče. Rekoh - rob tvoj ponizan. 
Zašto si ovdje? — reče. — Gospodaru, tražim selameta. 


Do kada ćeš u njih upirati?- reče. -- Dok me ne pozoveš unutra. 
Do kada ćeš pred njima gorjeti? — reče. Rekoh — Do kijameta! 


Pozvah se na ljubav, dušom svojom zakleh se, 
Da sam zarad ljubavi prodao svu moć i carstva sva. 


Za svaku tvrdnju kadija dokaze traži — reče, 
Svjedoci su mi suze- rekoh — na licu blijedom, evo dokaza. 


Dokaz ti nije valjan — reče — oči su ti vlažne zarad svijeta, 
Veličanstvenošću pravde tvoje — rekoh — one su ispravne i bez grijeha. 


Ko ti je pratilac? — reče. — Misao 0 tebi, o kralju. 
Ko te doveo ovdje? — reče. Rekoh — Tvoja čaša mirisna. 


Koje su ti namjere? — reče. Rekoh — Prijateljstvo iskreno. 
Šta te meni privuklo — reče. Rekoh — Milost tvoja beskrajna. 


Gdje ti je najljepše? — reče. Rekoh — na perivojima Malika. 
Šta si tamo vidio? — reče. Rekoh — Stotine kerameta! 


Zašto si očajan? — reče. Rekoh — Iz straha od razbojnika. 
Ko je taj razbojnik? — reče. Rekoh — Ova optuživanja! 


Gdje je sigurnost? — reče. Rekoh — U odricanju i ljubavi. 
Šta je odricanje — reče. Rekoh — Put selameta. 


Gdje je nevolja? Reče. Rekoh — U sokaku tvoje ljubavi. 
Kako si u njeg' dospio? — reče. Rekoh — Putem istikameta. 


Sada tišina! Ako nastavim govoriti o njegovim tajnama, 
Ti ćeš iz sebe iskočiti, ne mareć'za krov i vrata. 

Pokaži lice, za vrtom i đulistanom žudnja moja je, 
Otvori usne, za šećerom žudnja moja je. 


O sunce, pokaži lice iza zastora oblaka, 
Za tom svjetlosnom čehrom žudnja moja je. 


Tvoj vjetar mi donese zvuke sokolarskih kuduma, 
Vratih se, jer za rukom sultana žudnja moja je. 


Idi od mene, ne dodijavaj — ljutnu se ti na mene, 
I te riječi su slatke od tebe, za njima Žudnja moja je. 


Slatke su i tvoje riječi - idi, kralj nije kod kuće! 
Čak i za osornim riječima vratara žudnja moja je. 


O slatki vjetru koji dolaziš iz bašče mog jarana, 
Ponesi me, jer za vijestima o bosiljku žudnja moja je. 


Hljeb i voda nebeskoga točka, sliče kiši varljivoj, 
Ja sam kit, za morem Omana žudnja moja je. 


Poput Jusufa ja naričem, bolan u suzama, 
Za lijepim licem Jusufa iz Kanaana žudnja moja je. 


Allaha mi, ovaj šeher je bez tebe zatvor za me postao, 
Za pustinjama, planinama, žudnja moja je. 


Od saputnika plašljivih srce moje umorno je, 
Za lavom Božijim, Rustemom, žudnja moja je. 


Duša mi je umorna od faraona i njegove tiranije, 
Za svjetlošću lica Musaova žudnja moja je. 


Umoran sam od nezadovoljstva ljudi, plača, prigovaranja, 
Za povicima onih aškom opijenih žudnja moja je. 


Od bulbula ljepše pjevam, al' zbog zavisti zlobnika, 
Na jeziku mome pečat je, za naricanjem žudnja moja je. 


Sinoć je šejh sa lampom po šeheru tumarao suznih očiju, 
Umoran sam od džina i zvijeri — govoraše — za insanom Žudnja moja je. 


On se naći ne može — rekoše mu — i mi smo dugo tražih, 
Reče - Za tim što svako naći ne može žudnja moja je. 


Mada sam bez ijedne pare, malehni rubin ne prihvatam, 

Za rijetkim, dragocjenim rubinom žudnja moja je. 


Skriven od svakog oka, a svaku stvar On vidi, 
Za Onim skrivenim, djela vidljivih, žudnja moja je. 


Stanje moje prevazišlo je svaku žeđ i želju, 
Mimo postojanja i mekama za Suštinom žudnja moja je. 


Uho moje ču priču imana i opijeno postade, 
Reci — za tijelom i dušom imana žudnja moja je. 


U jednoj ruci vinska čaša, u drugoj sulufi Jarana, 
Plesati usred tog bazara žudnja moja je. 


Rebab kaže — sa svakim dahom od čežnje umirem, 
Za rukom i prsima Osmana žudnja moja je. 


Ja sam rebab ljubavi, ljubav moj rebab je, 
Milost i rahmet Milostivog žudnja moja je. 


Hej spretni minstrelu, ti ovaj gazel nastavi, 
Za riječima ovakvim vječno žudnja moja je. 


O Šemsu, sunce tabrisko, zasijaj u svitanje ljubavi, 
Ja sam hudhud za Sulejnanom žudnja moja je. 

Mada s lijeva i desna sijevaju oštre kritike, 
Onaj koji srce na putu žrtvuje od aška ne odustaje. 


Mjesec svjetlost rasipa, a psi laju na njega, 
Lavež štetu čini psima, on mjesec ne dotiče. 


Ašik je planina, a ne slamka vjetrom ponešena, 
Mnogo je muha vjetar povaljao kraj puta. 


Po pravilu, grdnje i pokuda ljubav izaziva, 
Po pravilu, ljubav je gluha na sva kuđenja. 


Zrelost na ovom putu je napuštanje oba svijeta, 
Ljubav se krije u napuštanju svih nagrada. 


Isa sa četvrtog neba zove — merhaba! 
Operite ruke i usta jer sofra je postavljena. 


Idi, u Prijatelju nestani, u harabatu nepostojanja, 
Ma gdje da se nađu dva pijanca, zametne se rasprava. 


Zašao si u šejtanovu avliju pa vičeš — pravde, pravde! 
Traži pravdu od Allaha, ova štala je puna hajvana. 


Od žene ne traži savjeta — rekao je Mustafa, 
Nefs naš je žena ta, pa makar bio i zuhdija. 


Pij vina dok ne uvehne tvoj govor i sve riječi, 
Na kraju, zar nisi ašik, zar ovo nije mejhana ljubavi? 


Makar ti svaka riječ bila poput zlata Džaferova, 
Kad se Džafer pojavi, svaka riječ je ništavna. 

O Džanane, lepota ruha je velika i uzvišena, 
AL Gepota i blagost tvoja je posve druga stvar. 


O ti koji godinama opisuješ osobine duše, 
Pokaži jednu osobinu koja je vrijedna suštine Njegove. 


On čarolijom svojom svjetlost oku povećava 
A onim u njegovoj blizini zastorom pokriva. 


Ja otvorenih usta stojim diveći se toj ljepoti, 
U svakom dahu — Allahu Ekber! - jezikom srca ponavljam. 


Z6og srca oko neprestano žudi za tobom, 
Ah, kako srce i oko hrani žudnja ta. 


Ne govori o hurijama, mjesecu, ruhu i džinima, 
On od svega drugi je, njemu nema sličnoga. 


Ljubav ta je pomilovala i ovoga roba, 
Ima (i još srca vrijednih aška toga? 


Svako srce koje probdije noć u Žudnji za tobom, 
Postane svijetlo kao bijeli dan, svijet njime biva obasjan. 


Bliski tebi su oni koji se kutarisaše želja, 
Allah žele ispunjava onom koji želja nema. 


Svi nezreli koji padoše u vatru ove ljubavi, 
U Kevser su upali, ljubav je tvoja poput Kevsera. 


Nadajuć' se blizini tvojoj ja želim poletjeti, 
Kada sam odijeljen od tebe na glavi mojoj je prašina. 


Ne budi tužno, srce moje, od zuluma dušmana, 
Sjeti se da na kraju svima Dilber bude kadija. 


Ako se dušman raduje zbog mog šafran-blijedog (ica, 
Zar moja blijedoća nije proizašla iz ružinog rumenila? 


Pošto se opisati ne može ljepota mog Mašuka, 
Kako je golem moj dert, a kako ništavna moja pohvala! 


Jah, pravilo važi za siromašnog jadnika, 
WNaricanje se njegovo smanjuje što mu se bol povećava. 

Poput mjeseca sijaše, Šems—ul-—hakk iz Tabriza, 
Ma šta je mjesec i njegov sjaj!? To lice je sjajnije od mjeseca! 

Gazel 60 


Duša koji istinskom ljubavi zaogrnuta nije, 
Nije drugo do sramote, to duša nije. 


Opij se aškom, jer ašk je sve što jeste, 
Bez ljubavi puta do Jarana nije. 


Pitaju te šta je ljubav, napuštanje volje, reci; 
Ko svoju volju napustio nije, u njemu volje nije. 


Ašik je šahinšah, dva svijeta pod njegovim stopama, 
Za ono pod njegovim stopama, šaha briga nije. 


Ašk jeste i ašik jeste, od ezela do ebeda, 


Pusti sve sem ljubavi, ništa postojano nije. 


Do kada ćeš ti grliti nrtvog mašuka, 
Dušu zagrli, jer nju ništa obgrlilo nije. 


Sve što se rodi u proljeće u jesen umrijeće, 
Ruži aška novi behar, znaj, pomagač nije. 


Svakoj ruži od behara, trn je prijatelj, 
Vino od loze, jarane, bez glavobolje nije. 


Ne budi gladnih očiju, na putu iščekivanja, 
Allaha mi od iščekivanja ništa gore nije. 


Srce usmjeri na zlatnik istine, ako nisi bez srca, 
Tajni ovoj uho predaj, ak! na njem' minđuše nije. 


Ne klati se na vrancu tijela, na nogama se bolje ide, 
Krila daje Allah onom koji na tijelu zajahao nije. 


Ma pusti ti sve brige, srca svog se prođi, 
Poput ogledala u kojem slike i lika nije. 


Kad čisto od likova postane, lik svaki ono poima, 
Ni od koga onaj čistog lika, znaj, postiđen nije. 


Ako čisto ogledalo imaš, u njemu se ti ogledaj, 
Da ti istinu u lice kaže, on uplašen i postiđen nije. 


Pošto je lice čelika glačanjem odraz zadobilo, 
Šta je tek sa dušom na kojoj prašine nije. 

Ipak, između srca i čelika postoji jedna razlika, 
Srca je čuvar tajni, a čelik to nije. 

Gazel 61 


U svakom dahu glas ljubavi spušta se s lijeva i desna, 
Mi letimo ka nebu, želiš li poletjeti sa nama? 


Na nebesima jednom bijasmo, jarani sa melecima, 
Pa vratimo se tamo, hadže, tamo je sunce našeg šehera! 


Od nebesa mi smo viši, od meleka mi smo veći, 
Pa zašto ih ne nadići kad je Veličanstvo kuća naša. 


Gdje ovaj svijet prašine, a gdje svijet čiste suštine? 
Spušteni smo ovdje da bi poletjeli, ovdje nema smiraja. 


Nad nama je naklonost Božija, a dušu predati na nama, 
Vodič našeg karavana je Mustafa, Dika Svemira. 


Od uvojaka njegovih stiže nam slatki miris Nisima, 
Sjaj te čarolije stiže s lica — Tako mi jutra sjajnoga. 


Od (ica tog mjesec se rascijepi, ne mogaše podnijeti njegov sjaj, 
Ah, tolika sreće se spustila na tog poniznog prosjaka! 


U srcu svome ugledaj to neprestano cijepanje mjeseca, 


Čemu da luta pogled tvoj dalje od tog viđenja.. 


Čovječanstvo, poput morskih ptica, stiže iz mora duša, 
U moru rođena, zašto da ptica gnijezdo ovdje svija? 


Znaj, mi smo biseri Mora, postojbina naša je u Njemu, 
Pogledaj kako se vali dižu iz mora naših srca! 


Kada se diže val Elesta, on nasuka lađu tijela, 
Kada se lađa opet nasuka, stiglo je vrijeme sastanka. 

Gazel 62 


Ovo je vrijeme sastanka, vrijeme vječne ljepote, 
Vrijeme naklonosti u moru savršene čistotote. 


Valovi darova se digoše, grmljavina okeana stiže, 
Svanulo je jutro berićetno; ma ne, to svjetlost Allaha je! 


Kakav je ovo lik? Ko je ovaj šah i emir? 
Ko je ovaj mudri pir? Sve to samo zastor je! 


Mehlem ovom zastoru je ovaj pjanski hal, 
U glavi našoj i očima izvor ovog pića je. 


U glavi nema ničega, al' u tebi su glave dvije, 
Jedna od zemne prašine, a druga od čistog neba je. 


Ah, mnoge čiste glave po prašini su razbacane! 
Znanje o prašnjavoj glavi u onoj drugoj glavi je. 


Ova čista glava je skrivena, a prašnjava vidi se, 
Ko što iza ovoga svijeta, vječni svijet krije se. 


Zaveži svoju mješinu sakija, vina toči iz našega pehara, 
Pehar spoznaje dublji je od najdubljeg bunara. 


Ja rekoh Suncu istine koje iz Tabriza sijaše — 
Svjetlost tvoja sa svima je, a od svega daleko je! 

Gazel 63 


On Zuhru i mjesec cijele noći zamkama podučava, 
Njegove oči čarolijom pečate dva oka nebeska. 


O muslimani, pogledajte srca svoja, šta je to sa njima!? 
Blizak sam Njemu pa sa mnom nema srca ni jednoga. 


Stvoren sam iz ljubavi Njegove, te Mu dadoh srce svoje, 
Voćka se naslanja na grozd od kojeg je proistekla. 


Ja bježim od sopstvene sjene, jer svjetlost je skrivena od nje, 
Kod Njega nađe smiraj onaj koji utekne od varljivog svijeta. 


Vrh uvojaka Njegovog kaže - na konopu ovom Zaigraj, 
Lice svijeće Njegove kaže — gdje je pervan da izgara? 


Zarad plesa na konopu, o srce požuri, poskoči, 
U tu vatru baci se kad se zapali svijeća ta. 


Bez tog plama nećeš moći kad upoznaš radost sagaranja, 
Ni voda života te više ne odijeli od toga plamena. 

Gazel 64 


Bijah onog dana kad Imena ne bijaše, 
Kad postojanje cijelo bezimeno bijaše. 


Imena i imenovano vidljivim učinismo, 
Na dan kad razdvojenosti međ dušama ne bijaše. 


Vrh Mašukove lokne postade znak ljubavi, 
AC te svijetle lokne tog dana ne bijaše. 


Sav svijet hrišćanski, svaki krst pretražih, 
AC Voljeni moj na krstu ne bijaše. 


Odoh u hram pagana, pretražih drvene pagode, 
AC ni traga od Njega tu ne bijaše 


Odoh do planina Herata i Kandahara, 
U planinama i dolinama Njega ne bijaše. 


Potom, odlučan, na Kafsku Goru stigoh, 
Ali tamo sem Anka ptice drugog ne bijaše. 


Ja uzde svoje potrage usmjerih ka Kjabi, 
AC u tom utočištu svih Njega ne bijaše. 


Pitao sam Ibn Sinu o Njegovom stanju, 
AC On u domenu Ibn Sine ne bijaše. 


Stigoh i do mjesta od dva luka daljine, 
Ni na tom uzvišenom dvoru Njega ne bijaše. 


Sve dok se ja ne zagledah u srce svoje, 
Nigdje Ga ne nađoh, nigdje drugo ne bijaše. 


Sem čiste duše, Šemsa iz Tabriza, 
Niko opijen i skrhan aškom ne bijaše. 

Gazel 65 


U svakom dahu sto duša pred tobom pada i diže se, 
Putovanje jedne puste duše, šta je onda za tebe? 


Gdje god ti spustiš stopalo, glava iz prašine izrasta, 
Zarad čije to glave čovjek smije oprati ruke od tebe? 


Na dan kada duša poleti, mirisom tvojim ponešena, 
Duša zna, samo duša zna, miris svoga Džanana. 


Čim opijenost tobom glavu ovu napusti, 
Sto uzdaha duša pusti, svaka dlaka tuguje. 


Ispraznih kuću srca, da se ti u njoj nastaniš, 
Tanjim se ko mjesec, a ljubav tvoja raste i puni se. 


Valja dušu prokockati, samo to dobitak donosi, 
Tišina, o hadže, samo srce koje traži vrijedno je! 


O Sunce iz Tabriza, za tvojim aškom traga duša moja, 
K'o lađa bez tabana, preko mora jezdi, putuje. 

Gazel 66 


Na nebu se pojavi Mjesec, u praskozorje, 
Siđe sa visoka i zagleda se u mene. 


Kao vješti soko koji pticu vreba, 
Zgrabi me i poleti sa mnom u visine. 


Bacih pogled na sebe, al' sebe više ne vidjeh, 
U tom mjesecu tijelo moje duša postade. 


Kada u duši putovah, sem njega drugo ne vidjeh, 
Tajna iskonske ljepote meni jasna postade. 


Devet sfera nebeskih u njemu se izgubiše, 
Lađa moga postojanja u tom moru nestade. 


Kada se vali podignu iz tog vječnog okeana, 
Razum se opet pojavi i svoju pjesmu Zapjeva. 


Tada se more zapjenuša, u svakom valu od pjene, 
Nešto uzme obličje, a nešto tijelo odjene. 


Svaki talas tijela koji od mora poziv dobije, 
S morem se odmah stopi, u njemu duša postane. 


Bez kraljevske naklonosti, Šems-u(-Hakk Tabrizija, 
To more ne možeš postati, taj mjesec vidjeti ne možeš. 

Gazel 67 


Neko reče — umro je učitelj Sanai, 
Smrt takvog velikana nije mala stvar. 


On ne bijaše ljuspica da ga vjetar opuše, 
Ne bijaše voda da se u zimu zamrzne. 


Ne bijaše češalj da ga kosa iskrivi 
Ne bijaše sjeme da ga zemlja samelje. 


On bijaše riznica u prašnjavom jarku, 
Jer oba svijeta za njega zrno ječma bijahu. 


Zemljanu formu zemlji je vratio, 
Dušu i razum u nebo je ponio. 


Drugu dušu koju svijet ne poznaje, 
Allaha mi, kažem, on Džananu predade. 


Čisto vino koje sa talogom pomiješano bijaše, 
Stiže na vrh bureta, od taloga pobježe. 


Prijatelju dragi, na putu mnogi zbliže se, 
Mervanac sa onim iz Reja, Kurd sa onim iz Rumelije, 


AL svaki od njih se svojoj kući vrati, 
Zar hrka od grube vune uz svilu sjajnu pristaje. 


Tih ti budi sada poput nokte u lađi nuna, 
Vladar je iz teftera govora pobrisao tvoje ime. 

Gazel 68 


Nema milosti koju onaj lijepi darovao nije, 
Ako vi za nju uskraćeni ostaste naša greška nije. 


Ogorčeni ste, jer on prema vama okrutan bijaše, 
Zar iko vidje na oba svijeta da oni lijepi okrutnosti ne rade? 


Ljubav njegova je trska šećerna, mada on šećer ne daje, 
Ljepota njegova je savršeno vjerna, mada on vjeran nije. 


Pokaži mi kuću koja nije osvijetljena lampom od njega, 
Pokaži trijem koji lice njegovo svjetlom ispunilo nije. 


Ovo oko i lampa su svjetla dva, svako za sebe, 
al' kada su zajedno niko ih razlikovat' ne može. 


Kad se izgubi u spoznaji val jedan izjavi: 
Samo Allah Uzvišeni ljepotu Svoju poznaje. 


Svaka od ovih metafora je greška, puko objašnjenje, 
Hakk je objavio — Tako mi zore — zbog svjetlosti čehre njegove. 


WNikome još krojač Sudba, košulju nije skrojila, 
Koju on potom na komadiće izcijepao nije. 


Sunce lica Šemsuddina, ponosa cijelog Tabriza, 
Ne sijaše nikad na ono što propada da ga vječnim učinilo nije. 

Gazel 69 


Na dan smrti kad se moj tabut kretao bude, 
nemoj mislit' da srce moje u dunjaluku je. 


Ne plači za mnom i ne viči — o jada, o jada! 
Upašćeš u šejtanovu zamku, a jad to je. 


Dženazu moju kad vidite ne vičite - ode ode! 
Vrijeme sjedinjenja i sastanka to je za me. 


I kad me u kabur spuste ne recite zbogom, zbogom! 
Jer kabur je perda koja društvo džanetlija krije. 


Kada vidiš to spuštanje, razmisli o proživljenju, 
Zalazak suncu i mjesecu odkuda zijan je? 


Za tebe je to zalazak, al' to u biti izlazak je, 
Za tebe je kabur zatvor, a on sloboda džanu je. 


Koje sjeme u zemlju bačeno proklijalo nije? 
Pa zašto ti onda sumnjaš u čovjekovo sjeme? 


Zar u bunar spušteno vedro puno izać' neće? 
Zar se duša Jusufova žali što u bunar bačena je? 


Usne svoje zatvori na ovoj strani, a na onoj ih otvori, 
Uzvici tvoga trijumfa na la-mekanu odzvoniće. 

Gazel 70 


Pogledaj me, jer bićeš moj drugar u kaburu, 
One noći kad napustio budeš svoj dućan i kuću. 


Selam moj ćeš tu čuti, odmah ćeš razumjeti, 
ni u jednom trenu ne bijaše zastrt od mojih očiju. 


U vrijeme užitka i sreće, u vrijeme tegoba i muke, 
Ja bijah poput mudrosti unutar tvojih prsiju. 


Te čudne noći kada budeš čuo dobro poznat glas, 
Spasićeš se ujeda zmije, izbjeći mrava sablazan! 


Opijenost aškom u tvoj kabur donijeće darove, 
Vino i ljepotice, svijeće i kebabe, slatkiše i mirise. 


U vrijeme kada mi upalimo lampu razuma, 
Kako li će samo povikivati mrtvi iz kabura!? 


Od uspravljanja mrtvih, od bubnjeva kijameta, 
Od tih uzvika zbuniće se prašina kaburistana. 


Čefine će svoje razderati, začepiti uši iz sablazni, 
No, šta su razum i uši pred strahotnim zvukom roga? 


Otvori oči, pogledaj, da grešku ne počiniš, 
Nek ti jedno budu bit posmatrača i viđenoga. 


Kud god srcem pogledaš lik moj ćeš vidjeti, 
Gledao ti prema sebi, il' prema toj zbrci i povicima. 


Izbiječi oči svoje, prođi se lažnog viđenja, 
U tom trenu zle će oči biti daleko od mog džemala. 


Tu oprezan budi, ja nemam obličje čovjeka, 
Ruh je tanan, a ljubav je jako ljubomorna. 


Otkud mjesta obličju sred nebeskog osjećaja, 
Jedan zrak ogledala duše, ovdje sve tajne otkriva. 


UVUdari u kudume i zaputi se ka rindanima šehera, 
Dan je pročišćenja stigao za one sazrele na putu aška. 


Da su ljudi mjesto zlata i dukata tražili Allaha, 
Ti ne bi vidio ni jednog slijepca da sjedi na ivici jarka. 

U šeheru našem otvorio si kuću zaljubljenih pogleda, 
Te, poput nura, poglede milosti bacaš zatvorenih usana. 


Ja sam onaj u tišini koji nepečene drži u tmini, 
Od svih ti si najvrjedniji, ta tajna je od mene skrivena. 


Dođi prema istoku poput Šemsa iz Tabriza, 
Pogledaj zvijezdu pobjede i zastavu pobjednika. 

Gazel 71 


U svakom dahu srce osjeća miris Jarana, 
Zato već noćima, srce moje ne spava. 


Sinoć bijah u vrtu ljubavi, srca čežnje puna, 
Sunce Njegovo proviri, iz oka je rijeka potekla. 


Svaka nasmijana ruža koja nikne s njegovih usana, 
Izbjegne sablju Zulfikar, izbjegne trn postojanja. 


Svako drvo i vlat trave u tom vrtu plesaše. 
AL oko nepečenih ples njihov ne vidje. 


Iznenada, s istoka, pojavi se čempres naš, 
Opiše s perivoji, drveće zaleluja granama. 


Lice kao vatra, vino kao vatra, ljubav plamena, 
Ah, kud da idem! - duša opijeno povika. 


U svijetu Nebeskog Vahdeta mnoštvu mjesta nema, 
AC mnoštvo neminovno postoji u svijetu koji propada. 


Ovdje ćeš izbrojati sto hiljada slatkih jabuka, 
Ako želiš načiniti Jednu, znječi ih svojim rukama. 


Bezbroj grozdova iskoči iz zastora ljuštura, 
Kad svake ljušture nestane, ostane vino Emira. 


Ma pusti riječi i harfove, jezik, srca poslušaj, 
Sjedinjenje se spušta milošću, ne iz tvojih poslova. 


Šems Tabrizi sjedi na prijestolju kraljeva, 
Pred njime su rime moje ponizne poput robova. 

Gazel 72 


Ko ukrade srce moje!? — zavapih sred noći crne. 
Ja — reče — od lica moga stide se mjesec i sunce. 


Zašto je srce tvoje — reče — svakojakih slika puno? 
Svaka je odsjaj tebe — rekoh — u svakoj je tvoje lice. 


Kakav je to lik, — reče — prekriven krvlju srca? 
To sam ja — rekoh — zaglibljen, srca ranjena. 


Vezah vrat duše svoje, k'o zalog je spustih pred njega — 
Ovo je zalog ljubavi - rekoh - ne goni ovog mahruma! 


Darova mi kraj končića, punog fitni, nestašluka, 
Povuci da povučem — reče - al' končić ne prekidaj. 


Iz šatora duše, svjetlije no ikada, bljesnu lice mog Turčina, 
Ruke ispružih, al'on ih ošinu i reče - ne diraj! 


Ah, tako si surov — rekoh; reče — ovo znaj, 
Surov sam radi dobrote, ne iz mržnje i prezira. 


Svako ko uđe i kaže — |ja'- po čelu ga udaram, 
Ovo je hram ljubavi, hajvanu, nije ovo štala! 


Čovjek srca, Salahuddin, odraz je onog Turčina, 
Oči protrljaj, čisto srce, čisto srce pogledaj! 

Gazel 73 


Zar da duša ne poleti, kad od Dženabi Dželala 
Začuje milostivu naredbu — poleti u nebesa!? 


Zar riba neće s vrućeg kopna u vodu skočiti, 
Kada čuje zvuk valova hladnog okeana? 


Zar soko neće od plijena ka sultanu poletjeti, 
Kada poziv — vrati se — začuje od kuduma? 


Zar neće, poput leptira, zaplesati sufija, 
Na suncu vječnosti spasiti se, propasti, belaja? 


O, kakva milost, ljepota, dar vječnog života, 
Zar nemaran za to biti, o zablude, o jada! 


Poleti, poleti, hej ptico, ka svome izvorištu, 
Krila su ti raširena, pobjegla si iz kafeza. 


Od gorke vode zaputi se ka vodi života, 
Iz ropskog predvorja vrati se bogatoj sofri duša. 


Požuri, požuri, 0 dušo, jer nas dvoje idemo, 
Iz ovog svijeta odvojenosti, u svijet sjedinjenja. 


Ah, koliko ćemo još, poput djece, u svijetu praha, 
Skute puniti prašinom, kamenjem i mrvicama. 


Od prašine ruke operimo, ka nebesima poletimo, 
Prođimo se djetinjarija, krenimo ka slavlju insana. 


Pogledaj kako te je samo zemljani oblik zarobio, 
Razdetri taj džak i digni glavu ka sjajnim zvijezdama. 


Uzmi ovu knjigu u desnu ruku od vjetra ljubavi, 
Nisi dijete da desnu od lijeve ne umiješ raspoznati. 


Bog reče izaslaniku razuma — digni svoja stopala, 
Ruci edžela On reče — odgrizi uho slastima. 


Glas duši stiže — ka skrivenom ti požuri, 
Uzmi dobit i blago, ne nariči više zbog bolova. 


Vikni da si Sultan, objavi to na sve strane, 
Milost je odgovora tvoja, tvoje je znanje pitanja. 

Gazel 74 


Od cijelog svijeta, izabrah samo tebe, 
Zar te nije briga za boli duše moje? 


Srce je moje samo igračka u tvojoj ruci, 
Radost i tuga moja za tebe su vezani. 


Kraj onoga što želiš ti, šta da želim ja? 
Kraj onog što mi podariš, šta da tražim ja? 


Iz srca moga bereš, čas ruže, čas trnje, 
Te ja čas mirišem, čas sam očajan. 


Ako me činiš onakvog, onakav sam, 
Ako me želiš ovakvog, ovakav sam. 


U lađi ovoj, kako želiš, bojiš dušu moju, 
Pa šta je onda ljubav moja, ko sam onda ja?! 


Ti si Prvi, i Posljednji bićeš samo ti, 
Kraj moj boljim od početka mog učini. 


Kada si sakriven od ehla sam kaijfira, 


Kada se obzaniš od ljudi dina sam. 


Sem onoga što si mi dao, šta imam ja? 
Pa ko je onda sem tebe u mojim grudima? 

Sretna su vremena kad sjedimo na divanu, ti i ja; 
Dva lika i oblika dva, ali jedna duša, ti i ja. 


Ljepota bašče, poj ptica, darivaju vodu života, 
Kad se u tom vrtu pojavimo, ti i ja. 


Zvijezde s neba spuštaju oči svoje prema nama, 
Mjesec im duše pokazujemo, ti i ja. 


Ja i ti, bez mene i bez tebe, sjedinjeni odvajkada, 
Od zdh jezika sigurni, u ekstazi, ti ija. 


Papagaji nebeski srca čupaju od zavisti, 
Na nebesima na kojim se smješimo, ti i ja. 


Ah, čudno je da u jednom kutu sjedimo, ti i ja, 
A ipak,smo u Horasanu i Iraku, ti i ja, 


126 


Gazel 76 


Do sokaka hadže odoh; Gdje je hadže ? — upitah ja. 
Hadže se zaljubio — rekoše — luta opijen, od mjesta do mjesta. 


Obavezu imam — rekoh — bar mi pokažite neki znak, 
Ja sam njegov prijatelj, nisam njegov dušman. 


Hadže se u Baščovana zaljubio - odgovoriše za njega - 
Kraj bašči i riječnih obala, ti potraži ga. 


Opijeni ašici, ko bez glave, tragaju za svojom ljubavi, 
Kad se neko zaljubi, idi, od njeg' ruke operi ti! 


Riba u vodi živi, ne privlači je zemna prašina, 
Zar ašik može ostati u sferi boje i mirisa? 


Led koji lice sunca sjajnog ugleda, 
Topi se i nestaje u sjaju lica sunčeva. 


A tek onaj koji je ašik našega Sultana, 
Neuporedtivog, Vječnog, Milostivog Sultana!? 


Taknut tom vječnom neuporedivom alhemijom, 
Bakar zlato postaje na poziv — Vrati se. 


Za ovaj svijet ne mari ti, uteci od šest smjerova, 
Koliko ćeš dugo po svijetu tumarati kao luda? 


Na kraju će te neizbježno, htio ti il' ne htio, 
Pred Saha dovesti, da bi čast i slavu zadobio. 


Da među njima ne bijaše glave magareće, 
Isa bi, noktu po noktu, otkrio tajne sve. 


Ja zatvorih put usnama, a otvorih stazu tajnama, 
S jednom kapi oslobodih se svake priče i govora. 

U kući srca, hej dušo, ko se to nastani?! 
Na kraljevskom mjestu, sem Saha, ko smije sjediti? 


Išaret mi rukom dade — Reci šta od mene želiš ti? 
Sta pijan čovjek sem vina i slatkiša može poželjeti? 


Slatkiše koji stižu od srca, vino čiste svjetlosti, 
Vječno slavljenje koje u intimi — On je Hakk — postoji. 


Hej, na slavlju vinopija ima mnogo varalica! 
Čuvaj se da ne posrneš, čovječe srca mehkoga! 


Čuvaj se, ne idi u halku razvratnika, 
Oka sklopljenog k'o latica, k'o ruža otvorenih usana. 


Ovaj svijet je ogledalo, tvoj lik savršenstvo ljubavi, 
Hej ljudi, zar može dio od cjeline veći biti?! 


Nogom kroči, poput trave, jer u ovom đulistanu, 
Dilber poput ruže jaše, a ostali koračaju. 


On je sabljar i sablja je, koji sječe i posječeni, 
On je pamet, um sav, koji pamet sagori. 


Taj šah Salahuddin je — poživio nam za svagda, 
Nek mu ruka bude na mom vratu niska bisera. 


128 


Gazel 78 


U saraju srca vidjeh moga Voljenoga, 
Na rebabu sviraše pjesmu srca moga. 


Sa dodirom, k'o vatra, svirao je kajde, 
Pijan, skrhan i pun hila od noćne pijanke. 


Sakiju pozivaše melodijom Iraka, 
Ci mu vino bijaše, a izgovor sakija. 


S krčagom, sakija lica mjesečeva, 
Iz kuta se diže i na srijedu stavi ga. 


Prvi pehar napuni vinom pjenušavim, 


Vidje li ti ikada da se voda zapali? 


Od ašika do ašika on pehar proslijedi, 
Potom sedždu učini i prag mejhane poljubi. 


Moj Voljeni uze pehar i naiskap ispi ga, 
Vinski plamen pređe preko lica njegova. 


Ugledavši ljepotu ruha on reče zlim očima - 
U zemanu ovom nema takvih kao ja. 


Šems ul - hakk, džahan, ma'šuk ašikan, 
U svakom dahu vidi tajne, duše, ruhova. 

Za lezet duše svoje priđi džematu ašika, 
UVUđi u sokak harabata da pijane ugledaš. 


Isprazni čašu strasti, da ne bi bio postiđen, 
Zatvori oči svoje da oko tajni ugledaš. 


Raširi svoje ruke ako želiš zagrljaj, 
Razbij idola od gline, da lice Lijepog ugledaš. 


Čemu miraz toliki zarad stare adžuzije? 
Zarad hljeba koliko ćeš još polomiti sablji i kopalja? 


Silnik nije sakija, milostiva je halka njegova, 
U toj halki zasjedni, izbjegni okrutnost vremena. 


U njoj prodaj život jedan, a kupi života stotine, 
Budi manje vuk i pas, da milost Pastira ugledaš. 


Noćas stiže Voljeni pa nemoj opijum gutati, 
Zatvori usne za hranu, da usnu Njegovu ugledaš. 


Toga i toga — kažeš — dušman je oteo od mene, 
Svako stvorenje ostavi, da lice Njegovo ugledaš. 


Razmišljati nemoj osim o Stvoritelju svemira, 
Bolje ti je brini o duši neg' kako da hljeb ugledaš. 


Prostrana je zemlja Allahova, pa zašto truhneš u zatvoru? 
Prođi se čvornatih misli da prostranstvo dženneta ugledaš. 


Uzdrži se od govora da bi govor tamo zaimao, 
Prođi se duše i svijeta da Dušu svijeta ugledaš. 


130 


Gazel 80 


Haber ti je upravo stigao, možda ti habera nemaš, 
Krvari srce vatreno, možda ti srca nemaš. 


Mjesec je lice otkrio, svjetlosna krila raširio, 
Dušu i srce posudi ako duše i srca nemaš. 


Od skrivenog luka danonoćno stiže strijela krilata, 
Predaj život slatki kada štita nemaš? 


Bakar postojanja, kao Musa, u Zlato ti pretvori, 
Pa nema boli ako zlata Karunova nemaš. 


U tebi je Egipat, ti u njemu trska šećerna, 
Pa nema boli ako s vana šećera nemaš. 


Postao si rob sureta, poput idolopoklonika, 
Unutar si poput Jusufa, al' nazara duše nemaš. 


U Ruh ćeš se zaljubiti, drugog nećeš gledati, 
Kad ljepotu Ruha u zrcalu duše ugledaš. 


O pameti, zar nije zulum njega mjesecom nazvati? 
Njega mjesecom nazvati!? Ti besireta nemaš! 


Glava ti je poput lampe koja ima šest fitilja, 
Kako ćeš svih šest upaliti kada vatre nemaš? 


Tijelo ti je kao deva koja ide Kjabi srca, 


Zbog magareštine ne ideš na hadž, ne što magarca nemaš. 


Ako do Kjabe ne kreneš, Sudba će te tamo odvesti, 
Ne bježi, o brbljivi, od Hakka ti skloništa nemaš. 

Dođi, dođi! Gdje ćeš drugo naći dosta takvoga! 
U oba svijeta gdje ćeš naći takvog dildara? 


Dođi! ne lutaj, ne traži na sve strane, 
Za novce svoje nigdje nećeš naći drugog bazara. 


Ti si suha dolina, a ja kiša obilna, 
Ti si samo ruina, a ja graditelj šehera. 


Pored mojih bisera, te radosti svitanja, 
Svijet ne vidje, nit' će vidjet' sjaja takvoga. 


Hiljade slika pokretnih u snu možeš vidjeti, 
AC svaka slika nestaje kad prođe vrijeme sna. 


Sad oko iluzije zatvori, a oko uma otvori, 
Požudna duša koči sve, osjet je poput magarca. 


Ti u vrtu ljubavi potraži sirup medeni, 
Nezrele grozdove gnječi, a sirće prodaje narav čovjeka. 


Zaputi se u hastahanu Stvoritelja tvoga, 
Zar iko ozdraviti može bez Liječnika toga? 


Svijet je tijelo bezglavo bez srčanog čovjeka 
Ko turban ti uvij se oko šaha takvoga 


Dok sav ne sagoriš iz ruku ogledalo ne ispuštaj, 
Ruh je to ogledalo, tijelo tvoje samo prašina. 


Gdje je sretni trgovac čiji se jupiter uspinje? 
Da sa njime trgujem, da kupim vranca njegova. 


Dođi razmišljaj o meni, jer ja misao dadoh ti, 
Ako rubine kupuješ, kupi ih iz moga rudnika. 


Zakorači prema onome koji ti dade stopala, 
S dva oka pogledaj, onog koji oči otvara. 


Raduj se onome čije more tvoju pjenu podiže, 
Ne poznaje boli i nevolje, nebeska radost njegova. 


Bez ušiju svojih poslušaj, bez jezika s njime razgovaraj, 
Pun je laži i otrova govor svakog jezika. 

Pogledaj u lice ljubavi da zaimaš odlike čovjeka, 
Ne sjedi sa nezrelima, sledićeš se od daha njihova. 


Od (lica ljubavi potraži nešto drugo sem oblika, 
Vakat je došao da savjet primiš od iskrenog habiba. 


Pošto si komad ilovače u nebo nećeš poletjeti, 
Osim ako se ne zdrobiš i postaneš prašina. 


Ako se sam ne skrhaš, skrišiće te Onaj koji te sazda, 
Kada te smrt polomi više nećeš biti odvojena substancija. 


Kada list požuti svježim ga korijen zeleni učini, 
Ne žali se ti na ljubav koja ti licu blijedilo darova. 


Prijatelju, ako u našem medžlisu ti stigneš do cilja, 
Zasjećeš na prijestolju, svaka će ti želja biti ispunjena. 


AC ako na ovoj zemlji još mnogo ljeta ostaneš, 
Od mjesta do mjesta ćeš lutati poput kockice šešbeša. 


Ako te Šems Tabrizi povuče ka svojim dubinama, 
Oslobodićeš se zatvora i vrnuti plavim visinama. 

Kad stigoh u tvoj šeher, ti se u halvet povuče, 
Kad odoh iz tvog šehera, ne baci ni pogled na mene. 


Izabrao ti milostivost, il' bio ti okrutan, 
Ukras svakog slavlja si, duši mojoj utjeha. 


Zbog svoje ljubomore ti skriven ostaješ, inače, 
Poput sunca skriven si, a svaka te zerra odaje. 


Tako živiš u halvetu, svakom si srcu miljenik, 
Ako jednu perdu podereš, sve ćeš perde poderati. 


Srce kufra si vezao, srce imana si opio, 
Svima si pamet uzeo, svaku glavu zarobio. 


Sve ruže su plijen decembra, svaka glava vinom opijena, 
Ti i jedno i drugo, od ruku smrti spasavaš. 


AC ruža nema vjernosti i put do nje ne postoji, 
Na putu ti vodič si, pomagač, prijatelj iskreni. 


Ako su neki vene rezali zarad lica Jusufova, 
Ti si dvije stotine Jusufa odvojio od pameti i srca. 


Od lošega i dobroga ti oblikuješ sure čovjeka, 
Da takav može na dva farsanga pobjeći od zlog mirisa. 


Načinićeš ga zalogajem prašine, da bi čisti pašnjak postao, 
Od prljavštine je očišćen onaj kojem si dušu taknuo. 


Dođi, o srce, kreni ka nebesima, ka Božijim pašnjacima, 
Zar nisi već dovoljno paslo na pašnjacima životinja? 


Sve Želje usmjeri ka Onome u Koga si nadu izgubio, 
Ah, od početne beznadežnosti tako daleko si stigao. 


Tih budi da progovori Gospodar koji ti govor podari, 
Kao što je načinio vrata i ključaonicu, On i ključ načini. 

Na poslijetku ti na put krenu, u Neznano ode, 
Čudnim, čudnim, putem ti od ovog svijeta ode. 


Otrese krila i pera, razbi kafez postojanja, 
Te ka nebu poleti, u svijet duša ode. 


Bijaše soko miljeni, od stare žene zarobljen, 


AC kad začu kudum Sokolara, u la-mekan ti ode. 


Bijaše bulbul opijeni, međ sovama ovog svijeta, 
Kad ti stiže miris đulistana, ti u đulistan ode. 


Mučiše te glavobolje, od gorkih vina svijeta, 
Naposlijetku u harabat Vječnosti ti ode. 


Ode stopama blaženstva, pravo poput strijele, 
Brzinom strijele ti iz luka svijeta ode. 


Lažne upute svijet ti dade, ta stara okrepina, 
Ti laž ostavi i putem istinske upute ode. 


Šta ti treba sad tijara, kad postade sunce sjajno? 
Sta ti treba ovaj svijet kad ti ka Srcu ode? 


Čuo sam o pogledu duše kada se oči ugase, 
Šta ti sad treba pogled duše kad Duši duša ode? 


O srce, ptica rijetka si, jer loveći za Šakira, 
Sa dva krila, kao štitom, ti ka koplju ode. 


Ruža bježi od jeseni, a ti čudna ružo, neustraštiva, 
Sepureć' se pred vjetrom jesenjim, bez straha u vječnost ode. 
Sa neba, poput kiše, ti pade na zemnu prašinu, 


Na sve si strane tekao, ka Izvoru najzad ode. 


Tih budi, mirno spavaj, slobodan od boli govora, 
Jeri ti sada, srcem svojim, s voljenim jaranom ode. 

Opet melodija sreće stiže s usana naja, 
Zaigraj dušo i srce, radosti nema kraja. 


Rudnik sreće sad blista, sija biser svijeta, 
Sofra vječnosti spremna, sa svih strana graja. 


Pjani smo i ushićeni, jer proljeće opet stiže, 
Svuda presvlači ruho, na obraze rumen niže. 


On je more, mi oblaci; on blago, a mi ruina; 
K'o pervane vuče nas, ka svijeći morskih dubina. 


Ja sam opijen, izvinite, ne sudite mi sada, 
Jer nurom Mustafe rascijepiću mjesec iznad grada. 

Poput hljeba, egipatskog, moje su rime, 
Noć ih prekrije i ne možeš ih jesti više. 


Stoga jedi sada dok su još zelene, 
I prije no ih prašina vremena prekrije. 


Toplo stanište srca, njihovo je mjesto, 
U svijetu ovom one umiru od zime. 


Poput riba drhte na zemljici suhoj, 
Još samo jedan dah i biće ohlađene. 


Makar ti i jeo, zamišljajuć' ih svježe, 
I suviše toga njihova tajna krije. 


Ti ne piješ drugo do Gi svoju maštu, 
Ovo nisu drevne priče, hej čovječe! 

Rob sam, al! oslobodih svoga gospodara, 
Učenik, al' podučih svoga ustada. 


Duša sam, od svijeta jučer rođena, 
A ipak drevni svijet porađam. 


Glačalo sam koje s pravom može Treći, 
Da je ogledalo načinilo od čelika. 


Surmom obojih oči mnogim slijepcima, 
Podučih mnoge koji bijahu bez razuma. 


Oblak sam crni u noći bez sna, 
Koji duše priprema za dan rastanka. 


U vatri aška moja čudesna prašina, 
Vjetrom potpiri lampu nebesa. 


Od sreće sultan onaj oka nije sklopio, 
Jer ja, rob, sinoć, prisjećah se njega. 


Zar sam griješan što ovako govorim? 
Pa ti si me opio vinom svoje ljubavi! 


Ušuti, na ogledalo već pade prašina, 
A jad je iznova puhati u njega. 

Sve dok je lice Dosta u oku našeg srca, 
Ziće je naše radost i slavlje bez kraja. 


Kad na divanu jarani okupljeni sjede, 
Allaha mi, međ njima je široka poljana. 


I kad se čežnja naših srca ispuni, 
Od hiljade hurmi jedan trn je bolji. 


Kad usnemo povinutih glava u sokaku Jarana, 
Jastuci, pokrivke naše, zvijezde su Plejada. 


I kada nas Jaran sveže u lokne svoje duge, 
Noć Snage, snagom našom odiše. 


Kad u ogledalu duše, ljepota Njegova zasija, 
Doline i vijenci planina postaju brokat i svila. 


A kad miris Njegov nanese lahor Istoka, 
U njemu se čuju Zvuci naja, violina. 


Kad u prašini ispišemo Njegovo ime, 
Crnooka hurija biva svaka zerra prašine. 


Kad nad vatrom govorimo Njegove rime, 
Vatra, uzbuktala, voda ledna postaje. 


Ma šta još da kažem, kad Mu pomenem ime, 
Sve, što zamrlo je, život zadobije. 


Tanahnost ta, u kojoj ljubav Živi, 
Od hiljadu biti, suštinu dublju krije. 


U trenu kada ljubav pokaže (ice, 
Sve stvari se gube, nestaju iz sredine. 


Sad tišina, pečat je spušten već odavno, 
Svako srce čezne za Uzvišenim Hakkom. 

Kojim sam putem stigao ovdje? 
YVratiću se, ovdje nema ništa za mene. 


Samo dah otsutnosti iz sokaka Jarana, 
Haram je, zabranjen u mezhebu ašika! 


Ako u cijelom selu ima ikoga, 
Allaha mi, samo išaret je dovoljan. 


Zar može vrabac iz ove zamke pobjeći? 
I simurg je zarobljen usred ovog kafeza! 


O srce, ne lutaj drumom ovog svijeta, 
Mirno sjedi, u tebi je stanica smiraja. 


Izaberi pustinju koja život dariva, 
Traži vino koje dušu aškom opija. 


Sve drugo je oblik, miris i boja, 
Sve drugo je rat, jad i sramota. 


Ušuti, sjedi, umiri svoja stopala, 
Pijan si, a pred tobom bezdan, provalija. 

Makar i cijeli svijet pun bio trnja, 
Srce ašika je ispunjeno ružama. 


Makar i točak nebesa u nemoći zastao, 
U svijetu ašika nema stajanja. 


Makar i svi ljudi u očaj i beznađe pal, 
Taj očaj dotaći neće dušu ašika. 


Baci ašika na mjesto gdje su svijeće zamrle, 
Sto hiljada svjetlosti kriju grudi njegove. 


Makar sam bio, on nikad nije usamljen, 
Jer Mašuk sakriveni uvijek sa njime je. 


Vino ašika iz prsa nadire, 
Uvijek u njima su tajne tanahne. 


Ni sto obećanja ašika smirit' ne može, 
Na hiljade varki znade Onaj koji srce krade. 


Pa ako i vidiš bolesnog ašika, 
Zar nije Onaj lijepi kraj njegovog jastuka? 


Budi jahač ljubavi i puta se ne plaši, 
YVranac aška u tren oka put svaki preleti. 


U jednom će te skoku on kući dovesti, 
Makar put krivudav bio i pun opasnosti. 


Zar će suhu slamu jesti duša zaljubljenika!? 
U podrumu najgušćih vina žive duše ašika! 


U Šemsuddinu iz Tabriza pronađoh srce ja, 
U istom trenu trijezno je i pijano do dna. 

Smrt je naša samo vrijeme sastanka, 
On je Allah, Jedan - tajnu tu ko zna? 


Svjetlost sunca razaspe se usred prozora, 
Kad se prozor zatvori, mnoštvo otpada. 


Mnoštvo koje u grožđu obitava, 
Nestaje u moštu koji nast'o je iz grožđa. 


Svaki onaj koji živi nurom Allaha, 
Smrću duše vječni život zadobija. 


Tih budi, ne govori loše o onima 
Koje nadiđoše stanice dobra i zla. 


Ti ka Hakku pogledaj, o tom što vidiš ne pričaj, 
Da On može oko tvoje probudit' iz sna. 


Da ti može podariti oko čistog viđenja, 
Sve tajno i skriveno to oko otkriva. 


Ono svijet motri svjetlošću Hakka, 
Zar je išta skriveno za svjetlost Allaha? 


Svaka svjetlost, u biti, potiče od Njega, 
Ali svaka svjetlost ipak nije vječita. 


Vječna je samo svjetlost Allaha, 
Od mesa i tijela potiče svjetlost lažna. 


Vidi samo oko pomazano surnom Hakka, 
Paklena je svjetlost svakog drugog oka. 


Nur Njegov sija zarad Halila, 
Svjetlom uma svoga gleda oko magarca. 


O moj Bože, kad obilje tvoje ugleda 
Ptica oka poleti vjetrom Tvojim ponešena. 


Kutb koji je nebo svih nebesa, 
Neumorno traži svjetlost Tvoga staništa. 


Ah, podari mu da Te ugleda, 
Nemoj ga tjerati zbog njegovih propusta. 

U svakom dahu nek ti iz oka liju suze, 
Oko sačuvaj od zamke stasa i obraza. 


Oko spava, a ti budan bdiješ, 
Takav san je savršenstvo, sreća bez kraja. 


Ali oko koje u tom snu smis'o ne nađe, 
Probudi ga i nedaj mu da spava. 


Nek se bori i nek gori u vatri ljubavi, 
Nek do groba nestaje i kopni zarad Hakka. 

Mi smo poput mlina, a srce zrno kukuruza, 
Zar mlin poznaje svrhu okretanja toga? 


Tijelo naše kamen je, a voda mis njegova, 
Kamen kaže - šta tok nosi, samo voda zna. 


Voda veli— o tajni ovoj pitaj mlinara, 
On me spušta sa visina, on bit moju zna. 


Mlinar kaže — 0 ti što za hljebom žudiš, 
Ak! se točak ne okreće, neće biti ni brašna. 


Mnoga mudost leži u procesu ovom, 
Ušuti, o tajni ovoj pitaj ti Allaha. 

Gazel 93 


Sreću ne traži, jer ka boli strijemi onaj lijepi, 
Ti si plijen pod kandžama lava, prijatelju dragi! 


Ako Dilber kamen na tvoju glavu spusti, 
Raduj mu se k!o da je mošus tatarski. 


U tebi je jedan dušman skriveni, 
Tu aždahu ne možeš istjerat' bez grubosti. 


Ćilimdžija ćilim praši, al" na ćilim ne cilja, 
Istjerati prašinu, svrha je klofanja. 


U tebi su slojevi prašine, zastori jata, 
Jednim se udarcem ne može istjerati prašina. 


Svakim udarcem, svakom grubošću, malo po malo, 
U snu i javi nestaje prašina, sa srčanog ogledala. 


Ako u san želiš pobjeći, znaj, i tamo te čekaju 
Udarci Jarana, grubosti Dobročinitelja. 


Zar stolar teše drvo da bi ga uništio? 
Srce stolara dobro poznaje svrhu tesanja. 


Stoga, svako Zlo je hajr na putu Hakka, 
Time čovjek na kraju postaje čist i suptilan. 


Pogledaj samo kožu koju kožar štavi neumorno, 
U svoj toj nečisti, iznova i opet iznova, 


Da iz nje može izaći skrivena prljavština, 
Mada koža o tom svemu baš ništa ne zna. 


O Šems, Ponosu Tabriza, u tebi je vrlina golema, 
Požuri, jer moćnu snagu kriješ u svojim tajnama. 

Gazel 94 


Ja sam onaj kojeg opčini tvoja ljepota, 
Patnja koju nosiš ima hiljade čarolija. 


Sunce si mojih očiju, od tvoga džemala sijaju, 
Oku je najmilija svjetlost lica tvoga. 


Ja zbog tvojih grubosti, lice neću pokriti, 
Za tu okrutnost mehlem je milost ruha moga. 


Na tebe se požalih, reče — sebi mehlem budi ti, 
Zar u mene lijek za boli svoda nebeskoga?! 


Patnju moju ne znaš ti, ne mogu je otkriti, 
Skrati priču, dugačke su boli srca moga. 

Gazel95 


Ljubav je ka nebu letjeti, 
Sto perdi, u svakom dahu poderati. 


U prvom dahu, daha se odreći, 
U posljednjem koraku, bez nogu putovati. 


Nevidljivim ti smatraj ovaj svijet, 
Sto ti se pričinjava nemoj ni gledati. 


Rekoh - o srce, berićetno budi, 
Što halku ašika pronađe ti, 


Dalje od nazara, Nazar da dobiješ, 
U nutrinu prsa svojih da probiješ. 


Hej dušo, odakle stiže ovaj dah?! 
Hej srce, odakle ovaj otkucaj? 


Hej ptico, govori jezikom ptica! 
Tvoje skriveno značenje poznajem ja. 


Duša reče — u nebeskoj pećnici bijah, 


Dok se pekla kuća od vode i blata. 


Visoko iznad pećnice poletjeh ja, 
Kad vidjeh da se peče ta kuća prolazna. 


Kad se umorih, brzo me povukoše, 
Šta da kažem, u tu kuću me spustiše. 

Gazel 96 


Bićem svojim, ašicima potrage nije, 
Drugog tragača u svijetu, znaj ti, od Njeg' nije. 


Ovaj svijet i onaj, jedna su suština, 
U hakikatu, kufra, dina, vjerovanja nije. 


O ti daha Isaova, ne diši iz daleka, 
Rob sam onog koji, dalekog daha nije. 


Ako kažeš - idem iza, ne idi, iza nema, 
Ako kažeš - idem ispred, puta ispred nije. 


Otvori svoje ruke, raširi halje svoje, 
Za boli tvoje, dragi brate, drugog lijeka nije. 


Dobro, loše? sretna srca derviš prima sve, 
Koji nema te vrline, takav derviš nije. 


Ko god da sebe nadiđe, srce mu je stanište, 
Srcu takvom u ovom svijetu, znaj ti, mjesta nije. 

Gazel 97 


Noć crna obavija samo lica gafila, 
U noći mojoj svjetlom sija lice moga Dilbera! 


I kad udar sudbine, svijet trnjem prekrije, 
Trnje svima, ruže nama, Zbog ljubavi Dilbera! 


Nek sve stigne do ruine, iz ruine opet nikne, 
Srca naša skrhana su harabatom Dilbera! 


Svaki haber ovog svijeta? samo očaj, jad i bijeda! 
Mi nemamo habera, sem o licu Dilbera. 

Gazel 98 
Božiji čovjek -Merdi Hoda 


Merdi Hoda je pjan i bez šaraba; 
Merdi Hoda je sit i bez kebaba. 


Merdi Hoda je u čudu, hajran; 
Merdi Hoda nit jede nit spava. 


Merdi Hoda je šah pod hrkom fukare; 
Merdi Hoda je riznica haraba. 


Merdi Hoda nije od vjetra ni zemlje; 
Merdi Hoda nije od vatre ni a6-a. 


Merdi Hoda je more bez kraja; 
Merdi Hoda (ije blago bez oblaka. 


Merdi Hoda ima sto luna, nebesa; 
Merdi Hoda ima sto aftaba. 


Merdi Hoda, alim je od Hakka; 
Merdi Hoda nije fakih od kitaba. 


Merdi Hoda je iznad kufra i dina; 
Merdi Hoda leti iznad grijeha i sevaba. 


Merdi Hoda, sine, jaše van mrtvila; 
Merdi Hoda je svjetlost od adaba. 


Šemsuddin, skriveni, čovjek je Božiji, 
Traži i pronađi Božijeg čovjeka! 

Gazel 99 


Tako mi Allaha, Koji u praiskonu svjetlo upali, 
On, Svemogući, Živi, Sveznajući, 


Upali lampu svjetlošću Svoje ljubavi, 
Sto hiljada tajni Nur taj objelodani. 


Jednim dahom Sojim svijet životom ispuni, 
Nasta vladar i potčinjeni, ašik i voljeni. 


U čudnovatoj hamajliji Šemsa iz Tabriza, 
Sakrivena je riznica čuda Njegovih. 


Od trena kad on ode putem nestanka, 
Naš vosak se odvoji od meda njegova. 


Daleko od ljepote njegove, tijelo propada, 
A duša, poput sove, budna je noćima. 


Ah, okreni uzde svoje ka srcu što izgara! 
Obuzdaj malo surlu slonu svoga zanosa! 


Sema nije halal bez prisustva tvoga, 
Kao šejtan prokleta, muzika je postala. 


Bez tebe ni jedan gazel poteći ne može, 
Bez milosti tvoje riječi su nemoćne. 


Nek oseka naša jutrom tvojim bude obasjana, 
Hej ponosu Armenije, Rumelije, Sirristana! 

Komentari 


gazel 1 


Hej vodiču kamila, ti što ideš svojim poslom, što živiš u začaranom krugu 
svakodnevnice, i ne pitaš se o smislu postojanja i duhovnoj ljepoti koja u ovom svijetu 
postoji. Zar ne vidiš da se tu, ispred tvoga nosa kriju mnoge tajne, zar ne osjećaš tu 
opijenost, taj miris ljubavi koji svakog može oboriti s nogu, bio on sultan il' emir, 
dušman il' jaran. 


Hej ti što si zarovio svoju glavu u zemlju i što smatraš da je možeš urediti 
onako kako ti hoćeš, moj čovječe pogledaj! Ništa se ne događa tvojom voljom, cijeli 
svemir igra i pleše u ritmu Njegove muzike, pa mu se i ti prepusti. 


Voda, vatra, vjetar i zemlja, zerra svaka, sve opstoji samo putem Njega, sve Ga 
slavi, sve Mu se pokorava. 


Tu nema mjesta za objašnjenja, tu pametovanju mjesta nema. Prihvatanje je prvi 
korak ka Njegovim tajnama. Prihvatanje, pa zatim robovanje i predanost. Kada bi 
čovjek zadobio srčani vid shvatio bi da je svaki atom Njegovog bića neprestano u 
zikrullahu = slavljenju Allaha =, sa svakim otkucajem, srce naše govori Allah! Allah! 
Allah! Ali ljudi ne znaju i ne traže, pa zato i ostaju uskraćeni za tu vječnu istinu. 


Muzika ljubavi ne prestaje od kada je Allah Uzvišeni rekao Kun = Budi -, od 
samog praiskona sve stvoreno žudi samo za Allahom Veličanstvenim. Sve naše težnje 
i želje su u biti usmjerene ka Njemu, jer On je početak i kraj svega. 


Onaj koji ovo vidi i u srcu svome osjeća, prevazišao je zastore dvojnosti, a u 
svijetu jedinstva boli nema, patnje nema, nema zla. Tu je sve samo jedan ritam, jedna 
riječ, jedna melodija slavljena, opijenosti, ljubavi, ekstaze. 


Dakle, sve u biti žudi za Rabbom Uzvišenim, mi smo spušteni u ovaj prašnjavi 
dunjaluk samo da bi, onom mrvom slobodne volje, Njegovi postali. Zašto insan to ne 
vidi, pa i samo mu ime to kaže: insan — onaj koji zaboravlja. Tu smo da bi se prisjetili 
onoga bela iz ezela — priznavanja Allaha u praiskonu =, zato nam se valja probuditi iz 
sna našega, zato nam valja otvoriti oči i dušu i srca, jer velika je šteta biti po strani i 
čamiti u nekakvoj crnoj rupi gafleta = nemara= kada se sve oko nas, kamenje, biljke, 
mjesec i zvijezde, vrti u ritmu ljubavi Njegove. 


gazel 2 


Pameću se ne može stići do vječnog odredišta, samo onaj koji kao leptir sagori u 
plamenu ljubavi stigne na kraj puta. Rečeno je: Ibadetite, zikrite i slavite Allaha sve 
dok vas ne proglase ludim. Zar može ovaj svijet razumijeti ašika? Pa i Poslanika a.s. 
zvali su medžnun... 

Vječna tema o borbi i savladavanju sebe, tj. svoga nefsa, svojih strasti, 
pogubnih i ispraznih želja. U ovom bejtu je pokazan put, a to je sohbet = društvo ašika 
—, društvo iskrenih vjernika, ljudi koji su shvatili svu ozbiljnost puta Istine. 


Nefs prolazi kroz sedam nivoa pročišćenja, svi su spomenuti u Časnom 
Kur'anu poimenice: Nefsi Emara, Levama, Mulhima, Mutmeina, Radija, Merdija i 
Safija. Na tom putu nefs ili duša se čisti od svih negativnih atributa i predznaka, sve 
dok ne postane safija = pročišćena duša. Za taj put valja otvoriti srce, tj. postati pehar, 
osloboditi prostor u njemu, da bi se u njega moglo natočiti vino ljubavi koje teče od 
ezela. 


Valja putovati s brižnošću, samilošću i ljubavi za sva stvorenja. Derviš je poput 
suhe zemlje, prašine po kojoj svak gazi i pljuje, a ipak sa dolaskom kiše, ta ista prašina 
ozeleni, rađa plodove i hrani svakoga. To i naš Uzvišeni Gospodar stalno čini; On 
hrani mu'mine i kjafire = vjernike i nevjernike =, zahide i zalime = pobožne i one koji zlo 
rade =, na njegovoj trpezi svi dobijaju svoju opskrbu, ali tajnu hranu duše poznaju 
samo ašici, oni iz tame ovoga svijeta znaju izdvojiti svjetlost. I dok su drugi opijeni 
pogubnim vinom strasti i želja, oni su opijeni vinom ljubavi i Allahove blizine. Samo 
onaj koji je opijen tim Božanskim pićem, može prići njihovoj halki = krugu njegovih 
odabranika =, drugima tu pristupa nema. 


Zemaljska ljubav je samo blijedi odraz Božanske ljubavi. Mada se putem ove 
prolazne ljubavi može nešto nazrijeti od te ljubavi vječne, ne trebamo zaboraviti da 
nam valja zaroniti u more i pronaći biser istinske ljubavi. Put je jasan, a to je: primiti na 
znanje, vidjeti, osvjedočiti se i na kraju postati ono, o čemu nam je znanje u samom 
početku dato. 


Fena fi-Allah — nestajanje u Allahu = je cilj svakog ašika. 


Šta je to lejletul kabur? To su mrtva srca koja žude za prolaznim svijetom. 
Lejletul Kader ovdje simbolizuje srce koje je otvoreno da primi Božanske tajne. Samo 
duša na stepenu raziluka — zadovoljstva sa Allahovim određenjem =, može biti inspiracija, 
utjeha i odmorište dušama koje lete unaokolo, kao muhe bez glave, u pomamnoj vatri 
svojih želja. 


Želje, žudnje i niski porivi predstavljaju težak oklop i katanac na našim srcima. 
Zbog toga je srce zatvoreno za ono vino ljubavi, o kojem smo govorili i koje od ezela 
teče. Te želje je moguće pobijediti samo dubljim željama i težnjama. Klin se klinom 
izbija. Otuda ašici toliko uporno potenciraju bolnu čežnju ljubavi kao jedini protulijek 
pogubnim željama strastvene duše. 


Pa čak je i stablo jedno bilo opijeno tom ljubavlju, pa zar nije sramota za insana, 
u kojega je Allah pohranio svoje najtananije tajne, da pogazi takav jedan dar i da na 
kraju bude gori od jednog drveta. Sve su to čuda teško shvatljiva, jer kao što rekosmo 
u početku, pamet je nemoćna da spozna tajne Božanske. 

Budi prašina pod Njegovim stopalima, nastoji da slijediš svaki Njegov hir. 
Trudi se koliko možeš da upoznaš njegovu Volju. A kada te On dotakne, moj brate, 
sav se predaj vjetru Njegove blizine. 


Dokle će ljudi sami sebe ograničavati na šahovskoj tabli života. Ono što nas 
pravi uskim i ograničenim je neispravno razumijevanje vjere. Zaista je dar najveći 
dobio onaj na čije je srce Allah spustio tajne vjere. Taj postaje slobodan, na šahovskoj 
tabli života on putuje nesputano, u svim pravcima. 


Ko nije zahvalan ljudima, ne zna biti zahvalan ni Allahu, ali zar svoje srce treba 
predati toj zahvalnosti, zar srce svoje treba pomijerati zarad sitnog dunjalučkog 
interesa? Ne, niukom sličaju. Srca mora sagorjeti i Hanan postati, tj. sama bit 
zahvalnosti. A sva hvala pripada samo Njemu, Veličanstvenom, Uzvišenom! 


Ovako se, na još jedan način, mogu opisati stepeni duše. A to je: Od gotovo 
mrtvog minerala tj. srca koje je mrtvo za istinu, ono se penje preko požudnog 
hajvanskog -— životinjskog = srca, do srca koje slijedi put istine, da bi na kraju postalo 
More Duše. Dakle od kapi minerala, rijekom želja do Mora Vječnosti... 


gazel 3 
Iz praskozorja stvaranja lagano stižu oni opijeni Božanskom ljubavlju. 


Srca njihova su puna milosti, a lica ružinske ljepote, jer stigoše iz praiskonskog 
ružičnjaka ljepote. 


Božijom voljom, na ovaj svijet silaze oni što u svojim srcima nemaju svjetovnih 
težnji, njihova srca motre bez daha predjele onostranosti i stoga što nemaju težnji niti 
interesa za ovim svijetom, oni su vječni za razliku od onih koji srca svoja predaju 
nestalnom svijetu i sa njime odlaze u zaborav i propast. 


Takvi ljudi, koji nose težnju za vječnim, u svojim prsima kriju riznice vječnosti, 
a svaki onaj koji vidi te riznice zaželi da ih i sam dobije; oni dotaknuti bojom i mirisom 
evlija, koji ni boje ni mirisa nemaju, od siromašnog postanu bogati, a srž tog bogatstva 
je duhovna glad i potraga. 


Sudbina tijela i jeste da propadne, al' kad je već tako bolje da propadne od boli 
aška, jer samo time čovjek postaje zdrav. Boli ljubavne su lijek, u pustinji ovoga svijeta 
zdravi su samo oni koji su bolesni od ljubavi. 


To su posebni ljudi čistih srca i duša, koje Allah spušta na ovaj svijet da bi 
druge ljude vodili duhovnim putem ljubavi. 


Sretan li je onaj koji prepozna takve ljude i primi ih u bašču srca svoga, takvom 


će ruže cvasti u vakat svaki, takav bere najslađe plodove života koji nikada ne mogu 
uvehnuti, u toj bašči plodovi zriju neprestano. 

U samom evvelu, praskozorju stvaranja, praiskonu, i ahiru, na kraju ovoga 
svijeta, milost je ono što ostaje i prevladava. Allah Uzvišeni je stvorio svijet iz ljubavi i 
milosti svoje; na kraju svega opet će ta ljubav i milost prevladati sve. I ovaj svijet je 
Njegov ružičnjak, onaj koji je u svom srcu razumio tajnu njegove milosti ne pravi 
razlike između ovoga i onoga svijeta, srce je njegovo ka Rabbu Uzvišenom usmjereno, 
ma gdje da se on nalazio. U srcu njegovom je milost prva i posljednja, tj. milost 
bezvrenmena, kuda god da zagazi njegova noga on će biti u srcu ružičnjaka. 


gazel4 


Umrite prije smrti, umrite iz ljubavi, jer onaj ko umre zarad Voljenog postaje 
istinski živ, on zadobija ruh, jer kada nefs nestane i kada sve njegove perde -— zastori - 
popadaju, tada, baš kao što sunce zasija kada se pred njime raziđu oblaci, tako i zasija 
ruh u dubinama naše tajne, zasija u svjetlosti Ruhullaha. 


Na ovoj zemlji valja posao odraditi, ovdje treba umrijeti, ovdje treba sve dati 
Rabbu Veličanstvenom, ovdje treba pobijediti sve strahove koji potiču iz požudne i 
samožive duše. Plodovi i tajne su pohranjene u prašnjavom dunjaluku, pa kada se 
ponovo rodimo, nakon što smo nefs sahranili u zemlju, i u svjetlosti tajne opet 
izniknemo, preostaje nam let ka Njemu, let ka nebeskim visinama potpunog 
približenja kojim će nas voditi vjetrovi Njegovi. 


Nefsi emara je komandujuća duša, dakle duša koja nam naređuje šta da činimo 
i kako da se ponašamo. To je duša koja je potpuno obuzeta sljepilom i samoživošću, 
glupošću i neznanjem, a ipak bi da vlada, komanduje i određuje ljudsku sudbinu. 
Zaista, zar ima goreg zatvora od toga, pogotovo što taj čovjek u svakom času misli da 
je on taj koji drži stvari pod kontrolom. Najteže u svemu tome je kada Allah Uzvišeni 
duši takvoj produži rok za kaznu, pa ona srlja sve dublje u bezdan svoje propasti, sve 
dok je neminovno ne zadesi ono od čega se niko ne može spasiti - pravda Allahova. 


Samo ljubav nas može izbaviti iz ove sigurne propasti, jer duša nadahnuta 
aškom trudi se i nastoji da ide putem vjere. U toj borbi, i na toj stazi, stiže olakšanje. 
Allahovom milošću, ona postaje slobodna jednoga dana samo ako istraje do posljednje 
kapi krvi. Tada ona od roba postaje sultan, kap obična postaje More beskraja i 
bezvremenosti... 


Strijemite ka Kralju, bilo da se tu radi o Rabbu Uzvišenom ili evliji na mekamu 
pročišćenja, ovdje nam je pokazan put. Valja postati prašina pod stopalima odabranih 
ljudi, zaista nema drugog puta za pobjedu nad nefsom. Treba umrijeti pred takvim 
jednim čovjekom, postati mejt u njegovim rukama, samo tako će on biti u stanju da 
nam podari ono što je Allah njemu dao - slobodu i vladavinu. 


Prođite se tame neznanja, straha, zavisti, ljubomore, pohlepe, mržnje, ponosa, 


sujete itd., pa će u vama zasijati mjesečina ljubavi i istine, tj. kao i mjesec i vi ćete 
postati ogledalo u kojem će se odražavati svjetlost Božanska. 

I sve ovo naravno nije moguće bez samovanja, tišine, pokornosti, predanosti, 
poniznosti. Valja zaista postati niko i ništa. Onaj koji ide putem ljubavi mora stišati 
svoj jezik i svoju dušu da bi čuo glas srca svoga, mora postati nijem u ovom svijetu da 
bi na onom svijetu, tj. u duhovnom svijetu, zadobio glas. Sav naš posao je u ovom 
laganom nestajanju, povlačenju iz ovog prolaznog svijeta, mada ionako to nemimovno 
dolazi. Ipak, valja potpuno nestati i utihnuti prije nego stigne edžel da se ide, jer zaista 
je to sramota golema - izaći Rabbu na oči a da mu nismo već poklonili i srce i dušu, a 
da nismo rad Njeg već sagorili i nestali. To je jad najveći... 


gazel 5 


Druženje sa duhovnim ljudima je poput koračanja po oštrici sablje; vrlo lahko 
se okliznuti na tom uskom i opasnom terenu i pasti daleko od njihove milosti; u isto 
vrijeme, velike se blagodati kriju za onoga koji prođe cijeli put sa njima. Uhvatiti se za 
halju njihove milosti znači prije svega pokazati iskrenost i pravi adab u njihovom 
prisustvu. A pravi adab se krije u riječima Adema a.s. - Ja sam Zgriješio, ja Rabbi 
oprosti mi; a ne u riječima prikletog šejtana - Zar mogu ja imati krivice kada je sve u 
Tvojem određenju. 


U narednim bejtovima Mevlana opisuje nemogućnost da se takav čovjek ili 
takvi Božiji ljudi uhvate ili obuhvate logikom i razumom. U njihovoj suštini takvi su 
ljudi nestali, oni su nepostojeći po našim standardima postojanja, a postojeći sa 
Allahom Uzvišenim. Pa kako onda može čovjek koji misli da je postojeći, a u biti je 
nošen vjetrom nestalnosti i nepostojanja, razumjeti čovjeka koji je naoko nepostojeći, a 
ušao je u more pravog postojanja? Samo poniznošću i pravim adabom. Takvim 
ljudima ništa ne predstavlja ni pamet ni obrazovanje ni inteligencija; ovdje se samo 
traži poniznost i adab 'Ja Hu'. 


gazel6 


Put knjiškog znanja ima svoje koristi ali i ograničenja. To znanje nas ne može 
odvesti do cilja. Za ašika, dotaknutog Božanskom ljubavi, svako znanje se ostvaruje u 
blizini Voljenog. Ovdje Mevlana govori da je pakao biti odvojen od ove vatre ljubavi. 
Ebu Leheb je bio veliki protivnik Muhammeda a.s., zato Mevlana kaže da je on bio u 
paklu odvojenosti od svoga Gospodara. Ko ove vatre nema on je gubitnik najveći. 


Mnoge rasprave i učenost ipak ne dovode do cilja, jer milost i ljubav Božanska 
ne slijede nikakvu logiku, do njih se razumom stići ne može. Samo vino ljubavi ima 
snagu da čovjeka rastavi od sebe. Samo u toj ljubavi čovjek može nadići svoju 
sebičnost i pohotu. Svaka svijest o sebi donosi samo umor i prazninu, stoga, o ti koji 
vino sipaš, o sakija, sipaj vino ljubavi u moju žednu dušu sve dok se ona ne izgubi u 
moru vječne ljubavi. 

Duhovni prijatelj, onaj koji nam otvara oči i koji nas vodi putem, sve je za nas. I 
majka i otac i sunce i mjesec! Sjajem njegove svjetlosti mi stižemo do vječnog izvorišta. 
On nas uči predanosti, jedino pravilo i znanje koje nam je potrebno je da se čvrsto 
držimo toga svjetla u kojem se krije bit svjetla Božanskog. 


O istom Mevlana nam priča u Mesneviji: 


Jednom je veliki šejh Bajezid krenuo na hadždž u Mekku. U svakom mjestu, 
usput, tražio je Božije ljude, one u kojima su tajne Njegove pohranjene. 

"Ima li iko u ovom gradu," pitao je, "da je oslonjen o stubove duhovnog 
viđenja?" 

Jednog dana, tako usput ugleda čovjek iskrivljenog poput mjesečevog srpa. 
Bajezid u njemu vidje čovjeka uzvišenog držanja i Božanske prirode. Mada je bio 
slijep, srce mu je sijalo poput sunca — bio je poput slona koji sanja o svojoj rodnoj 
Indiji. Bajezid sjede kraj njega i upita ga za zdravlje. Saznade od njega da je derviš i da 
ima porodicu. 

"Kuda si krenuo Bajezide," stari čovjek ga upita. "Kuda tegliš svoje kofere, o 
putniče u ovoj zemlji neznanoj!" 

U zoru krećem za Mekku", odgovori Bajezid 

"Dobro, koliko si novaca ponio za taj put?" 

"Dvije stotine srebrenjaka. Pogledaj ušiveni su pod pazuhom moga ogrtača!" 

"Obiđi oko mene sedam puta," reče mu starac." Znaj, to ti je bolje od hadža, a te 
dirheme položi pred mene, o plemeniti čovječe! Time ćeš upotpuniti svoje hodočašće i 
vječnost zadobiti. Time ćeš preći Planinu Čistoće i postati čist i siguran. Kunem se 
Božanskom istinom, koju je tvoja duša vidjela, da sam ja Allahu draži od Njegove 
svete Ćabe. Mada je Ćaba kuća pobožnog služenja, moje tijelo je kuća Njegove 
najdublje tajne. Od kada je On Ćabu sačinio nikada u nju nije ušao; a u ovoj mojoj kući 
nema ničega sem Boga Živoga. Vidjevši mene vidio si Njega, kružio si oko Ćabe 
istinske. Služiti meni znači služiti Njemu, ne smatraj Ga odvojenim od mene. Otvori 
svoje oči i pogledaj me da bi mogao vidjeti Svjetlost Božansku u tijelu čovjeka!" 

Bajezid posluša i odazva se ovim tananim riječima mudrosti, i sačuva ih u 
svome srcu poput zlata. 


Požurite, u svakom trenutku tražite sjenku duhovnih sultana, da bi u toj sjenci 
mogli prevazići svjetlost sjajnog sunca 


gazel 7 


U svakom trenutku duša prima poziv iz gajba da umre i da se prođe svoga 
ograničenog postojanja. Uho pravog ašika čuje taj poziv u svakome dahu. 


Kamilar, onaj koji vodi kamile, nestalnom stazom pustinjskom, dakle muršid koji 
poznaje put, spreman je za putovanje. Allah Uzvišeni ima svoje ljude na zemlji, one 
koji djelaju u skladu sa Njegovim emrom i koji, stoga, mogu voditi ljude teškom i 
opasnom stazom postojanja, ali niko ne može povesti ili uputiti onoga koji spava. 

Dok neke duše čvrsto spavaju, nebeska muzika u svakom dahu poziva dušu na 
putovanje nestanka, put na kome duša sagara i u svome nestanki vječni život zadobija. 


Svrha našeg postojanja je ova tajna nestanka, fena-a, i vječnog postojanja, beka-a; u 
tome je sva ljepota i paradoks - da bi smo zadobili vječno postojanje mi moramo 
nestati, do korijena sagorjeti. 


Nebeska kretanja predstavljaju promjenljivost 1 nestalnost ovozemaljskog 
postojanja; u perzijskoj poeziji često čujemo formulaciju - znaj, nestaće svaka glava u 
okretu plavog svoda! Dakle, na površini života je kretanje koje sve i svakoga odnosti u 
smrt, ova smrt je posve drugačija od fena-a, jer nije dobrovoljna. Ipak, mnogi su ovdje 
zavedeni prolaznošću i nastoje uhvatiti okret plavog svoda, zaustaviti vrijeme, 
obuhvatiti vjetar svojim rukama. Od sveg tog devera, insana upravo uhvati težak san; 
sve je ovdje puno kontradiktornosti, jer upravo nesuvisla kretnja tijela i razuma 
dovodi do teškoga sna duše i obrnuto - aktivnošću duše dolazi do nestanka 
tijelesnosti i ograničenog razumijevanja i na taj način duša stiže svome ishodištu. 
Mevlana kaže — krhak je ovaj život... Ne daj da te zavedu prolazne stvari, nemoj da 
spavaš teškim snom nemara; probudi se jer, evo, cijeli svemir te poziva na taj put 
spasa... 


Ljubav je najsnažniji pokretač čovjekove duše; bilo da se radi o ašiku i Mašuku ili 
prijateljskoj ljubavi; ljubav nam daje krila za ovo putovanje, za ovaj let iz noći nesanice 
u jutro vječnog buđenja. 


Duša je bačena u ovaj svijet iz vječnog svijeta i u sebi je zadržala tu iskru vječnosti; 
to je ta kap koja mora pronaći put ka Okeanu, to je to sjeme vječnosti koje se mora 
nanovo roditi usred prolaznoga svijeta i tako u nedogled teče Božanska igra. A, u biti, 
On Sam Sebe kroz stvorenja slavi, On se Sam u Sebi vječno obnavlja; uvijek Isti, 


Neprolazan, Vječan, a uvijek Drugačiji i Novi. 


Ovdje Mevlana govori o razvoju duše koja je, pri padu u prolazni svijet 
suprotnosti, zadobila njegove osobine neukosti, težine itd; ali On Uzvišeni, Koji nas je 
spustio u takvo stanje, vadi nas iz njega. Uslov za to je prepuštanje i predanost — Islam 
je predanost Božijoj volji. 


Sve iluzije moraju sagorjeti na tom putu, ta vatra je naviša blagodat za nas; mi smo 
poput mlade koja ide ka svome vjenčanju u vječnom svijetu. Mašuk nas privlači, a 
duša sklona zlu se opire i u tome je ta bol; ali, svaka duša htjela - ne htjela mora preći 
taj put. Sila Mašuka je nezaustavljiva, sila ljubavi je neumoljiva, makar na oko u 
ljubavi nema sile, u biti njena privlačna moć vodi nas poput slijepaca, mi vidimo da 
samo zaljubljeni čine najnerazumnije stvari; samo zaljubljeni može putovati putem 
nestanka, samo ašik žudi smrti, svi ostali se grčevito bore da ostanu; svi ostali su u 
velikom strahu... 


Zašto se ovdje kaže zamke pokajanja? Pa lijepo, duša se toliko navikne na stanje 


pokajanja da ne želi ići dalje, a u isto vrijeme stalno nove grijehe čini, jer onaj koji se 
sav usredsredio na svoje grijehe neminovno biva njima opet privučen i čini ih iznova, 

da bi se odmah pokajao i tako u nedogled. Fokus ovdje treba biti na Njemu 
Veličanstvenom, a ne našim grijesima i pokajanjima. Svaka zerra, svaka čestica, 
svjesna je ove nebeske čarolije udaljavanja i privlačenja; On Uzvišeni se želi u nama 
nastaniti, a već je Duša duše naše; On nas privlači, a bliži nam je od vratne žile 
kucavice; to su čudesa od kojih cijeli svemir treperi - najveće čudo je to da je On tako 
blizu, a mi od Njega tako daleko. 


Sada se Mevlana obraća silnicima koji zaboravljaju da je nad svakim stvorom 
Allahova ruka; svaki silnik je u biti marioneta svojih strasti; nefsi emara je duša koja 
komanduje, dakle ona komanduje silnicima da čine ono što čine na njihovu štetu. Onaj 
koji ne obuzda ovu dušu sigurno će iskusiti kaznu žestoku, srazmjerno zulumu koji je 
počinio na zemlji. Jasno je da oni koji imaji više moći i vlasti čine i veći zulum, ako su 
u rukama požudne i komandujuće duše koja naprosto tjera putem propasti i zla. 


U sljedeća dva bejta Mevlana opisuje takve ljude koji su zarad ovoga svijeta i svoje 
opake duše zaboravili Hakka ili Allaha Istinitog; oni koji su zavarali sami sebe, a i 
druge ljude; opet u zavisnosti sa svojim položajem u društvu; jaoj njima, njih zaista 
čeka bolna kazna. 


Dok je s druge strane ašik pronašao Onog koji je stran većini ljudi i zato Mevlana 
kaže Drugi. On je Drugi jer nije nalik ničemu, nema druga i ni sa čim se ne može 
porediti. Ašikove oči Njegovim sjajem sjaje, od toga sjaja sjaj ovoga svijeta blijedi i svi 
njegovi ukrasi, titule i časti. 


Ašik nema straha, niti je zagrabio od ovoga svijeta ono što mu ne pripada; on 
uzima ono što mu je Allah Uzvišeni odredio; nije grub u svome traženju i zahtijevanju 
od Rabba Uzvišenog ono što mu nije nasib; ova grubost je način većine ljudi. Nije grub 
pa da se stalno žali na svoju sudbinu i ono što mu se ovdje dešava. Iskreni ašik je 
smiren i zadovoljan svojim stanjem, ma kakvo ono bilo. 


Njegove oči vide nešto drugo, zato što nisu oslijepljene stvarima ovoga svijeta, on 
je kao pravi derviš na pragu ovoga i onoga svijeta; dok je u tom stanju preko njega teče 
milost Allahova. Onaj na pragu može i primiti i predati; primiti iz svijeta vječnosti i 
predati u ovaj svijet prolazni. 


Na tom pragu sjede oni čija su srca utihnula. Od četiri stvari tišina je nauzvišenija. 
Gladovanjem  pobjeđujemo šejtana; nespavanjem se borimo protiv nefsa; 
osamljivanjem spoznajemo suštinu ovog svijeta, a šutnjom stižemo do Uzvišenog 
Allaha. Postoji šutnje jezika i šutnje srca. Prvo čovjekov jezik ušuti, a onda njegovo 
srce; ali oni kojima srce utihne mogu biti ponovo natjerani da govore zarad onih koji 
putuju. Tako je i Mevlana onaja koji govori po emru Allaha Uzvišenog. Njegovo srce je 
utihnulo i motri onaj svijet, ali jezik njegov mora govoriti odazivajući se pozivu 
Uzvišenog. Preko 25000 bejtova Mesnevije i oko 40000 bejtova Divana nije zapisivano, 
već su riječi same tekle dok su ih drugi bilježili. Allah Uzvišeni je rekao: "Kada Ja 
zavolim svoga roba, postajem sluh kojim on čuje; vid kojim on vidi; govor kojim on 
govori; ruka kojom on hvata." 

gazel 8 


Izgovori su najgori put da se čovjek popravi, oni su gori i od lošeg djela. Stoga, 
iskreni se kaju, ne kriju se iza izgovora. Srce uvijek iznova trči za prolaznim stvarima 
ovoga svijeta, a Uzvišeni Allah ga uvijek iznova vraća i tako ta veza traje. 


A sve da bi naša gorka duša, slatka postala. U provjerama dolazi to 
transformacije, preobraženja sebične i samožive duše, u dušu koja ponizno traga za 
Istinom. 


Dalje se opisuje put od iskrenog pokajanja do stanja nadahnuća, vječna igra 
Božanska, skupljanja i širenja srca. Zatim vrijednost duhovne čežnje i suza koje nas 
približavaju Njemu. Zatim vrijednost društva onih koji su na njegovom Putu, Čista 
ljubav Šuajbova. Naposlijetku, za sve ovo magarac mora postradati, a to je naš nefs, ili 
naša požudna , ograničena, duša koja nas tjera da zaboravino sve ove ljepote gore 
opisane zarad brige o njemu —- magarcu; i stoga Bajezid moli Allaha da ubije tog 
magarca opsjene, da bi čovjek mogao oživiti u istinskom svijetu i postati slobodan od 
teškog robovanja prolaznim stvarim, robujući Allahu Uzvišenom. Sloboda nefsu, ili 
požudnoj duši, znači teško robovanje. To je filozofija koja nam stiže sa Zapada u 
ovom trenutku - čovjek mora imati slobodu da čini ono što mu je ugodno, ono što mu 
prija itd — to je, u biti, mračno robovanje; prava sloboda je sloboda od nefsa, a ne 
sloboda nefsa — a niko se ne može nefsa osloboditi dok ne postane iskreni Abdullah — 
rob Allaha.. 


gazel 9 


Istinski hadž je tavafiti kjabu srca, to je najteže putovanje od riječi, tj. upute, do 
njenog razumijevanja i spuštanja tajne na srce. Tek tada čovjeku postane jasno da sve 
ono što je tražio nalazi se u njemu. 


Voljeni je u svakom trenutku kraj nas, bliži od vratne žile kucavice. 


Skriveno Lice, Lice koje neprestano bdije nad nama, Lice koje je uvijek tu na 
dohvat ruke. Ovaj svemir je stvoren iz ljubavi, iz žudnje da se to Lice otkrije. Smisao 
našeg života je ugledati tu ljepotu neizmjernu. Neki će samo gledati Lice svoga 
Gospodara. Sve nestaje sem Lica Njegova... 


Mnogo ste puta putovali u zahiru, u spoljašnjosti tražili odgonetke tajni, ali one 
se kriju u batinu, pa zavirite jadnom i tamo, poletite na krilima tih tajni. Pokažite tajne 
duše, ako ste iskreni vjernici. U Kur'anu časnom nam je dato kompletno učenje o 
duši-nefsu i svim njegovin stepenima pročišćenja. O ruhu nam je dato malo znanja jer 
tajne ruha samo On zna. 

Nema koristi kititi se zahirskim ukrasima, ako zaista poznajete bit ovog svijeta 
pokažite to. Ako ste iskreni robovi Allahovi gdje vam je biser Njegove ljubavi i 
predanosti. 


Čovjek ulaže ogroman trud da bi upotpunio sve aspekte vjere i to je hvale 
vrijedno, ali onaj koji se ograniči samo na formu, u biti, uopšte ne razumije vjeru. Po 
zahiru se batin poznaje, i onaj koji korača ispravno u zahiru stići će do batina. Ali ako 
smatra da batin nije bitan, i ako svojim djelima pridaje veliku važnost, onda on ne vidi 
da je time sam sebe zastro od unutarnje svjetlosti. Na kraju krajeva, čovjek je najveći 
zastor sam sebi, njegova požudna duša mu je najljući neprijatelj. 


U vama je skriveno blago, ruh Božanski, koji je pokriven crnilom vaše duše. Put 
pročišćenja nefsa je suština duhovnog puta, bez toga puta mjesec ruha neće nikada 
zasijati u ogledalu srca. 


Insani Kjamil, Sems Tabrizi se pojavio i lice svoje otkrio. Mevlana je opijen tim 
jasnim, pročišćenim, licem u kojem se tajne Božanske otkrivaju. U čudesnom svjetlu 
lica toga svaka se duše razotkriva. Ono svakoj duši odražava njenu suštinu i njeno 


stanje. Insani Kjamil je poput ogledala u kome svako može vidjeti sebe... 


gazel 10 


O umorni putniče na putu ka Allahu, kada ćeš jednom shvatiti poruku ajeta: 
Bliži smo vam od vratne žile kucavice. Sve što ti je potrebno tu je na dohvat ruke. 
Samo tvoja vječna glad te odvaja od Onoga koji te neprestano hrani i snabdjeva. 
Praktično, mi smo od Njega dobili sve što nam je potrebno, darovao nam je i mnogo 
više što možemo zamisliti, zato: 


Čemu tražiti ono što nije izgubljeno, zašto hlepiti izačim kada je On uvijek sa 
nama, čuda su to i tajne nedokučive, ali On je dostupan u svakom dahu vremena, 
onome koji za Njime istinski žudi. 


Svaki čovjek je Allahovo znamenje, na svakom čovjeku je utisnut trag i pečat 
Njegov. Ruh Allahov je udahnut u nas, pa zar ima išta više od toga, pa zar ima većeg 
dara od toga: Udahnuo sam u njega od Svoga Ruha 


Srce je mu'minsko kuća Allahova pa Ga nema potrebe igdje drugo tražiti, a sufija 
Lamekani kaže: Dugo sam Te i dugo tražio dok nisam shvatio da Ti u srcu mome 
boraviš. 


Čovjek je stalno između dva stanja: kabda-skučenosti srca i basta - raširenosti 
srca, jer On je El-Kabid: Onaj koji sužava srce, koji čovjeka paralizuje i nema mu 
olakšanja bez Njega, i On je El-Basit: Onaj koji srce širi da prihvati Njegovu ljubav i 
uputu. Dakle, čovjek se stalno kreće između ove dvije krajnosti, a srce njegovo je 
između dva prsta Allahova. Na taj način se srce lagano u ruinu pretvara, nestaje pred 

Njime. Kroz te dvije krajnosti čovjek stiže do svog konačnog nestanka ili fena-a, da bi 
potom zadobio beka ili istinsko postojanje u Njemu. 

Taj put pročišćenja nefsa vodi ka putu glačanja srca. Jedno uslovljava drugo. 
Srce se mora stalno čistiti od naslaga prolaznih želja i strijemljenja. Kada, konačno, 


postane slobodno od svih prohtjeva, postaće pročišćeno, U takvom, čistom Zzrcalu srca 
ukazaće se Lice Božansko. 


Allah Uzvišeni je sve tajne razasuo po ovom svemiru, samo da bi ih mi otkrili. 
Njemu one zasigurno nisu potrebne. Hazreti Pir, Abdul Kadir Gejlani, prenosi riječi 
Uzvišenog Hakka u Gavsiji: Ja sam tajna insana, a insan je Moja tajna. Sve te tajne su 
ovdje radi nas, a ono malo slobodne volje nas čini tajnom Allahovom, u tome su 
pohranjene misterije čudnovate. 


Insani Kjamil je potpuni, pročišćeni čovjek u kojem se tajne Allahove 
odražavaju. Na ogledalu srca njegovog jasno se odražavaju tajne Božanske. 


Pa tražite ga vi koji tražite, probudite se vi koji ste uspavani, otvorite svoja srca 
prema njemu, pa će i vas ogrijati sunce koje u njegovim grudima sjaji... 


gazel 11 


Onaj koji je u ljubavi sve vidi drugim očima. Lezet ili duhovno zadovoljstvo, 
džan ili duša za njega su posve drugačiji od onih koji su još nezreli. 


Srce puno ožiljaka ljubavi druge tajne vidi, ono za te tajne ima drugi terdžuman 
ili razjašnjenje. 
Postoje utanačene merdevine do Boga, ali postoje i drugi putevi kojima idu oni 


hrabri i ludi. To su oni ludi od duhovne čežnje i ljubavi. 


Postoje oni koji mirno i lagano putuju duhovnim morima, no oni pijani putuju 
na visokim valovima Božanske ljubavi. 


Allah je Delbar ili kako se to kod nas kaže Dilber. Na perzijskom jeziku Delbar 
znači onaj koji odnosi srce. On uzima srca onih koji su iskreni, no oni koji su utihnuli, i 
koji su usne svoje zatvorili iz Božanskog zanosa, za njih Dost ili Prijatelj drugi je. 

Šems Tabrizi je crni leptir za sve svijeće ovoga svijeta, jer on se, ne žaleći krila 


svoja, zaletio u vatru ljubavi i tamo sagorio, ono što oči takvog čovjeka vide posve je 
drugačije. 


gazel 12 


Za ašike koji gore od ljubavne čežnje svaka noć je lejletul kadr, jer žudnja koja je 
u drugima tek počela pa je nezrela i nepečena poput mladog mjeseca, u njima je 

upotpunjena kao mjesec puni. Stoga, za onoga čije je srce puno ljubavi, noć 
veličanstvenosti, snage i moći, u svakoj je noći. 


Jer s njima je dilber-ajar, onaj hrabri, koji im je srca ukrao, dilber je onaj koji srca 
odnosi ili krade, a ajar je onaj kabadahija, pustahija, junak koji je odnio veliku bitku 
nad svojim nefsom, onaj koji je sebe izgubio, onaj u kome se ogleda veličanstvenost 
Božanska, dakle Šems Tabrizi, i stoga, kada je takav jedan čovjek među ašicima, u 
jednoj noći stotine su noći kadra-određenja, milosti, snage, ljepote, jer taj mjesec puni 
sija u njihovim prsima, taj puni mjesec je među njima. 


Zar tada mogu bilo kakve nedaće, boli, sumnje, slutnje i druge negativnosti 
prodrijeti u tu halku sretnika koji okupljeni oko sunca sjajnog sjede i sohbete? Ne, ni 
slučajno, u toj halki nema boli, nema patnje, nema sumnji, i stoga, tu sama vječnost 
boravi! To je noć ljubavi bez granica, noć u kojoj vrijeme i prostor postaju nevažni, u 
njoj je svjetlost od hiljade sunaca. 


Od kuda takvim ljudima sram zbog fakirluka - siromaštva, bilo da je riječ o 
duhovnom ili materijalnom siromaštvu, kada je njihova dika, Šems, prvak u obje vrste 
siromaštva; niti je prigrabio sebi išta od ovog dunjaluka, niti je pripisao sebi išta pred 
veličanstvenošću Hakka. Fukara u svakom smislu te riječi je upravo najsretnije i 
najberićetnije stvorenje u svemiru, takav čovjek je velika sreća za one koji vide, u čijim 
očima ima samo malo prašine. Za takve ljude koji 'vide' stvarnost onakvom kakva 
istinski jeste, fakirluk, siromaštvo, bijeda, onoga koji je potpuno razi, potpuno 
zadovoljan time, nešto je s čime se treba ponositi, a što drugi ljudi iz svog neznanja 
naopako vide. 


'Ispod hrke moje zunar kufra je,' kaže Rumi. Zunar je hrišćanski kajiš ili konop 
kojim hrišćanski sveštenici vežu svoje mantije. Ova ljubav, ovaj put neobični 
mnogima izgleda kao kufr - nevjera, a s druge strane, onaj koji se uvjerio, ne treba više 
vjerovanje, jednom kada Kjabu vidimo vjerovanje u Kjabu otpada, jer sada smo se 
uvjerili u njeno postojanje. U vjeri postoje nivoi osvjedočenja, mekami pročišćenja 
nefsa-duše, na svakom nivou naše poimanje i naša svijest se mijenjaju. I sam Poslanik 
a.s. je tražio oprost 70 puta na dan, ne na svoje greške već na svoje stanje, na svoj 
mekam iz kojeg nije vidio ono što vidi na višem mekamu. Ako krenemo na vrh neke 
planine, u svakoj etapi puta vidimo drugačije i šire, što smo bliže vrhu naš vidokrug 
se povećava, samim tim je i naše viđenje potpunije i šire. Rumi i njegovi jarani ašici 
uživaj taj šuhret, što znaši čuveni su, poznati su po zunaru kufra, tj, kao čudnovati, 
nerazumljivi ljudi, neobični itd, a kakvim bi ih inače mogao smatrati ovaj slijepi svijet 
koji zbog svojih niskih strasti ništa ne vidi. Pa to je jasno, svaki onaj koji se nalazi na 
putu osvjedočenja biće izopćenik iz ovog svijeta, garib-tuđinac, stranac, ali zato svaka 
noć za njega je noć kadra u kojoj hiljade sunaca sija. 


U njegovim grudima je biser ljubavi koji oba svijeta nemogu obujmiti: Mene 
svemir nad svemirom ne može obuhvatiti, ali može srce iskrenog mumina-vjernika. 
Taj biser, kroz čiju prizmu se prelamaju zraci Božanskog lica, jeste insani kjamil. Rumi 
kaže: Evo taj kjamil nas dopade, u more srca naših upade, taj biser nepoznat i prezren 
od svih, evo u našim srcima se za sva vremena nastani. 

Sa takvim čovjekom u našoj blizini, stigli smo već u ovom svijetu do hašera- 
dana okupljanja, sudnjeg dana. Već ovdje i sada, sred ovog prašnjavog dunjaluka, srca 
nam izgorješe u susretu sa takvom svjetlošću, svjetlošću kjamila. Onaj koji u fenau 
nestane u ovom svijetu, zašto da razmišlja o mahšeru-mjestu okupljanja ili hašeru, 
samom činu okupljanja sudnjega dana, on nema potrebe da fikri-razmišlja o tome, sve 
njegove misli su nestale u Moru vječnosti. 


A ako ti nisi već nestao u tom Moru, najbolji put je Put Kanaata-zadovoljstva sa 
Allahovom odredbom. Rumi kaže: budi zadovoljan sa svim onim što dolazi od 
Njegove milosti, ali isto tako i Njegovog izzeta- snage, moći,veličine, ugleda; pa i kada 
budeš u teškim trenutcima, jer Hakk - Onaj Istiniti i Pravedni, šalje na nas Svoju 
milost, a i kažnjava nas SVojom moći, a sve samo da bi nas upravio ka Sebi. On stalno 
svojim djelovanjem podešava naše koordinate na Put ka Njemu. Ko to ne razumije i ko 
nije razi-zadovoljan njegovom odredbom, zaista je daleko zabasao i nema 
razumijevanja u vjeri. Što se tiče milosti koju posjeduje insan, po sopstvenom 
nahođenju, ona je nepotpuna, sebična, ograničavajuća , čak otrovna. Za Rumija je ona 
kaharli, što znači: od nje se čovjek ukahari, uhelaći, upropasti, pogotovu oni koji 
vjeruju da im od ljudi takvih, nepotpunih, može nešto doći, kakav ćar, ili kakva korist, 
e ti su još dalje zabasali. 


Za ašike kjamil je više od oba alema-svijeta, prema tome, kada se takav jedan 
kjamil, poput Šemsa-sunca oba svijeta, nađe pod sjenom njihovog šatora, dakle među 
njima, šta dalje čovjek da kaže, pogledajte samo te parabole-sunce, koje svojim sjajem 
nadilazi oba svijeta, smjestilo se u sjenu običnog šatora, spustilo se u okružje ašika, 
zasijalo među njima. Tu ljepotu, tu ekstazu, tu milost, srce zaista lahko zamisliti ne 
može... 


gazel 13 
Scena prva: 


U gluho doba noći u bašči kraj vatre sjede Dželaludin i Šemsudin. Zvijezde 
blistaju na nebesima, nebo je tamni bezdan svjetlucavog sjaja. Šemsudin je sklopio 
svoje oči i mislima odlutao daleko zvjezdanim beskrajem, a Dželaludin, aškom opijen, 
kao da sebi govori, šapuće mu treperavim glasom: 


O Semsuddin Tabrizi, sred tihe noći, sklopio si svoje oči, jer vakat je za spavanje 
i cijeli dunjaluk je utonuo u san, ali to što si i ti oči zatvorio ne znači da spavaš. Ne, to 
nije san, neka znaju dušmani... 


Jarane moj, ti znaš da ovako bez sna, odvaljeni, opijeni, otkačeni, ne možemo 


više dugo izdržati, ti i ja. Ti znaš da ovo stanje nemoguće potrajati ne može. Ipak, 
tvoje oko opijeno odaje žal, nemir, strepnju, pred onim što dolazi i neizbježno je. 

O Šemsudin Tabrizi, ovako više ne može. Zulum tvoj je milost sušta, poštedi 
me svoje milosti! Zijan tvoj je čista pravda, poštedi me svoje pravednosti! Jer čaša je 
moja do vrha puna, ne može dalje o Semsudine! 


To tvoje pijano oko mnoge je glave opilo. Samo kapljica ljubavi iz očiju tvojih, 
mnoge je glave pogubila. Od tog aška oči naše more krvi su postale. Ta krv je stanje 
našega srca koje u krvi nestaje. Od vala te ljubavi svemir nad svemirom harabat -ruina 
postaje... 


O, nekad si pravi krvnik, koji sabljom ljubavi siječe poroke naše duše, a nekad 
nas zoveš k sebi poput Isa-a, milostivo, nježno u visine. Nekad si sakija, koji vino 
ljubavi toči i opija nas do kraja, a nekad si samo vino, koje nam struji u venama. 


To vino ljubavi, sakija koji ga toči, nisu drugo do li hak-istina, realnost, zbilja. 
Samo Allah Uzvišeni zna, otkuda je potekla ljubav ta... 


Ono što znamo mi, opijeni ašici, je da nam srca gore u veličanstvenom kotlu 
ljubavi i da svaka glava u ovom šeheru, mada ne razumije, osjeća njen miris. 


O Semsudin, svima je već jasno da se u toj kuhinji peče nešto nesvakidašnje, 
opasno i uznemiravajuće. To je tako očevidno, da i glave nepečenih pred time nisu 
ravnodušne. 


Stoga, šebabu moj, mi moramo zanijemiti, mi moramo uronuti u more tišine, ako 
je to ikako moguće. Poput riba moramo zaroniti u dubine, jer evo nad nama lebdi 
opasnost prava, sav se šeher uzburkao, glave su se usijale, nema zato za nas spasa do 
li u hladu dubokog okeana... 


Scena druga: 


Šems se prenu iz svojih snoviđenja, 
otvori oči, osmjehnu se osmjehom vječnosti i reče: 
"Pa neka, sine srca mog, nek bude što biti mora, 
sve je ovo samo jedan san, sve je ovo samo jedan stih, 
sve je ovo samo jedan dah, 
itiija i noć ova beskrajna. 
A kada zora, sred svjetlosti zarudi, 
u vječnom svijetu gdje nema snova, 
gdje nema tuge, gje nema bola, 
opet ćemo ovako opijeni sjediti, 
okeanom tišine obavijeni, ti i ja, 
kao kap u beskraj utonula, 
i svaki nestanak je samo početak 
nekog novog nestanka... 
Mi smo samo kap ljubavi u moru nestala. ..26 


26 ; = I 
Ovo je slobodno, dramaturgovano, tumačenje prevodioca. 

gazel 14 


Vino o kojem Mevlana pjeva vino je ljubavi prema Allahu. Inače, u sufijskoj 
simbolici često se spominje vino, opijenost, zanešenost, sakija. Sakija je onaj koji vino 
toči, dakle, onaj koji toči vino ljubavi. 


Prenosi se da je Šems Mevlanu u samom početku njihovog druženja često 
isprobavao. Jednom prilikom reče Mevlani da ode u čaršiju i donese mu dvije boce 
vina. Mevlana bijaše sav u čudu, ali ipak bez pogovora ode, kupi dvije boce vina, sakri 
ih pod svoj ogrtač i uputi se kući. No, usput se spotače i, naočigled svih, boce s vinom 
mu ispadoše iz ruku i slomiše se. Mevlana je odmah shvatio da je pogriješio u tome što 
je krio vino od očiju zavidnika i tako je cijela stvar bila još gora po njega. On se tada 
vrati do prodavača vina, opet kupi dvije boce vina, uze ih u ruke. Široko ispruženih 
ruku, u kojima bijaše vino, on krenu nazad ka voljenom Šemsu. Ljudi su posmatrali s 
užasom njihovog učenjaka kako nosi zabranjeno vino u svojim rukama. Kada je stigao, 
Šemsa razbi to vino o kamenje govoreći: "Opijenost i vino koje ću ti ja sipati nemaju 
nikakve veze sa ovom krvlju obojenom tekućinom." 


O ovome ne smije biti zabune. Zar može onaj dotaknut Božanskom blizinom i 
ljubavlju naći bilo kakav užitak u nečemu drugom? Svaki užitak ovoga svijeta je 
isprazan i ništavan prema užitku Njegove blizine. No, ovo može razumijeti samo onaj 
koji popio bar jednu kap vina iz te Nebeske mejhane. 


gazel 15 


O tragaoče na duhovnim stazama, kada bi ti se Njegovom milošću otvorila 
svjetlost Puta koji vodi do mejhane u kojoj se suština ljudska potkuhava, i u kojoj se 
toči vino ljubavi, a koje jedino ima tu moć i snagu da nas otrgne od pogubne vezanosti 
za naš nefs - požudnu dušu koja nam komanduje i vodi nas u sigurnu propast, onda bi 
ti razumio smisao riječi: Kuda god pogledate tamo je Allahova strana, a onaj koji to 
iskusi, u svojoj najtananijoj tajni, ne mora više brinuti o kibli i kjabi, jer one su samo 
smjernice i putokazi do Njegovog uzvišenog staništa, a kada čovjek stigne na kraj 
puta, smjernice mu više nisu potrebne. 


Ako je srce potpuno predano Allahu dž.š. onda je On taj koji ga vodi Svojim 
putem do Sebe, to je put rijetkih i odabranih Allahovih robova. To je put bez 
posrednika i takvom ni smjernice ni putokazi ne trebaju. 


U ezelu su, govoreći bela, sve duše potvrdile da je Allah Uzvišeni njihov 
Gospodar, već tu su neke duše dobile pečat onih koji to nikada neće zaboraviti, već 
tada su se neke duše napile vinom ljubavi za svoga Gospodara Uzvišenog, i ništa to 
nije moglo promijeniti; slatka opijenost Njime i danas traje i vječno će trajati za te 
sretnike. Njihova srca i njihova pamet sagorila je još u ezelu, pa im je još samo 

preostalo da čekaju, opijeni Njegovom ljubavlju, da ih On privuče i potopi u okeanu 
svoje vječnosti.. 


Ašici su opijeni tim vinom elesta,vječnosti, a Sakija je Allah dž.š., za njih su sve 
rasprave bezvrijedne, jer znaju da je On na obje strane, On je i sa jednim i sa drugima, 
jerzaista: Nema ni moći ni ikakvog dešavanja bez Njega, Uzvišenog, 
Veličanstvenog... 


O ti, koji tražiš to vječno utočište i stanište, kreni Putem borbe protiv svoje 
požudne i tiranske duše, nema spasa bez tog putovanja. Traži mejhanu u kojoj je 
krčmar čovjek koji se prošao sebe, jer samo takav ti može biti od pomoći na Putu. I 
bez riječi, takav čovjek te vodi svojim halom, svojom predanošću i ljubavlju prema 
Allahu Uzvišenom. On i tebe poziva da uložiš trud kako bi dospjeo na isto mjesto. On 
te suncem Allahovog nura, koji se čisto odražava u njemu, poziva da ista svjetlost i u 
tebi Zasija.. 


Oni koji idu ovim putem bez ljubavi, držeći se suhe forme, zaista neće daleko 
dogurati; oni su vječno sputani čvrstim lancima, licemjerstva, pretjerivanja i laži, koji 
proizilaze iz uskog razumijevanja vjere.. 


Pravi put je put ljubavi, njime se najbrže stiže do Vječnog odredišta.. 


Avaj, zašto u tebi nema toga žara ? Zar ti ne vidiš tu vatru koja cijeli dunjaluk iz 
dana u dan sagorjeva, zar ne vidiš da sem te ljubavi ništa nema istinskig značaja, zato: 


Traži svog sultana koji je stigao do Hakka, koji se uvjerio i osvjedočio u tajne 
vjere, u tajne ove ljubavi, i koji je čist od mahana i grijeha. Taj i takav insan će te 
povesti putem nestajanja, putem tajni, putem sagorijevanja, putem ljubavi. Samo 
takav insan zna put do konačnog smiraja i ishodišta. Traži i gori moj jarane pa će se 
možda Allahovom milošću i na tebe spustiti taj bereket i ta sreća neizmjerna, pa da i ti 
postaneš slobodan od sebe, čist i spreman da se sretneš sa svojim vječnim Mašukom... 


gazel 16 


Pored svega što govori Šemsu u ovom gazelu, Mevlana se nalazi u stanju 
ljubavnog čuđenja. To stanje duboke začuđenosti šejh Attar, u svom djelu Govor Ptica, 
smjestio je u šestu dolinu Puta. Rumi kaže: "Duša je moja oganj žeženi!" U toj dolini 
ašik izgori od čuđenja. Primjer za to stanje, koji nam daje šejh Attar je sljedeći: 
Siromašnog, ali lijepog mladića zavoljela jedna princeza. Tajno naredi svojim 
sluškinjama da ga opiju i donesu do njenih odaja. Tako one i učiniše. Mladić se lagano 
budio iz sna diveći se princezinim odajama, o toj ljepoti nije ni sanjao, a kamoli da je 
vidio. No kada ugleda princezu potpuno izgubi pamet. On fukara u njenom krevetu!!! 
Taj osjećaj je potpuno preplavio lijepog siromaha. No, s jutrom kada zaspa slatkim 
snom, princeza naredi da ga odnesu neopaženo. To je bila, ipak, nemoguća veza. Kada 
se mladić, poslije izvjesnog vremena probudi, u svojoj sirotinjskoj sobici, čuđenje 

njegovo bijaše beskrajno. Sanjao li je sve to? Nije! On podera svoje haljine i medžnun — 
luda postade. 


Šems nije otišao iz Konje zbog brige za svoj život, kako to može u prvi mah 
izgledati. On je morao zadati Mevlani posljednji udarac ljubavi, baciti ga u oganj 
pakleni, oduzeti mu gladnom halvu, zariti još dublje nož u čemer njegovog stanja... 


U tom halu, u tom stanju čuđenja ašik se guši u sopstvenoj krvi, luta besciljno i 
ništa mu više nije jasno. No, to je posljednji stepen pred utrnuće, posljednji stepen 
pred iščeznuće u Allahu. Takvog čovjeka niko ne može razumijeti, on luta sam i 
potpuno unezvijeren, ali miris Voljenog je duboko utisnut u srce njegovo. Onaj 
nesretni mladić osjeća miris svoje voljene, miris princezinih tajnih odaja, gdje god da 
se kretao. To je stanje vrhunske patnje i vrhunske ljepote, to je stanje u kojem je on 
postao potpuno nesposoban da misli o bilo čemu drugo sem uvojaka voljene. U tom 
stanju sagorjeva i najtananiji osjećaj odvojenosti u duši, mada duša Voljenog ne vidi... 


gazel 17 


Sve što činimo, trebamo činiti iz ljubavi prema Allahu dž.š. Mrtva srca nisu 
sposobna da djelaju na taj način, sve što ona čine, čine iz sitnih interesa, pohlepe, 
zavisti, bolesti srca. Takva srca su mrtva i samo ih Allahova Milost može oživjeti i 
nadahnuti da krenu putem vjere, mada će ostati manjakava, sve dok istinski ne ožive 
u ljubavi. 


Na dunjaluku postoje razna stvorenja i pojave. Samo Allah zna tajne koje je u 
svakom pojedinačnom biću pohranio. Svako ima nekakav svoj tabijat, narav, prirodu, 
ali valja se uzdignuti van toga, u sfere duhovnog približenja. Valja putovati ka Rabbu 
Uzvišenom. Na tom putu srce polahko sagorijeva i nestaje pred Njegovim 
ozuhurenjem-obznanjivanjem. Zaista, i najtvrđi će sagoriti i nestati na tom putu, u to 
nema nikakve sumnje. 


Tu ne pali vanjska snaga i silina, tu su tirani poput male nejake djece. Na tom 
putu nikakva laž ne može opstati, nikakav lažni sjaj i ukrasi se ne mogu održati. Samo 
oni srca lavljeg, u svakom času spremnog na žrtvu, mogu ovom stazom kročiti. 


To ja zaista veliki džihad, velika borba sa samim sobom. Tu se čuju kudumi 
ljubavi koji nas neprestalno pozivaju da ne posustanemo i da se borimo do kraja. 


Ašika, koji gori na tom putu, štiti Allahova milost. Srce je njegovo vrelo pa se 
može oblikovati u Allahovoj radionci ljubavi. Ono se peče u Njegovoj kuhinji srca, a 
to mjesto nadilazi prosječna zbivanje i stvari koje čvrsto ostaju u okovima svoje 
sudbine. 


Svijet ovaj mračni, pohlepni i nepravedni, ne može pokolebati istinskog ašika. 


On zna da sve što se dešava, dešava se sa Njegovim izunom-dopuštenjem, zbog toga je 
ašik razi sa svime. Bilo radost ili bol, sreća ili tuga, pravedno postupanje sa njim ili, 

naizgled, nepravda koja mu je nanešena, sve će to iskrenog mu'mina samo približiti 
Allahu. Pa zar nam nije lijepo rečeno da smo ovdje poslani samo da bi bili iskušani. 


Ašik ne zavidi ničemu, jer on je našao Voljenog u svome srcu, u njegovim očima 
je svjetlost ljubavi i tim očima on posmatra svijet. U njegovom srcu je ljubav i samilost 
za sva Allahova stvorenja. 


I zato moj sine, ti koji si još nezreo i nepečen, potraži one čija su srca sagorena 
radi Njega. U njima se On jasno očituje. U njima ćeš Ga najbolje upoznati. Onome koji 
iskreno traži, Mašuk- Voljeni - Allah, otkrije takve ljude, uputi ih na njih i da im da 
mogu spoznati njihovu veličinu. Takvi ljudi, onima koji iskreno žude, otkrivaju Njega 
Uzvišenog. Mevlana u jednom drugom gazelu kaže: 


Traži onog koji sebe nema, svake noći svakog dana, 
u ogledalu srca njegovog se krije ljepota našega Sultana. 


Na kraju dolazi fena-iščeznuće u Allahu dž.š. Nestanak u moru Njegove ljubavi. 
Taj posljednji korak pripada samo Njemu. Samo On uvodi u taj okean onoga koga 


hoće. Na nama je samo da gorimo na obalama tog mora i čekamo da nas vjetar 
Njegove ljubavi u to more ponese, spusti i potopi... 


gazel 18 
Ako ti je krv uzavrela od ljubavne draži 


Pošto je prevod ovog gazela prilično slobodan, ovdje donosimo izvorni prijevod bejt po 
bejt sa komentarom. 


Ako si ašik i ljubav tražiš, oštru sablju uzmi, 
stidljivosti i obzirima vrat ti prereži. 


Znaj da je ugled na putu velika prepreka. 
Ove riječi nemaju skrivenih motiva pa ih primi čistog uma. 


Zašto je divanija ludost pokazao na hiljadu načina? 
Zašto je taj Božiji izabranik pokazao hiljadu čarolija? 


Sad je poderao haljine svoje i zbrisao preko planina; 
sad otrov ispio i iščezao u fena. 


Pošto je obični pauk ulovio plijen veličanstveni; 
pogledaj šta će učiniti zamka - Moj Gospodar Veličanstveni! 


Pošto je ljubav za Lejlino lice takvu vrijednost imala, 
a kako će biti sa — Prenio je svoga roba noću? 


Zar nisi vidio divane Vejse i Ramina? 

Zar nisi čitao priču o Vamiku i Azri? 


Sakupljaš svoje haljine da ih more ne bi smokrilo, 
a moraš hiljadu puta u more uskočiti. 


Put aška je sav od opijenosti i mahmurluka; 
pljusak se spušta sa neba, zar može kiša poletjeti u nebo? 


OSPSR G SG. 


ako ti je u uhu halka Kraljevog roba, o gospodaru! 


Kao što je ova zemlja rob nebesa, 
kao što je tijelo rob ruha. 


Dođi, reci šta je zemlja izgubila ovom povezanošću; 
kakvu još samilost razum nije pokazao ovome tijelu? 


Hej sine, ne pristaje ti udarati u bubanj ispod jorgana; 
poput hrabrog čovjeka, zabodi svoju zastavu usred pustinje. 


Pod ovom zelenom kupolom, 
uhom duše poslušaj bolni vapaj ašika. 


Kada konopac tvojih haljina popusti iz opijenosti ljubavi, 
pogledaj meleke u džezbi i zapanjene hurije! 


I kako je svijet niski i visoki uznemiren zbog ljubavi 
koja sve nisko i visoko prevazilazi! 


Kada se sunce podigne gdje noć ostaje? 
Kada vojska milosti stigne gdje bol ostaje? 


Ja utihnuh, o dušo dušine duše govoriš li to ti? 
Zarad žudnje za licem tvojim svaki atom sada zbori. 


HAG 


Ako si ašik i ljubav tražiš, oštru sablju uzmi, 
stidljivosti i obzirima vrat ti prereži. 


Ašik ne poznaaje stid i obzire; nije sramota Mašuka tražiti; moliti i kumiti pred 
Njegovim pragom. Bit ljubavi je poniznost i predanost; al', s druge strane, kod 
zaljubljenih nema adaba ni obzira. Ašiku se ne zamjera na onome što govori, oštra sablja 
ljubavi siječe sva obzire i pravila. 


Znaj da je ugled na putu velika prepreka. 
Ove riječi nemaju skrivenih motiva pa ih primi čistog uma. 

Ugled, moć i uticaj gode svakom stvoru pa su stoga i prepreka na putu; mada 
ima izuzetaka, većina ljudi zaboravi svoga Gospodara i razlog svoga postojanja kada se 
nađe u poziciji vlasti, moći i ugleda. Mevlana nema takvih ambicija, niti interesovanja 
pa stoga traži da riječi njegove primimo bez predrasuda. Naposlijetku, ovo je stvar 
svima dobro znana, ali većina ljudi ipak teži ugledu, slavi i moći. 


Zašto je divanija ludost pokazao na hiljadu načina? 
Zašto je taj Božiji izabranik pokazao hiljadu čarolija? 


Mevlana se pita o načinu na koji Hazreti Šems djeluje u svijetu. Njegovi putevi 
nisu lahko razumljivi, jer on djeluje iz tajne srca svoga, a većina ljudi je vođena strahom 
i ispraznim ambicijama. Zato njegov put izgleda kao put ludosti i mada je on Božiji 
izabranik, ono što on čini svima izgleda kao čarolija. 


Sad je poderao haljine svoje, i zbrisao preko planina; 
sad otrov ispio i iščezao u fena. 


Božiji čovjek je nemaran prema svojoj spoljašnjosti; on neprestano dere hrku 
svoga postojanja, neuhvatljiv je za sve ostale, skriven je svima. On pije otrov duhovne 
borbe protiv svojih strasti i nestaje dušom svojom iz ovoga svijeta; on je fani, tj. išžezao 
je, njegova pojedinačna duša se izgubila u Moru vječnog postojanja i to More ga vodi i 
potpuno upravlja njime; takav čovjek djeluje u skladu sa emrom Allaha Uzvišenog. 


Pošto je obični pauk ulovio plijen veličanstveni; 
pogledaj šta će učiniti zamka - Moj Gospodar Veličanstveni! 


Ovdje se misli na pauka koji je ispleo mrežu na ulazu pećine u kojoj se bio 
sklonio Poslanik Muhammed a.s. pred svojim progoniteljima iz Mekke. Dakle ovdje se 
simbolično kaže da je jedan običan pauk ulovio plijen ili zadobio toliku milost da 
svojom sićušnom mrežom zaštiti Diku svemira, Muhammeda a.s. Moj Gospodar 
Veličanstveni (Kuran; 79:24) je dio Kur'anskog ajeta koji aludira na one koji se budu 
predali svome Gospodaru; dakle, oni koji budu njega slavili - kakva li tek nagrada njih 
očekuje!? 


Pošto je ljubav za Lejlino lice takvu vrijednost imala, 
a kako će biti sa — Prenio je svoga roba noću? 


Ovdje se riječ Lejla, ime djevojke u koju je Medžnun bio zaljubljen, i u isto 
vrijeme noć na arapskom jeziku spominje u oba stiha. U smislu, ako je za jednog ašika 
Lejlino ime toliko bilo vrijedno, šta je tek sa imenom noći u kojoj Allaha Veličanstveni 


uzdiže svoga roba u najviše sfere postojanja!? 


Zar nisi vidio divane Vejse i Ramina? 
Zar nisi čitao priču o Vamiku i Azri? 


Ovo su parovi koji se pominju u staroperzijskoj literaturi; poznati su po ljubavi. 


172 


Sakupljaš svoje haljine da ih more ne bi smokrilo, 
a moraš hiljadu puta u more uskočiti. 


Ašik mora po hiljadu puta umrijeti i skočiti u more nepostojanja; ljudi obično 
zaziru od toga i čuvaju kao malo vode na dlanu svoj život i postojanje. 


Put aška je sav od opijenosti i mahmurluka; 
pljusak se spušta sa neba, zar može kiša poletjeti u nebo? 


Put ljubavi je pun uspona i padova; ašik je poput opijenoga i svako triježnje je je 
bolno za njega, ali on nije taj koji kontroliše svoju ljubav; ona se spušta sa nebesa; 
Allaha Uzvišeni drži njegovu duši između svoja dva prsta i okreće je kako On to želi. 

Ti ćeš biti biser u halki ašika, 
ako ti je u uhu halka Kraljevog roba, o gospodaru! 


Biser u krugu zaljubljenika je čovjek koji se predao svome Rabbu; dakle, onaj koji 
je predan rob svoga Gospodara; taakav čovjek postaje gospodar i učitelj drugima; duše 
ostalih moraju biti pokorne takvim ljudima. 


Kao što je ova zemlja rob nebesa, 
kao što je tijelo rob ruha. 


Ovdje nema demokratije ili ti demokracije; prirodni poredak je jasan, a to je 
teokratija ili ti teokracija, po latinski. U srcu svemira je Bog; Allaha Uzvišeni, sve ostalo 
je njegova kreacija; sve ostalo, svjesno ili nesvjesno, njemu robuje. Najuzvišenije 
Njegovo biće je njegov najodaniji i najpredaniji rob; slobodan je samo onaj koji Njemu 
robuje. Primjeri ove hijerarhije su beskrajni; Mevlana ovdje navodi dva. Dakle ne 
demokratija već Božija hijerarhija. 


Dođi, reci šta je zemlja izgubila ovom povezanošću; 
kakvu još samilost razum nije pokazao ovome tijelu? 


Arapska riječ za namaz ili čin molitve je salat, od riječi sila što znači veza ili 
povezanost. I zaista zar može čovjek, koji je bio samo obična kap sjemena, nešto 
izgubiti u povezanosti sa Gospodarom i Stvoriteljem cijelog svemira; Onog Prvog i 
Posljednjeg; Vanjskog i Unutarnjeg, Moćnog, Milostivog, Samilosnog? Pitanje je zaista 
bespredmetno. Darivajući nam život i postojanje, On nam je već svaku samilost 
pokazao; izvodeći nas iz ničega, On nam je ukazao Milost nad svakom milosti. Pa da 
vidimo one koji kažu da mu ne treba činiti salat ili da ne treba obavljati namaz; to je 
zaista ono najmanje što čovjek može učiniti, a opet samo za svoju korist; Njemu naše 
obožavanje ne treba. 


Hej sine, ne pristaje ti udarati u bubanj ispod jorgana; 

poput hrabrog čovjeka, zabodi svoju zastavu usred pustinje. 


Zato, sine moj, kreni hrabro u pustinju odsustva požude i zabodi zastavu pobjede 
nad niskim strastima; ne vrijedi udarati u bubanj iskrene predanosti kada se nalaziš do 
grla okružen ugodnostima i uživanjima ovoga svijeta. 


Pod ovom zelenom kupolom, 
uhom duše poslušaj bolni vapaj ašika. 


Poslušaj zov i pjesmu onih koji su se uputili ovom stazom samoodricanja i 
borbe protiv sebe; poslušaj spasonosni vapaj onih koji su se uputili stazama 
ljubavi. 


Kada konopac tvojih haljina popusti iz opijenosti ljubavi, 
pogledaj meleke u džezbi i zapanjene hurije! 


Jah! Kada se čovjek opije tom pjesmom i kada se razaspu haljine njegovog 
odlaganja, bojazni i gafleta, tek kada se opije tim vinom ljubavi vidjeće ono 
skriveno, vidjeće svijet koji je tajna za oči i srca onih koji za taj put ne haju. 


I kako je svijet niski i visoki uznemiren zbog ljubavi 
koja sve nisko i visoko prevazilazi! 


Iz ljubavi je Allah stvorio ovaj svijet; ništa i niko ne može biti ravnodušan 
prema ašku; ašk je u srži svake stvari, a ipak daleko iznad svega, jer on je tajna 
Stvoritelja; tajnu ljubavi spoznaje samo onaj koji spozna sebe, a time će spoznati i 
svoga Gospodara. 


Kada se sunce podigne gdje noć ostaje? 
Kada vojska milosti stigne gdje bol ostaje? 


Kada se spusti istina svaka laž nestaje; laž, neistina, bol i tama imaju samo 
prividno postojanje; kreni putem istine i svjetlosti pa će i u tvom životu tame i 
laži nestati. 


Ja utihnuh, o dušo dušine duše, govoriš li to ti? 
Zarad žudnje za licem tvojim svaki atom sada zbori. 


O Šems Tabrizi, ti si duša svake duše, jer tajnu duša poznaješ; da li ti 
govoriš ove riječi iz mene? Ja sam se iz ljubavi prema tebi prošao sebe i utihnuo, 
mada govorim. Cijeli svemir sa čežnjom zbog tebe uzdiše, jer ti si čisto ogledalo u 
kojem se vidi lice Njegovo. U ogledalu duše tvoje krije se lice Božije. 

gazel 19 


Onaj koji se kreće duhovnim putem neće patiti od boli nepokretnosti. Svaki 
čovjek koji ne ide duhovnim putem sazrijevanja, lahko postaje žrtva oštrih zublji 
izgubljenosti, očajanja i praznine. Bez duhovnog odrastanja čovjek ostaje sebično dijete 
koje teži sve stvari da prigrabi, a u tome je propast očita... 


S druge strane, oni koji su duhovno sazreli poput sjajnog sunca na nebesima, 
kreću se prema onim nezrelim, jer da nije tako, njima nikada ne bi svanulo: Hadis kaže 
- Krenite prema Meni jedan korak, Ja ću prema vama učiniti deset. 


Subhan Allah! U ova tri bejta Mevlana je znalački opisao i objasnio simboliku 
cijelog puta. Prvo govori o nužnosti kretanja, kako onih koji traže, tako i onih koji 
daju, da bi u trećem bejtu pojasnio da je slana voda koja se penje do neba, a to je 
duhovna žeđ neophodna da bi se spustila kiša bereketa s neba. So izaziva žeđ, oblak 
spasa kišu nosi žednim usnama ... 


Svega ovoga ne bi bilo da jednom nismo bili protjerani iz našeg vječnog 
staništa. Možda tada nismo bili ni svjesni vrijednosti Božije blizine; možda smo 
prognani samo da bi zadobili biser istinske spoznaje. Kaže se da je Adem a.s. uzeo 
plod sa drveta spoznaje. Ta spoznaja nas je prognala iz Edena, ali na krilima spoznaje 
mi se vraćamo svome Izvorištu. Često čovjek spozna vrijednost svoga zavičaja tek 
pošto dobar dio vremena provede daleko od njega. 


U istom smislu, bolna je bila odvojenost Jakuba a.s. i Jusufa a.s., ali ona je bila 
itekako plodonosna. Jusuf a.s. je morao biti odveden od svoga zavičaja i doma, da bi 
na tom pudu zadobio svjetovno carstvo, ali i duhovno carstvo poslanstva i prenošenja 
objave ljudima. 


Isti slučaj je bio i sa Muhammedom a.s. I on je morao napustiti svoju rodnu 
Mekku slijedeći emr Allahov. Kada je otišao, Mekka je bila protiv njega, čak su 
planirali i njegovo smaknuće, ali na povratku on je bio duhovni i svjetovni vladar ne 
samo Mekke, već i cijele Arabije. 


Mi nismo od tih ljudi, daleko smo ispod poslanika i njegovih odabranika, ali i 
mi možemo putovati duhovnim stazama. Ovim bejtom Mevlana je objasnio taj put. 
Sunce simbilizira Poslanike, Allahove prijatelja i druge dobre ljude vjere. Mi moramo 
slijediti njihov primjer, boreći se protiv sebe da bi stigli do sebe; tj. Mi se borimo protiv 
onoga što nismo, a smatramo da jesmo; kada dobijemo tu bitku, stići ćemo do onoga 
što istinski jesmo mada trenutno u to ne vjerujemo. U nama je rudnik rubina, ali nama 
je potrebno sunce da bi oni zasijali, pojavili se na svjetlosti dana, jer rubini u tamnim 
jamama rudnika nikome nisu od koristi. 


To je to putovanje; od sebe ka sebi; Ko spozna sebe spoznao je svoga 
Gospodara; dakle ovo putovanje bi se moglo nazvati i put od Njega ka Njemu; neka 

znaju oni koji su neumorni u odlascima na hadž. Išao ti i stotinu puta na hadž, ako se ne 
trudiš da promijeniš sebe i svoje loše navike, sve ti je to za badava. 


Od svoje duše koja je sada kisela i gorka zbog udaljenosti od svoga Gospodara, 
kreni ka Njegovoj blizini koja je slatka poput šećera; na tom putu će se i duša tvoja 
preobraziti, nećeš možda ni osjetiti kako tvoja gorčina odlazi i kako postaješ sve slađi i 
slađi, jer ti na kraju krajeva moraš postati poslastica na sofri Džanana. Opet dugovna 


ZA METNE 


plodova zadoboti. 


Najbolji vodič na tom putu je insani kjamil, čovjek koji je stigao do punine i 
zrelosti bića svoga; čovjek koji djeluje u skladu sa voljom Uzvišenog Gospodara; dirnut 
njegovom ljepotom i ti ćeš sjajan i lijep postati; dodirnut njegovom vatrom i ti ćeš 
sagorjeti u kotlu njegove ljubavi. 


gazel 20 


Moram reći da i ovaj gazel nije ni nalik prijevodu i zato ovdje donosimo 
literalni prijevod. Gazeli 18 i 20 bili su moji prvi pokušaji prevođenja Mevlane i to 
sa engleskog prijevoda koji je bio prilično slobodan. Ostavio sam ih samo zato što 
smatram da imaju poetsku i smisaonu Vrijednost, ali zaista su daleko od 
originala. 


Granica nema pustinja naša, 
Mira nemaju duše i srca naša. 


Svijet unutar svijeta uzima oblik i sliku, 
Koji od tih oblika imaju srca naša? 


Kad na putu vidiš otkinutu glavu, 
Kako se kotrlja prema našim poljanama, 


Upitaj je, upitaj je, o tajni srca, 
Ona zna skrivenu tajnu koja je u nama. 


Kako bi bilo kada bi se uho pokazalo, 
Koje poznaje jezik kojim pjeva ptica naša? 


Kako bi bilo kada bi ta ptica poletjela, 
Noseći u ogrlici tajnu našeg Sulejmana? 


Šta da kažem? Šta da pomislim? 
Ova priča nadilazima poimanja naša. 


Opet, kako da šutim kad u svakom dahu 
Samo raste patnja i zapanjenost naša! 

Kakva to jarebica i soko šire svoja krila, 
Zrakom i visinama naših planina? 


Zrakom koji je usred sedam sfera, 
U čijem su zenitu nebesa naša. 


Zar nisu sedam sfera ispod spoznajnoga, 
Iznad spoznaje se kreću srca naša. 


Odkud mjesta težnji za spoznajom i nebesima? 
Prema ružičnjaku sjedinjenja ide staza naša. 


Salah-ul-Hakk vel-Din tebi će pokazati, 
Ljepotu Sahinšaha, našega Sultana. 


HAA 


Granica nema pustinja naša, 
Mira nemaju duše i srca naša. 


Pustinja, u smislu oskudnosti dunjaluka, i u smislu duhovnog putovanja 
nemarkiranim pustinjskim stazama, nema granica, jer ni duhovno putovanje nema 
granica. Ona ima svoj početak i kraj u onom Beskrajnom, Neograničenom i 
Vječnom. Uslov toga putovanje je duhovni nemir, potraga i čežnja. 


Svijet unutar svijeta uzima oblik i sliku, 
Koji od tih oblika imaju srca naša? 


Sve na ovome svijetu ima neki oblik i sliku, koja ovdje može predstavljati 
neki uzor u životu, težnju i strijemljenje. No, šta se događa sa našim srcima, kakav 
bi oblik i težnju ona morala imati? Odgovor na ovo pitanje slijedi u narednim 
bejtovima. 


Kad na putu vidiš otkinutu glavu, 
Kako se kotrlja prema našim poljanama, 


Upitaj je, upitaj je, o tajni srca, 
Ona zna skrivenu tajnu koja je u nama. 


Glava koja je založila sebe na putu nepostojanja, tj na putu na kojem srce 
teži za oblikom, bojom i mirisom Džanana, ona znade tajnu srca i šta se u njemu 


događa. 


Kako bi bilo kada bi se uho pokazalo, 
Koje poznaje jezik kojim pjeva ptica naša? 


Kako bi bilo kada bi ta ptica poletjela, 
Noseći u ogrlici tajnu našeg Sulejmana? 

Mevlana žudi za onima koji imaju uši da čuju riječi istine, za onima koji 
mogu prepoznati stanja ašika. Da bi ptica našega srca poletjela ka tajnama, ona 
mora prvo imati uho da čuje pjesmu ljudi srca. 


Šta da kažem? Šta da pomislim? 
Ova priča nadilazima poimanja naša. 


Opet, kako da šutim kad u svakom dahu 
Samo raste patnja i zapanjenost naša! 


Za ašika je i tišina i govor težak, jer njegovo srce spoznaje stvari koje su 
daleko iznad pojavnosti i teško ih je opisati. S jedne strane, ašik vidi apsolutnu 
nemogućnost da bilo kome prenese svoj hal riječima, a s druge, on ne može da ne 
govori i pjeva nadahnuto, jer tako sebi na neki način olakšava tu veličanstvenu 
lahkoću i bremenitost istine. 


Kakva to jarebica i soko šire svoja krila, 
Zrakom i visinama naših planina? 


Na goletima duhovnih planina, svi jednim mahom lete; oni koji tamo stignu 
više ne mogu odijeliti sultana od fukare; u tim duhovnim vrletima i prostranstvima 
gube se sve granice. 


Zrakom koji je usred sedam sfera, 
U čijem su zenitu nebesa naša. 


Zar nisu sedam sfera ispod spoznajnoga, 
Iznad spoznaje se kreću srca naša. 


Ovdje se vjerovatno aludira na sedam stanica ili mekama duhovnog 
putovanja, na čijem vrhuncu su nebesa ili duhovne postaje ašika. Sa druge strane, u 
narednom bejtu sedam sfera mogu prestavljati materijalni svemir koji je ispod 
svijeta spoznaje i uma, ali srca ašika nadilazi svijet spoznaje, u šta ćemo se 
osvjedočiti u narednom bejtu. 


Odkud mjesta težnji za spoznajom i nebesima? 
Prema ružičnjaku sjedinjenja ide staza naša. 


Ašik iskreni ne teži ni za mekamima, ni za spoznajom, jer u svemu tome se 
krije dvojstvo — onaj koji spoznaje i ono što se spoznaje, a da ne govorimo o 
duhovnim postajama. Put ka ružičnjaku sjedinjenja je drugačiji, on na prvom kao i 
na posljednjem koraku traži naše cijelo biće, našu tajnu i suštinu. 


Ovu priču ti ostavi, o nama ti ne pitaj, 
Jer bez glave i repa je ova priča naša. 

Ako nisi ašik i ako ne ideš stazama ljubavi prođi se ove priče i ovih riječi; za 
tebe će ona biti samo nesuvisli govor bez kraja i početka; za tebe će ove riječi biti 
more bez obala i potonućeš u njemu ako ne znaš broditi na lađi ljubavi. 


Salah-ul-Hakk vel-Din tebi će pokazati, 
Ljepotu Sahinšaha, našega Sultana. 


Salahuddin Zerkub bio je Mevlanin pir i duhovni prijatelj nakon što je Šems 
nestao. Ovdje se on smatra insani kjamilom, dakle čovjekom koji u svom srcu krije 
odraz džemala ili veličanstvene ljepote Sahinšaha — Kralja nad kraljevima, Sultana 
sveg postojanja, Uzvišenog Allaha. 


gazel 21 


Mada u najstarijjm rukopisima Divana nema ovoga gazela i Arberry ga nije 
uvrstio u svoj izbor od 400 prevedenih gazela iz Divana, ipak sam odlučio da ga 
uvrstim u ovaj ozbor, jer se on nalazi u Nicholson-ovom izborniku, kao i u mnogim 
perzijskim izbornicima Divana. 


Kako shvatiti riječi 'nisam musliman'? Govor ašika i duhovnih zaljubljenika ne 
treba uzimati doslovce. Islam je pradanost Uzvišenom Allahu, a musliman je onaj koji 
je Bogu pokoran i predan. U tom smislu svaka vjera je islam, a svaki istinski vjernik je 
musliman, jer bez pokornosti i predanosti Bogu nema ni vjere, ma kakvo ime da joj 
ljudi dali. Islam nije neka nova vjera, već jedna te ista Božija objava koja traje od ezela - 
praskozorja svega što jeste. U tom smislu griješe oni koji smatraju da postoje mnoge 
vjere; istina postoji mnogo različitih razumijevanja vjere, ali Bog je jedan i njegova 
vjera je samo jedna. Možda je ovo nekakvo objašnjenje riječi 'nisam musliman', tj. ja ne 
pripadam ni Islamu ako Islam smatrate nekom novom vjerom, ili nisam ja musliman u 
skladu sa vašim razumijevanjem Islama. Vremenom se svako vjerovanje izvitoperi i 
ljudi se podijele u sekte; to se desilo i prije i dešava se i danas; od izvornog Islama mi 
smo danas, nažalost, daleko. 


U skladu sa početnim bejtovima, naredna četiri bejta govore o svemu što jedan 
duhovni putnik treba napustiti; počev od raznih strana i pravaca ovoga svijeta, pa 
onda sav materijalni svijet, zatim svoje porijeklo, da bi na kraju morao napustiti i oba 
svijeta. Sav njegov trud i napor samo je zarad Allaha Uzvišenog i nizašta drugo. 


Opet naredna četiri bejta objašnjavaju ono što ašik jeste, prašina pod stopalima 
Džanana. 


Ovo je gazel opijenosti i hala i tu se nema šta mnogo komentarisati; jednostavno 
ašik leti na krilima ljubavi i ako si i ti ašik, poleti sa njime i ušuti... 

gazel 22 


Allah uzvišeni stvorio je ovaj svijet iz ničega; dakle, ono što je stvoreno iz 
ničega i nema istinsko postojanje; ovaj svijet je poput sjene, pa kada zasija sunce 
istinske spoznaje sjena se povlači nazad u nepostojanje. 


Ono što prolazi, prema tome nema istinsko postojanje, ono svoje postojanje 
duguje Stvoritelju i Njemu se ono i vraća, sve nestaje sem lica Allahova. 


U Božanskom izvoru svepostojanja nema vremena ni granica, život se 
neprestano u njemu obnavlja. Naposlijetku nema ničeg osim Njega pa onda čemu 
bojazan i strepnje, On je uvijek sa nama i uvijek će ostati sa nama, mi smo samo kapi 
Njegovog okeana. 


Udahnuh u njega ruh od Ruha Svoga, u nama je ruh Bogom udahnuti, u nama je 
bezvremeno i nepresušno vrelo života; to vrelo ne propada. Prema tome, postojanje 
nema kraja ni granica, ono se doduše uvijek mijenja, ali bezvremena konstanta 
povezanosti sa Allahom, putem Njegovog ruha, vječno ostaje. 


Zato, ne tuguj prijatelju, isprazni svoje srce od mašte koja te navodi da patiš. 
Mašta tvoja ti govori o prolaznosti, boli, nepravdi koje nosi ljudsko postojanje, ali to 
vrijedi samo ako zaboraviš ovaj izvor vječnosti u sebi, to se događa samo kada 
nadrediš vjetar prolaznosti vječnom izvoru blaženstva i kada, sjedeći kraj tog Izvora 
žednih usana, želiš obgrliti prolaznosti vjetar. 


Mada smo spušteni u ovaj prolazni svijet, mi nikada nismo bili odvojeni od 
našeg Stvoritelja putem ruha Njegova koji je u nama. 


U naredna četiri bejta Mevlana opisuje razvoj čovjeka, od primitivne duše do 
duše koja se vratila vječnom Okeanu svepostojanja. U zavisnosti od stepena mašte 
kojom je duša ograničena i omađijana, sufije su podijelile dušu na mineralnu, biljnu, 
životinjsku, ljudsku, meleksku i najposlije savršenu. Postoje i druge podijele i stepeni 
duše, ali sve se svodi na isto - duša prolazi izvjesne etape i stanice, probijajući se kroz 
gustu maglu obmane i mašte, sve dok se ne nađe u moru Vječnosti, mada se u biti 
nikada nije od njega odvojila. Tajnu ljudskog postojanja i postojanja svega što jeste, 
zna samo onaj koji je spoznao, cijelim svojim bićem, da smo svi do srži uronjeni u 
Njegov okean vječnosti. 


Zato, sinko, pusti idole ovog prolaznog svijeta; do kada ćeš biti opčinjen 
pokretnim slikama koje nemaju postojanosti ni istinskog postojanja? Prihvati se skuta 
Onoga koji zna tajnu sveg postojećeg. Predanost Njemu će te dovesti do Mora vječne 
ekstaze i blaženstva. 


gazel 23 


U prva dva bejta Mevlana govori o našoj tendenciji da zavolimo stvari ovoga 
svijeta više od njihovog Stvoritelja, bilo da se radi o ljudima, životinjama, biljkama ili 

predmetima. Sve ono što čovjek zavoli više od Stvoritelja postaje idol i prepreka do 
Njega. Tu su naravno i mnoga stanja duše koja ona poprima na svome putu do Istine; 
no, to su idoli i prepreke sve dok se ne stigne do Božanskoga lica u čijoj svjetlosti 
sagaraju sve neistine i opsjene. Lice pročišćenog čovjeka pokazuje i ukazuje na to lice 
Božansko; ono u nama budi sjećanje praiskona i tako probuđeni mi bacamo sve idole i 


sagaramo ih u vatri istinske potrage. 


Cudnovati su putevi Božanski; on pijanoga trijezni, a trijeznoga opija; On ruši 
sve idole koje duša u srcu svome sagradi; malo po malo, u ruinu pretvara sva naša 
lažna nadanja i težnje, a sve sa ciljem da nas privuče sebi. 


Sve dok naša duša ne utone u Okean vječnosti, vođena je mirisom ruha 
Božanskog koji je u nama. 


Svaka kap krvi koji ašik prolije u nastojanju da se približi svome Mašuku 
svjedoči o povezanosti i ljubavi, jer slično se sličnom raduje, ne možemo težiti nečemu 
ako toga već nema u nama, ne možemo voljeti nešto ako toga nema u nama. Shodno 
tome, ne možemo tražiti Okean blaženstva ako već nismo bili u Njemu. Naše 
putovanje je putovanje Povratka, On u biti Sebe traži, On kroz sve stvoreno Sam Sebe 
obožava. 


Šta je onda ova kuća od blata i vode, šta je onda ovo tijelo prolazno, koji je 
smisao čovjekovog pada u okean prolaznosti? Ja Rabbi, samo Ti to znaš. Mevlana u 
jednom drugom bejtu kaže — Ti si me ovdje spustio pa me Ti i izbavi. U svakom slučaju, 
On traži od nas težnju, ljubav i potragu, a pomaže svakome koji se na Putu ovome 
trudi i vapi za Njime. 


gazel 24 


Oda ljubavi prema Šemsu Tabriziji. Ovo se ponavlja kroz cijeli Divan, na 
duhovnom putovanju prijatelj i vodič je neophodan; s njime treba krenuti na ovo 
putovanje i prihvatiti sve od njega. Iskrenim slijeđenjem stiže se do iskrene 
predanosti, iskrenom ljubavlju do iskrene Ljubavi. 


gazel 25 


Još jedan lijep gazel o krčmaru, mejhani, vinu, moru ljubavi. Ma koliko slušali 
iste riječi iznova, nikada nije dovoljno. Gladan i žedan će sanjati o hrani sve dok se ne 
napije i ne najede. Dok se čaša puni čuje se zvuk vode koja u dodiru s vodom u čaši 
klokoće, ašik mora pjevati svoju pjesmu sastanka; no kada se čaša ispuni neme više 
zvuka, tada je već prekipilo more ljubavi i nastala je tišina sjedinjenja, a to je ono na šta 
Mevlana aludira, na kraju gotovo svakoga gazela. 

gazel 26 


U prva dva bejta ponavlja se dobro poznata sufijska simbolika, o duhovnoj 
čežnji, pokornosri, slijeđenju i svjetlosti prosvijetljenog čovjeka koji kamena srca, srca 
koja su slijepa za duhovni put, pretvata u zlatna, srca koja su zadobila vrijednost 
slijeđenjem duhovnoga puta. 


Rane na prsima ašika dokazi su borbe protiv strasti. Voljeni, ili muršidi kjamil 
pije krv, tj. nanosi bolne udarce nefsi emmari, dakle duši koja komanduje i navraća na 
zla djela. U istom smislu, on udarcima svoje ljubavi sagara dušu sve dok ona ne stigne 
u luku smiraja, a to je nefsi mutmeina ili smirena duša. 


Dijete srca predstavlja duhovni stepen čistoće. Teško je razumijeti duhovne 
stvari dok čovjek ne postane čist poput djeteta. Ovdje, ljuljane bešike predstavlja 
napor da se ublaži žeđ ašika, ali to nije moguće što nam objašnjava naredni bejt... 


Ašik ne može ublažiti ili utažiti žeđ srca svoga, samo mu Mašuk tu može 
pomoći. Dijete se može neko vrijeme zavaravati ljuljanjam kolijevke, ali samo mlijeko 
majčino ga može smiriti. Shodno tome, do stepena smiraja dovodi samo mlijeko Božije 
blizine koja se očituje preko ljudi srca, čijim dahom Allah pomaže stotine fakira, onih 
koji su priznali i prepoznali istinsku žeđ svoga postojanja. 


Istinsko prebivalište, stanište, postojbina duše grad je sjedinjenja, kako to 
Mevlana kaže. Dakle, mjesto jedinstva Uzvišenog Stvoritelj sa svim dušama. Istinski 
ašik pati za tim mjestom jedinstva, on je otriježnjen i osviješten i zna da je ovaj svijet u 
biti mjesto progona i zatočeništva, jer duša je daleko od svoga Stvoritelja. Ali, daleko je 
samo usred zaborava, jer je zaboravila svoje istinsku postojbinu — šeher jedinstva. Za 
istinskog i osviještenog vjernika, ovaj svijet je zatvor, a za nevjernika on je vrt. 


Svaki vapaj koji je nastao iz bolne čežnje za blizinom i sjedinjenjem, završava u 
tišini; najveći dio gazela se završava pozivom na tišinu, utihnuće, smiraj. Svaki je gazel 
poput vala na moru svepostojanja koji se na kraju stišava na obalama smiraja. 
Podignut vjetrom aška i čežnje on se diže, ali vrhunac duhovnog puta je mirno more u 
kojem nema mjehurića ni impulsa, to je stanje jedinstva. No, ašik je još u stanju kada ne 
može podnijeti mahmurluk duhovne čežnje 1 traži još vina duhovne ljubavi od sakije, 
onoga koji vino toči, ili onoga koji poznaje tajne ljubavi, ili čovjeka preko koga Mašuk 
sipa svoje tajne na ovaj svijet usnuli. 


gazel 27 


Ni ovaj gazel se ne nalazi u najstarijim prepisima Divana i Arberry ga ne 
prevodi, ali Nicholson da. 


Pitanje koje svako manje više postavlja, smisao stvaranja svijeta je zaista teško 
dokučiti, jer on se ne može dokučiti razumom što svjedoče naredni bejtovi. 

Poznati hadis u kojem Allah Uzvišeni kaže da je ovaj svemir stvoren iz ljubavi. 
Ljubav se ne može spoznati razumom, već srcem, a u Kur'anu se kaže: Nisu slijepe 
oči već srca u prsima. Ili hadis koji kaže: Ako je srce zdravo cijelo čovjekovo biće biće 
zdravo. Dakle, tajnu stvaranja svemira spoznaje samo srce probuđeno Njegovom 
ljubavlju. 


To je ogledalo u kojem se oglaeda Božanska suština, ili bit Božija se očitava u 
srcu čistom od ovoga svijeta. No, kao što bejt kaže, ljudi ne gledaju unutra već vani i, 
zato što ne poznaju nutrinu stvari, smatraju ono pojavno boljim od onog skrivenog i 
stoga ga ne traže. Ovo je priča koja se stalno ponavlja i povezana je sa svime. A Kur'an 
Časni kaže - Zašto ste prodali onaj svijet za nešto što ima malu ili nikakvu 
vrijednost. 


Slama predstavlja strasti koje prljaju naša srca ili naša ogledala u kojima bi se 
trebala odražavati bit Božija. Da bi taj odraz bio čist, moramo očistiti naša srca. 


Za to je potrebno uložiti trud, čovjek poput vina mora postati zreo, mora 
sagorjeti u nebeskom kotlu ljubavi. 


Ovo se odnosi na dušu koja je život provela u nemaru, koja je zanemarila 
traženje upute, sticanje znanja i djelovanje u skladu sa tim znanjem, a da ne govorimo 
o trudu i sazrijevanju na tom putu. Takva duša je zanemarila blagodati ljudskog 
postojanja i mogućnosti koje ono nosi. 


To je rijetka alhemija ljubavi kojom se srce čisti i približava Allahu. Ova ljubav 
se nalazi u čistom odnosu između dva Božija roba. Oni se druže samo zarad 
Uzvišenog Gospodara. 


Sunce je Šems Tabrizi, čovjek koji djeluje u skladu s emrom Allaha; prema tome, 
on nema potreba bilo šta da traži, već šta više, on je taj koji stavlja krunu znanja na 
glave onih koji znanje traže i ogrće ogrtač ili hrku duhovne blizine na one koji su 
postali garibi ili tuđinci na ovome svijetu i čija srca traže bliskost sa Tvorcem svega. 


Poniznost i adab pred takvim ljudina se cijeni; Svi poslanici a.s. su bili krotki i 
ponizni pred Allahom Uzvišenim. Poniznost i predanost su načini da čovjek pobijedi 
magarca u sebi, dušu sklonu Zlu i nepravdi. 


Duša mora nestati na putu spoznaje i ljubavi. Da bi stigla na stepen beka-a ili 
vječnog postojanja u Allahu, mora prvo nestati na stepenu fena-a ili nestanka svih 
iluzornih kapljica duše koji je odvajaju od Mora Istine. 


Stalno se prisjećaj Allaha Istinitog, sve dok ne zaboraviš svoje ograničeno biće i 
postojanje i dok se ne izgubiš u Onome koga prizivaš i sjediniš se sa Njime u moru u 
kojem nećeš biti pojedinačna kap, koja traži i priziva, već ćeš posmatrati sve stvoreno 
očima Okeana. 

gazel 28 


Veoma lijep gazel o insani kjamilu i njegovim uputama koje se sastoje od 
poniznosti i savladavanju sebe. Staviti stopala na glavu znači pobijediti svoje strasti i 
postati tih i krotak. Takav čovjek po zvijezdama hodi; dakle, onaj koji je najniži i 
najponizniji penje se na najviše sfere. Opet, u posljednjem bejtu, po ko zna koji put se 
naglašava vrijednost zore i sehura kada su insanu dostupne mnoge tajne. 


gazel 29 


U prva dva bejta simbolika je višesložna. S jedne strane, govori se o moru 
prolaznosi koje plavi sve, kako kaže Mevlana, ali to more postaje blagodat za one koji 
znaju plivati, ali ne za one koji u tom moru traže kopno, dakle oni koji su zavedeni 
svojom maštom, jer u moru još kopna niko našao nije, niti smiraja sred strašnih valova 
prolaznog svijeta. Ipak, za ašika ti vali su blagodat, jer dolaze od Mašuka koji nas njima 
iskušava. Ašik je spašen u tom moru, jer on pliva umijećem ljubavi i predanosti. 


U tećem bejtu se svemu što je već rečeno može samo dodati elemenat 
zahvalnosti i saznanja. Treba stalno učiti i sticati znanje o ovom svijetu i njegovim 
pogubnim zamkama i opasnostima. 


Ovdje se navode metode putovanja. Čovjek stalno roni i kvasi se pjenom koja se 
nalazi na površini okeana; šejh nas čisti peškirom upute i terbijjeta; pročišćeni time, mi 
ronimo u dubine duhovne spoznaje i na kraju Musaov štap nam otvara put 
rascijepljujući to more ili razdvajajući put dobra i zla. U moru pojavnog svijeta, putem 
svojih odabranika, Allah utire stazu spasenja. 


Vjetar prolaznosti i mašte stalno stvara nove iluzije; svaka strast je iluzorna, jer 
nema stalnosti i ne vodi ničemu. U strastvenosti nema smiraja, već naprotiv one 
čovjeka guraju u sve veći nemir povećavajući njegov apetit. S druge strane, čežnja za 
sakijom - onim koji toči vino ljubavi - je spasonosna, jer predstavlja čežnju za uputom i 
znanjem kako se spasiti tog pogubnog vjetra i tih strašnih valova. 


Sakija ima metode da čovjeku pomogne da se kutariše nefsa, tj, da zavlada s 
njime. Nekada čovjek treba biti opijen vinom ljubavi i Božije blizine, ali nekada mora 
trijezne glave posmatrati ovaj svijet. 


U naredna dva bejta, Mevlana se obraće svome mašuku, ma ko da on bio, ali 
najvjerovatnije ovdje se radi o Šemsu. Voljeni, čovjek srca, je skriven, a prisutan u srcu 
našeg srca. Mevlana je žedan i žudi da ispije cijeli pehar vječnog života sa usana 
čovjeka srca. 


U naredna dve bejta govori se o duhovnoj potrazi, ali ono što tražimo tu je sa 


nama; planina Sinaj pokazuje svoju veličanstvenu ljepotu na svakom koraku puta. 
Boje koje se spominju označavaju različite stanice puta; zelena je boja staništa smiraja, 

a bijela staništa čistoće; rubin i amber označavaju duhovno upotpunjenje i 
savršenstvo. 


Onaj koji žudi da ugleda Njega treba pogledati vrhunac njegove obznane koja 
se manifestuje preko ljudi srca; oni su poput vjetra koji odnosi naše pojedinačno 
postojanje i uvode nas u stanište nestanka. Ašik je pijan i od same pjesme toga vjetra, 
jer on zna kojim planinskim vjencima spoznaje puše vjetar nestanka. 


Baštovan je čuvar džennetskih bašči kojem mi prodajemo naše pojedinačno 
postojanje; za par zrna džennetskih ašik daje sve što ima, sve svoje ćese napunjene 
dukatima pojedinačnog postojanje. 


gazel 30 


U prva dva bejta koristi se poredba vrenja koje se odvija u buretu ljubavi. 
Objava nije prestala sa poslanicima, ona se neprekidno spušta s nebesa dušama 
željnim sazrijevanja. Talog nemara prema tom sazrijevanju biva odbačen zbog svoje 
težine, a cilj mu je da postane para ljubavi koja je lahka i diže se u nebesa vođena 
svjetlošću objave. 


Miješati ilovaču simbolizuje prijanjanje za materijalni svijet. Lijek je, dakle, ne 
miješati blato, nebi li se ruke naše, znači naše djelovanje, pročistilo, a samim tim i naša 
srca; srce čisto od taloga dunije prima svjetlost Božiju. 


U naredna četiri bejta opisuje se stanje zaprljane duše i put izbavljenja. Naša 
nečistoća odvaja nas od Njega. Po ko zna koji put ponavlja se vrijednost sehura, vakta 
u kojem je rob iskreni blizu Allahu Uzvišenom, jer i sehur je nepomućen bukom i 
strkom dana. 

Duhovni vjetar pročišćenja stalno puše dušama koje su na putu borbe sa svojim 
strastima. Kada taj vjetar ne bi puhao ili kada se milost Allahova ne bi neprestano 
spuštala svemu stvorenom, cijeli svemir bi se raspao poput pjene na licu okeana. 


Duša naša je tuđinac — garib - u svijetu ovome; njena istinska postojbina je 
stanište La - mekan. La - mekan je u bukvalnom prijevodu stanište ne staništa ili stanište 
koje nadilazi vrijeme i prostor i postojanje koje je nama poznato. U prapostojbini duša 
nije bilo dualnosti, duše su bile jedno sa Allahom i samim tim vječne i bezvremene. To 
stanište jedinstva i postojanja u Njemu naša je istinska postojbina, pa zar nije čudno 
što duša, poput hajvana, ovdje pase travu ispraznosti i nemara. Uzvišeni Allah joj je 
nemijenio najviša nebesa, a ona zarila glavu u zemlju poput hajvančeta i tu traži sebi 
selameta. 


Koliko dugo traje putovanje duše, pogotovo one koje se pročistila, a još uvijek 


emrom Allaha ovdje boravi. To je tajna nad tajnama. U bukvalnom prevodu stoji- Poleti 
prema pištaljki Padišaha; dakle opet se čeka na emr Uzvišenog, da duša koja je kraljevski 


185 


soko, a ne obična ptica, Njegovom milošću, otkrije svoju bit, leteći ka Njemu na putu 
povratka. 


gazel 31 


Ovaj gazel na jednostavan način opisuje stanje nadahnuća i duhovnog 
oduševljenja. Možda treba malo pojasniti posljednji bejt koji govori o deranju zastora. 
Ovdje se radi o zastoru riječi i govora. Kao što je to slučaj u najvećem broju gazela 
Mevlana poziva na tišinu, i sebe i nas. O srce, šuti ne govori više, zastor budi ili povuci 
svoj jezik koji tajne sipa sve dok milost Božije ne podere zastore tvoje odvojenosti i 
ponese te u vječni svijet ljubavi Njegove. 


gazel 32 
Dušom mašuka, ašik u halu ljubavi kida sve lance prisebnosti i razumnog govora. 


A ipak on je nebo, mjesec i svjetlost sva, sva mudrost, ljubav; duša koja svaku 
dušu zna, dušom mašuka. 


Opijenost je od mašuka, mahmurluk od trna njegovog terbijjeta; ašik lice okreće 
prema licu mašuka. Pod mašukom se ovdje misli na voljenog koji nas vodi putem 
nestanka. 


Arif ili znalac mora šutjeti, ali ašik mora govoriti, jer njega zanos prevazilazi. Taj 
govor može biti pogrešen u očima onih trezvenih i, na kraju krajeva, jeste pogrešan, jer 
se stanje ljubavne opijenosti riječima teško dotiče. 


Divanija je čovjek lud od ljubavi, okovan lancima aška, a ipak je poput 
Sulejmana ukrotio džinne niskih strasti. 


Ma kakav impuls ili sure, dakle oblik ili lice, da se pojavi u srcu ašika on ih tjera 
od sebe. Sve drugo sem Njega u njegovom srcu dobro došlo nije. 


Vrati se, o ti koji si srce ispraznio od svih impulsa. Ašik žudi za blizinom svog 
mašuka, ali iznad svih je volja Allahova; i ašik i mašuk su samo marionete u Njegovim 


rukama. 


O licemjeru, džaba u duši svojoj skrivaš svoju obmanu; ašik jasno vidi tvoju 
nutrinu, čita te jadan poput bukvara. 


Mevlanin je mašuk Semsuddin iz Tabriza; njegovom dušom on izgara u Vatri 
nestanka; njegovom dušom on se topi u moru ljubavi. 

gazel 33 


U prva dva bejta, s jedne strane, govori se o nemogućnosti dostizanja suštine 
djelima; a s druge ukazuje da se na putu traži gotovo nemoguće, kada uzmemo u 
obzir sopstvene snage, ali sve je moguće kada uzmemo u obzir milost Allahovu. 


Bez sadžida ili onoga koji čini sedždu, dakle onoga koji ibadeti ili čini pobožna 
djela, valja ta djela činiti. To znači da čovjek mora robovati Allahu bez sebe ili bez 
ikakvog interesa. To je opet dobro poznato stanje nestanka ili nestajanja individualnog 
postojanja. 


Predanost pred iskusnim čovjekom duhovnog puta koji siječe naše lažno 
postojanje sabljom zulfikar koja, opet, ima dvije oštrice; jedna oštrica je milostivost, a 
druga je žestina; i jedno i drugo su neophodni na putu tferbijjeta. Pogubno je imati 
samo jednu od ovih osobina, a terbijjetiti ili odgajati ljude. Kur'an časni nam to najbolje 
pokazuje; on je sav ispunjen sa ova sva suštinska aspekta putem kojih se Alllah 
Uzvišeni obraća čovječanstvu. 


Što više čovjek napreduje na duhovnom putu to se i njegova spoznaja 
povećava; za iskrenog salika neminovna je duhovna ekspanzija. Glava u ovom slučaju 
simbolizuje duhovnu spoznaju; ta spoznaja se iskrenom ašiku na hiljade puta 
povećava. 


U naredna dva bejta govori se upravo o onome što se maloprije reklo. Unutarna 
spoznaja i unutarnja vizije daju čovjek svjetlost koja sija na sve strane; al' tu svjetlost ili 
dio njen vide samo oni iskreni. 


Ovdje se ide jedan nivo iznad duhovne spoznaje, a to je nestanak u Allahu dž.š 
Mjesto la-mekan je već objašnjeno u gazelu br. 30. Crna bojaje boja nepostojanja 
označava najveći nivo duhovne spoznaje. Ona predstavnja nestanak u Allahu 
Uzvišenom. Hamam je kotao Božije ljubavi u kojem sve nestaje. 


Naredna tri bejta, kao mnogo puta do sada, pozivaju čovjeka na duhovno 
putovanje, dakle, vatrom duhovne čežnje čovjek se spašava lavora svjetovnih požuda. 
Samo jedna vatra drugu zamijenjuje, čovjek mora gorjeti pa neka gori zato u kotlu 
ljubavi Božije, a ne u kotlu svojih niskih požuda. Čovjek gori sve dok ne dođe do 
istinske spoznaje i u bašči ovoga svijeta prepozna cvijeće koje miriše mirisom spasenja, 
a to je iskusni duhovni saputnik, društvo sa miljenicima Allaha, druženje s ahbabima 
zarad Allaha itd. 


Poznata sufijska alegorija o srcu zrelog čovjeka koje odražava lice Gospodara. 
Hamam predstavlja šest smjerova, ili ovaj prolazni svijet u kojem se sagara i čisti se. 
Inače kod Mevlane, hamam se često spominje u smislu gorenja, jer u njegovo doba, u 
njemu se ložila velika vatra da bi imao toplu vodu i za ljude toga doba prva asocijacija 
na hamam bila je ta vatra žestoka, ona je bila ono naimpresivnije u hamamu. Prozor ili 

ogledalo je insani kjamil koji je, u srcu svome, nadišao materijalni svijet. Allah Uzvišeni 
se ogleda u takvom insanu, ali On Sam je daleko iznad svega. 


To je taj odsjaj ili odraz koji život daje svim stvorenjima, a jedino čovjek ima 
slobodnu volju da ga traži. 


U posljednja dva bejta, tipičan savršetak gazela pozivom na tišinu, ali i isticanje 
vrijednosti samog govora, veličanje Semsa i stanja opijenosti koje on izaziva. Vino 
nads svim vinima je vino ljubavi i blizine Božije koje teče preko njegovih izabranika. 

Komentar ovog gazela šejha Ni'metulaha Veli-a 


Šejh Ni'metullah Veli je napisao komentar ovoga gazele, ali u formi gazela, pa 
ćemo ovdje donijeti i taj prevod. 


1. U ruke mi metlu dade, onaj lijepi; 
Sa dna mora - reče - prašinu pometi! 


Metla je tvoj razum, a onaj lijepi je pir iskusan, 
More je unutrašnjost tvoja, a postojanje tvoje k'o prašina. 


2. On potom istu metlu sagori u Vatri; 
Reče -— iz vatre ti sad ovu metlu izbavi! 


Kada vatra ljubavi razum sagori, 
Metla opet postane korisna putem ljubavi. 


3. Iz zbunjenosti poklonih se pred njime, 
Bez sadžida - reče — ti sedždu učini! 


Tvoj razum, sve što je dobro negira, 
A ljubav je prihvatanje Istinitig Allaha. 


4. Bez sadžida sedžda!? Zar to može biti? 
Bezuslovna je - reče - slobodna od želja svih! 


Znaš li ti kakav je to sežda bez sadžida, 
To je sedžda bez samopostojanja sadžida. 


5. Položih svoj vrat pred njime i rekoh - 
Glavu sadžida ti sabljom Zulfikar posijeci! 


Moj vrat označava tu glavu samopostojanja, 
A oštra vrijednost aška je sablja Zulfikar. 

6. Što je više sabljom udarao, više glava iz mene je raslo; 
Sve dok iz moga vrata ne izraste sto hiljada glava. 


Kada od tijela otkineš glavu samopostojanja, 
Duhovna spoznaja se poveća sto hiljada puta. 


7. O ti ledne naravi, gdje je čežnja srca tvoga? 
Koliko ćeš još dugo ostati u lavoru požuda? 


Ako si zamrznut ti gorljivo ustani, o putniče! 
Napusti vanjštinu i traži unutarnje značenje. 


8. Iz vrućeg lavora ustani, kreni ka vatri ljubavi, 
Strgni svoju odjeći i svijet pogledaj istinskim očima! 


Otreni srce svoje od vrućeg kotla tijela, 
I prošetaj se Vrtovima Duše, o hadžija! 


9. Sve dok ne ugledaš lik koji ti srce privlači 
Sve dok ne ugledaš boje u bašči tulipana! 


On se tamo bez vela šeta, iznad svih zastora, 
Ide ka Veličanstvu ružičnjaka, ka Duši u vrtu lala. 


10. Od odsjaja njegovog obojiše se voda i zemlja; 
Na Turke i Zanzibar se spusti kiša životna. 


Tamo, iz Božije veličine ,u vrtu tulipana, 
Izvire beskraj prijatnih likova, o hadžija. 


11. Šta su istok i zapad u mjestu La-mekan? 
Spremna je sve sagorjeti, crna vatra hamama! 


Tvoj nefs požudni je crna vatra hamama, 
A tijelo tvoje, nestalno, je taj vrući hamam. 


12. Kad pogledaš tamo, usmjeri pažnju na prozor, 
Vidjećeš ono za čim srce čezne u odrazu ogledala. 


13. Hamam predstavlja šest smjerova, a prozor je la-mekan; 
Iznad tog prozora je ljepota našeg kralja. 


La- mekan je zasigurno mjesto halveta srca, 
Prozor je duša, a kralj je Džanan. 


14. Bio sam lampa, jedan fitilj svaka glava, 
Plamenovi bića moga dizaše se sa svih strana. 

Kad si zajedno s aškom, nadišao si ovaj svijet, 
Pa obuci haljine Njegovih sifata i zata. 


15. Iz glava mojih svjetlost se dizala, 
Od Istoka do zapada sijaše vatra njihova 


Kad jedno postaneš s bojom Njegovom i mirisom, 
Pogledaj svog Jarana koji je Mašuk svakog ašika. 


16. Dan prođe, a priča moja ne bijaše kratka, 
Posramljeni pričom ovom sad su noć i bijeli dan! 


17. Mene opi onaj kralj, Šemsuddin izTabriza, 
Glavu moju opio je vinom nad svim vinima! 


Bez sumnje, ja sam sejjid carevine postojanja, 
Jer otkrih ono što bijaše tajna skrivena. 


Kao što se vidi, u komentaru šejha bejtovi nisu isto poredani, nedostaje 
komentar na par bejtova i neka objašnjenja se razlikuju od Mevlaninih. Npr. u 13-om 
bejtu Mevlana za hamam objašnjava da predstavlja šest smjerova, a da je prozor la 
mekan; no, šajh Ni metulah taj bejt ignoriše i nudi drugo rješenje a to je: 


Tvoj nefs požudni je crna vatra hamama, 
A tijelo tvoje nestalno je taj vrući hamam. 


U svakom slučaju ovaj gazel je koristan, jer nudi svoja rješenja koja su u 
potpunoj harmoniju sa učenjem tesavvufa, a svaki šejh donese učenje u skladu sa 
svojom spoznajom; svaki od njih o istoj stvari govori na svoj način. O ovome bi 
najbolje bilo citirati Šejh Attara i njegovo djelo Govor Ptica: " Svaki šejh otkrije učenje na 
svoj specifičan način, a onda nestane. Kao i oni prije mene, otkrio sam pticu duše onim 
uspavanim..." 


gazel 34 


Ašik se predaje govoru svog mašuka, najveći dar za njega je kada se otvore 
njegova vrata. Hadže je uglednik ili, u ovom slučaj, onaj koji je dostojan vrata Njegovih. 


O Hidrovom izvoru vječnog života on priča samo onome koji je žedan istine, 
prema kapacitetu ljudi on ih vodi i otkriva im tajne. 


Svaki izvor koji otkriva tajne opijen je pijanstvom Istinitog, cijeli svemir pleše u 
ritmu njegovog povjetarca koji najljepše puše u cik zore. 


Tajna ašika i mašuka otkriva se samo u potaji, njoj ne mogu prići nezreli. 

Čovjek se mora proći svoga ograničenog bića i postojanja dok je još na zemlji - 
to je u biti zadaća njegovog postojanja; valja nama vratiti prolazno postojanje Moru 
vječnosti dok smo još tu na zemlji. 


Tu se traži potpuno jedinstvo naših misli, riječi i djela; samo onaj potpuno 
sagoreni proći će kroz uska vrata sjedinjenja, i najmanji trag prolaznog postojanja 
zaglaviće se i pokleknuti pred tim vratima najdublje suštine. 


Valja potpuno izgorjeti da bi lamba našeg srca zasijala svjetlošću jedinstva. 


Halil je Musa a.s. i u ova dva bejta se aludira na dobro poznatu priču o grmu 
koji je gorio na Gori Sinaja; ta vatra koja sagara naše grijehe, zablude i mahane je 
Kevser ili blagodatni izvor u džennetu; samo putem vatre sagaranja na duhovnom 
putu, na kojem moramo hodati bosi, ili u poniznoj predanosti, stižemo do vode 
pročišćenja i vječne blagodati. 


Iskreni salik, duhovni putnik, je biser svih bisera, a šta reći o poslanicima, 
Božijim izabranicima, to su najrjeđi i najsjajniji biseri svih svjetova. 


Putnici ljubavi će pronaći put do Allaha, ali i oni koji su išli stazama 
nevjerovanja mogu se voljom Allaha, vođeni duhovnom uputom koje stiže preko 
Poslanika i Allahovih prijatelja, spasiti i pronaći pravi put. 


Po ko zna koji put se naglašava vrijednost sehura, kada je duša najotvorenija da 
primi duhovno znanje i uputu. 


Kao što se grubi bakar alhemijom u zlato pretvara, tako i srce dolazi do svoje 
biti dotaknuto srcem od Zlata. 


Jedan od mnogih susreta izmeđi Šemsa i Mevlane. Jedan nosi koplje koji 
probada naše iluzije i neznanje, a drugi pokazuje edeb ili ponašanje koje u sebi nosi 
poniznost, poštovanje i ljubav. To je pravi edeb pred prijateljima Allaha. 


Vječna prepirka između razuma i srca; no, čovjek istine pruša smiraj našem 
razumu i spušta tajne na srca naša; njemu stoga valja predati i jedno i drugo. 


Valja oprati naše ruke, to jest, valja pročistiti naše djelovanje i naš govor da bi 
zaslužili mjesto za tom sofrom Nebeskom. 


Kada rudnik tajni stigne, pusti jelo i piće, jer na toj sofri je Božansko 
oduševljenje, a ti tu moraš izabrati tesbih ili slavljenje Uzvišenog, jer tu je duša sita i 
bez hljeba, pijana i bez vina. 


Neka svjetlost noći i dana, tj. Svjetlost vašeg postojanja, dovrši ovu priču. Svaki 


sufija samo da određene išarete, tj, naznake, a na nama je da putuje tim putem, na 
nama je da se trudimo ako hoćemo čuti cijelu priču do kraja. 

gazel 35 


Jednostavna oda slavljenja i nadahnuća; jedan od jednostavnijih gazela koje se 
uči u zikiru. Već sada nakon tridesetak gazela možemo podvući izvjesne razlike među 
njima. Dakle, postoje oni koji jednostavno prenose hal nadahnuća i opijenosti, zanosa, 
ekstaze; postoje i oni koji govore o najdubljim tajnama postojanja; između se nalaze 
oni koji veličaju čovjeka srca, insani kjamila, ali i ukazuju na ogromnu vrijednost veze 
duhovnog povjerenja i ljubavi na koju Allah Uzvišeni svoje tajne prosipa. 


gazel 36 


Poput riba u vodi ašik plovi u moru ljubavi, voda ribi daje život, a ljubav ašiku. 

Vamik i Azra su ljubavnici iz poznate perzijske legende, njihovu romansu je 
opisao Ensari, ali je taj ep izgubljen. Ovdje se radi i o igri riječi oprost, jer ime Azra 
znači ona koja oprašta. Sve to služi da pokaže koliko je ašiku ljubav bliska i prirodana, 


ma koliko ona svima, u tom smislu, bila strana i daleka. 


Ašik ne može postojati bez Mašuka; bez njega on je izgubljen i prazan, ali Mašuk 
je iznad imena i značenja; ašik je onaj koji traži, a Mašuk bez potreba. 


Mašuk je okean, a ašik kap, bez milosti Njegove ašik je ništavan. 


Ružu Božije blizine ubire onaj koji se baci cijelim svojim bićem u vatru iskrene 
čežnje za Njime. 


U naredna četiri bejta opisuje se ushićenje sastanka. Božanska igra ljubavi ne 
prestaje ni za jedan jedini trenutak, ali oči slijepaca ne mogu to vidjeti. 


To veličanstveno stanište sastanka pronalazi samo onaj Njime pozvan i 
nadahnut, to je tajna kojoj nema odgonetke. Samo On zna ko su oni za ljubav njegovu 
odabrani. 

Čovjek srca, Šemsuddin tabrizi je ptica koja pjeva Božanskim glasom; taj glas 
nema stanište, niti strana - Gdje god da se okrenete tamo je lice Allaha. 


gazel 37 


Još jedna oda ljubavi, intime, između ašika i mašuka; uvijek ista igra blizine i 
udaljenosti, smjenjivanja tame i svjetlosti, boli i opijenosti. 

gazel 38 


Još jedan gazel u halu zaljubljenika i njegova raznovrsna stanja. O Ebu Bekru, 
sviraču rebaba, vidi u Mesneviji II : 1573. Hašer je mjesto okupljanja duša na Sudnjem 
danu. 


gazel 39 


Za razliku od Nicholson-a koji je izabrao mahom gnostičke gazele, kod 
Arberry-ja nalazimo na raznovrsnost. Ovaj, kao i prethodna dva gazela, ne zahtijeva i 
ne izaziva komentar. Interestantno je da u perzijskim izbornicima upravo obiluju 
ovakvi gazeli, gazeli koji uvode u hal ašika. 


gazel 40 


U ovom gazelu govori se o mjestu koje je iznad onoga spoznajnog. To je mjesto 
la-mekan, dakle, bezmjesnosti, a ipak ono određuje svo postojanje. To je mjesto bez 
ikakvog pravca, a ipak ono sve pravce određuje. To je izvorno stanište sveg života i 
mada o tome imamo malo znanja, trebali bi imati na umu da je to naše istinsko i 
vječno odredište, a sve ostalo prolazna i nestalna pjena na okeanu postojanja. 


gazel 41 


U prva tri bejta govori se o halu ašika koji je upao u kandže ljubavi, kako to 
Mevlana kaže. Njegovo nadahnuće teško je zaustaviti, jer muzika kojom je on zanesen 
nema struna; to je muzika Božanske ljubavi. 


Ta muzika neprtestano svira po strunama probuđenog srca, ali onaj nepečeni i 
gluhi za duhovni put, ništa od toga ne može čuti; njegove uši slušaju samo muziku 
propasti, a on na žalost istinskom smatra tu muziku. 


Kremen i varnica aška nalazi se u srcu svakog insana; kada se u srcu upali vatra 
ljubavi, ta svjetlost najjače sija; svaka spoljašnja svjetlost prema njoj je blijeda i 
ništavna. 


Sve pjesme i sva muzika ovoga svijeta poput pjene su na licu okeana; nestalne i 
prolazne; biser istinske muzike krije se u dubinama; ta muzika nema zvuka. 


Pojavni svijet samo je sjena vječnog svijeta; more i njegovi vali su tu samo radi 
bisera; Allah uzvišeni je pokrio Sebe prolaznim svijetom, samo oni koji su spremni da 
putuju iznad zastora, samo oni koji su žedni morskih dubina; pronađu biser u njima i 
približe se Njegovim tajnama. 


Grane vode do korijena, duhovna žeđ vodi do Allaha Uzvišenog. Korijen je 


praiskonska blizina sa Stvoriteljem, a grane su staze do Njega. Smisao grane je u 
korijenu, smisao duhovnog putovanja završava se u Njemu. 

Na tom putovanju se traži čisto srce, na toj stazi se traži iskrenost. Treba ostaviti 
put nagađanja i govor iz glave koja vidi tvostruko, na ovom putu treba srcem zboriti 
sa onima koji srce imaju. 


gazel 42 


Milošću Allaha, čovjek srca pruža uže spasa dušama žednim istine; u njegovoj 
blizini duša se pokreće i nadahne za borbu na duhovnom putu, duša poleti na krilima 
vjere. 


Sve je hajr na putu tome, za naše je dobro sve što nas ovdje snađe; nema 
gubitka kada smo u blizini čovjeka srca i kada iskreno slijedimo njegove upute. 


Ljudi koji iskreno putuju putevima vjere nisu omiljeni među svijetom, a 
pogotovo među suhim pobožnjacima koji kude sve oko sebe; suhi pobožnjak više je 
zaokupljen kuđenjem drugih nego sopstvenim mahanama, u isto vrijeme smatrajući 
da je formalno upražnjavanja vjere dovoljno za spas. 


S druge strane, ljudi srca hrabre i nadahnjuju ljude da slijede unutarnje puteve 
vjere, u ovom slučaju se govori o slasti sohbeta, tj. duhovnog razgovora i druženja. 


U takvom sohbetu otvaraju se vrata skrivenih svjetova, spoznaje se ono o čemu 
čovjek inače na razmišlja; to su ključevi duhovne spoznaje koje sa najbolje obznanjuje 
sa usana odabranih ljudi: Hazreti Pir Abdul Kadir Gejlani kaže: Znaje se ne spoznaje iz 
knjiga već sa usana odabranih ljudi. 


Utjecaj čovjeka srca jak je je u duši ašika i za njega uživanja dunjaluka postaju 
ništavna, duhovna impresija ima mnogo veću snagu i pruža mnogo veći užitak od 
svjetovnih užitaka. 


Dokaz ovog gore navedenog je duhovna opijenost ili vino ljubavi koje toči 
čovjek srca ili sakija; ono ja najjači zalog i dokaz njihove povezanosti. 


Čovjek srca daleko je iznad sumnji, zbunjenosti i nejasnoća; ali sam često 
prouzrokuje zbunjenost kod drugih, jer ne razumiju njegove puteve, zato se njegovom 
stazom putuje sa strpljivom predanošću; oni predani i strpljivi biće darovani blagom 
razumijevanja. 


Ono skriveno, skriveno je uzrokom obznane pojavnih stvari; pogledajmo sjeme 
koje je skriveno u zemlji; samo je sićušno i nevidljivo, a iz njega izraste stablo golemo. 
Sjeme duha se ne vidi, a iz njega je iznikao svemir cijeli. 


Pusti više ovaj pojavni svijet; osnovni problem svakoga čovjeka je 


preokupiranost dunjalukom, a danas se taj trend povećava strahovitom brzinom, zbog 
ogromne prisutnosti medija u svakoj pori našega života. Iskreni putnik na duhovnom 

putu postaje umoran od tih zapetljanih i pogubnih puteva i smjerova ovoga svijeta, s 
vremenom, on takve priče ne želi i ne može slušati ni čuti, jer uho je njegovo potpuno 
zaokupirano muzikom koje nema nota, nema struna, niti prstiju da strune potegnu. 


To je duša koja je opijena Božanskom muzikom i koja je potpuno svjesna slasti 
duhovnog puta i blizine Rabba Veličanstvenost, sve stvari ovoga svjeta su Za nju 
poput bezvrijednih i nestalnih mjehurića na brzim vodama života. 


Postati prah pod stopalima Voljenog može onaj koji je u ljubavi sagorio, za 
njega ne postoji visoko i nisko, onaj koji je stigao do la-makana ili bezmjesta, zašao u 
sfere van prostora i vremena, te ne mari za mekame i duhovno uzdizanje. U biti, to 
putovanje nije uzdizanje, već povratak onome što mi u našoj najdubljoj tajni već jesmo. 


Na kraju svaki govor mora stati, o najdubljim tajnama čovjek može samo 
brbljati; riječi namaju moći ni snage da opišu krajnje stanište, tu prestaje svaka misao, 
svaki govor i svako djelovanje. 


gazel 43 


Srce koje bude založeno na putu vjere živo postaje; duša se na tom putu 
preobrazi i pročišćava. Takvo srce povlači se od svijeta i u tišini očekuje blagodati od 
Džanana. Covjek koji se u svom srcu nastani, on istinsku vjeru dušom svojom prigrli. 


gazel 44 


Krv srca, žestina duhovnog puta, česta je tema u Mevlaninim i Hafizovim 
gazelima. Samo putem žestoke borbe i ustrajne duhovne čežnje srce stiže do 
ružičnjaka smiraja. Džemal aška je veličanstvenost i ljepota duhovnoga puta, ili puta 
ljubavi, na kojem se obznanjuje hiljadu tajni i nadahnuća. 


Razum tu nema pristupa, jer je ograničen; on je potreban i neophodan do 
izvjesne granice. Mevlana kaže 'šest smjerova', što predstavlja pojavni svijet koji je 
ograničen vremenom i prostorom. Izvan toga leti samo srce nadahnuto Božanskom 
ljubavlju, jer to je more bez obala. 


Razum je lahko zaveden prolaznim stvarim, ljepotama dunjaluka i željom za 
dobiti, vlašću itd. No, srce koje je dotaknuto Božanskom ljubavlju zna da na bazaru 
ljubavi nema trgovine, tu se sve daje, ali ne radi dobitka. To je najsjajniji bazar gdje 
Mašuk Sobom naše duše kupuje, a mi je Njemu dajemo u bescijenje. 


Riječ je Mensuri Haladžu čija se čaša ljubavi bijaše prelila, te on nije više znao 


za sebe. Mnogo je takvih Mensura u vječnom svijetu istine, ali ovdje su oni sve Više i 
više skriveni, jer malo ko mari Za riječi njihove. 

Ponavlja se primjedba razumu iz drugog bejta, s tim što se dodaje još jedna 
dimenzija svemu tome. Ljudi koji raztumom nastoje stići do istine, na kraju iz svoga 
ogorčenja i očajanja postanu crnih srca. Kada ne uspiju naći ono što traže u svijetu 
unutarnjeg, okreću se vani i pridikuju drugima. Te pridike i kuđenja postanu hrana 
njihovih srca i zato ona postaju crna. 


Upravo ono što je rečeno za prethodni bejt potvrđuje se ovim. Srce koje je crno 
postalo svugdje vidi crnilo; u ružičnjaku za njih ruža nema, oni samo trnje vide; a to je 
događa kada razum svoju mjeru pređe i kada čovjek postane suh i bez ljubavi. 


Svaki čovjek u sebi ima trn nemara prema duhovnom putu i borbi na njemu, 
sav naš posao je izvaditi trn niskih požuda iz našeg bića, trn ljubavi za ovim svijetom. 


Čovjek ljubavi, Šems Tabrizi je sakriven iza riječi; sakriven onim što on govori i 
onim što o njemu govore. Al" kada njegovo istinsko biće zasija, tu svaka riječ prestaje; 
u trenucima duhovnih iskustava razum se gubi, objašnjenja nestaju, a ipak je sve 
jasno. U Kur'anu časnom se kaže: Nisu oči slijepe već srca u grudima. 


gazel 45 


Još jedna oda ljubavi prema Šemsu i poznati simboli daha koji sve sagara, pa 
onda lukavstva kojima mašuk ašika navodi na tanak led da bi ga pripremio na 
potpunu predanost i da bi iz njega izbio svaku hilu pojedinačne svijesti. Pa onda 
prašina u koju ašik mora pasti i s njom se sroditi, dakle poniznost na duhovnom putu. 
I na poslijetku svjetlost istine koja zasjeni sve ostalo. Zašto se ovi simboli uporno 
ponavaljaju kroz cijeli Divan? Srce nikada nije umorno od mirisa i šuma Okeana; ono 
uporno čezne za njime. Medžnun je o Lejli slušao istu priču po hiljadu puta i nikada se 
nije umorio od nje. Riječi koje teku sa usana ašika uvijek su svježe ma koliko se puta 
ponavljale. 


gazel 46 


Šems Tabrizi, čovjek srca, vrt je i ruža u isto vrijeme. Vrt koji svojom plodnom 
zemljom čini da svaka ruža u njemu procvjeta. Vrt je simbol putovanja i odgoja. Ta 
ruža ljepotom svojom opija, prema toj ljepoti oba svijeta su prašina, to je ljepota 
čovjeka srca u čijem se srcu ogleda ljepota Božija. 


Opet se naglašava vrijednost sehura. Čovjek srca lovi duše zrele za terbijjet, 
samo on vidi, svojim oštrim pogledom, čije je srce spremno da putuje s njime. 


Nemoguće je u početku razumijeti sve poruke i išarete koji u svakom dahu stižu 
od čovjeka probuđenog srca, ali dovoljni su i uzdasi njegovi da nas ostave na putu i da 
nam podgrijavaju duhovnu čežnju, sve dok ne budemo sposobni razumjeti tajne 
njegove. 

Ponekada je zaista teško napraviti vezu između pojedinih bejtova u gezelu. Ovo 
je slučaj s dva naredna bejta. Ko je zahid iz sljedeća dva bejta? Kakve on ima veze sa 
Šemsom? Da li je taj zahid Šems? Ako je on Šems onda se ovo može razumijeti u 
smislu njegovog terbijjeta. Naravno jezik je žestok, ali to nije rijedak slučaj u gazelima. 
Čovjek srca veže iskrenog salika za sebe i nemirom ga baca u uzburkano more 
oprečnih emocija koje imaju za cilj sagorjeti njegovo ograničeno postojanje. Ovo se 
potvrđuje narednim bejtovima. 


U naredna dva bejta govori se o sagorijevanju tijela i srca na duhovnom putu. 
Nema tu debelih stomaka. Mevlana poručuje da se tajna krije u boli koju čovjek trpi 
zarad istine, boli tjelesne i duhovne, koju čovjek podnosi da bi se oslobodio 
negativnosti koje ga dijele od ljepote Božije. 


U posljednja četiri bejta govori se o borbi koja je usmjerena protiv tjelesnosti u 
čovjeku. Tjelesnost prouzrokuje poroke njegove duše, ili bolje rečeno, poroci duše su 
uslovljeni tjelesnošću. Tu se javljaju snažne metafore, tijelo je crno poput gavrana, a 
ovaj svijet je ledna zima, a sve da bi nas uvijek iznova potsjetilo da tijelo propada i da 
ovaj svijet propada, a ostaje samo duša sa svojim porocima, ili pročišćena od njih. 
Zato u posljednjem bejtu Mevlana teži Onom Jedinom i zavisnošću od Njega zavisi, tj, 
da žudi djeluje u skladu sa Njegovom voljom, a ne da bude rob četiri elementa, ili 
prolaznoga svijeta. 


gazel 47 


Još jedan raspjevani gazel, gdje sve igra i pjeva. Ovo je stanje raširenog srca, 
približenog vrtovima. Na kraju interesantan poziv na tišinu. U jesen kada lišće opadne 
pojave se plodovi, tj, u zrelo doba našeg života kada poroci duša opadnu sa drveta 
života, javiće se duhovni plodovi blizine Božije i tada svaki govor prestaje. 


gazel 48 
U ovom gazelu, po ko zna koji put, govori se o predanosti i ljubavi prema 


čovjeku srca, Šemsuddinu iz Tabriza; potpunom predanošću prema takvim ljudima 
stiže se do potpune predanosti Allahu Uzvišenom. 


gazel 49 


Lijep opis proljeća, buđenja života i mirisnog cvijeća u baščama i vrtovima, ali 
'Iza beharanja ovog svijeta krije se tajni behar.. ' 


gazel 50 


Iskreno robovanje uči se od čovjeka, samo onaj koji spozna tajnu robovanja 
postaje slobodan; na danu kijameta ili danu kada duše budu uspravne, tj ustale pred 
svojim Gospodarom da polažu račun za svoja djela, samo rob iskreni neće imati 

straha, jer njegove kose su davno sagorjele u borbi sa sobom, on je već umro i ponovo 
se rodio i otuda crne kose kod njega. 


gazel 51 


Nejreb je selo u blizini Damaska poznato po svojim vrtovim i ružičnjacima. 
Kadija Kaba je došao u posjetu Mevlani i tada je Mevlana rekao ovaj gazel. Gazel je 
prilično ujednačen i možda bi se mogao prokomentarisati samo sljedeći bejt: 


Milostivi zaštitnik je ašk zarad duša izabrao, 
Uzrok svih uzroka, ašk je kupio mimo svakog uzroka. 


Allah Uzvišeni je stvorio svijet iz ljubavi, dakle, i duše je stvorio zarad iste 
stvari. Allah je uzrok svih uzroka, no, ljubav nema uzroka. Ona je u srži svake stvari i 
svako biće je na neki način poznaje, ona se i prima i daje bezrazložno, istinska ljubav je 
mimo svakih objašnjanja, razmišljanja i logike. 


gazel 52 


Jasno povučena razlika između ašika i nemarnog čovjeka. Obično Mevlana 
zove ljude da se probude iz svoga nemara i ovdje je interesantan različit pristup. On 
podučava s jednog drugog staništa i opet poziva na jedan drugačiji način. 


gazel 53 


Veoma kratak gazel, ali zagonetan. Dilber je Šems vjerovatno i prvi bejt govori 
o radosti ponovnog sastanka. 


Sunce je Šems i njegovoj svjetlosnoj sablji treba predati sve nezrele duše, jer 
dodirom te sablje duše postaju Zrele i svjetlosne. 


Svako pretvaranje i licemjerje je za osudu, dok valja žaliti onoga koji je odvojen 
od istinskog prijatelja, kao što je Mevlana bio odvojen od Šemsa. 


Ovo se može odnositi na Šemsov nestanak iz Konje ili može imati samo 
simbolično značenje. Uglavnom, divanija je ovdje čovjek srca, koji trga zindžire ili 
okove licemjernih obzira kojima svijet cijeli robuje. Zato je on tolika opasnost i 
prijetnja licemjerima i onima mlakih i mrtvih srca, u ogledalu njegovom njihovo 
ništavilo se jasno pokazuje. 


Ašik proživi mnogo kijameta u svome životu; u jednom bejtu Mevlana kaže: 


Ašik bi trebao hiljade života imatiu, 
da bi svakog dana po jedan mogao žrtvovati. 

Svirajte i plešite, ali ne govorite. Duša se opila Božanskom vinom, tu više pamet 
i razum ne mogu pomoći. Duša je nestala u moru ljubavi, tu pojavu niko ne umije 
objasniti. 


gazel 54 


U mejhani u kojoj se vječno srce napaja vinom ljubavi i u kojoj vječno svira 
muzika nestanka, pitaj čovjeka srca čija je ta kuća, traži put do takvog staništa. 


Zbog velike ljubavi i poštovanja prema čovjeku srca, neki bi mogli pomisliti da 
je to idolatrija, ali samo formom to je hram sa idolom, jer u srži svojoj u toj kući sija 
svjetlost Allaha. 


Ta kuća je u isto vrijeme harabat u kojem srce postaje ruina, ali i srce koje je 
izvor svih tajni. Jer ta unutarnja kuća — srce - obuhvata Bit Božansku, koja je veća od 
cijelog svemira, a ta vanjska kuća i hadže koji sjedi u njoj, paravani su, zastori iza prave 
alhemije srca koje sagara voljom Uzvišenog Allaha. 


Ovo upozorenje ide ka onim nezrelim, jer jednom ko iskreno pokuca na vrata 
ljubavi nema mu više povratka, onaj koji sa pijanima počne trgovati izgubiće glavu 
svoju, ali u tome i jeste bit putovanja. 


Prašina i vika terbijjeta su mošus i muzika; kotao u kojem srce sagorijeva mjesto 
je najvećeg bereketa. 


Sultan je samo onaj koji sagori u kotlu ljubavi, lav koji se prošao svoga bića. 


U sljedeća tri bejta kaže se: O čovječe srca, pogledaj nas, smiluj nam se, jer bez 
tebe nema smiraja u ovom svijetu, bez tebe sve je samo smutnja i opsjena; svako laže 
manje ili više; laže i sebe i druge manje ili više. Zbog te laži svijet je u konfuzuji, zbog 
te laži nema sreće ni za koga. I ne zna se više šta je mamac, a šta zamka; ko je onaj što 
mami, a ko u hendek upada; van mejhane ljubavi sve je samo ludilo u kojem stalno lud 
i zbunjeni, ozbiljnih lica, deveraju oko nekakvih krucijalnih tansakcija. 


Ovdje Mevlana i sam otkriva ko je hadže, inače ova perzijska riječ znači 
uglednik, a šta je ta kuća. Hadže je čovjek srca, a ta kuća je kuća aška. 


Iskreni salik pronađe takvoga insana i tu mejhanu i pohrani njihovu tajnu u 
svojim prsima. 


U sljedeća dva bejta govori se o halu te mejhane; tu niko ne mari za titule, ugled 


i porijeklo, u toj kući te tričarije ne vrijede ni prebijene pare. Ime, ugled i čast vladaju 
napolju u svijetu ludila, a unutra čarlija povjetarac nestanka i Jusufove ljepote. 

Ne oklijevaj, o ti opijeni mirisom mejhane, na ovom putu nema stajanja, niko ne 
može vječno ostati na pragu dva svijeta, zato uskoči i ti u ovaj kotao ljubavi, pridruži 
se i ti ovom skupu opijenih. 


Nema nesuglasica ni među hiljadama onih opijenih Božanskom ljubavlju, svi su 
kao jedna riječ, kao jedan stih; s druge strane, jedan čovjek koji je pun strasti puca na 
pola, jer se u njemu samome stalno vodi bitka između raznih izbora. Onaj koji svojom 
glavom kani razumjeti ovaj svijet, stalno je u borbi sa samim sobom, jer pamet naša 
ovaj svijet ne može obujmiti... 


Uđi u mejhanu ljubavi, u nju samo hrabri ulaze, samo lavovska priroda smije 
kročiti putem nestanka, ali u tom nestanku je život jedini, u tom nestanku je milost 
najveća; naša mašta najveća je prepreka na tom putu, mašta je parmak na vratima 
spoznaje, kad se parmak otkloni vrata se se sama otvore. 


Zapali šumu svoga prolaznog bića i mašte koja iz straha vidi lavove i džunglu 
veliku, uskoči više u taj kotao sagorijevaja i ušuti, o plemeniti; onaj koji istinski putuje 
nema vremena za pusta naklapanja. 


gazel 55 


Ezel je praiskon, a ebed je ono što nema kraja, beskraj. Ašk traje od praiskona do 
beskraja, njegov korijen i grane su vječne; prema tome o vječnosti se ne može naučiti u 
školama, vječnost se iskustvom spoznaje. Toj ljepoti razum prići ne može, već samo 
srce slobodno od strasti. Samo to srce pronalazi čovjeka srca i vođeno njegovom 
svjetlošću nestaje u moru istine. 


gazel 56 


Veoma neobičan gazel o munadžatu ili intimnom razgovoru ašika i mašuka; 
mnoge riječi upute stižu nam ovim putem. Prvo, rob traži selamet ili spas samo pred 
vratima svoga Mašuka. Ovdje se Mašuk može pisati i malim slovom i to ostaje jedna 
nepoznanica, ali često se ovo dvoje isprepliće i vječni Mašuk kroz prolaznog djeluje. 
Iskreni ašik gori pred tim vratima sve do kijameta. Dokaz ljubavi su suze iskrene čežnje 
prolivene zarad Mašuka. Žudnja njegova je za iskrenim prijateljstvom i blizinom, 
privučen je milošću Negovom beskrajnom. U perivojima Vladara beskraj je čuda koja 
se obznanjuju iskrenom ašiku. Odricanjem se stiže u prisutnost Njegovu, zato je u 
sokaku Njegove ljubavi mnoštvo nevolja sa kojim se susreće duša požudna koja 
nestaje, a istikamet, ili odlučnost i istrajnost na duhovnom putu, dovodi nas do 
Njegovih vrata. 


gazel 57 


Raspjevani gazel o duhovnoj težnji i njenim razigranim putevima do Obala 
selameta. Minstrel je engleska riječ koja pomalo sliči perzijskoj motreb, a znači pjesnik 
lutalica, ili trubadur. 

gazel 58 


Stalna tema o kritikama i kuđenju koje prate ašike, ali onaj koji ujeda biva 
ujeden, jer ašik je planina i svaka kritika njega samo snaži; zaljubljeni su ionako gluhi 
za sve pokude. 


Zrelost je napustiti svaku želju za nagradom, iskreni rob nema želja, već želi 
samo raziluk mašuka. 


Ašikovo stanište je harabat nepostojanja, tu je Isaova sofra stalno postavljena. 

Čovjek mora tražiti to stanište, jer u štali dunjaluka nema pravde; zar hajvan 
pravdu poznaje? Hajvan trči za zadovoljenjem svojih potreba i ujeda sve i svakoga što 
mu se na putu nađe. 

Naša duša pohlepna je poput žene u smislu slabosti i samosvjesnosti, čak i kada 
se posvećuje odricanju čini to samo iz sujete; uvijek želi da bude u centru pažnje i da 


se ovaj svijet radi nje okreće. 


Opij se vinom aška, pustog nefsa ti ostavi, ako si ašik dođi i nestani na pragu 
mejhane ljubavi. 


Ovdje je riječ O Džaferi Sadiku, Allah s njime zadovoljan. Više o njegovom 
zlatu vidi u Mesneviji, I : 2778. Sve riječi i svi opisi nadahnutih stanja, svaki govor o 


Mašuku, prestaje kada lice Njegovo zasija u tajni našeg srca. Mevlana na drugom 
mjestu kaže: Kada stignem do ljubavi postidim se svega što sam o ljubavi rekao. 


gazel 59 


Još jedna oda ljubavi prema Šemsu. Stalni simboli: srce koje gori od duhovne 
čežnje, noć provedena u toj čežnji, lice sjajnije od mjesečine. 


gazel 60 


Duša koja ne gori u vatri ljubavi kao da ne postoji, sramotno je postojanje bez 
ljubavi. 


Ljubav je jedini put do Mašuka, na kraju samo ljubav ima snagu da nas oslobodi 
okova nižeg postojanja. 


Slobodan je samo onaj koji se odrekne svoje slobodne volje i svih prohtijeva, ali 
samo najhrabriji i oni sa najjačom voljom mogu uskočiti u taj vir nestanka. 


Ačšik je kralj, jer je zarad Mašuka pogazio oba svijeta, svi ostali ljudi su prosjaci, 
jer neumorno moljakaju i mole za dobrobiti ili ovoga ili onoga svijeta. 

Od praiskona do vječnosti, ašik postoji, ali je u isto vrijeme nepostojeći. Postoji u 
Njemu, a ne svojim individualnim prohtjevima; samo onaj koji nestane zadobije 
istinsko postojanje. 


Sve ostalo je mrtvo, jer grli ono što umire i nestaje; svaki čovjek za sebe izabire 
objekat svoje ljubavi i s vremenom zadobija njegove atribute; stoga valja zavoljeti 
Vječnoga da bi i mi vječni postali. 


U naredna dva bejta spominje se stalna tema, prolaznost svijeta, kao dokaz 
prethodnog bejta. 


Nema ništa gore od očekivanja, kojim god da je putem čovjek krenuo valja mu 
se truditi. 


Srce mora tragati za zlatnikom istine, a uho se mora predati mašuku da On u 
njega stavi minđušu. U starom svijetu minđuša, ili bolje rečeno halka u uhu bija je 
simbol robovanja, tj. robovima su stavljali halke u uši. Mevlana ovdje govori: nemoj 
robovati ovom svijetu, baci tu halku iz svoga uha, pa prinesi uho svoje da primi halku 
ljubavi. 


Putem iskrenog robovanja čovjek se oslobađa sebe i svih odraza i slika koje u 
sebi nosi; čista duša je poput čistog ogledala u kojem se ogleda lice Božansko. Čovjek 
srca je ogledalo koje nam stalno pokazuje naše nedostatke sve dok se i naše srce ne 

pročisti. To srce postaje vrelo svih tajni, srce pročišćeno zracima Njegove ljubavi. 


gazel 61 


Elest je dan zavjeta sa Uzvišenim Allahom u praiskonu. Ovaj gazel od početka 
do kraja poziva na povratak našoj istinskoj biti, a to je naša bliskost i prisnost sa našim 
Stvoriteljem. Nasukali smo se u ovom tijelu i izgubili vezu sa Njime, ali onaj koji bude 
svjestan svoga Izvorišta vraća se Njemu kada se tijelo opet nasuka, tj. kada duša 
napusti tijelo. 


gazel 62 


Odmah nakon gazela o povratku, stiže nam gazel s halom sastanka. Mevlana 
govori o dvije glave u svakog čovjeka. Jedna koja ga vuče ka prašini i druga koja ga 
mami u nebesa. Šejh Attar to ovako opisuje: 


U nama se bitka ljuta vodi samo zato, 
Jednim dijelom mi smo svjetlost, a drugim smo blato. 

Čovjek srca, Šems Tabrizi svojim nezaprljanim halom svakoga razumije, ali niko 
njega ne može razumijeti, jer srca ljudi su zamagljena nečistoćama. Covjek čistog srca 
dobija Božanski atribut da postane svima blizu, ali svi su od njega daleko. 


gazel 63 


Zuhra je planeta Venera. U prvom bejtu Nicholson i Arberry "on" pišu malim 
početnim slovom, u drugom i trećem bejtu Arberry "On" piše velikim početnim 
slovom, a Nicholson i dalje ostavlja malo. Često je u perzijskom jeziku nemoguće 
odrediti, čisto u jezičkom smislu, na koga se odnosi određeni bejt. Perzijska zamjenica 
fu" nema roda, dakle, ona može značiti On, on i ona. U svakom slučaju prvi bejt 
govori - O čovječe srca, kako su čudnovati putevi svoji, u noći dok cijeli svijet spava ti 
se igraš sa Mjesecom i zvijezdama, ti planete podučavaš zamkama ljubavi, ali tvoja 
čarolija i tvoja vještina zatvara oči nebesa, jer kada se tvoje oči otvore, zbog ljepote 
njihove, iz stida zatvore se oči nebeske. 


U naredna dva bejta, bez obzira o kome je riječ, smisao ostaje isti. Onaj ko je 
blizak Allahu ill Njegovim prijateljima, daleko je od ostalog svijeta, jer svijet tu blizinu 
ne traži. Ne traži to ni svaki musliman, ili onaj koji se deklariše kao takav. Na putu o 
kojem govore sufije, treba srce svoje žrtvovati i oduda pitanje - O muslimani. Šta se 
zbiva sa vašim srcima? Ali, dok su srca ljudi uspavana i čak mrtva, ašik svoje daje 
Džananu, jer samo on prepoznaje svoje praizvorište, samo on poznaje korijen koji ga 
vodom života napaja. 


Naša sjena je naša mašta, dakle ono što se prikazuje kao zbilja, a najobičnija je 
varka. Nema blizine ni hadreta sve dok čovjek boravi u svojoj mašti. Mašta ili vehm je 
šejtan koji kola kroz našu krv, oduda izraz krv ti pusti srca svoga, bez teške muke niko 
se mašte nije oslobodio. 


U perzijskoj sufijskoj poeziji često nailazimo na izraz - vezan Njegovim loknama, 
ovdje se misli na uže Allahovo. Ovdje nas Mašuk poziva da svojevoljno zaigramo na 
Njegovom konopu vezanosti i ljubavi i da svojevoljno uskočimo u vatru Njegove 
blizine; taj poziv stoji od iskona i stajaće sve dok je svijeta i vijeka, On poziva, a nama 
je odazvati se. 


O srce, poskoči na konopu čvrste povezanosti i blizine sa Njime, baci se u vatru 
Njegove ljubavi kada ti se pruži prilika za to. 


Kada čovjek jednom osjeti bereket Božije blizine, do koje se dolazi samo 
sagaranjem iluzija i onoga što držimo vrijednim u našim životima, a nije više od kapi 
rose na licu ruže sred podnevnog sunca, onda ga ništa više nemože zavarati i odijeliti 
od vatrene potrage. Svjesno ili nesvjesni, svi mi težimo zadovoljstvu i sreći, niko ne 
želi da pati; stoga treba težiti najvećem zadovoljstvu i sreći a to je - Božija blizina, 
Veličanstven i Uzvišen je samo On.. 

gazel 64 


Prva dva bejta su veoma zagonetna. Ko govori ove riječi? Iz drugog bejta bi se 
moglo reći da se radi o Gospodaru Uzvišenom, ali moglo bi se tu raditi i o duši u ezelu. 
S jedne strane, sve je razumljivo ako se radi o Allahu Uzvišenom Koji je bio prije svega 
i Koji je potom stvorio Adema pa mu dao znanje o imenima, ili o suštini svake stvari. 
No, ako se radi o duši koja je bila u svojoj potencijalnoj formi i koja je učinila vidljivim, 
voljom Uzvišenog, imena i imenovano. Množina "učinismo vidljivim" ne treba da 
buni, jer često se to koristi u perzijskoj poeziji da jedinka kaže mi. Nicholson je to 
preveo kao jedninu, tj."Imena i imenovano učinih vidljivim". (Arberry nije preveo 
ovaj gazel smatrajući ga jednim od sumnjivih gazela.) Bez obzira o kome je riječ, 
smisao ovih bejtova je u procesu nastajanja stvari, prvo nastaje ime ili ono što određuje 
neku stvar; prvo nastaje suština neke stvari pa onda ta sama stvar. Tako je i sa 
dušama. Prvo je stvorena naša suština, pa onda sve duše. Ovo će se povezati na kraju 
sa završnim bejtovima; u smislu- važno je znati izvorište stvari da bi pronašli njihovu 
suštinu. 


U narednih devet bejtova, govori se o putovanju duše nazad ka njenoj suštini, 
ali ta suština se ne može pronaći nigdje napolju. Pošto je u samom prapočetku duša 
bila sa Njime i sama učestvovala u tajni postojanja, zar Ga sada može naći negdje 
drugo osim u sebi. Mene ne može svemir nad svemirima obuhvatitit, ali može srce 
iskrenog vjernika. Ova dva luka daljine prema nekim mišljenjima se odnose na naše 
obrve, dakle kada se s nekim gledate oči u oči vi ste njemu na dva luka daljine. 
Približili ste se njemu koliko je moguće se približite vanjski gledano, ali ni to nije 
dovoljno, jer istina je još bliže. Bliži smo vam od vratne žile kucavice. 


I na kraju, šah bejt, hvala Šemsu, čovjeku srca, koji ove tajne srcem mottri, koji je 
ljubavlju Allahovom skrhan i opijen. 


gazel 65 


Duhovni put je težak, mnogi padaju na tom putu, put je sav prekriven glavama 
salika. Ali duša mora tražiti i putovati. 


Ma gdje da se čovjek srca pojavi, on bereketom svojim diže glave posrnule u 
prašinu, zar može iko odustati od te suštinske potrage za Allahom Uzvišenim i 
Njegovim prijateljima. 


Samo duša koja je tražila miris svoga Džanana, samo duša koja je iskreno 
putovala prepoznaće Njegov miris. 


Takva duša osjeća velike patnje kada osjedi zahlađenje na svom putu, čovjek se 
stalno nalazi između stanja raširenosti i skučenosti srca. Tako se i iskreni putnik nađe 
u oba ova stanja. Samo što se gafili učvrste u stanju skučenosti srca i tu osjećaju 
sigurnost, dok ašik pati u takvom stanju i moli Allaha da Ga opet sebi približi. 

Put ka Allahu je put pražnjenja i tanjenja; čovjek mora isprazniti svoje srce od 
idola, a mora i smanjiti svoju ishranu da ga šejtan i nefs ne bi obmanuli. Jedno 
uslovljava drugo - ako hoćeš čistu svijet smanji svoju ishranu, ako hoćeš 
blizinuVeličanstvenog Allaha, isprazni srce svoje od svega. Tu se traži tišina i 
upornost istrajnog putnika. 


Na kraju, valja srce svoje založiti na kocku ljubavi, valja radi Njega sagorjeti. 


Nadahnut čovjekom srca, iskreni salik jezdi preko mora prolaznog svijeta i s 
iskrenom predanošću roni dubinama okeana, tražeći školjku i biser Njegove ljubavi. 


gazel 66 


U praskozorje, u vakat sehura, na duhovnom obzorju pojavio se čovjek srca. 
Prepoznavši onoga koji iskreno traži, a ovdje se moramo potsjetiti da je u biti Traženi 
onaj koji traži, on poput sokola zgrabi duši iskrenog tragača. 


U dodiru sa duhovnim mjesecom, čovjekom srca, čovjek gubi svoje postojanje 
podržano na mašti, on se čupa iz tjelesnosti kandžama milostivog sokola, njegovim 
dodirom on duša postaje. 


Putovanje u duši je istinsko putovanje, jer to je putovanje unutar stvarnosti, a ne 
putovanje ka stvarnosti. Ovdje se radi o okretanju pažnje, usmjeravanju pažnje na ono 
što već postoji u nama; u odbacivanju zastora svjetlosti i tame duša postaje svjesna 
ezelskog tedželijata. Iskonska ljepota je preblijed prevod za ezelski tedželijat kako stoji u 
orginalu. Ezel jeste praiskon svega postojećeg, a tedželijat je jasna manifestacija Istine i 
Božanske ljepote. Dakle, kada se čovjek izmakne od zastora postojanje i kjamila motri 
okom svoje duše, onda jasno sagledava manifestacije Istine, a pošto gleda, tu se mora 
raditi i o beskrajnoj ljepoti, koja teče od ezela ili praiskona. Ovaj svijet je sav natopljen 
milošću Božanskom i ta milost teče od praiskona do beskraja; ona je tu kraj nas u 
svakom dahu, ali šahid ili svjedok toga je samo onaj koji dušom svojom u Duši putuje. 


U tom mjesecu nestaje pojavni svijet kao i lađa moga postojanja, jer taj mjesec 
svijetli svjetlošću Ruha, u njemu se jasno manifestuju valovi Božijeg tedželijata. Covjek 
srca - kjamil mjesec je, jer on poput mjeseca svijetli svjetlošću Božanskog Sunca. 


Vali u okeanu Božanskog dižu se da prime u svoje dubine one iskrene, ili da 
izbace nove duše na obale prolaznog svijeta. Čim se duša pojavi u svijetu prolaznog 
postojanja ona svoju pjesmu zapjeva; u početku je to pjeama žala za vječnim 
Okeanom, u početku je to bolna pjesma odvojenosti, ali s vremenom ta pjesma se 
mijenja i postaje kod većine ljudi hvalospjev prolaznom svijetu, sve dok se vječni val 
Božanskog opet ne podigne... 


Nauka kaže da je sav život nastao iz vode; jeste ali to je More vječnog postojanja 
koje zasigurno mokro nije. U pjeni njegovih valova duše se oblikuju; to je tajna nad 

tajnama, jer iz tog Božanskog kotla jedna duša izlazi crna, a druga plava; jedna visoka, 
a druga niska itd. O tim valovima i moru zapjenušanom ništa ne znamo; samo Allah 
Uzvišeni zna tajnu svake duše; samo On zna njenu sudbinu i njeno putovanje. Bez 
obzira na sve, krajnje odredište svake duše je lice Njegovo. Sve nestaje sem lica 
Njegova. 


Kao što su duše izašle iz tog okeana i zaogrnule se tjelesima, tako na Njegov 
poziv vraćaju se nazad svome Izvorištu; samo je On Gospodar našega života i naše 
smrti. 


Bez čovjeka srca, Semsa iz Tabriza, mjeseca koji savršeno odražava Sunce 
Božansko, čovjek ne može pronaći More pojavnosti Božije. 


gazel 67 


Smrt duhovnog velikana je veličanstvena stvar; to je uzvišeni trijumf duše nad 
tijelom to je veličanstvena pobjeda duha nad materijom. 


Čovjek duhovne veličine je riznica zlata koja je skrivena u zapećku ovoga 
svijeta; on nije skriven svojom voljom, on je skriven zbog toga što svijet traži 
drugojačije blago i neke druge riznice. On u biti i nije skriven, samo ga niko ne vidi, 
zbog sljepoće prevelikog gledanja; oči svijeta su širom otvorene u gledanju varke te 
stoga ništa ne vide. 


A naš šejh je strpljivo boravio u jarku, u zapećku ovoga svijeta i kada je stigao 
poziv od Džanana, on je s radoćšu zgulio sa sebe tjelesni omotač i poletio u visine. 


Kakva je to druga duša, za koju se Mevlana Allahom kune da je on predao 
Džananu. To je ona najtajnovitija duša koja ne teži ničemu sem licu Božijem; to je 
druga duša koju na zemlji malo ko upozna. Duša dunjalučara teži prolaznom svijetu, 
duša kjafira teži džehennemu, duša vjernika teži džennetu, a duša ašika teži Džananu. 


Ta čista duša na zemlji je pomiješana kao talog i vino u vinskom buretu. Ili na 
putovanju duše kroz ovaj prolazni svijet ona se zbliži sa stvarima prolaznog svijeta, ali 
fermentacijom vino sazrijeva, čista duša iskače iz bureta prolaznog postojanja i odvaja 
se od taloga. Ovdje smo svi zajedno, ali tamo svaka duša će svome jatu poletjeti, a 
čista duša će poletjeti ka staništu svoga Džanana. 


Ali, treba o ovome šutjeti, jer malo ko razumije ovaj govor čudesni. Poput nokte 
ili tačkice ili tajanstvenosti u lađi sigurne plovidbe valja ove tajne čuvati, jer samo 
Vladar Uzvišeni ove tajne otvara žednim srcima i ka lađi spasa privlači one čije grudi 
uzdišu bolnom čežnjom za Njega. 

gazel 68 


Covjek srca beskraj milosti dariva, čovjek srca pragršt tajni otkriva, iz svijeta 
'skrivenog' on spušta vječne istine na srca onih koji za Istinom žude, ali srca mrtva za 
tu čežnju i potragu ništa neće okusiti iz te nebeske kuhinje. 


I okrutnost njegova je milostivost, jer on žestinom svojom budi srca uspavana. 
Kada je čovjek u dubokom snu nemara valja ga dobro prodrmati da se probudi i to na 
prvi pogled može izgledati okrutno, ali zar nije milost velika probuditi čovjeka da on 
može ugledati sjaj izlazećeg sunca ili veličanstveno praskozorje. Oni lijepi ili oni koji 
posjeduju duhovnu ljepotu bude i pozivaju na ovoj zemlji srca koja spavaju u gafletu i 
zaboravnosti. 


On nas često gorkim napicima do slatkoće dovodi; ocu je veoma teško istući 
svoje dijete, ali ta rajska batina u raj ga vodi i stoga je ta ljubav slatka. On nije predan 
stvorenjima, on je rob Allaha. Ostaće sa njima dok Mu On ne naloži da krene dalje. 
Njegova ljepota je savršeno vjerna, jer vjerno odražava Božiju ljepotu. 


Za one koji vide, svjetlost prosvijetljenog čovjeka sija na sve strane. Ona je jača 
od svjetlosti sunčeve i stoga obasjava cijeli dunjaluk. Onom koji je opijen Božijom 
ljubavlju svijet cijeli opijen izgleda. 


Oko i lampa su duša i tijelo; svako od njih ima u sebi dio svjetlosti Božije, ali 
ovdje na zemlji to ne vidi oko koje nije progledalo. Ljudi trpaju hranu u svoja tijela, a u 
biti duše su im žedne. Svaka težnja u svojoj srži težnja je za licem Božijim. 


Kada pojedinačni val nestane u Moru vječnog postojanja, on shvati da Allah 
Sobom ovaj svijet motri, najveću ljepotu On Sobom posmatra. Ovaj svijet je Njegovo 
ogledalo, u ogledalu čistog srca On motri lice Svoje Veličanstveno. 


Jezik je nemoćan da opiše tu veličanstvenu alhemiju, tu igru Božansku. Zbog 
svjetlosti lica prijatelja svoga Allaha Uzvišeni kaže - Tako mi jutra. Tj, gledajući lice 
Svoje u čistom srcu evlije On se kune Svojom svjetlošću. 


Allah Uzvišeni piše i briše. Pitanje sudbe i određenja je preduboko more u 
kojem mnogi nestaše. Melvana u Mesneviji nadugo o tome govori. On kaže da se pero 
osušilo u smislu vječnih i objektivnih vrijednosti kao npr, onaj koji čini zlo, zlo će i 
naći, onaj koji čini dobro, dobro će i naći, a onaj koji u srcu nema ničega sem žudnje za 
Njime, licem u Lice Njega će gledati. Što se tiče subjektivnih stvari, tj. putanja kojom 
ide lađa našeg postojanje, Allah piše i briše, približava nas i udaljuje, kažnjava i 
nadahnjuje. 


gazel 69 


Ovaj gazel je prepjevan, dosta slobodno, u prvom dijelu ove knjige i stoga ovaj 
dosta literalan prevod. Mevlana posve jasno govori o smrti. Za ašika smrt je vrijeme 

sastanka sa Mašukom, to je vrijeme za slavlje, a ne za naricanje. U Indiji je običaj da 
mejta nose na običnim nosilima od bambusa; sav je prekriven cvijećem. Ljudi su 
obučeni u bijelu ili živopisnu odjeću i svi pjevaju pjesme oduševljenja. Da ne leži 
mrtav čovjek ili žena na lijesu, pomislili biste da je to neko slavlje. Mnogo puta sam 
gledao takvo što. 


U Islamu dženaza je dostojanstvena i nadahnjujuća. Bio sam na jednoj dženazi 
koja će mi uvijek ostati u sjećanju. Na jednom brdu iznad Vareša i Olova bio sam na 
dženazi ocu jednog svog prijatelja. Moram priznati da me je samo selo posjetilo na 
Indiju. Niske drvene kuće, jednostavnost arhitekture i drevni osjećaj povezanosti 
čovjeka i elemenata od kojih je on sazdan. Zemlja je tu bila zemlja, voda je tu bila 
voda, vjetar je tu bio vjetar. Krenuli smo noseći mejta ka obližnjem brdu i položili ga u 
ilovaču. Sve je tu bilo tako neposredno i prirodno; zemlja koju smo odgurivali u mezar, 
poprečne daske u mezaru, mir i tišina koja je obavijala taj skup ljudi, ispraćaj čovjeka 
na njegovom posljednjem putovanju. Ipak najljepše od svega bilo je učenje Kur'ana 
mezara, slušali u tišini. Sve to bijaše jedno veliko potsjećanje o čovjeku i njegovoj 
sudbini, ali u isto vrijeme veličanstvenosti i prirodnost smrti. 


I smrt je jedan od darova Božijih nama ljudima, smrt je veliki ispit za svakog 
čovjeka. Kada se čovjek rodi na uho mu se prouči ezan, ali nema ezana kada se klanja 
dženaza. Taj ezan se prouči za posljednji namaz koji njemu klanjaju drugi. Eto šta je 
čovjekovo postojanje i koliko traje. Ipak dovoljno dugo da čovjek postane ašik i da 
sagori u ljubavi prema Allahu. Mevlana nas ovim gezelom o smrti poziva na takav 
jedan život gdje će smrt biti trenutak sastanka i sjedinjenja, veličanstveni trenutak 
povratka našem iskonskom i istinskom ishodištu. 


gazel 70 


Odmah nakon gazela o smrti dolazi gazel koji na neuobičajen način, veoma 
impresivno govori o neposrednom dodiru sa onostranim, tj. vremenu kada budemo 
prekoračili prag ovozemnog postojanja. Tu se vidi ogromna vrijednost duhovnog 
saputnika i prijatelja. Rečeno je — Oni koji su se voljeli i bili skupa na ovome svijetu biće 
zajedno i na ahiretu. 


Oni koji su nam duhovno bliski, sa nama su i poslije smrti, vode nas, 
nadahnjuju mudrošću, brinu i bdiju nad nama. 


U samom trenutku prelaska na drugi svijet, glas njihove brige i ljubavi spašava 
nas od strahota kabura. Ovdje se jasno vidi vrijednost iskrenog odnosa između dva 


insana; svaki pozitivan, konstruktivan i iskren odnos biće naše blago na ahiretu. 


Oni, aškom opijeni imaju odnos iskrene ljubavi prema Allahu Uzvišenom, a taj 
odnos je najveće blago na ovom i na onom svijetu. 

Trenutak kijameta, ili uspravljanja duša, sam po sebi je žestok; momenat koji 
niko ne može zamisliti ma koliko da razmišlja o njemu. Šta je lampa razuma? To je 
svjetlost istine koja će jasno zasijati na dan kijameta. Trenutno, mnogo toga nam je 
zaklonjeno i ne znamo većinu unutarnjih stvari, ne znamo šta kriju prsa naša. Na taj 
Dan, svjetlost istine će zasijati i svaka duše će znati šta je pripremila i oduda jauci onih 
koji postanu svjesni Zla koje su donijeli na Dan kada će samo dobro biti od koristi. 


Tada duša valja znati, a to može znati samo duša koja se borila za blizinu svoga 
Gospodara, da smo mi od Njega i da je On uvijek bio sa nama. Bit kapljice i Okeana je 
jedna; kvalitet vode u jednoj kapi ne razlikuje se kvalitetu vode Okeana; ruh koji je 
Allah udahnuo u insana Ruh je od Njega. Ali ne treba zaboraviti da je On Uzvišeni u 
isto vrijema daleko iznad svega; On je prisutan u svemu, a u isti mah, daleko sve 
nadilazi. 


Tu samo pomaže srčani vid, onome koji ga je stekao milošću Allaha, očima srca 
čovjek će samo ljepotu vidjeti na taj sudbonosni Dan. 


Tu ruh Ruha Ruhom poznaje, duša dušu dušom prepoznaje, sve drugo mimo 
Njega pržiće čovjeka kao vatra sa hiljadu plamenova; ljubav je ljubomorna, Allah širk 
ne oprašta, nas ovdje prži, a pržiće još više na drugom svijetu ljubav prema svemu 
drugom sem Njemu Veličanstvenom. 


Stoga čovjek još na ovome svijetu mora pronaći društvo rindana, onih koji su 
sagorili zarad ljubavi njegove, oni koji su sazreli na granama Njegovog aška, društvo 
zrelih ljudi najveće je bogatstvo ovoga svijeta. 


Da su ljudi umjesto zlata... Ovdje se vidi velika milostivost Allaha. Zaista ljudi su 
nemarni prema Njemu i zato poput slijepaca na ivici provalije sjede u nemaru i 
neznanju. Srca im trče za prolaznim uživanjima, a svaki naredni korak ih može 
odvesti na dno strašnog ponora njihove nemarnosti i nehaja prema Onome Koji im je 
dao svako dobro. 


Čovjek srca halom i djelovanjem ljude poziva i otriježnjuje ih za ove vječne 
istine, nepečeni mu ne mogu prići, već samo oni koji su krenuli putem sagorijevanja. 
On je pobjednik na ovome svijetu, jer je pobijedio njegove lukave zamke, a uzdignut i 
poštovan na onome svijetu, jer je stigao tamo čistoga srca, prsiju ispunjenih čežnjom za 
licem svoga Gospodara.. 


gazel 71 


Još jedna od oda ljubavi prema čovjeku srca i vrijednost poznavanja iskrenog 
Allahovog roba. Snagom te iskrene veze čovjek može zgnječiti jabuke ili svoje 
mnogobrojne želje u ruci ispravnog djelovanja, ili ruci napuštanja prolaznih želja. 
Ipak, u isto vrijeme, mora znati da se samo milošću Njegovom stiže do spoznaje. Tu 
dolazimo do bezinteresnog djelovanja, djelovanja samo zarad Njega, bez interesa za 
ličnu korist ili bilo kakve želje za dobiti. 

gazel 72 


U ovome gazelu interesantan je pojam končića. Bez sumnje je da on predstavlja 
povezanost između dva roba Allahova. Interesantno je koliko je ta veza tanahna, kao 
končić, a ipak treba da se rabi, treba stalno da se nadograđuje i nadopunjuje, a u isto 
vrijeme ne smije se prekinuti. Ovo je izvrsna metafora duhovne povezanosti, čija se 
vrijednost stalno ističe, ali i njena tanahnost. Tu se hoda po oštrici sablje, mali prenos u 
lijevo ili u desno može biti bolan i nenadoknadiv. Zato, o srce, na stazama duhovne 
povezanosti oprezno, oprezno, oprezno kroči. 


Dalje u ovome gazelu vidimo nešto od Šemsovog karaktera. On je bio pun 
ljubavi, ali i veoma direktan i žestok kada je to situacija zahtijevala. Zaista to su 
osobine Božijeg čovjeka, to je primjer koji nam je ostavio Poslanik a.s. Svaki navodni 
učitelj koji ne posjeduje i jedno i dugo bolje je da se u poslove terbijjeta ne laća, za let su 
potrebna dva krila. 


Kada je Šemsuddin Tabrizi nestao, kao što se vidi iz uvoda, Mevlanin duhovni 
prijatelj postao je Salahuddin Zarkubi, zlatar koji je imao zlatno srce, čisto od primjesa 
svjetovne pozlaćenosti. 


gazel 73 


Dženabi Dželal je Allah Uzvišeni sa svojim svojstvima Veličanstvenosti i 
Svemoći, pa je ovo u stvari pitanje - Zar se nećeš odazvati pozivu Veličanstvenog i 
Svemoćnog kada te On iz milosti svoje pozove. 


U naredna četiri bejta, pojačava se ova neizbježna logika, logika neminovnosti 
Božanskoga putovanja koje je toliko blisko i imanentno našoj unutarnjoj prirodi, 
koliko je riba privržena vodi, soko svome gospodaru, crni leptir plamenu svijeće. To 
putovanje, taj odaziv, suština je našeg postojanja. 


Dalje, kao i u mnogim drugim gazelima, Mevlana nas nadahnuto poziva na to 
putovanje i na taj let povratka, povratka našem istinskom staništu, blizini Uzvišenog 
Gospodara. Na tom putu neminovna je borba sa našim strastima, ptica duše ne može 
poletjeti dok se ne oslobodi kafeza prolaznih težnji. 


Na kraju svega, to putovanje vodi u stanje sjedinjenja, kap nije od Mora 
odvojena. Znanje pitanja se odnosi na duhovno znanje povezanosti sa Allahom 


Uzvišenim, a milost odgovora pripada dušama koje su sagorjele na putu traganja i 
pitanja. 


gazel 74 


Oda ljubavi i predanosti. Kolika je žeđ u čovjeku koji je spreman ovoliko sebe 
da spusti pred čovjekom koji srce poznaje i koji srca otvara? Nažalost, ovakva vrsta 

duhovnog žara danas je gotovo nepoznata, zato i jesmo u ovakvom stanju, stanju u 
kojem duša kopni od težnje za prolaznim svijetom. Stara priča koja uvijek iznova 
potresa našu dušu. Hoćemo li se probuditi iz ovoga sna, hoćemo li konačno pogledati 
ovaj svijet očima ljubavi? 


gazel 75 


Za vezu Božanske ljubavi potrebno je dvoje. Dva insana koja su jedno u žeđi i 
duhovnom nastojanju. Dva insana koja istinu motre jednim očima. Dva insana koja su 
se oslobodila okova jata, dvije kapi koje svijet posmatraju očima Okeana. 


gazel 76 


Hadže je uglednik ili, u ovom slučaju, čovjek koji je spoznao bit stvari. On ne 
haje više za ruže i jasmine, on traga za Onim koji je te ruže posadio u bašči postojanja. 
Svaki onaj koji iskreno krene tim putem opije se mirisom ružine suštine, taj ružu ne 
gleda. Naravno baščovan je u ovom slučaju Stvoritelj Uzvišeni koji je posadio 
ogromnu ljepotu u bašči dunjaluka, ali sve to postaje prašina kada zasija ljepota 
Njegova. Ašik traši srž ljepote, ašik površinu ne gleda. 


gazel 77 


Još jedna pohvala kjamilu - čovjeku srca koji je sablja istine i onaj koji tom 
sabljom budi naša srca. On siječe glave munafikluka, a sam je posječen sabljom ljubavi. 
Zar može iko sjeći osim onaj posječeni? Samo takav je ogrlica ili ukras na vratu ašika, 
jer posječena glava istinska glava postaje, ukrašena berićetnom rukom onoga koji siječe. 
Dok se korov ne odstrani ništa berićetno ne može iznići. 


gazel 78 


Sakija, onaj koji vino toči, rob je ašika i onih koji su žedni vina ljubavi. Samo 
pravi ašik ispije do dna pehar ljubavi, takvi ljudi su rijetki na ovome svijetu. Posljednji 
bejt kaže: Šems tabrizi, istina ovoga svijeta, Voljeni je zaljubljenika, jer on motri tajne 
njihovih duša, on zna za čime žude srca njihova. Na kraju krajeva, on je sakija koji sipa 
vino ljubavi zaljubljenima. 


gazel 79 


Stara adžuzija je u stvari stara babetina. Ti je poznati simbol za ovaj svijet. 
Značenje ovog bejta je sljedeće: zašto si toliko potrošio od tijela svoga i od duše svoje 
da udovoljiš staroj adžuziji ili babetini koja sve svoje mladoženje ubija. Onaj koji svijetu 
srce podari biva ispijen i iscijeđen do kraja i naposlijetku biva ubijen na poljani života. 
Strasti čovjeka samo iscijede, a ništa mu zauzvrat ne ostave. Ljudi se laćaju i sablji i 
kopalja da bi se borili za tu staru babetinu, oni liju krv srca svoga za naklonost njenu. 
Zaista čudnovata stvar, jer sav put se sastoji od napuštanja te babetine i kad osjetimo 
da njene stege popuštaju osjetićemo miris Istine. 

gazel 80 


U svakom trenutku dolaze haberi - vijesti i znakovi iz Božanskih predjela, ali mi 
ih ne čujemo i ne vidimo, jer nemamo srca, nemamo srca koje gori u vatri zarad tih 
vijesti i znakova. 


Stoga, valja nam posuditi dušu i srce od onih koji ih imaju. Da bi jasno ugledali 
mjesec Duše, valja nam zadobiti srce. Milošću Allahovom čovjek srca je onaj koji budi, 
i nadahnjuje naša srca žudnjom za licem tog Mjeseca. 


Uzvišeni Gospodar u svakom dahu šalje prema nama strijele ljubavi, nema štita 
koji ih može zaustaviti. Insanu je suđeno biti onaj koji život svoj predaje Rabbu 
Veličanstvenom. Musliman je onaj koji je dušu Njemu predao. Islam je predanost 
Uzvišenom Gospodaru. 


U orginalu stoji: bakar postojanja, kao Musa, Njegovom alhemijom u Zlato se pretvori. 
Tj, pusti da te dotakne alhemija Njegova, pusti se kao Musa i zadobi srce od zlata, pa 
nećeš brinuti što su Karunove riznice pune dukata. Pravo zlato je zlato duhovnog 
preobražaja, a ne beživotni kamen koji sija i sije samo nesreću i zlo u srcima nezrelih 


ljudi. 


Sva potraga, na kraju krajeva, vodi do ruha koji je već u nama. Valja se okrenuti 
ka šećernim plantažama koje krije srce insana, pa šta će nam onda predstavljati šećer, 
šta će za nas biti sve slasti ovoga svijeta. Najuzvišenija slast se krije u dubinama naše 
duše. 


AT mi robujemo suretu ili formi, i stoga smo idolopoklonici, jer hiljade se idola 
kriju na površini naših duša. U njenim dubinama ljepota je Božanska, ali mi nemamo 
nazara ili nemamo tih očiju da vide nutrinu i stoga upadamo, uvijek iznova, u jamu 
ispunjenu zmijama. I tako to ide dok nas ne izujedaju toliko da nam nema druge već 
tražiti izlaz iz te crne rupe nemara. 


U ogledalu čistog srca ogleda se ljepota Božanska, svaki onaj koji je ugleda 
ostaće vječno zanesen tom ljepotom. Onaj koji gucne kap Božanskog vina neće više 
nikada biti opijen drugim sem Njega. 


Mjesec je simbol tog ogledala, jer od odražava sunčeve zrake, on sija 
posuđenom svjetlošću. Nema besireta ili nema unutrašnjeg viđenja onaj koji čovjeka 
srca, u ovom kontekstu, naziva mjesecom. Ovdje se radi o stepenu fena-a ili potpunom 
utonuću u Allaha Uzvišenog; takav čovjek nije više posrednik, takav je čovjek uronuo 
o More Božijeg Jedinstva. 


Šest fitilja predstavljaju šest smjerova, a to opet simbolizuje pojavni svijet koji 


raštrkan na sve strane. Tako je i većina ljudi raštrkana na šest strana, ali svjetlost 
unutarnja u njima ne može zasijati, jer nemaju vatre ljubavi koja jedino može upaliti 

sve fitilje, ili bolje rečeno koja može sagorjeti raštrkanost i žudnju za ovim svijetom. 
Svjetlost Istine zasigurno neće zasijati u onome koji nije napustio šestoglavu aždahu 
strasti i požuda. 


Stvoritelj Uzvišeni dao nam je tijelo, tj, u ovom slučaju, dao nam je jahalicu s 
kojom nam valja putovati po ovom svijetu, ali ta jahalica nama postaje cilj putovanja te 
stoga zanemarujemo putovanje duše. Mi stalno zaboravljamo da nam je jahalica tijela 
data samo da bi to tijelo robovalo našoj duši, a duša opet našem ruhu. Međutim zbog 
naše magareštine, mi magarca ili tijelo stavljamo ispred duše, a dušu koja još nije 
sazrijela ispred ruha i stoga tapkamo godinama u istom mjestu, dok Kjaba srca strpljivo 
čeka. 


Ipak, naposlijetku, vrijeme čekanja je ograničeno. Na kraju ćemo htjeli ili ne 
htjeli krenuti na vječno putovanje. Sve je Allahovo i sve se Nemu vraća. Zar se od 
Njega iko može sakriti; zar se čovjek može sakriti od Onoga koji sve vidi i sve zna. Već 
sutra naći ćemo se na drugom svijetu, u svijetu istine, pa što se čovjek toga više 
prisjeća više će dobra duši svojoj učiniti. 


gazel 81 


Nema smiraja sem u mejhani opijenih ašika, jer nigdje drugo na svijetu nema 
onih koji daruju srce jedni drugima. Ašik je ašiku u isto vrijeme dilber i dildar, dakle onaj 
koji krade ili odnosi srce i onaj koji mu srce dariva. Kroz ljubav srce oživi, i na taj način 
onaj, koji nije imao srce jer je uvehlo u praznini postojanja, opet srce zadobija; samo 
ljubav može mrtvo srce oživjeti. 


Za novce ašika, ili za čežnju srca njegova, nema bazara na ovome svijetu; svi su 
ovdje zauzeti posve drugojačijom trgovinom. Ašik u biti za novce svoje prodaje sebe, 
on daje sve da bi Njega zadobio, ali takva trgovina postoji samo u harabatu - taverni 
ruine. 


U naredna dva bejta, Mevlana govori o svome nadahnuću, o kiši obilne 
mudrosti koja neprestano lije sa njegovih usana, o biserima koji su sjaja 
neprocjenjivog, ali samo onaj koji je postao ruina, tj. skrhao se na pogubnom bojištu 
svijeta i postao toga svjestan, traži harabat istinske skrhanosti, traži bisere i vino koje 
on nudi. 


Ovaj život je samo san, varka, iluzija. Za vrijeme života, baš kao i u snu, vidimo 
mnoštvo slika, međutim u vrijeme smrti sve se one raspadnu poput mjehurića u 
okeanu postojanja. 


Stoga, sav naš posao ovdje je zatvoriti svoje požudno oko koje uvijek iznova 
rađa maštu i iluziju, a otvoriti prozore duše i razuma. Naša požuda je poput magarca 
koji tvrdoglavo odbija da se pokrene putem spasa i smiraja, u isto vrijeme nadajući se 
da će mu neko okačiti mrkvu na udici da bi se mogao pokrenuti, ne shvatajući da je 
jahač onaj koji drži udicu i da prolazne slasti i uživanja ovoga svijeta nikada ne mogu 
stići svome ishodištu. 

Stoga, povuci se u bašču ljubavi, pusti svijet neka ide i neka bludi u svojoj 
bezglavoj trci koja nikamo ne ide, kad već neće da čuje riječi Božije upute. Van te 
bašče, samo se kiselo sirće prodaje, a svi oni koji nemaju dunjalučkog umijeća bivaju 
nemilosrno Zgnječeni na poljani dunjaluka. 


Svi smo mi bolesnici u neku ruku pa potražimo hastahanu ili bolnicu u kojoj 
milošću Božijom miljenici Njegovi liječe ljudska srca. 


A kada pronađemo takvog insana, valja biti ponizan i k'o turban se omototi oko 
glave njegove, tj. oko njegovog shvatanja i razumijevanja vjere, jer to je zaista kratica. 


Takav čovjek je u isto vrijeme ogledalo tajni Božanskih pa ne odvajaj se od 
njega dok ne pređeš cijeli put. U tebi postoji jedno takvo ogledalo, a to je tvoj ruh, pa 
čisti prašinu svoje tjelesnosti sa njega, gori u toj vatri dok ne sagori sva prašina. 


Sretni trgovac je onaj koji sebe prodaje i sve svoje zarad ljubavi Božije, samo 
takav leti na krilima ljubavi i vječno se uspinje. 


U posljednja četiri bejta, Mevlana nam poručuje: valja prihvatiti misao onoga 
koji nadahnjuje druge svojim mislima, valja bisere vaditi iz njegovogn rudnika; 
koračati valja prema onome koji nas na put nadahnjuje, koji nas inspiriše da krenemo, 
hodamo i izdržimo na putu Istine; radovati se treba onome koji pjenu naše duše 
podiže u visine duhovnog približenja, smiraja i zadovoljstva sa svim što se događa; 
ovdje se ne traži jezik i uši, već srce koje i sluša i govori bez glasa i jezika. 


gazel 82 


Ako želiš čovjekom postati druži se sa iskrenim robovima Allaha, u isto vrijeme 
valja ti izbjegavati društvo nezrelih, tj. onih koji ne mare za tajne duhovnog puta i čija 
su srca umrtvljena i smorena ovim svijetom. 


Putem ljubavi čovjek nadilazi svijet oblika, tj. ovaj prolazni materijalni svijet 
koji ne zna poklanjati već samo uzima. Istinska ljubav je nematerijalna i netjelesna, ona 
želi da poklanja, a ne da uzima. Iskreni habib ili iskreni prijatelj je neizostavna stavka 
na tom putu. 


Dok čovjek ne zdrobi svoje ograničeno postojanje, dok ne sagori na oltaru 
ljubavi, nema mu leta u više svere postojanja. Mevlana lijepo poručuje — ako želiš da 
poletiš, postani prašina. 


Bolje je čovjeku izgorjeti prije nego mu dođe vakat da krene na vječno 
putovanje, prije nego prekorači prag ovozemaljskog postojanja. Zaista, zaista, zaista, 
bolje je gorjeti na ovome nego na onome svijetu, ali gori i sagori samo onaj koji se 
zaputio stazama ljubavi. 


214 


Da bi čovjek ozelenio i zadobio vječno postojanje u blizini Rabba 
veličanstvenog, mora požutjeti poput lista na ognju ljubavi, mora sazrijeti na drvetu 
duhovne čežnje i traganja. 


Onaj koji u medžlisu ili sijelu ašika sagori do kraja, ispuniće svrhu svoga 
postojanja. 


No, onaj koji teži dugom životu, a u isto vrijeme ne haje za put istine, lutaće 
ovim svijetom poput kockice šešbeša, a to je u prenesenom značenju igra života koja 
nema početka i kraja, ali većina ljudi ostaje zarobljena u krugu svoga nemara, lutajući 
besciljno ovim svijetom u potrazi za vjetrom nestalnosti koji nije moguće ukrotiti niti 
zarobiti, taman kad mislimo da smo ga uhvatili on se iz ruku izmigolji, jer vjetar je 
nemoguće uhvatiti. 


No, dobri moj čovječe, ako u ovom životu budeš te sreće da, voljom Uzvišenog 
Allaha, naiđeš na čovjeka srca i prepustiš se vjetru njegove upute i ljubavi, tim istim 
vjetrom nošen, vinućeš se ka plavom beskraju ljubavi Božije. 


gazel 83 


Oda ljubavi prema Šemsu iz Tabriza. Farsang je mjera za dužinu, 1 farsang je 
otprilike 2.5 km. 

Pred nama su na ovom svijetu zidovi i zaključana vrata, ali kao što postoji 
zagonetka, kao što postoji tajna, postoji i odgonetka; dovoljno je vjerovati da postoji 
izlazi iz labirinta života i djelovati u skladu sa tom vjerom i, ako Bog da, uvjerenjem 
pa će se inama jednog dana otvoriti vrata Njegova. 


gazel 84 


Šems Tabrizi je bio tajnovit za svoga života i takav je ostao i u svojoj smrti. Niko 
sa sigurnošću ne može tvrditi da zna kako je završio i gdje je ukopan. 


Stara žena predstavlja ovaj svijet, na kojem se iskreni vjernik osjeća kao u 
zatvoru. Velikani Allahovog puta su poput sokola koji jedva čekaju Njegov poziv da 
polete u la-mekan — prostor koji nadilazi prostor i vrijeme, mjesto bezmjesnosti, 
duhovni svijet koji daleko nadilazi našu moć obješnjenja ili opisa; čula nemaju 
mogućnosti i načina da opišu ono što je u svakom pogledu nadčulno. 


Šakur je lijepo Allahovo ime, a znači Zahvalni. Allah Uzvišeni je najzahvalniji 
od svih, On bogato nagrađuje svoje iskrene robove. Ptica koja lovi za Allaha u biti biva 
ulovljena. Mevlana u Mesneviji nebrojeno puta ponavlja — Postani plijen, nemoj biti lovac. 
No, valja nama prvo zaslužiti da postanemo plijen Šakira, onoga koji svoju zahvalnost 
obilato spušta na glave zahvalnih. 


Mevlanino srce je otišlo sa Semsom, kada je on nestao Mevlanino srce je 
sagorilo do kraja. Srce naše sagara kroz blizinu i udaljenost, a kad srce sagori nema 

više udaljenosti, ostaje samo jedinstvo putem kojeg smo približeni i postajemo 
skrivena suština svega postojećeg. 


gazel 85 


Ovaj gazel baca tračak svjetlosti na na sijelo derviša sa Mevlanom kao suncem u 
svome središtu. Mi možemo samo, uzdišući, zamišljati kako je to bilo i kakva je samo 
atmosfera vladala na sijelima na kojim je prisustvovao. 


Posljednja dva bejta imaju neobičan prizvuk. Iz oblaka iskrene čežnje suze naše 
padaju u more istinskog života; u našim skrhanim prsima krije se blago postojanja. 
Mi kao leptiri sagorjevamo privučeni svijećom morskih dubina, to je tajna pred kojom 
biće naše nestaje, jer jedno je površina vode, a nešto drugo dubine okeanske. 


Mevlana pleše opijen Božijom ljubavlju, on igra u svjetlosti Nura Mustafinog; u 
tom halu sve postaje moguće; u tom halu okeanske dubine i nebeske visine plešu u 
jednom ritmu vječnosti. 


gazel 86 


O svojoj poeziji Mevlana je rekao: "Iz ljubavi prema svojim prijateljima i iz straha 
da bi se mogli dosađivati u mome prisustvu, ja govorim poeziju. Inače, šta ja imam s poezijom? 
Allaha mi, nije me briga za rimovane riječi i nema ništa goreg u mojim očima od njih." Ipak 
sve što je zabilježeno od njega, osim djela Fihi Ma Fihi, zabilježeno je u formi poezije. 
Sve ukupno oko 65 hiljada betova. Očito Mevlana je iz velike ljubavi prema ljudima 
govorio rimovane riječi, više bi se moglo reći da on to nije radio svojevoljno i da su 
one posljedica Božanskog nadahnuća. Zaista kada je poezija u službi nebeskih istina, 
nema ništa snažnije od poetske riječi, ali kada je ona u službi niskih strasti i poriva, 
nema ništa gore od takvih riječi. Pitali su jednoga šejha: 


"O šejhu, ima li išta gore od krmetine?" 
"Ima," odgovori on, "muzika!" 

ZA, ima li išta više od zikrullaha?" 
"Ima," reče on, "muzika!" 


U ovom gazelu Mevlana govori o riječima koje su odvojene od vremena i 
prostora u kojem su nastale. Njegove riječi upute imale su punu snagu u datim 
okolnostima. Mada je i dan danas Mevlanina poezija itekako aktuelna (od najčitanijih 
u Americi), mi možemo prenijeti samo mali dijelić izvorne snage njegovih stihova. 
Ipak i to malo je više nego mnogo za nas. Ostao nam je duh vječnog nadahnuća koji se 
krije iza tih riječi i u skladu sa duhovnim razumijevanjem svakog prevodioca, taj duh 
više ili manje stiže i nama. Da ne govorimo o neprocjenjivoj vrijednosti druženja sa 
Mevlanom i njegovim riječima. Ipak, malo je onih koji istinski mogu razumjeti njegove 
riječi, jer kao što on kaže — Ti ne piješ drugo do li maštu svoju; dakle, svaki čovjek u 
skladu sa svojom maštom razumijeva njegove riječi, a samo oni koji dušom i srcem 
izgaraju na putu istine, razumiju njihov smisao. 


216 


U vezi sa gore nevedenom izjavom Mevlane, došao mi je jedan gazel: 


Otkud prezir za riječi čovjeku od riječi, 
Otkud prezir za rime onom koji rimom liječi? 


Ah, riječi su samo magla, na površini okeana, 
AI' suhima je miris njihov od dubina preči. 


Znalac mirisom mami, on nas riječima hrani, 
Korak po korak vodi nas onaj ko je veći. 


Mirisom ljubavi vođeni, o vi od zemlje rođeni, 
Zaronite, poletite, pa ćete ljubav steći. 


Crv u jabuci živi, samom se sebi divi, 
AlI' valja leptir postati i sagorjeti u svijeći. 


Ovoj priči nema kraja, do vječnosti sto belaja, 
Putem ovim ti kreni, od njeg' nećeš uteći. 


Mevlana, evlija iz Belha, daleko je iznad grijeha, 
Izreče hiljade rima, a srce njegovo ni riječi. 

U ovom bejtu krije se tajna odnosa između gospodara i roba; između ustada ili 
učitelja i učenika. Koliko god je robu potreban gospodar i učeniku je učitelj; s druge 
strane, gospodaru je potreban rob, učenik učitelju. Jaoj kralju bez kraljevstva, jaoj 
mudracu bez srca žednih istine! Pokazujući plemenitost prema robovima svojim 
gospodar stiže do svoje suštine i time biva slobodan; podučavajući one žedne istine 
mudrac stiže do svoje svrhe i time biva podučen. Tajne se spuštaju na veze iskrene 
ljubavi i prijateljstva. "Bio sam skrivena riznica..." kaže Allah; pa opet: O robovi 
moji, kada vi ne biste griješili, stvorio bih druge koji griješe, samo da bi im mogao 
praštati." Mada je Uzvišeni Allah daleko iznad svega, on je u isti mah prisutan u 
svemu. 


Drevni svijet i drevna mudrost pohranjeni su u našim srcima. Mevlana govori o 
vječnim istinama koje se kriju u njegovim prsima. 


Čelik je naše grubo biće ili duša koja boravi u gafletu i neznanju. Glačalo su riječi 


upute i duhovna praksa u skladu sa tim riječima, a ogledalo je očišćena duša koja 
odražava lice Božije. 


Surma istine otvara oči slijepima, Mevlanine riječi otvaraju oči razuma. 

Crni oblak je iskrena zabrinutost za čovjeka i njegovu sudbinu, nekada se 
čovjek zaista treba zabrinuti nad svojim životom, jer dan rastanka od ovoga svijeta 
neumitno dolazi. Šta smo pripremili za taj dan? Bolje se o tome brinuti sada nego na 
dan kada više neće biti vremena Za to. 


Prašina je duša koja je lahka i pročišćena od zemaljskih nečistoća, pa stoga se 
može vinuti u visine i postati svjetiljka ili zvijezda u duhovnom nebesima. 


Motiv ponovljen iz prvog bejta. I sultan traži ljubav, ma ko da bio on. U ovom 
slučaju najvjerovatnije je riječ o Šemsuddinu. 


Ašicima ne treba zamijerati na njihovim riječima, u pijanstvu mnogo toga je 
dozvoljeno reći, jer oni su opijeni vinom vječnosti i riječi njjehove dolaze sa Njegovih 
usana. 


Ipak, svaki govor, na kraju, zamućuje stvari, riječi ne mogu iskazati stanja koja 
ih prevazilaze. Ušuti kada se tvoje ogledalo očisti, neka svaki impuls pojedinačnog 
bića zamre u tebi. Pravi govor je govor bez riječi, nebesku muziku sviraju bez struna i 
talambasa, samo onaj koji ušuti može je čuti. 

Hal oduševljenja i nadahnuća provejava kroz ovaj gazel. Po ko zna koji put 
ponavljaju se sve postavke puta ljubavi, srce je željno te melodije i nikada se od nje ne 
umori. U biti, svi žudimo za Hakkom Uzvišenim, svaka žudnja je samo žudnja za 
njime, ali insan to ne zna i srcu koje je gladno istine utrpava lešinu ovoga svijeta. 


gazel 89 


Ovaj svijet je tamnica za ašika, on se čudi što se ovdje našao, jer srce njegovo još 
osjeća miris ezelske ljepote i sav njegov posao je pronaći put ka vječnom staništu iz 
kojeg je spušten u ovaj prolazni i ništavni svijet. 


Biti odsutan od toga Izvora i za tren, haram je za ašika. Baciti samo jedan pogled 
na lešinu dunjaluka, za zaljubljenika je haram. 


Selo je ovaj svijet, svijet je mali i uzak za srce ašika. Ako postoji iko na ovome 
svijetu koji osjeća njegove boli brzo će ga pronaći, kratak je put između dva srca koja 
gore u vatri ljubavi, samo jedan znak među njima, samo jedan pogled je dovoljan. 


Da bi se pobjeglo iz ovoga kafeza, ogromna hrabrost je potrebna, i najsnažniji 


su zarobljeni u kandžama dunjaluka, pamet i snaga običnog vrabca tu ne može 
pomoći, samo ogromna snaga i ljubav koju nosi veza dva iskrena srca. 

U srcu se krije tajna stanica smiraja, ali srce daje onaj koji je pronašao tu postaju 
u sebi. Kada čovjek pronađe čovjeka srca, nema potrebe više lutati svijetom, jer tu put 
počinje i tu se put završava. 


Pustinja koja dariva život je mjesto u kojem su zamrle strasti dunjaluka, vino 
koje dušu opija je vino ljubavi. 


Sve drugo osim ljubavi i borbe protiv niskih strasti je propast za čovjeka; svaki 
rat je posljedica nezrelosti, bolesti i zla koje se krije u samoživim, sebičnim i 
samoopsjednutim dušama. 


Na ovom putu traži se prisutnost srca, svaki novi korak može biti poguban; 
stoga, srce lagano kroči, il" čekaj dok te Voljeni ne povede, u svakom trenu ti si na ivici 
provalije, pa šuti i sjedi dok te ljubav u nju ne gurne. 

Put aška, ili put ljubavi uvijek nađe izlaz. Iz najtamnijeg bunara postojanja, iz 
najcrnjeg i najgušćeg očaja, iz tame i tmuše prolaznog života. Grudi njegove kriju 
svjetlost ondje gdje je svaka svjetlost zamrla, on je sam kada je u društvu, ali nikada 
sam kada je sam, jer tada nema zapreke ljudskog očajanja od njega do Džanana. 
Njegov Voljeni mnoge zamke baca poput majke koja igračkama nastoji zavarati svoje 
dijete, ali ašik tim lažama i obećanjima ne vjeruje, žeđ prsa njegovih može utažiti samo 
blizina Džanana. U radosti, u boli, Onaj lijepi je uvijek sa njime, no svi mi se u patnji 
toga prisjećamo više. Putem ljubavi najbrže se putuje, sve postaje i mekame ljubav brzo 
preleti, na vrancu ljubavi jezdi ašik, opijen najgušćim vinima Božije blizine, opijen 
mirisom Okeana; tom vrancu krila potpiruje vjetar koji sa mora taj miris i donosi. U 
ašiku živi ta nebeska protivrječnost, u isto vrijeme on je trijezan i opijen do dna. 
Trijezan u smislu poimanja nestalnosti svijeta i nezainteresovanosti za njega, a opijen, 
kao što smo već rekli, šumom i mirisom valova Okeana. 

Unutar mnoštva krije se Božije jedinstvo. Kada se podignu valovi iz Okeana 
postojanja, oni se na trenutak izdvajaju oblikom iz nepreglednih voda tog okeana, ali 
zar u njima nije ista voda kao i u Okeanu? Ako analiziramo kap vode i vodu mora, 
one će biti identične, ali količinski postoji ogromna razlika između kapljice i okeana. 
Unutar čovjeka je pohranjena Božanska bit, naše putovanje jednako je uzdizanju i 
padanju valova u okean postojanja. Čovjekov život je samo jedan dah tog uspona i 
pada. Šta je svo vrijeme koje poznaje ovaj svijet? Niti jedna kap u Okeanu Božije 
vječnosti! Znajući to, ašik ne brine za kap, već traži i čezne za Okeanom; odgonetke 
svih tajni ne kriju se na površini, već u plavičastim dubinama Okeana. 

Eflaki, u svom djelu Menakib, govori o uslovima pod kojim je nastao ovaj gazel: 
"Jednoga dana šejh Sadruddin Konjevi i kadija Siradžuddin, zajedno sa ostalom 
ulemom i arifima, bijahu u posjeti glavnoj džamiji u Meramu. Sa njima bijaše i Mevlana. 
Nakon izvjesnog vremena, Mevlana napusti njihovo društvo, izađe iz džamije i krenu 
do obližnjeg mlina. Ostade tamo dugo u razmišljanju, pa se društvo uzjoguni, 
nemogaše više čekati, te Šejh Konjevi i kadija Siradžuddin odoše do mlina da ga 
potraže. Nađoše ga kako se okreće oko sebe u ritmu mlinskog žrvnja. Kada ih ugleda 
reče: " Tako mi hakka Njegovog, mlinski žrvanj govori: 'Slavljen i Uzvišen je On! Šejh 
nam dalje prenosi da su on i kadija u tom trenutku čuli da žrvanj govori: 'Slavljen i 
Uzvišen je On" Odmah zatim Mevlana je izrekao ovaj gazel. 


Duša je poput kukuruza koji se melje na žrvinju Njegove ljubavi. Duša ostaje 
gruba sve dok izbjegava ovaj neumitni proces duhovnog sazrijevanja. Nama nisu 
poznata krajnja stanja duše, niti je moguće zamisliti kuda nas nosi ta voda. No, u 
samom procesu sagorijevanja tajna je skrivena; te tajne je dostojan samo onaj koji 
krene putem ljubavi i istraje do kraja. Zato, pouzdajući se u njega valja se pustiti 
nizvodno do Okeana Njegovih tajni. Početak i kraj samo Allah zna. 

Bez patnje, čovjek se ne može osloboditi svojih niskih poriva. Njegova niža 
priroda srasla je uz njega, laž se teškom mukon iz srca otkida. U isto vrijeme, svaki 
čovjek leži uhvaćen u kandže lava strašnog. Taj lav je ovaj prolazni svijet koji traje 
samo jedan treptaj vjetra, koliko da taj lav osmotri oko sebe i rastrgne nas svojim 
kandžama koje smo mi naoštrili našim ispraznim i okrutnim življenjem. 


Dilber je onaj koji srca krade, onaj koji odnosi to pohlepno i gladno srce, a 
dariva srce zadovoljno i opijeno onim što ne prolazi. Ako On Uzvišeni spusti sijaset 
nevolja na naše glave, to je samo zato da bi nam otvorio oči za istinu i lice Svoje 
veličanstveno; znaj da je to velika blagodat, to je miris svih mirisa koji otklanja smrad 
iz naših duša. 


Duša pohotna je ta aždaha, ta zmija otrovnica se ne može istjerati bez grubosti. 
U vezi sa ovim i sljedećim bejtom, Mevlana nam u Mesneviji opisuje čovjeka koji je 
zaspao ispod drveta otvorenih usta. Nekakav čovjek bijaše prolazio tuda i vidje kako 
mu otrovnica uđe u usta. Čovjek užasnut gledaše kako zmija nestade u utrobi 
spavača. Uto se spavač probudi nesvjestan šta mu se dogodilo. Onaj čovjek isuka 
svoju sablju i pod prijetnjom smrti natjera spavača da popije po bureta vode pa ga 
potom poče nemilosrdno tući pljosnatim dijelom sablje. Očajni spavač moljaše ga da 
mu kaže zašto to čini, ali ovaj ga, bez ijedne riječi mlatiše, sve dok nije povratio Zmiju 
iz stomaka. Tek tada uspavani shvati da mu je onaj mudri čovjek bio iskreni prijatelj, a 
ne dušman. 

Svi naredni bejtovi samo potvrđuju i objašnjavaju ovu priču i ovo prosto načelo, 
bez muke nema slobode ni za koga. Istinska sloboda je sloboda od te aždahe, te zmije 
otrovnice koja se nastanila u našem biću zbog naše uspavanosti i nemara, ali nema 
izlaza i nema spasa od udaraca Dobročinitelja. Samo kada ovo shvatimo i prihvatimo 
u tajni našega bića, ti udarci pretvoriće se u ruže i slatko šerbe postojanja. 


Stoga, Mevlana u šah bejtu, ili završnom distihu, poziva i moli Semsuddina da 
nemilosrdno po njemu udari bičem svoje ljubavi, jer vremena nema, sve leti, valja se 
za susret sa Voljenim pripremiti. 


gazel 94 


Sretan je onaj koji je opčinjem nebeskom ljepotom, pa ljepotu prolaznu i ne 
gleda. Sretan je onaj čije su grudi ranjene duhovnom čežnjom, sretan je onaj koji 
razumije neophodnost sazrijevanja i kuhanja u kotlu duhovne ljubavi. Sretan je onaj 
koji čuva boli srca svoga u najdubljoj tajni svoga bića, a ipak ovaj svijet posmatra 
očima ljubavi. 

Duša je stranac na ovome svijetu, nije ovdje naše istinsko stanište. Prava ljubav 
trga zastore tog prividnog postojanja i leti ka staništu Duše. Duši je tijesno u ovoj 
prolaznoj kući od blata i vode. Naše putovanje je putovanje iznad boje, oblika i mirisa. 
Ptica duše letjela je visoko nebesima vječnog svijeta kada je svukoše u tijelo i spustiše 
na zemlju. No, mnoge su duše ovo zaboravile i smatraju tijelo jedinim staništem, a 
tjelesne prohtjeve jedinom istinom života. Onaj probuđeni i osviješteni duhovnom 
ljubavlju poletiće nazad ka svom ezelskom staništu, bljutava je za njega ovozemaljska 
sreća. 

Ašici ne traže ništa svojim bićem, tj. potraga nije nadahnuta našim egom, već je 
naša potraga nadahnuta Onim Koji jedini, u biti, traži. On traži ljubav naših srca, On 
traži srce istinski predano Njemu. Sta mi možemo tražiti osim milosti Njegove. Mi se u 
biti samo oslobađamo zamki i iluzija ovoga svijeta; sa svakom spoznajom Njemu smo 
koji traži i pronalazi, jer žeđ Njegova, a samim tim i ljubav za nama, neuporedivo je 
snažnija i veća od naše žeđi i ljubavi za Njime. 

U biti, samo On istinski postoji. U duhovnom svijetu hakikata ili istine, nema 
mjesta putovanju i kretanju, kojim su inače uslovljeni kufr - nevjerovanje, i din — vjera. 
Na stepenu osvjedočenja nema vjerovanja, kad čovjek nešto jasno vidi nema potrebu u 


to da vjeruje. Jedan sufija je rekao: 


"Svi odoše na hadž radi vjere, a ja tamo ostah bez vjere." 

"Šta pričaš, bezumniče," ljudi povikaše na njega! 

"Zar čovjek može vjerovati u ono što je već vidio, to nije više stvar vjerovanja, 
već stvar osvjedočenja. Onaj koji se osvjedočio uzdigao se daleko iznad vjerovanja i 
nevjere," odgovori mirno sufija. 


O ti koji liječiš svojim milostivim dahom, ne idi od mene, ostani tu da mogu 
robovati naklonosti i ljubavi tvojoj. 


U skladu sa prvim bejtom, nema ničega ni ispred ni iza. Nema ničega osim 
Njega. Stoga, o ti srca milostivoga, ne idi od mene, ostani. 


Budi milostiv prema drugima, raširi svoje ruke i svoje skute, prihvati one koji 
pate zarad ljubavi, jer milostivošću se i naša srca liječe; ljubav je mehlem svim ranama. 


Pravi se derviš smirio na pustopoljini ovoga svijeta, srce mu se smirilo i više ne 
traga. Prepustio se vjetru Voljenoga i sretna srca podnosi sve udare sudbine. Sve je 
hajr za njega, sve što se dešava on prihvata srca smirena. Svaki onaj koji za sebe tvrdi 
da je derviš, a nije smirio srce svoje i žali se stalno, kao kakva babetina, zaista je daleko 
od derviša i njihovoga puta. 


Ko nadiđe sebe i prolazni svijet koji je ograničen vremenom i prostorom, taj se 
usjedio u srcu svome; taj je pronašao sigurno stanište srca i nema više boli za njega; 
sve boli dolaze zbog prijanjanja za vjetar prolaznosti, boje, mirisa, ukusa. U srcu je 
mjesto la-mekan o kojem je već bilo govora. To je mjesto iznad svakog mjesta, 
bezmjesto, nadprostornost i nadvrijeme. Takav čovjek nema više mjesta na ovome 
svijetu, takav je stranac svima, garib nad garibima. Ovaj svijet takve ljude ne razumije 
niti prepoznaje blagodati koje nosi njihova blizina. 


gazel 97 
Crna noć postojanja spušta se samo na glave gafila, dakle one koji borave u 


nemaru i zaboravu; ašik motri očima svoga srca lice Dilbera, Onoga koji mu je odnio 
srce, i stoga nema tame za njega; to svijetlo lice sija od ezela do ebeda. 


Makar cijeli svijet trnje prekrilo, to trnje se u ruže pretvara tamo gdje borave 
ašici, alhemijom ljubavi od trnja niču ruže. 


Onaj koji se skrhao u harabatu Dilbera, već je zadobio istinsko postojanje i 
sitinsko srce; šta ima on sa usponima i padovima ovoga svijeta i svemira!? 


On je zatvorio oči i srce za sve vijesti i poslovanja ovoga svijeta; milošću 


svjetlosti Njegove on ništa ne vidi i ne čuje; uši srca njegova slušaju Njegovu muziku, 
oči duše njegove gledaju Dilbera. 

gazel 98 


Veličanstvena oda Božijem čovjeku, Semsuddinu. U ovom gazelu ostavljene su 
mnoge perzijske riječi da bi ostali što bliže samom izvoru koji teče i leluja, pjeva, igra i 
slavi u Božanskom ritmu. 


Šarab je vino, koje nije potrebno Božijem čovjeku da bi bio opijen. Harab je ruina, 
a poznato je da se blago krije u ruinama. Srce Božijeg čovjeka postalo je ruina, ljudima 
ovoga svijeta ono nema vrijednosti, ali unutar toga skrhanoga srca krije se skrivena 
riznica - tajna našeg postojanja. 


Ab je voda na perzijskom, aftab je sunce. 


Alim od Hakka je učenjak koji prima znanje direktno od Istinitog; on nije fakih ili 
šerijatski pravnik koji je zadubljen u svoje kitabe ili knjige. Božijem čovjeku knjige nisu 
potrebne. 


On djela u skladu sa voljom Uzvišenog i stoga nema ništa sa grijesima i 
sevabima; on zasigurno ne skuplja dobra djela, jer svako je njegovo djelo u skladu sa 
emrom Allaha. 


Takvog čovjek valja tražiti, tražiti i tražiti. Takav jedan čovjek, Šemsuddin 
Tabrizi, nadahnuo je Mevlanu da se raspjeva poput bulbula i da poleti u visine bez 
granica. 


gazel 99 


Eflaki nam prenosi da je ovaj gazel Mevlana napisao kao četvrto pismo Šemsu 
kad on bijaše nestao negdje u Siriji. U posljednjem bejtu Mevlana koristi igru riječi, sa 
kojima inače Divan obiluje, naime, šam je ime za Siriju, ali i večer na perzijskom jeziku. 
Ja sam to preveo kao Zemlja tajni ili stanište tajni; sirr — tajna — i stan — stanište, oblast, 
što nije, na kraju krajeva, daleko ni od Sirije. Sirija jeste u to doba bila oblast tajni, 
Damask je bio krcat učenjacima i mudrim ljudima Islama. Šems je lično proveo tamo 
dosta vremena. Armenija se spominje vjerovatno zbog Šemsovog rodnog Tabriza, koji 
danas nije u Armeniji, ali moguće da je onda bio. Rumelija je područje u kojoj se 
nalazila Konja, otuda i Mevlanin nadimak Rumi. 

dodatak 


Uvodnih 18 bejtova Mesnevije - komentar 


Poslušaj ovaj naj... Naj pretstavlja dušu koja je jednom, u ezelu = praiskonu - 
bila sa svojim Gospodarom, dakle svaku pojedinačnu dušu. Sve su duše jednom bile 
zajedno na okupu, za istom sofrom sa Uzvišenim Allahom. Mevlana nam zato i govori 
da poslušamo naj nebi li se sjetili naše istinske prirode, koja teži za najuzvišenijim 
stvarima. Poslušaj, znači isto što i prisjeti se. U Časnom Kur'nu Allah kaže: Zikrullah 
ul Ekber — prisjećati se Allaha je najveće. Neke od značenja riječi zikr su: prisjećanje, 
prizivanje, dozivanje itd. Dakle sve duše su sjedile sa Uzvišenih Allahom za istom 
sofrom i On je neke pogledao sa radošću, a neke sa sjetom. Zašto? Pa neke od tih duša 
će se sjećati svoga praizvorišta, a neke će zaboraviti. Prema tome, sjećanje je sama srž 
svake duhovne prakse... 


Od kada me iz Nejistana istrgoše... Od kada je duša spuštena u ovaj pojavni i 
prolazni svijet ona nije imala ni istinske sreće ni smiraja; nekada je bila u samom 
vihoru vrhunske ljepote i blaženstva, a sada je u ovom svijetu suza i nepravde. Dakle, 
Mevlana je naj koji plače i tuguje za Voljenim, od njegovog vapaja cijeli svemir uzdiše. 
Kada srce gori istinskom čežnjom za Voljenim, ta vatra sve zahvata, prije ili kasnije 
sve se tom vatrom mora zapaliti, ona je jedina istina našeg postojanja. Bez te čežnje za 
istinom mi smo izgubljeni i beskrajno ojađeni u ovom labirintu prolaznog postojanja. 


Prsa tražim rastancima iskidana... Čovjek čija su prsa iskidana bolima za 
Allahom traži srodnu dušu, njegova usamljenost je pregolema. U susretu takve dvije 
duše, ili bolje reći, ta dva okeana, otkriva se i Onaj koji je tu vatru zapalio. U ogledalu 
dva iskrena duhovna putnika i zaljubljenika ogleda se Uzvišeni Gospodar. Oni, jedan 
u drugom, pronalaze taj oganj, tu svjetlost koja osvijetljava najdublje tajne. Zaradi 
ljubavi sve je stvoreno i stoga je ljubav najsigurniji vodič do samoga Stvoritelja. 


Ko god da se od svog korijena odmetne... Svaki onaj koji se odvoji od svoga 
Voljenog čezne za vremenima kada su bili zajedno. To bi trebalo biti prirodno stanje 
svakoga čovjeka, ali nekim čudom, svi ljudi se toga ne sjećaju i malo ko u to istinski 
vjeruje. Zato nam Mevlana dalje razlaže svoju priču, kao da nas uvijek iznova poziva 
da se prisjetimo ko smo mi u stvari. Kolika god da je njegova ljubav za Voljenim, on 
isto tako ima veliku ljubav za svakog čovjeka. Samo ljubav, Bogom nadahnuta, može 
dati čovjeku takvu snagu i zanos da pjeva kao što je on pjevao. Tri hiljade i trista 
gazela u Divanu i preko 24000 bejtova u Mesneviji, sve u savršenoj metrici, smislu i 
rimi. To je jedno čudo samo po sebi, ili bolje reći, Božansko davanje. 


Ja u svakom društvu čemeran postadoh... Svako druženje i društvo čovjeku 
koji čezne za istinom postane mučno, teško i naporno, u svakom se društvu njegova 
samoća samo povećava. Takav čovjek voljen je od drugih, zbog svoje ljubavi prema 
Allahu napustio je ovaj svijet i njegove strasti prolazne. Zaista samo težnja za nečim 
uzvišenijem može čovjek osloboditi od svih niskih, nefsanskih, prohtijeva i mahana. 

Čovjek koji čezne za Bogom blizak je svima, po svojoj biti, i tu je još jedan dokaz da je 
svaka duše u praiskonu bila sa svojim Gospodarom, ali s druge strane, po svome 
djelovanju on je različit od svih. On je stresao sa sebe pogubni uticaj zavisti, 
ljubomore, mržnje, pohlepe, ponosa, želje za moći i ugledom itd. Po tome je on garib - 
stranac = u ovom svijetu, u svakom društvu usamljenik je. 


Svako po svojoj pameti bijaše mi prijatelj... Evo otkuda ta usamljenost dolazi. 
Većina nas je veoma površna, sebična, nepažljiva itd. i to se najviše ispoljava u našim 
međusobnim odnosima. Zbog toga što bježimo od puta suprostavljanja nefsu - 
poročnoj, niskoj, požudnoj, duši sklonoj zlu — on samo više i više gospodari nama, kao 
što se navodi u Časnom Kur'anu - Nefsi Emara je komandujuća duša, dakle duša koja 
nam komanduje i pod čijim vodstvom mi činimo loša i gnusna djela. Onda nije čudno 
da ljudi takvog čovjeka kao što je Mevlana svojataju i smatraju da poznaju njegovo 
stanje, međutim sam on kaže: "Moju tajnu ne istraži niko." Za to je potrebno lavlje srce, 
jer slijediti lava Božijeg može samo lav. Krenuti u džunglu nefsanskih strasti može 
samo pravi ratnik koji je spreman položiti život u svom svakom dahu. 


Tajna moja od mog vapaja nije daleko... Pa to je sama bit, kao što sam već 
naveo u komentaru prvoga bejta. Onaj koji je žedan naći će izvor. Njegova žeđ će ga 
dovesti do izvora i naravno milost Uzvišenog Allaha, On Veličanstveni tako je stvari 
postavio. Allah je sve stvorio iz ljubavi i stoga putem ljubavi i mi stižemo do Njega. 
Ljubav i predanost osnovne su potrebe duhovnog putnika. Onaj koji čezne za Njime, 
onaj kome se spustila milost žeđi za Allahom, vrlo je blizu tajne ljudskog postojanja, 
ali oko i uho su tu nemoćni. Svjetlost tu motri i spoznaje srce koje je okupano 
sopstvenom krvlju. Ovaj put zahtijeva krv srca, svaka želja mora umrijeti u nama, sve 
sem želje za Njegovim licem. Na ovom putu se umire po hiljade puta, sve dok se srce 
ne skrha do dna i duša ne iščezne; tek tada Njegova svjetlost u njoj zasija, u Bogu ona 
pronalazi istinsko i vječno postojanje. 


Tijelo od duše i duša od tijela nije pokrivena... Ovaj bejt je prirodan nastavak 
prethodnog. Tijelo osjeća dušu i duša osjeća tijelo, oni su u stalnoj vezi i među njima 
nema razdaljine. Ponekada mi našu unutarnju bit, ili tajnu, kako je neke sufije 
nazivaju, osjećamo više, a ponekad manje. Svaki čovjek to doživi bar jedanput u 
svome životu, a nekima to postan druga priroda. Takvi su u stalnoj vezi sa svojom 
dušom, pogotovo kada uspiju da je obuzdaju i upute na put ka Allahu; tada duša 
postaje prijatelj i saveznik. Ipak, ove oči tjelesne dušu ne mogu vidjeti. Stoga što je 
Allah Uzvišeni htio da nam vjera bude Predanost. Svaka vjera je Predanost. Jedan je 
Stvoritelj i stoga postoji samo jedna vjera, a to je Predanost. Ma kako da se vjere 
razlikovale među sobom po imenima i vanjskim obredima, ako u njima nema 
Predanosti i ljubavi one ništa ne vrijede. Dakle nikom nije dato da vidi duhovni svijet 
koji je u nama, sigurno ne golim očima. Zato što se od nas traži da otvorimo naše 
duhovne oči, sav put je u tome da se čovjek probudi iz svoga nemara i počne motriti 
svijet duhovnim očima. Put do toga već je objašnjen, to je put borbe protiv nefsa i 
njegovih niskih prohtijeva i htijenja... 


Vatra je ovaj glas naja to vjetar nije... Opet se vraćamo na početak. Vatra je 
žeđ duhovna, ljubavna čežnja za našim istinskim staništem u vječnosti, težnja za 

povratkom našem izvoru, ljepoti i smiraju. Zaista onaj koji je zaveden lažnim željama 
vezanim za prolazni svijet, gubi sve i bolje da ga nema. On pati u bolima obmane, on 
gori u čežnji opsjene, on hvata maglu u labirintnu laži i iluzije. Kada se ovaj prolazni 
svijet, koji je unaprijed osuđen na propast, pretvori u prah, šta će ostati onome koji nije 
uzgajao baštu srca svoga? Šta će biti sa onima koji nisu ubrali ružu ljubavi prema 
Allahu? Šta će se desiti sa onima koji nisu skinuli zastore sa svojih očiju? Svi će se 
vratiti Uzvišenom Allahu, svi će se naći pred Njime, ali neki će biti svijetlih obraza, a 
neki crnih. Samo On zna zašto je sve to tako. No, kada smo već ovdje u ovoj 
nezavidnoj sutuaciji, poslušajmo Mevlanu, izgarajmo na putu ljubavi... 


Vatra ljubavi je to što u naj upade... Jeste, ta vatra je ljubav, a opijenost vinom 
simbolizuje zanos i duhovnu ekstazu. Svi znamo da vino postaje takvo nakon 
fermentacije i da mlado vino ili mošt ne opija. Tako je i u ljubavi. Postoji stanje vrenja 
ili duhovne fermentacije, i naravno, što je starije vino je bolje. Stanje fermentacije ili 
duhovnog vrenja je stanje opijenosti, ašik = zaljubljenik = ne zna šta se sa njim 
događa... On je sav u vatri i njegova stanja se stalno smjenjuju. U tom stanju njegova 
duhovna iskra pali sve oko sebe, ona se može vinuti i do naviših nebesa, ali se može i 
srozati u nizine. To je veoma opasno stanje i u tome stanju duhovni vodič je 
neophodan, ali upravo tada takva duše ne želi nikakvih stega niti odgoja; popila je kap 
okeana i umislila se da je postala more. Zaista teško stanje... zato se nipošto ne 
upućujte sami na ovo putovanje... 


Naj je sudrug svakome ko je odvojen od prijatelja... Ko god je iskusio boli 
odvojenosti, pa makar bila i ovosvjetska, odvojenost od voljene osobe, prijatelja, 
rodbine, poznanika itd., razumjeće šta nam Mevlana poručuje. Iz malog se penje u 
veliko, iz jedne odvojenosti čovjek stiže do druge. Onaj koji je iskusio patnju na ovome 
svijetu ima jedan od uslova da razumije ove tajne, ima mogućnost da razumije muziku 
naja, i u skladu sa svojim mogućnostima poruku Mevlane, koji kao naj svojim notama 
cijepa zastore tame i svjetlosti koji se nalaze u nama. 


Poput naja, otrov i mehlem, ko vidje?... Zašto je sada odjednom naj otrov i 
mehlem? Pa naravno, otrov je za našu pohlepnu dušu, nefsi emaru, dušu sklonu Zlu, a 
u isto vrijeme je lijek za nju. Čovjek u isto vrijeme se rađa i umire i taj proces 
neprekidno traje sve do konačne smrti u ovom svijetu i rođenja na drugom. Mevlana 
kaže u jednom svom gazelu: "Ašik bi trebao hiljade života imati, da bi u svakom dahu po 
jedan mogao žrtvovati." Ta čežnja i ljubav nas u isto vrijeme ubija i oživljava, unizuje i 
uzvisuje, zarobljava i oslobađa. Toj Božanskoj igri nema kraja, ali sretan je onaj koji je 
krenuo tim putem, jer unatoč njegovih boli i iskušenja to je najveličanstveniji put, 
istinski i jedini mogući put za čovjeka. Što se prije njime zaputimo to bolje.. 


Naj govori o putu punom krvi... Medžnun znači onaj koji je lud od ljubavi. 
Opet ista tema krvi i ludila, a u biti tema spasa, ljepote, ushićenja, nadahnuća i čak 
smiraja, jer nema mira bez ludila. Nema stizanja bez prepreka, ko hoće da zapliva, 
mora se i smočiti, ko hoće da izvadi biser mora duboko zaroniti... 


Mudrost ovu razumiju samo oni ludi od ljubavi... Pamet ovo uzvišeno 
stanište ne može dokučiti, ovo razumije samo onaj koji je ostao bez pameti, ali samo 

nakon što je svu svoju pamet upregnuo i iscrpio. Razum je neophodan na putu, ali 
samo do određene granice, kada dođe do praga vrtova Voljenog, pamet mora 
kapitulirati. Dalje vodi samo srce i tu se vraćamo opet predanosti; naš ograničeni 
razum mora se predati na kraju, da bi se u njega spustilo Božansko razumijevanje... 


Zbog jadanja našeg dani nam uzaludni bijahu... Bez ovog puta i nastojanja, 
čovjek će se vječno žaliti i nikada neće biti zadovoljan; taman da sazida kulu do 
sedmog neba neće ispuniti svoj cilj.. Mi smo ovdje poslani da budemo robovi, a ne da 
komandujemo.. Jadanje i žaljenje stalno je stanje većine ljudi i to je propast najveća, jer 
kao što Kur'an Časni stalno ponavlja, bili smo samo jedna kap sjemena; sve što imamo On 
nam je podario. Stvorio nas je za najuzvišeniju svrhu. Pa od kuda nam onda pravo da 
se stalno jadamo. Uputio nas je na put vjere. Slao nam je poslanike, stalno nas 
pozivajući Sebi! Zaista žaliti se i jadikovati je najniži oblik svijesti ili nesvijesti, 
zaborava, nerazumijevanja vječnih blagodati koje smo dobili postojanjem. Na kraju 
krajeva, otvoren nam je put i ka najtajnovitijim odajama Njegovoga bića... 


Nije važno što odlaze dani... Ali nije važno, neka sve ide. Na koga Mevlana 
ovdje misli kada kaže: "Ti ostani, niko nije čist kao Ti"... da li se to odnosi na Allaha 
Uzvišenog ili na probuđenog i upotpunjenog čovjeka — insani kjamila? Mi znamo da 
Allah ostaje i da se ništa sa njime ne može i ne smije porediti. U tom smislu moguće je 
da se ovdje radi o kjamilu, potpunom čovjeku, kroz koga se Božanske tajne jasno 
očituju i u čijim se očima ogleda lice Božansko. Srce takvog čovjeka je Kjaba, oko njega 
se okreću duše željne pročišćenja, ljubavi i istine. On potstiče ljude na ovaj duhovni 
put, on ih hrabri, nadahnjuje, vodi i upućuje. Tačnije rečeno, preko njega Allah djeluje 
u ovom svijetu. Čovjek je Allahova tajna. Insani kjamil ili čovjek koji je upotpunio svoju 
svrhu i koji je potčinio svoju volju, dušu i srce Allahu zlatna je karika, zlatna nit, koja 
nas spaja i vodi do Stvoritelja. 


Svako se osim ribe zasiti vode... Samo onaj koji je uronjen u more Božanske 
milosti uvijek ostaje žedan. Primjer za to imamo u Poslaniku s.a.v.s koji je vječno bio 
žedan Allahove blizine. Ono što je za običnog čovjeka hljeb za ašika je Allahova blizina 
i ljubav. Hafiz Širazi kaže: "Želim da mjesto hljeba svakog dana ljubim miris svog 
Džanana."Pravi ašik je vječno žedan Allaha, put nema kraja i u tome je njegova 
najdublja tajna. O Allahu daj nam hljeba Tvoje ljubavi, daj nam vina Tvoje blizine, daj 
nam da sem Tebe ništa drugo ne tražimo! 


Zar sirovi skrhanome razumije hal... Na kraju poziv na šutnju, jer sirovi i 
pečeni su kao dva mora koja se ne dodiruju. Stoje jedan uz drugog na vjetrometini 
ovoga svijeta. Jedan gleda u sunčevu svjetlost, a drugi u njegovu sjenu, jedan je 
ozarenog lica, a drugi crnog kao ugarak. Jedan uronjen u krv i grijehe, a drugi u krv 
srca svoga - krv svjetlosti koja oči otvara i koja vodi do Boga. Jedan ružnog, 
unakaženog lica, mrtvih očiju iza kojih bukte strasti i niski porivi, jedan lijep, očiju 
punih ljubavi i dobrote, iza kojih se krije svjetlost Allahova. Tajna ili čudo? Pamet ne 
može odgonetnuti poslove ovoga svijeta. Samo Allah zna odgovore na ova pitanja. 
Samo On zna šta je u našim srcima. 

CE) Allahu Svemoćni 
oprosti nam naše grijehe, 
uputi nas na put istine, 

otvori nam oči za Tvoju svjetlost 
i srce učini vječno Žžednim 


Tvoje ljubavi i blizine... 


Amin! 

bab 
Batin 
bazar 
bejt 
beka 
belaj 
bereket 
bulbul 
bustan 


Rječnik manje poznatih riječi 


ritualno pranje kod muslimana, pred molitvu. 

nepisana pravila lijepog ponašanja u tekiji, džamiji ili vani, po uzoru 
na ponašanje Poslanika Muhammeda a.s. 

uzdah čežnje, uspio je onaj koji ima ah na Istinu i Uzvišenog Allaha 
miljenik, prijatelj, blizak drug 

neznalica, glupan, tikvan 

Allahovo lijepo ime, Onaj posljednji, Onaj koji ostaje nakon svega 
sluga kralja Mahmuda 

dolina ispred Sinajske Gore 

bitak, izvor, osnov 

pamet, razum 

dan zavjeta sa Allahom dž.š. u praiskonu 

svijet, zemlja, svemir 

učenjak, upućeni u (vjerske) znanosti 

miris 

ptica feniks koja živi sama u pustinji 

gnostik, prosvjetljeni, onaj koji je zadobio spoznaju 

Božije prijestolje 

prijatelj, sudrug, pristalica 

mudri vezir Sulejmana a.s. 

namjesnik sultana 

prodavac mirisa 

ljubav, ljubavni zanos, privrženost Uzvišenom Allahu dž.š. 
zaljubljenik, Božanskom ljubavlju opijeni 

kazna, patnja, muka 

slobodan u duhovnom smislu 


vrata, poglavlje 

bit, unutrašnjost, tajna, jedno od Allahovih imena 
pijaca, mjesto trgovine 

dvostih koji se koristi u gazelima 

vječnost, istinsko postojanje u Allahu dž.š. 
nevolja, muka, nezgoda 

blagodat, blagostanje 

slavuj 

vrt, stanište mirisa 

Darije 
defter 
dergjah 


derman 
ders 
dert 
derviš 


devlet 
din 
dirhem 
Dilbar 
Dildar 
divanija 


Dost (dust) 


dova 


dunjalučar 


DZ 
Džamšid 
džan 
džahil 
Džanan 
džemal 
džezba 
Džibril 
Džejhun 
džim 


Đ 


đaur 
đulistan 


E 


ebed 
efendija 


lice 
mjesto u Turkestanu poznato po lijepim ženama 


veliki perzijski kralj 

tefter, notes, mala knjiga 

prostor pred vratima velikana, tekija, mjesto gdje se sakupljaju 
derviši 

lijek, mehlem 

lekcija, predavanje, propovijed 

jad, bol duhovne čežnje 

onaj koji je svoje poslove prepustio Allahu dž.š, onaj koji bdije pred 
vratima Uzvišenog Allaha, skroman i pobožan čovjek koji žudi za 
spoznajom istine, pripadnik jednog od derviških redova, sufija, mistik 
sreća 

vjera, religija 

dinar 

isto što i Dilber, dil-srce, bar-odnijeti, Voljeni koji srce odnosi, Allah dž.š. 
onaj kome se srce dariva, Allah dž.š. 

lud čovjek, onaj koji ne zna za sebe 

bukv. prijatelj, fig. Uzvišeni Allah, Stvoritelj 

molitva, zaziv Uzvišenom 

materijalista, onaj koji žudi za dobrima ovoga svijeta 


perzijski kralj koji je posjedovao džem-čašu istine 

duša 

neznalica, agnostik, analfabet 

duša duše, Voljeni, Allah dž.š. 

svojstva Božije ljepote i milosti 

stanje Božije blizine, ushićenje, opijenost, privučenost Allahu dž.š. 
melek, anđeo koji dostavlja objavu 

rijeka koja teče između Horasana i Samarkanda 

arapsko slovo, jedan od harfova 


kjafir, kaur, nevjernik, nemusliman 
ružičnjak 


to što nema kraja, beskraj 
gospodin, uglednik 

efdalnije 
elest 
emir 
em(e)r 
Erak 

etr 

evlija 
evnuh 
edžel 
ezel 


F 
fajda 
fakir(luk) 
Fars 
fakih 
fena 
fetva 
Ferhad 
Ferman 
Firdeus 
fitna 
fursat 


G 


gaflet 
gazija 
gajb 
gandže 
garib 


H 


haber 
habib 
hadis 
hadret 
hadže 
hadždž 
hajret 
Hakk 
hakikat 
hal 


halal 


korisnije 

dan zavjeta sa Allahom dž.š. u praiskonu 
predvodnik, vođa 

naredba, nalog, dekret 

oblast u Perziji 

vrsta mirisa 

Allahov prijatelj, bogougodnik, Dobri 

čuvar carskog harema, oličenje narušene muškosti 
suđeni trenutak smrti, smrt, usud 

praiskon 


korist, dobit 

fukara, siromah, ubog, neimaština, jednostavnost, skrušenost 
pokrajina u Iranu u kojoj se nalazi grad Širaz 
šerijatski pravnik 

prolaznost, nestajanje u Allahu dž.š. 
šerijatska odredba, 

junak stare Perzija, koji je volio Širin 
presuda 

najuzvišeniji džennet 

smicalica. smutnja 

snaga, pobjeda 


nehajnost, nemar 

vojnik, borac, junak 

nevidljivi, tajanstveni, skriveni svijet 
pupoljak 

stranac 


vijest 

miljenik, omiljeni, najviši stepen ljubavi prema Allahu džš. 
govor; često se odnosi na govor i djelovanje Poslanika a.s. 
prisutnost sa Allahom dž.š, osjećanje Allahove prisutnosti 
ugledik, čovjek od ugleda, velikan 

hodočašće Kjabe u gradu Mekki 

zapanjenost 

Istiniti, ime Uzvišenog Allaha dž.š. 

stvarnost, srž, bit, istina 

pojava, stanje, odnos duše i tijela u datom trenutku, 

ono što se javlja u srcu, 

šerijatski dozvoljena stvar 


halal olsun neka je prosto 

halka 
halvet 
hamajlija 
hanikah 
harabat 
haram 
hasura 
hašer 
hazna 
heva 
Hidr 
hikaja 
hila 
himmet 


hizmet 
hrka 
hudur 
hukm 
hurmet 
Husrev 
hutba 


I 


ibadet 
Iblis 

'id 
ihram 
ilum 
iman 
inšallah 
Irem 


ismet 
išaret 


J 


Jaran 
Jusuf a.s. 


K 
kabilijjet 
kabul 


krug, zikir derviša se obavlja u halki 

osamljivanje, odvojenost, prostorija u kojoj se osamljuje 
predmet ili stvar koja čuva od uroka 

tekija, mjesto gdje žive derviši 

mjesto ruine, mjesto gdje se srce u ruinu pretvara 
(vjerski) zabranjeno, nedopustivo djelo 

gruba pletena prostirka 

mjesto okupljanja na Sudnjem Danu 

riznica 

žudnja, želja 

vječno živi, onaj koji se napio Abu Hajata - vode vječnog života 
poučna priča 

varka, podvala, 

blagoslov, usmjeravanje srca prema Allahu dž.š. nečijim 
blagoslovom 

služba, nesebično služiti drugima 

grubi ogrtač derviša 

prisutnost srca, svjesnost Allaha dž.š. 

vjerska odredba 

poštovanje, uvažavanje, obzir 

perzijski kralj 

govor, predavanje, propovijed 


pobožna djela, iskazati djelima predanost Allahu dž.š. 

šejtan, đavo 

bajram 

bijela plahta kojom se ogrću hadžije 

duhovno znanje 

vjerovanje, uvjerenje 

ako Bog da 

ime raja, lijepa građevina u pustinji nazvana po ocgraditelja koji je 
Božijom odredbom zatrpan u pustinji 

čistoća duše 

znak, ljudi duhovne spoznaje ne govore riječima već išaretima 


množina od Jar što znači Prijatelj, Voljeni, Alah dž.š. 
Božiji poslanik, bio savjetnik Faraonu, Zulejha je bila žena koja se 
ludo zaljubila u njega, jedan od najljepših poslanika 


narav, sposobnost, kapacitet na duhovnom putu 
prihvaćeno, primljeno, ukabuliti - prihvatiti nečiju molbu, mi se 

kada 
kader 
kadija 
Kaf 


kanaat 
Kanaan 
Karun 
katil 
kemal 
keramet 


Kerim 
Kevser 
Keššaf 
kešf 
kibur 
Kjaba 


kijamet 
kjafir 
kurban 
kuvvet 
kun 


L 


Lejla 
lezet 
La-mekan 


M 


Mahmud 
mahrem 
mal 
manija 
marifet 
Mašuk 
mast 
medžlis 
Medžnun 
mejhana 
mekam 
melek 


molimo da Allah Uzvišeni ukabuli naše dove 

presuda, određenje iz Božijeg znanja 

izvršenje Božijeg određenja kadaa 

sudac 

planina na kojoj po predaji boravi Simurg, spomenuta u Govoru Ptica, 
geografski se nalazi u srednjoj Aziji 

zadovoljstvo Božijim određenjem 

pokrajina u Palestini, Jusuf a.s. je bio iz Kannana 

bogataš u doba Musa a.s. koji je bio proklet zbog svoga zuluma 
dušman, neprijatelj, krvnik 

potpunost, čistina od svih svojstava i djela 

nadnaravna pojava, neki ljudi to dobiju kao dar od Allaha dž.š. da čine 
stvari koje prevazilaze ono što po prirodi stvari smatramo uobičajenim, 
npr. liječenje dodirom, čitanje misli, hodanje po vodi itd. 

Plemeniti 

ime jedne od rajskih rijeka 

onaj koji otkriva 

otkrovenje 

nadmenost, uobraženost, samoljubljivost, bahatost 

sveti hram u Mekki, mjesto hodočašća za sve muslimane i pravac 
prema kojem se okreću u namazu 

dan proživljenja 

nevjernik, onaj koji pokriva istinu 

žrtva 

moć, snaga 

budi, Kad Allah hoće nešto, On samo kaže kun-budi, i ono bude... 


djevojka u koju se Medžnun ludo zaljubio 

zadovoljstvo, užitak 

stanište ne staništa ili stanište koje nadilazi vrijeme i prostor i postojanje 
koje je nama poznato. 


sultan iz Gazne, današnji Avganistan, koji je osvojio Indiju 
povjerenik, posvećenih, mahrem esrar - povjerljivi čuvar tajni 
imetak 

značenje 

spoznaja Allaha dž.š. 

Voljeni, Ljubljeni 

onaj ludo opijeni Allahovom ljubavlju 

skup, društvo, sijelo 

mladić koji je bio ludo zaljubljen u Lejlu, sama riječ znači lud 
kuća vina, mej - vino, hana — kuća, krčma 

stanište, postaja, razina, nivo na duhovnom putovanju 
anđeo 

merhaba dobro došao 


merteba stepen, rang, položaj 

mesdžid mjesto gdje se obavlja sedžda, džamija 

Mesih Isa a.s. 

mešreb narav, priroda 

mezheb vjera, jedan od četiri duhovna pravca u Islamu 

miskin siromašak, nevoljnik 

mizan božanska vaga, na kojoj će se vagati dobra i loša djela 
mudžiza čudo, nadnaravna pojava 

muflis onaj sasvim propao materijalno, gola sirotinja 
muhtesib = nadzornik, vjerski policajac 

muhur pečat 

mu'min vjernik, pravovjerni 

munafik licemjer 

murad težnja, želja, odatle murid - onaj sa duhovnom težnjom 
muršid učitelj, duhovni predvodnik, uputitelj 

murid učenik, onaj koji žudi za znanjem, sljedbenik sufijskog reda 
musafir putnik 


musafirhana kuća za putnike, mjesto gdje su se putnici primali na trodnevni, 
besplatan, konak 
mušrik onaj koji čini širk, idolopoklonik 


N 


nafaka opskrba 


naZzar pogled, može biti blagoslovljeni pogled Allaha Uzvišenog ili pogled 
nekog od Njegovih prijatelja. 

naj frula, sviralo od spaljene trstike 

nar vatra, vatra paklena 

nasihat savjet 


nazar-baz = onaj koji voli da se igra pogledima, odnosi se na razmjenu pogleda 
između žena i muškaraca 
nefs niski ljudski prohtjevi, porivi, jat, nefs prolazi kroz sedam mekama ili 
stanica pročišćenja. To su: Emmara = komandujuća, požudna, duša 
sklona zlu, Levvama —= pokajnička duša, duša koja sebe kori, Mulhima 
= nadahnuta duša, Mutme'ina - smirena duša, Radija - duša 
zadovoljna Allahom dž.š., Merdija -= duša sa kojom je Allah dž.š. 


vrt, 


zadovoljan, Safija — pročišćena, čista duša. 


nefes dah 

nerkes narcis 

nijaz izraz pokornosti i predanosti 

nijjet namjera srca, djela će se suditi prema nijetima 

nokta tačka, fig. tanahnost, suptilnost 

nikab potpuna pokrivka za muslimanku, ono čime je žena pokrivena 
Nuh a.s. Božiji poslanik, onaj koji je voljom Allaha spašen potopa 

nur svjetlost, blještavilo 

P 
padišah 
Parviz 


pejgamber 


perda 
perišan 
pervan 
pir 


R 


Rabb 
ragbet 
rahat 
Rahman 
rahmet 
razi 
raziluk 
rebab 
refik 
rijaluk 
rindan 


Rizvan 
ruh 


S 
sabur(iti) 
saff 
sakija 


salihin 
salik 
saraj 
saz 
sebeb 
sehur 
sedžada 
sejahat 
selamet 
sema 


Sidra 
sifati 
sihir 


car, kralj, monarh 

Perzijski šah Husrev, sin Nuširvana Pravednog 
poslanik, izaslanik, vijesnik, glasnik 

zastor, veo 

onaj koji nestaje i gubi se zbog duhovne ljepote 
crni leptir, onaj koji sagorijeva u svijeći istine 
starješina, stari mudri čovjek, šejh, učitelj 


Gospodar, Uzvišeni Bog 

želja duše za nagradom ,;,želja srca za Istinom 

miran, spokojan, bezbrižan 

Milostivi, ime Uzvišenog 

milost, milosrđe, Božija milost 

onaj zadovoljan Allahovom odredbom i svime što mu se dogodi 
zadovoljstvo Allahovom odredbom 

žičani muzički instrument, ima samo 4 žice 

prijatelj 

pretvaranje, licemjerstvo 

boem, onaj čije je srce sagorjelo, pretvorilo se u ruinu, sred harabata- 
mjesta u kojem se srce u ruinu pretvara 

čuvat na vratima dženneta 

duša, duh 


strpljivost, strpiti se 
red, linija 
onaj koji toči vino ljubavi, može se odnositi na šejha, a može i na 
Allaha Uzvišenog 
oni dobri i pravedni 
putnik duhovnog puta 
konačište, odmorište na putu 
muzički instrument 
uzrok 
trenutak smjene noći i dana, Zora 
ćilim na kome se obavlja sedžda, ćilim za molitvu 
duhovno putovanje, putovanje samo zarad blizine Allahove 
spasenje 


osluškivanje, a onaj koji čuje Božansku muziku ne može se otrgnuti 
plesu; otuda se ovaj pojam najčešće povezuje sa ritualnim plesom 


derviša. 

mjesto na sedmom spratu nebesa 
atributi, svojstva, osobine 
opčinjenost, zavedenost iluzijom 

Sikandar 
silsila 


tar 
tarikat 


taruf 
tavvaf 
tefsir 
terbijjet 
tekbir 
tekija 
teslimijjet 


tespih 
Tur 


V 


vaiz 
vakat 
vakuf 
vuslet 


Aleksandar Makedonski 

lanac po kojem se prenosi znanje od Allaha dž.š. preko Poslanika a.s. i 
ostalih Allahovih predanih robova 

duhovna tajna 

razgovor, prisnost, prijateljstvo 

derviš, onaj koji je pročistio svoju dušu 

slabo vidljiva zvijezda 

slika, obris, oblik u sazviježđu Ursa Manor 


kralj, sultan 

kralj kraljeva 

grad, naselje 

duhovni učitelj, vodič sufijskog reda, pročelnik tekije 
mangup 

perzijska ljepotica 

idolopoklonstvo, teški grijeh, smatrati nekoga Bogu sličnim 


kruna na glavi 

bogobojaznost 

potpun, upotpunjen, završen 

četvero-žičani instrument, prodornog zvuka 

idejni sistem načina života zasnovan na šerijatu, kako ga je shvatio i 
primjenjivao neki vjerski velikan-pir-, takvi vjerski velikani bili su 
osnivači tarikata, islamsko duhovno bratstvo, red, put 

lijepo ponašanje, perzijski bonton 

obilaziti neko mjesto u krugu 

tumačenje 

duhovni odgoj derviša, šejh terbijjeti, odgaja derviše 

formula 'Allahu Ekber' Allah je najveći 

tarikatska ustanova, duhovno odgajalište 

pokornost, predanost Allahu, ali i čovjeku koji nam može približiti 
tajne Njegove, sa zadovoljstvom primiti svaki udar sudbine 
brojanica sa trideset i tri ili devedeset i devet bobaka koja se koristi u 
musl. molitvi 

brdo Tur, Sinajska Gora 


onaj koji vazi, drži propovjed 
vrijeme 

zadužbina 

jedinstvo, sjedinjenje 

Z 
zahid 
zat 
zeman 
Zerra 
zevk 
zijaretiti 
zikr, 
zikrullah 
zindan 
zindžiri 
Zuhra 
zuhur 
Zulejha 


zulum 
zunnar 


onaj koji upražnjava zuhd-asketizam, onaj koji se povukao od svijeta 
ličnost, biće, o Allahovom Biću se ne može govoriti 

vrijeme 

mrvica, mala količina nečega 

užitak, zadovoljstvo 

posjetiti, obilaziti 


sjećanje i spominjanje Uzvišenog Allaha dž.š. 

zatvor 

lanci 

zvijezda sjevernjača 

pojava, ozuhuriti se— pojaviti se 

žena Potifara, koja se ludo zaljubila u Jusufa a.s. koji je bio rob njenoga 
muža 

nepravda 

konop koji kršćanski svećenici opasavaju oko struka 

